
FORORD. 


Jeg  modtager  stadig  Forespørgsler  vedrørende  hygi- 
ejniske og  sportslige  Forhold.  Da  det  i Reglen  drejer  sig 
om  noget,  jeg  allerede  tidligere  har  behandlet  paa  Tryk, 
har  jeg  taget  mig  for  at  samle  et  Antal  herhen  hørende  Af- 
handlinger og  Notitser. 

Hertil  har  jeg  saa  føjet  nogle  nye  Smaating,  dels  noget, 
som  mulig  kan  have  Interesse  for  Publikum,  dels  noget, 
som  jeg  selv  interesserer  mig  for  at  faa  frem. 

Jeg  har  jo  haft  den  Glæde  at  se  flere  af  mine  Forslag  og 
Idéer  virkeliggjorte  og  tør  maaske  derfor  haabe,  at  det 
samme  vil  blive  Tilfældet  med  andre. 

Klampenborg  i Januar  1907. 

J.  P.  MOLLER. 


Om  at  gaa  med  Sandaler. 

(„Hjemmet,  Damernes  Blad“,  13.  Aug.  1905.) 

Naar  det  i Sommer  er  bleven  saa  almindeligt,  navnlig 
blandt  Landliggere  i Københavns  Omegn,  at  benytte  dette 
sunde  og  behagelige  Fodtøj,  da  tilkommer  Æren  herfor  i 
første  Linie  „Hjemmet“ . 

Jeg  havde  tidligere  prøvet  forskellige  engelske  og  tyske 
Modeller,  men  de  var  skøre  og  Remmenes  Anbringelse 
upraktisk.  Den  Fagon,  som  er  overdækket  foran  over 
Tæerne,  der  herved  berøves  Luft  og  Lys,  fortjener  endda 
slet  ikke  Navn  af  Sandal.  Sand  og  Grus  bliver  liggende 
under  Dækket,  opheder  og  irriterer,  mens  man  ved  de 
helt  aabne  Sandaler  blot  behøver  at  gøre  et  lille  Spjæt  med 
Foden  for  at  skille  sig  af  med  Smaastenene. 


En  tom  Sandal. 


Saa  var  det  en  Gang  i Fjor,  at  jeg  læste  en  Artikel  i 
„Hjemmet" , ledsaget  af  nogle  udmærkede  Illustrationer  af 
Sandaler.  Jeg  lod  min  Skomager  lave  et  Par  efter  en  af 
Tegningerne,  og  det  Remmesystem,  som  her  var  anvendt, 
viste  sig  virkelig  praktisk.  Da  jeg  imidlertid  vilde  have  en 

Sandal  til  bare  Fødder,  foretog  jeg  den  Forbedring  — hen- 
tet fra  de  antike  Statuer  — , som  bestaar  i at  lade  Forrem- 
men  gaa  ned  mellem  Stortaaen  og  Andentaa.  Dette  umu- 
liggør Brugen  af  alm.  Strømper,  men  det  giver  et  meget 
bedre  Styr  paa  Foden,  der  ellers  altid  er  tilbøjelig  til  at 


Fod  med  Sandal. 

glide  udefter  under  Gangen,  og  tillige  dannes  herved  et 
Mellemrum  mellem  de  nævnte  to  Tæer,  hvad  der  repræ- 
senterer det  første  Skridt  henimod  en  klassisk  smuk  Fod. 

Det  stemmer  altsaa  ikke  med  Virkeligheden,  naar  det 
siges,  at  jeg  skulde  have  opfundet  denne  Slags  Sandaler. 
At  de  er  stemplede  med  mit  Navnetræk  er  blot  en  Slags 

Garanti  for,  at  Remmene  er  anbragte  paa  den  ovenfor  an- 
tydede rationelle  Maade,  og  at  Saalen  har  en  naturmæssig 
Form,  som  manglede  ved  de  fleste  hidtil  fremkomne  San- 
daler. Dersom  det  nu  var  en  enkelt  Fabrikant  eller  Sko- 
mager, der  tjente  Pengene,  saa  vilde  jeg  ikke  skrive  denne 
lange  „Reklame-Artikel" . Nej,  det  forholder  sjg  saaledes, 
at  enhver  Skomager  kan  forhandle  dem  og  tjene  sin  Rabat. 
Men  Skomagerne  vilde  rigtignok  sikkert  tjene  endnu  mere, 
hvis  de  i Stedet  for  solgte  Sko  eller  Støvler,  som  er  meget 
dyrere.  Det  er  med  andre  Ord  kun  Publikum,  som  har 
Fordel  af  denne  Sandal-Historie  (og  saa  naturligvis  „Mødres 
og  Børns  Bespisning",  der  faar  10  Øre  i Afgift  af  hvert 
Par;  denne  Afgift  er  allerede  i 1905  naaet  op  til  200  Kro- 
ner, hvad  der  vil  sige,  at  2000  Par  af  disse  Sandaler  er 
spredte  blandt  Publikum  *). 

Lad  os  da  sé  lidt  nærmere  paa,  hvad  det  er  for  Goder, 
der  opnaas  ved  at  bruge  Sandaler.  Der  er  først  den  hygi- 
ejniske Side  af  Sagen.  Fødderne  bliver  hærdede  og  Indivi- 
det derved  lidt  efter  lidt  uimodtageligt  for  alle  de  Sygdomme, 
der  opstaar  paa  Foranledning  af  kolde  eller  svedige  og  føl- 
somme Fødder.  Det  er  derfor  ikke  til  at  undres  over,  at 
det  i et  af  Hovedudsalgene  blev  fortalt  mig,  at  det  særlig 
var  Læger,  der  havde  købt  af  disse  Sandaler  til  deres  Fami- 
lie. Det  Par  Røster,  der  har  hævet  sig  imod  dette  Fodtøj, 
stammer  aabenbart  fra  Folk,  der  ikke  selv  har  forsøgt  det 
og  derfor  taler  som  den  Blinde  om  Farverne. 

Det  er  en  Selvfølge,  at  man  i Begyndelsen  ikke  skal 
gaa  i Snesjap  eller  Aften-Dug  med  Sandaler,  men  kun  naar 
det  er  tørt  Føre,  paa  solrige  Sommerdage.  Skulde  derfor 
En  eller  Anden  faa  lidt  Snue,  maa  han  ikke  give  Sandalerne, 
men  sin  egen  ubetænksomme  Anvendelse  af  dem  Skyld 
derfor.  Det  vilde  være  lige  saa  ulogisk  at  fraraade  Brugen 
af  Trapper  eller  Vinduer,  fordi  det  en  Gang  imellem  hæn- 
der, at  et  lille  Barn  falder  ned  af  eller  ud  igennem  en  af 


( 1906  blev  Afgiften  350  Kr.,  idet  der  solgtes  3500  Par  Sandaler.  Re- 
sultatet i 1907  bliver  forhaabentlig  endnu  bedre. 

disse  Indretninger  og  slaar  sig  ihjel.  Dernæst  bliver  Ens 
Fødder  mere  brugbare,  naar  man  altid  gaar  med  Sandaler  i 
sit  Hjem  og  saa  meget  som  muligt  ude.  Ømme  Tæer,  Lig- 
torne, Knyster  og  deslige,  der  forhindrer  en  rask  og  udhol- 
dende Gang,  vil  forsvinde  lidt  efter  lidt. 

Lad  mig  imidlertid  for  at  undgaa  Misforstaaelse  anføre 
her,  at  jeg  dog  ikke  har  i Sinde  at  møde  f.  Eks.  med  sort- 
lakerede Sandaler  til  Begravelse  eller  Middagsselskab.  Men 
naar  Fødderne  og  -Tæerne  har  genvundet  deres  naturlige 
Form,  saa  vil  de  protestere  kraftigt  mod  at  snævres  ind  i de 
moderne,  smalle  Pine-Redskaber.  Man  maa  da  med  det 
Gode  eller  Onde  faa  sin  Skomager  til  at  lave  Fodtøj,  der 
ikke  er  tilpasset  efter  en  uvedkommende  Læst,  men  efter 
Ens  egne  Fødders  naturlige  Fagon  — altsaa  ikke  efter  den 
skæve,  sammentrykte  Fagon,  som  de  ganske  vist  havde, 
forinden  man  begyndte  at  gaa  med  Sandaler. 

Mens  vi  er  ved  Omtalen  af  de  hygiejniske  Fordele,  saa 
maa  jeg  ikke  glemme  et  specielt  Tilfælde,  hvor  Brugen  af 
Sandaler  ligefrem  modvirker  Deformation  af  Fødderne. 
Jeg  tænker  paa  Platfodethed.  Denne  grimme  Fejl  kan 
skyldes  forskellige  Aarsager.  Den  kan,  lige  som  Aareknu- 
der,  komme  af  at  staa  stille  hele  Dagen,  saaledes  som  mange 
Lærlinge  i Haandværker-  eller  Handelsfag  er  tvungne  til. 
Ingen  af  disse  Fejl  fremkommer  derimod  ved  fornuftig  Brug 
af  Underextremiteterne,  selv  om  de  anstrænges  i meget 
høj  Grad.  Platfoden  opstaar  ogsaa  ved  at  løbe  paa  hele 
Fodfladen  (saaledes  som  Negrene  gør  det),  og  den  kan  en- 
delig være  arvet,  naar  derved  forstaas  den  Disposition,  der 
ligger  i den  nedarvede  Ukyndighed  i Fodens  rette  Pleje  og 
Brug.  Men  i de  allerfleste  Tilfælde  fremkommer  den  ved 
Brug  i Barnealderen  af  snævert  Fodtøj  med  stærkt  hævet 
Svang.  Herved  bliver  Mellemfoden  aldeles  vænnet  af  med 
at  bære  sig  selv  under  Trykket  af  Kroppens  Vægt,  akkurat 
lige  som  Benyttelsen  af  Korsettet  bevirker,  at  Kvindens 
Buste  og  Liv  ikke  formaar  at  holde  sig  selv  paa  rette  Plads 
uden  dette  kunstige  Stillads.  De  antike  Kvinde-  og  Mands- 
statuers smukke  Fødder  havde  aldrig  baaret  andet  Fodtøj 

end  flade  Sandaler.  Ligeledes  gik  alle  Jordens  Folkeslag  i 
gamle  Dage  med  bare  Fødder  eller  med  fladsaalet  Fodtøj, 
og  det  samme  er  den  Dag  i Dag  Tilfældet  med  de  allerfleste 
Folk  udenfor  de  saakaldte  civiliserede  Stater. 


Normal  Fod.  Forkvaklet  Fod. 


Naar  Sandalerne  saaledes  i fysisk  Henseende  betegner 
et  betydeligt  Kultur-Fremskridt,  saa  vil  vor  Kulturs  Niveau 
paa  det  æstetiske  Omraade  ogsaa  blive  hævet  mægtigt, 
naar  deres  Benyttelse  bliver  almindelig.  Nu  er  Forholdet 
det,  at  kun  yderst  faa  Mennesker,  ja  ikke  en  Gang  enhver 
Kunstner  eller  medicinsk  Professor  véd,  hvorledes  en  vir- 
kelig normalt  og  naturligt  udviklet,  smukt  og  harmonisk 

formet  Fod  skal  se  ud.  I de  allerfleste  Menneskers  Be- 
vidsthed er  Skønhedsidealet  den  altfor  lille,  unaturlig  høj- 
vristede  Pariser-Dame-Fod,  sammenpresset  i højhælede, 
sylespidse,  lakerede  Sko.  Forestil  Dem  dog,  at  dette  Hyl- 
ster samt  Silkestrømpen  fjærnes,  saa  det  forkvaklede  Lem 
med  de  skæve,  krumme  og  fladpressede,  indad  hudløse 
Tæer,  med  de  røde  Tryk-Skjolder  og  gule  Ligtorne  kom- 
mer for  en  Dag,  og  indrøm  da,  at  det  er  et  bundfalsk  Skøn- 
hedsideal. Selv  om  en  saaledes  udhalet  Person  slipper  for 
at  blotte  Raaddenskaben  under  den  glimrende  Skal,  saa 
maa  Vedkommende  dog  kunne  sige  sig  selv,  at  ethvert  tæn- 
kende, fornuftigt  Menneske  er  i Stand  til  at  se  bort  fra 
denne  Skal  og  danne  sig  en  rigtig  Opfattelse  af  det,  der 
søges  skjult. 

Naar  Folk  begynder  at  bruge  Sandaler,  bliver  de  nødte 
til  at  kultivere  deres  Fødder,  saa  disse  efterhaanden  opnaar 
den  tilsvarende  ægte,  uforfalskede  og  naturlige  Skønhed, 
som  ogsaa  Midjen  først  kan  faa,  efterat  Korsettet  er  aflagt. 
En  ny,  hidtil  næsten  ukendt,  ethisk  Følelse  vil  da  blive  mere 
almindelig,  nemlig  Skammen  over  at  man  med  Vold  for- 
krøbler Dele  af  sit  eget  Legeme  under  Paaskud  af  at  ville 
forbedre  Guds  Mesterværk  med  Assistance  af  Skomager 
eller  Korsetfabrikant. 

Til  Slut  et  Par  smaa,  praktiske  Raad : De  første  Dage, 
man  gaar  med  Sandaler,  kan  man  indsmøre  Fødderne  i 
Vaselin  eller  lign.,  hvorved  man  undgaar  at  blive  gnavet  af 
Remmene.  Efter  en  Uges  Forløb  vil  Huden  paa  Fødderne 
være  saa  hærdet,  at  der  slet  ikke  er  forbunden  noget  Ube- 
hag med  at  spadsere  i dybt  og  skarpt  Grus.  Saa  ofte  For- 
holdene tillader  det  — bedst  paa  en  varm,  solbeskinnet 
Landevej  eller  i blødt  Strandsand  — bør  man  bære  San- 
dalerne i Haanden.  Derved  sparer  man  paa  Sandalerne, 
medens  Ens  egne  Fodsaaler  bliver  tykkere  og  stærkere. 
Man  behøver  ikke  at  være  bange  for  Stivkrampebaciller 
eller  andet  Kram,  der  absolut  trives  bedre  i Stuelærdes 
Fantasi  end  i Solskinnet.  Fodsaalerne  bliver  snart  saa  hor- 
nede, at  mulige  Glasskaar  eller  Smaasøm  ikke  gør  Fortræd. 


Ib  og  Per  med  Sandaler. 


J.  P.  Muller:  Vink. 

Vor  Landbefolknings  Ungdom  har  fra  Arilds  Tid  spadseret 
barfodet  paa  skarpstenede  Veje,  paa  Stub-  og  Tidselmarker 
uden  at  tage  nævneværdig  Skade.  Og  hvor  meget  bedre 
beskyttet  er  man  nu  ikke  med  den  tykke  Sandal-Saal  under 
Foden ! 

Kun  Folk,  der  er  ivrige  efter  at  spænde  Ben  for  ethvert 
Kulturfremskridt,  som  de  ikke  selv  er  delagtige  i,  forsøger 
her  at  gøre  et  Myggestik  til  en  Elefantfod  *), 


Om  at  gaa  med  Lufthat. 

Klampenborg,  den  1.  Februar  1907. 

I Mellemeuropa  gør  der  sig  i de  sidste  Aartier  en  stærk 
Bevægelse  gældende,  hvis  Feltraab  er:  „Tilbage  til  Natu- 
ren!“  Med  ufortrøden  Iver  agiteres  der  i de  saakaldte 
„Naturheir* -Foreninger,  hvis  Medlemmer  kan  tælles  i Hun- 
dredtusindvis, for  vegetarisk  Diæt  og  Totalafhold  fra  stimu- 
lerende Nydelsesmidler  samt  imod  Brugen  af  Medicin,  Se- 
rum, Vaccine  etc.  — Mellem  de  ortodokse  Medicinere  og 
Naturlægerne,  hvoraf  iøvrigt  mange  har  fuld  akademisk 
Doktoruddannelse,  har  i adskillige  Aar  raset  en  bitter  Strid, 
der  har  gjort  sit  Gavn  ved  at  faa  mange  Spørgsmaal  under 
grundig  Drøftelse,  men  som  ogsaa  har  gjort  stor  Skade  ved 
at  jage  begge  Parter  ud  i Ensidighed  og  Yderligheder,  bort 
fra  Sandhedens  gyldne  Middelvej.  At  Naturlæger  uden 
Eksamen,  med  andre  Ord  Kvaksalvere,  har  Lov  til  at  prak- 
tisere f.  Eks.  i hele  det  tyske  Rige,  maa  selvfølgelig  sætte 
ondt  Blod  og  er  sikkert  ogsaa  uheldigt.  Folk  som  Kneipp, 
Priessnitz  og  Rikli  er  jo  ikke  Regel,  men  Undtagelser. 

2)  Her  hentydes  til  en  Udtalelse  af  Professor,  Dr.  med.  Edv.  Ehlers,  der  i 
et  Foredrag  paa  Koloniudstillingen  1 905  ivrede  mod  at  gaa  med  Sandaler 
og  bl.  a.  mente,  at  man  derved  kunde  paadrage  sig  den  slemme  Sygdom 
Elephantiasis. 

At  den  „atmosfæriske"  Kur  med  Luft-  og  Solbade  som 
Helbredelsesmiddel  maatte  bruge  et  halvt  Aarhundrede  for 
at  blive  anerkendt  og  optaget  af  de  officielle  medicinske 
Autoriteter,  har  ene  og  alene  sin  Aarsag  i,  at  det  var  en 
ustuderet  Lægmand,  der  havde  fundet  derpaa  (Schweizeren 
Arnold  Rikli  oprettede  det  første  Luft-Sanatorium  i Veldes 
i Oberkrain  Aar  1855).  Ved  denne  lange  Ventetid  for- 
voldtes der  den  stakkels  Menneskehed  en  uberegnelig  Sum 
af  Lidelse  og  Tab.  Det  kan  ikke  nægtes,  at  vi  i den  Hen- 
seende er  heldigere  stillet  her  i Danmark,  hvor  ingen  For- 
domme eller  Partistridigheder  hindrer  Lægerne  i at  under- 
kaste det  nye,  der  fremkommer,  en  saglig,  uhildet  Prøve. 
Uagtet  det  medicinske  Studium  her  som  de  fleste  andre 
Steder  er  forældet  og  lider  under  store  Mangler,  staar  den 
danske  Lægestand  dog  over  mange  andre  Landes,  og  det 
ikke  mindst  ved  rent  moralske  Egenskaber. 

Et  Udslag  af  denne  Naturhelbredelses-Bevægelse 
(nogle  vil  maaske  kalde  det  en  Udvækst  paa  den)  er  „Nøgen- 
Kulturen" , som  den  maa  hedde  ordret  oversat.  Profeter 
(hvoraf  de  mest  kendte  er  Diefenbach,  Guttzeit  og  Gust. 
Nagel)  med  langt  Haar  og  Kristusskæg  og  kun  iført  et  en- 
kelt Tæppe  eller  en  Toga,  rejser  rundt  og  prædiker,  mens 
Tidsskrifter  og  Bøger  slaar  til  Lyd  for  den  Idé,  at  al  Men- 
neskehedens Daarligdom,  baade  sjælelige  og  legemlige  Ly- 
der, stammer  fra  Klædedragten.  Denne  Læres  første  og 
vigtigste  Argument  er,  at  vi  er  født  uden  Klæder  og  derfor 
af  Naturen  bestemt  til  at  gaa  nøgen  hele  Livet.  Klædedrag- 
ten bør  kun  opfattes  som  et  ydre  Symbol  paa  den  nu- 
værende Menneskeheds  Underkuelse,  Usundhed,  Usæde- 
lighed o.  s.  V.  Mod  Indvendinger  som  at  Menneskeslægten 
fra  dens  oprindelige  Hjemstavn  under  varme  Himmelstrøg 
har  udbredt  sig  i tempererede  og  kolde  Egne,  hvor  Klæder 
er  nødvendige  for  ikke  at  fryse,  troppes  der  idelig  op  med 
Udlandets  haardføre  Kvinder,  der,  kun  iført  en  lille  Tøjlap, 
i Snestorm  ammer  deres  nøgne  Børn  ved  nøgne  Bryster; 
eller  med  de  splitternøgne  Eskimoer  af  begge  Køn,  som  i 
deres  Jordhytter  gjorde  Selskab  for  den  forbausede  Frithjof 

Nansen.  Mange  Fanatikere  i Tyskland,  Østrig  og  Schweiz 
har  ført  deres  Idéer  praktisk  ud  i Livet,  vel  at  mærke  saa 
vidt  de  bestaaende  Love  tillader.  Og  Resultatet  er  efter 
deres  egen  og  Meningsfællers  Paastand  overordentlig  gun- 
stigt. Der  er  adskillige  Familier,  hvor  alle,  baade  mand- 
lige og  kvindelige  Medlemmer,  Aaret  rundt  aflægger  hele 
Beklædningen,  uden  at  beholde  saa  meget  som  Svømme- 
benklæder  eller  Mavebælte  paa,  saasnart  de  er  indenfor 
Hjemmets  Enemærker.  Og  i flere  Tilfælde  fulgte  ogsaa 
Tjenestepigerne  Herskabets  Skik,  fordi  det  var  meget  be- 
hageligere at  arbejde,  navnlig  i Køkkenet,  uden  den  gene- 
rende Paaklædning.  Baade  Moralen  og  Sundhedstilstan- 
den roses  som  upaaklagelig,  ja  ganske  udmærket  (i  et 
enkelt  Tilfælde  hviler  denne  Dom  paa  en  8-aarig  Erfaring). 
Sikkert  er  det  i al  Fald,  at  hvis  det  blev  moderne  at  gaa 
nøgen  baade  ude  og  hjemme,  saa  blev  Folk  tvunget  til  at 
lægge  sig  efter  noget  saa  moralsk  som  Legemskultur  og 
sand  Skønhedspleje.  De  fleste  Damer  og  Herrer,  som  nu 
er  udhalede  og  stadsede  op  med  alle  Skrædder-,  Toilette-  og 
Bandagistkunstens  mærkelige  Midler,  vilde  nemlig  afgive 
et  højst  uæstetisk  Skue,  ja  ligefrem  indgyde  Væmmelse, 
dersom  de  pludselig  optraadte  akkurat  som  Vorherre  — 
eller  rettere  sagt  deres  egen  Misrøgt  har  skabt  dem. 

Rimeligvis  vil  de  fleste  danske  Læsere  ryste  paa  Ho- 
vedet og  ikke  kunne  begribe,  hvorledes  det  kan  lade  sig 
gøre  at  føre  en  Levevis  som  den  ovenfor  skitserede  uden 
at  blive  straffet,  om  ikke  paa  moralske  Omraader,  saa  paa 
et  rent  hygiejnisk,  med  Snue  og  anden  Forkølelse.  Naar 
„Nøgen-Kultur“ -Bevægelsen  i det  hele  taget  endnu  er  frem- 
med for  det  danske  Folk,  saa  tror  jeg  Grunden  er  den,  at 
vi  gennemgaaende  er  lidt  sundere  end  de  store  Kultur- 
samfund. Endnu  føler  man  ikke  i nogen  stor  Maalestok 
denne  Trang  til  at  afkaste  Overcivilisationens  Aag,  til  at 
fri  sig  for  den  overforfinede  Kulturs  Spændetrøje,  som  et 
sidste  Middel  til  at  bevare  Liv  og  Helsen.  Der  er  næppe 
Tvivl  om,  at  „Naturheil" -Bevægelsen  i Almindelighed  og 
„Nøgen-Kultur“ -Bestræbelsen  i Særdeleshed,  saaledes  som 
de  former  sig  i Nabolandene  mod  Syd,  er  overdreven. 

Det  rendyrkede  „perennerende  Familie-Luftbad" , som 
dets  tekniske  Benævnelse  lyder,  passer  sikkert  heller  ikke 
saa  godt  for  vort  fugtige  og  blæstrige  Klima.  Men  derfor 
vil  det  alligevel  være  klogt,  om  vi  underkaster  disse  Fore- 
teelser lidt  Studium,  at  vi  i Tide  udskiller  det  gode  og  for- 
nuftige fra  det  outrerede  og  optager,  hvad  der  kan  passe 
for  os  og  gavne  os.  Derved  kan  vi  maaske  undgaa  at 
komme  i den  Situation,  at  Nøden  tvinger  os  fra  den  ene 
Yderlighed  over  i den  helt  modsatte. 

Af  saadanne  enkelte  gode  Momenter  i denne  Kultui 
bevægelse  kan  jeg  nævne  Sansen  for  og  Brugen  af  frisk 
Luft  i alle  Slags  Opholdsrum,  Oprettelsen  af  offentlige 
Luftbadeanstalter  og  private  Solbade,  Bestræbelserne  for 
at  gøre  Klædedragten  enklere  og  sundhedsmæssigere  o.s.v., 
altsammen  noget,  vi  kun  vil  have  Gavn  og  Glæde  af  at 
lægge  os  efter  og  som  jeg  derfor  mer  eller  mindre  omstæn- 
deligt slaar  til  Lyd  for  i andre  Afsnit  af  dette  Bind.  1 
mange  Tilfælde  gaar  den  gængse,  fra  Fædrene  nedarvede 
Opfattelse  lige  stik  imod,  hvad  der  i Virkeligheden  er  det 
rigtige  og  formaalstjenlige.  Blot  et  lille  slaaende  Eksem- 
pel: Jeg  læste  tilfældig  forleden  i „Ugens  Nyheder",  et 
navnlig  blandt  Landalmuen  meget  udbredt  Blad,  følgende 
Svar  til  en  Abonnent,  der  bad  om  et  Raad  mod  kolde  Fød- 
der: „Tag  to  Par  Strømper  paa!“  — Det  var  netop  det 
urigtigste  og  allerdummeste  Svar,  som  der  i det  hele  taget 
kunde  gives  (naturligvis  med  Undtagelse  af  at  tilraade  3 
eller  endnu  flere  Par).  De  almindeligste  Aarsager  til  kolde 
Fødder  er  snævre  Strømper,  snævert  Fodtøj  og  Mangel  paa 
Bevægelse  af  Fødderne.  Er  Strømperne  „gamle" , d.  v.  s. 
mættede  med  Uddunstninger  og  smudsige,*  eller  Fodtøjet 
fugtigt,  gør  det  selvfølgelig  Sagen  endnu  værre.  Men  hvad 
sker  nu,  naar  man  tager  2 Par  Strømper  paa?  Jo,  saa 
bliver  de  snævre  Støvler  endnu  trangere.  Tæerne  endnu 
mere  sammenpressede  og  stive.  Endvidere  bliver  Huden 
paa  Fødderne  paa  Grund  af  det  dobbelte  Lag  endnu  mere 
kuldskær,  forkælet  og  afvænt  med  selv  at  producere  Varme, 
idet  Hud-Aandedrættet  i endnu  højere  Grad  nærmer  sig 

fuldstændig  Stagnering.  Alle  Bygningskyndige  ved,  at 
dobbelte  Ydermure  med  et  luftfyldt  Hulrum  imellem  er 
meget  lunere  end  en  massiv  Mur,  simpelthen  af  den 
Grund,  at  Luften  er  en  meget  slet  Varmeleder,  hvad  altsaa 
betyder,  at  Varmen  kun  langsomt  slipper  ud  af  Huset. 
Overføres  dette  Forhold  paa  Fodens  Beklædning,  er  det 
indlysende,  at  løstsiddende  Strømper  og  rigelig  store  Støv- 
ler er  fordelagtige  mod  Fodkulde.  Naar  Folk  spadserer 
ude,  fryser  de  i Reglen  ikke  paa  Fødderne.  Det  er  under 
stillesiddende  Beskæftigelse  eller  hjemme  i Stuen,  at  Fod- 
kulden plager  sine  stakkels  Ofre.  Dersom  man  kan  an- 
bringe Fødderne  højt,  f.  Eks.  paa  en  Sofa  eller  Stol,  vil 
det  hjælpe,  da  Stueluften  altid  er  koldest  nærmest  Gulvet. 
Er  man  nødt  til  at  sidde  med  Fødderne  paa  Gulvet,  f.  Eks. 
under  Skrivebordet,  gives  der  ingen  bedre  og  behageligere 
Forholdsregel  mod  Fodkulden  end  at  have  de  nøgne  eller 
blot  sandalbeklædte  Fødder  i en  lille  Fodpose.  Jeg  har  for- 
søgsvis siddet  stille,  iført  tykke  Strømper  og  svære  Snøre- 
støvler, i et  koldt  Værelse,  indtil  jeg  fik  kolde  Fødder. 
Saa  har  jeg  taget  Morgensko  paa,  uden  at  det  hjalp.  Men 
da  jeg  tog  Sko  og  Strømper  af  og  stak  de  nøgne  Fødder  i 
en  ganske  lille  og  aaben  Fodpose,  som  tillod  Fødderne  at 
røre  sig  lidt  og  Huden  at  fordampe  frit,  saa  varede  det 
ikke  mange  Minutter,  før  de  var  ganske  varme. 

Det  var  imidlertid  ikke  saa  meget  Føddernes  som  den 
modsatte  Legemsdels,  nemlig  Hovedets  Beklædning,  jeg 
vilde  tale  lidt  om  her.  Nogle  Videnskabsmænd  hylder  den 
Anskuelse,  at  Mennesket  en  Gang  i Urtiden  har  været 
stærkt  behaaret  over  næsten  hele  Legemet,  altsaa  omtrent 
som  Aberne.  *Men  da  Mennesket  gennem  Tusinder,  maa- 
ske  Millioner  Aar  vænnede  sig  til  at  bære  Klæder  efter 
en  stadig  stigende  Maalestok,  blev  Behaaringen  overflødig 
og  svandt  derfor  efterhaanden  bort.  Dersom  denne  Hypo- 
tese holdt  Stik,  maatte  vi  imidlertid  alle,  med  Undtagelse 
af  de  Damer,  der  altid  er  behandskede,  endnu  have  lang 
og  tæt  Haarfylde  ovenpaa  Hænderne  og  Fingrene.  Og 
Negrene  i det  indre  Afrika,  der  aldrig  har  kendt  Klæder, 

vilde  være  beklædte  med  Uld  over  det  hele  ligesom  veri- 
table sorte  Faar.  Saa  det  passer  vist  næppe.  Andre  Lærde 
mener  da  ogsaa,  at  den  manglende  Haarrigdom,  der  er 
typisk  for  hele  den  nulevende  Menneskeslægt,  er  i fuld 
Overensstemmelse  med  Naturens  oprindelige  Ønske,  et 
Tegn  paa  en  mere  fuldkommen  og  skønnere  Udvikling,  et 
af  de  Adelsmærker,  der  skulde  sætte  Mennesket  paa  et 
højere  Trin  paa  Skabningens  Rangstige  end  Dyrene.  Egent- 
lig haarløs  er  Menneskelegemer  jo  heller  ikke,  hvad  det 
vilde  være,  dersom  det  var  Haarene  og  Haarrødderne,  der 
var  ødelagte.  Der  forefindes  mange  Haar,  men  de  er  nor- 
malt ganske  smaa  og  fine  og  i Reglen  lidet  iøjnefaldende. 
Selvfølgelig  gives  der  Undtagelser.  Et  virkeligt  „Hunde" - 
eller  „Bjørne-Menneske"  er  dog  saa  overordentlig  sjældent 
forekommende,  at  det  vises  frem  for  Penge.  — 

En  hel  anden  Sag  er  det,  at  dersom  Menneskene  virke- 
lig oprindelig  havde  været  forsynet  med  naturlig  Pels  paa 
hele  Kroppen,  saa  vilde  dog  sikkert  Klædedragten  i Ti- 
dernes Løb  have  gjort  dem  ligesaa  skaldede  over  det  hele 
som  den  ærværdigste  maaneblanke  Isse.  Og  det  kan  ikke 
nytte  at  indvende,  at  dersom  Menneskene  en  Gang  havde 
haft  ægte  Naturpelse,  behøvede  de  ikke  at  have  taget  det 
meget  Tøj  paa.  Saa  drager  man  nemlig  sine  Slutninger 
ganske  uden  at  tage  den  menneskelige  Forfængelighed  og 
Dumhed  med  i Betragtning.  Vi  ser  jo,  hvorledes  det  ene- 
ste Sted,  nemlig  Hovedbunden,  hvor  Mennesket  har  eri 
virkelig  tæt,  lang  og  kraftig  Haarvækst,  af  alle  Slægtens 
Individer,  unge  og  gamle,  mandlige  og  kvindelige,  netop 
tildækkes  paa  det  omhyggeligste.  Selv  om  Arbejdsfolk  i 
den  varme  Aarstid  smøger  Ærmerne  op  og  blotter  de  haar- 
løse  Arme,  falder  det  dem  dog  aldrig  ind  at  tage  den  fed- 
tede Hue  af  Hovedet.  Det  er  kommen  saa  vidt,  at  for 
Manden  regnes  Hovedbeklædningen  for  det  allervigtigste 
Symbol  paa  hans  Menneske-Værdighed.  At  en  Mand,  der 
mangler  Hovede,  spadserer  paa  Gaden,  vækker  aldeles 
ingen  Opsigt,  naar  han  blot  bærer  Hat,  hvorimod  en  Mand, 
der  gaar  uden  Hat  paa  sit  Hovede,  er  udsat  for  den  aller- 

pinligste  Opmærksomhed.  En  Herre,  der  færdes  uden 
Hat,  er  hartad  utænkelig  og  vilde  i alt  Fald  være  ligesaa 
fredløs  som  en  Mand  uden  Skygge.  Og  er  ikke  de  fleste 
Damers  Interesse  koncentreret  paa  deres  Hats  Størrelse, 
Facon,  dens  Baand,  Fjer  og  anden  Udpyntning?  Ja,  man 
kan  i Udlandets  Storbyer  se  Damer,  der  saa  at  sige  ikke 
er  andet  end  vandrende  Hatte!  Naa,  Spøg  tilside,  lad 
os  ganske  nøgternt  undersøge,  hvorfor  man  egentlig  bruger 
Hovedbeklædning,  og  om  der  virkelig  er  Tilfælde,  hvor 
det  er  absolut  nødvendigt. 

I.  Til  at  varme  Hovedet.  Men  raske  Folk 
med  Haar  paa  Hovedet  trænger  ikke  til  mere  Varme  end 
Haaret  giver.  Det  er  kun  en  Vane,  tilmed  en  daarlig  Vane, 
der  ofte  giver  Hovedpine,  at  ville  opvarme  Hovedet  yder- 
ligere. Dersom  man  vænner  sig  til  at  gaa  uden  Hoved- 
beklædning i al  Slags  Vejr,  behøver  man  ikke  at  frygte 
for  at  faa  Rheumatisme  eller  anden  Værk  i Hovedet,  selv 
om  man  skulde  komme  til  at  sidde  i „slem  Træk“.  Man 
vilde  i det  hele  taget  snart  betragte  dette  Begreb  som  fostret 
af  en  sygelig  Overtro. 

Alene  Ørene  kan  i stræng  Kulde  trænge  til  at  dækkes. 
løvrigt  er  det  kun  en  Talemaade,  at  Hovedbeklædning  var- 
mer. Den  holder  Hovedets  Varme  tilbage,  det  vil  sige, 
det  er  hovedsagelig  de  skadelige  Uddunstninger  og  Ba- 
ciller, der  gemmes  paa,  og  disse  bringer  Haaret  til  at 
raadne. 

II.  Til  at  beskytte  mod  Varmen.  Det  er 
Solstraalernes  Varme,  der  skal  være  saa  skadelig,  men  det 
er  kun  Indbildning.  I Troperne  er  Europæerne  vel  nødt 
til  at  gaa  med  Hat,  medens  f.  Eks.  Negrene  udmærket 
taaler  Ækvatorsolen  paa  deres  blotte  Hovede.  Vi  kan 
akkurat  lige  saa  godt  vænne  os  til  at  taale  den  Smule  Sol, 
vi  har  heroppe.  Jeg  kender  en  Professor,  der  er  ganske 
skaldet,  men  som  ikke  desto  mindre  efter  hver  Sommer- 
ferie møder  med  en  Isse  saa  glinsende  mørkebrun  som  en 
Kastanie.  Jeg  kender  andre  skaldede  Gentlemen,  paa  hvis 
Hovede  smaa  nye  Haar  begynder  at  spire  frem,  fordi  de  i 

længere  Tid  har  udsat  Hovedbunden  for  Solens,  Vindens 
og  Regnens  Indvirkning  (Massage  skal  ogsaa  være  godt). 
Endog  ved  Hjælp  af  de  ultraviolette  Straaler  fra  en  stærk 
elektrisk  Lampe  har  man  atter  fremkaldt  Haarvækst  paa 
skaldede  Isser,  dog  selvfølgelig  ikke,  naar  Haarrødderne 
var  uddøde,  løvrigt  blæser  det  jo  altid  hos  os  om  Som- 
meren, eller  det  lufter  i al  Fald  saa  meget,  at  det  er  nok 
til  at  løfte  en  løstsiddende  Straahat,  saa  den  let  tabes. 
For  at  undgaa  dette,  maa  Straahatten,  særlig  de  store,  lette 
Panamahatte,  presses  saa  fast  om  Tindingen,  saa  Resul- 
tatet bliver  et  Tryk  og  en  Varme,  der  er  meget  mere  gene- 
rende end  om  Solen  skinnede  paa  det  bare  Hovede.  En 
stramt  siddende  Hat  presser  ogsaa  paa  Arterierne  og  Ve- 
nerne, forhindrer  derved  Blodomløbet  og  nedsætter  Næ- 
ringen for  de  Organer,  der  frembringer  Haarene. 

III.  Til  at  beskytte  mod  Regn.  Regnvandet 
er  imidlertid  ikke  saa  skadeligt  for  Haaret  som  det  „Vand“  , 
der  under  Navn  af  Sved  samler  sig  under  de  tætte,  tunge 
Hovedbeklædninger.  Jeg  er  endog  tilbøjelig  til  at  mene, 
at  Regnvand  er  bedre  for  Haar  og  Hovedbund  end  alle 
Slags  kunstige  Haarvande.  Og  det  berøver  ikke  Haaret 
for  saa  meget  Fedtstof  som  Saltvand.  At  Haaret  er  fedtet, 
er  et  Tegn  paa  Sundhed.  Desto  mærkeligere  er  det,  at 
man  undertiden  ser  Folk  spørge  i Bladenes  „Brevkasser" 
om,  hvorledes  de  skal  blive  af  med  det  generende  Fedt  i 
Haaret!  Ja  Sundheden  kan  virkelig  undertiden  være  gene- 
rende. — løvrigt  har  man  jo  Paraplyer  til  at  beskytte  sig 
med  mod  Regnen.  En  Paraply  maa  vel  i saa  Tilfælde 
gøre  Hatten  overflødig.  Men  hvor  mærkelig  det  end  lyder, 
er  der  mange  Personer,  der  tager  Paraply  med  for  at  be- 
skytte deres  Hat  naar  det  regner.  Jeg  kan  ellers  anbefale 
Folk,  der  vil  vænne  sig  til  at  gaa  med  „Lufthat" , det  vil  sige 
uden  kunstig  Hovedbeklædning,  at  begynde  i Regnvejr  og 
saa  skjule  Nøgenheden  og  de  oprørske  Tendenser  under 
Paraplyens  diskrete  Tag.  Møder  man  Nogen,  sætter  man 
Paraplyen  helt  ned  paa  Hovedet,  saa  det  slet  ikke  kan  ses, 
at  det  ikke  er  tildækket  paa  reglementeret  Maade. 

IV.  T i 1 a t h i 1 s e m e d.  Men  hertil  er  Hat  eller 
Hue  aldeles  unødvendig.  Det  kræver  ganske  vist  nogen 
Gratie  at  kunne  aflevere  en  smuk  Hilsen  i Form  af  en 
behersket  Kropbøjning  og  et  let  Nik  med  Hovedet;  men 
det  er  slet  ingen  Skade  til  at  øve  sig  i saadan  Anstand. 

Det  er  en  af  de  yderst  faa  Forrettigheder,  som  Kvin- 
den hidtil  har  haft  fremfor  Manden,  at  hun  ikke  behøver 
at  tage  Hatten  af  for  at  kunne  hilse  paa  den  af  Samfunds- 
ordenen fastslaaede  Vis,  og  naar  jeg  her  indlader  mig  paa 
at  foreslaa  en  Ophævelse  af  denne  Forret,  er  det  kun  i den 
faste  Overbevisning,  at  Kvinden  til  Gengæld  i en  over- 
skuelig Fremtid  vil  faa  sin  Stilling  forbedret  paa  andre, 
vigtigere  Omraader.  — 

Gaar  man  med  Spadserestok,  kan  man  hilse  paa  samme 
Maade  som  Officerer  hilser  med  Sabelen.  Stokken  føres 
op  med  Haandtaget  i Højde  med  Brystet,  med  Dupskoen 
i Vejret,  derefter  sænkes  Spidsen  langsomt  mod  Jorden  og 
hæves  atter  til  en  passende  Højde.  Paa  den  anden  Side 
behøver  jeg  næppe  at  anføre,  at  jeg  er  en  bestemt  Mod- 
stander af  den  militære  Hilsen,  som  bestaar  i at  føre 
Fingrene  op  til  Skyggen  paa  Hovedbeklædningen,  hvilken 
Hilsen  de  saakaldte  „Ikkehatteaftagningsforeninger“  vil 
indføre  ogsaa  for  Civile,  der  herved  vilde  miste  den  lille 
Fordel,  de  dog  nu  har  fremfor  Militæret,  at  de  faar  luftet 
Hovedbunden  lidt  hver  Gang,  de  tager  Hatten  af. 

Hatten  bruges  ogsaa  ofte  til  at  vinke  med,  naar  der 
tages  Afsked  med  bortrejsende  Slægt  og  Venner.  Men 
hertil  kan  man  akkurat  lige  saa  godt  bruge  Lommetørklædet 
eller  Haanden. 

V.  Tilatskiltemed.  I gamle  Dage  var  en  Kon- 
ges daglige  Hovedbeklædning  en  Guldkrone,  i vore  Dage 
synes  det  at  være  en  skraa  (eller  maaske  kun  skraat- 
siddende)  Højhat.  Paa  den  anden  Side  fremgaar  det  af 
Silkehatfabrikanternes  Statistik  og  Veklager  i Pressen,  at 
Forbruget  nu  kun  er  en  lille  Brøkdel  af,  hvad  det  var  for 
nogle  Aar  tilbage.  Den  høje  Silkehat  afløses  nemlig  af 
bløde  Hatte  og  almindelige  Filthatte,  og  de,  der  tidligere 

gik  med  disse  sidstnævnte,  mere  jævnt  borgerlige  Hoved- 
beklædninger, foretrækker  nu  i Almindelighed  Cyclehue, 
Rejsehue  eller  Kasket.  Som  man  ser,  et  jævnt  Kulturfrem- 
skridt over  hele  Linien,  for  Høje  som  for  Lave.  Tør  dette 
mon  ikke  opfattes  som  et  Fingerpeg  om,  at  ogsaa  Kasketten 
og  Huen  snart  vil  blive  afløst  af  Lufthatten?  Lad  os 
haabe  det.  — 

Under  denne  Hovedgruppe  har  vi  iøvrigt  nogle  ind- 
byrdes beslægtede  Tilfælde,  hvor  Hatten  virkelig  gør  sin 
særhge  Nytte,  selv  om  den  naturligvis  ikke  derfor  und- 
lader at  indvirke  skadeligt  i hygiejnisk  Henseende.  Den 
høje  Silkehat,  om  Sommeren  den  ægte  Panamahat,  tjener 
til  at  styrke  Krediten,  imponere  Rakket,  hæve  sig  over 
Mængden  som  den  ekstra  gode  Borger  og  solide  Sam- 
fundsstøtte. Det  ser  dog  som  sagt  ud  til,  at  den  stigende 
Oplysning  bevirker,  at  dette  Middel  begynder  at  tabe  sin 
Forretningsværdi.  Fra  et  strængt  moralsk  Synspunkt  be- 
tragtet er  det  ogsaa  en  Slags  Falskneri,  et  Øjenbedrag,  et 
tarveligt  Kneb.  — 

En  lidt  anden  Karakter  har  Benyttelsen  af  en  særlig 
Hatteform  eller  -farve  som  individuelt  Kendemærke,  et 
personligt  Firmaskilt,  der  har  den  Fordel,  at  det  kan  ses 
fra  den  ene  Ende  af  Gaden  til  den  anden  og  det  baade 
forfra,  bagfra  og  fra  Siderne,  og  altsaa  er  langt  at  fore- 
trække for  et  almindeligt  Skilt. 

Min  gamle  Rektor  bar  stedse,  baade  Hellig  og  Søgn, 
en  lysegraa  Langhat  med  sort  Baand.  Respekten  i den 
lille  Provinsby  var  saa  stor,  at  ingen  af  de  andre  Matadorer 
vovede  at  vise  sig  med  en  lignende.  Derimod  skal  en 
afdød  københavnsk  Bagermester  have  haft  ganske  det 
samme  Skilt.  Hvorvidt  han  i Storbyen  har  kunnet  bevare 
sit  Patent  ukrænket,  ved  jeg  ikke.  Ogsaa  den  nulevende 
Slægt  tæller  ikke  faa  opfindsomme  Eksemplarer  af  denne 
Race.  De  er  saa  velkendte,  at  jeg  ikke  behøver  at  nævne 
Navne.  — 

Saasnart  Talen  er  om  en  særlig  Facon  eller  Farve,  der 
benyttes  af  flere  Individer  af  en  bestemt  Samfundsklasse, 

som  Kunstnere,  Missionærer  eller  Berninadrenge,  kommer 
vi  ind  under  Uniformsbegrebet,  der  behandles  i den  føl- 
gende Paragraf.  — 

VI.  SomTopziratpaaenUniform.  a)  Stats- 
og  Kommunal-Uniformer.  Man  har  ganske  vist  Eksempler 
paa,  at  endog  kundskabsrige  og  mægtige  Personer  ganske 
frivilligt  og  med  Glæde  bærer  Uniformskasket,  men  som 
Regel  er  det  en  tvungen  Sag.  Man  er  derfor  helt  afskaaren 
fra  at  drøfte  Nødvendigheden  deraf.  Det  samme  gælder 
selvfølgelig  for  Militærhue,  Chacot,  Kepi,  Hjælm  etc.  ■ — 
Uniformens  Magt  er  i vore  Dage  uhyre.  Dog  skulde  man 
ikke  synes,  at  det  var  nødvendigt  at  gøre  disse  Hovedbe- 
klædninger, som  ikke  en  Gang  aftages  under  Hilsning,  saa 
tætte  og  tunge,  at  de  gør  de  stakkels  Mennesker,  som  er 
tvungne  til  at  gaa  med  dem  i Aarevis,  tyndhaarede  eller 
endog  skaldede  i en  forholdsvis  ung  Alder.  Rekrutter  faar 
udleveret  Huer,  som  er  ligefrem  luft-  og  vandtæt  impræg- 
nerede af  foregaaende  Aarganges  Angstsved  (som  er  særlig 
giftig).  Og  mange  af  dem  har  dem  paa  Hovedet  ogsaa 
under  Arbejdet  paa  Samlings-  og  Belægningsstuerne.  Selv 
den  kraftigste  Bondeknøs’  Haarvækst  kan  faa  sit  Knæk 
herved.  Under  gamle  Dages  Krigsførelse  var  det  formaals- 
tjenligt  at  have  en  solid  Staalhat,  i Nutiden  er  det  nærmest 
kun  Brandmændene,  der  har  virkelig  Nytte  af  Hjælmen.  — 
b)  Civile  Uniformer.  Disse  er  altid  kun  et  Udslag  af 
honnet  Ambition.  Naar  Digteren  kommer  med  den  store, 
bløde  Hat,  er  Hensigten  dermed,  at  ingen  skal  antage  ham 
for  en  almindelig  Filister,  og  naar  Mursvenden  under  sit 
Arbejde  baade  ude  og  inde  bærer  den  hvide  Kasket,  kan 
alle  og  enhver  se,  at  han  hører  til  Faget  og  ikke  er  gemen 
Haandlanger.  Her  staar  vi  dog  ikke  overfor  nogen  bydende 
Nødvendighed.  Det  samme  kunde  opnaas  f.  Eks.  ved 
Hjælp  af  forskelligtfarvede  Rosetter  paa  Brystet,  Baand 
om  Ærmet  eller  Stribe  paa  Benklæderne. 

VII.  Forskelligt.  En  Hat  kan  yderligere  anven- 
des til  en  hel  Del  andre,  mindre  væsentlige  Formaal. 
F.  Eks.  til  at  plukke  Bær  i,  til  at  gøre  Tryllekunster  med 

eller  til  at  lade  gaa  rundt  ved  Pengeindsamlinger.  Set  fra 
et  hygiejnisk  Standpunkt  kan  der  ikke  indvendes  noget  mod 
saadan  Anvendelse  af  aflagte  Hatte,  naar  man  ellers  skyller 
Bærrene,  lader  være  med  at  putte  Pengene  i Munden  og 
ikke  af  gammel  Vane  tager  Hatten  paa  Hovedet  bagefter. 
Benyttelsen  af  Chapeau-bas  i en  Balsal  er  ogsaa  uskadelig 
for  Haarets  Sundhed.  Hvorvidt  en  Hat,  hvad  enten  den 
nu  er  høj  eller  lav,  kan  være  en  Pynt  for  Mænd,  derom 
kan  der  vel  tvistes;  men  jeg  skal  dog  gøre  opmærksom 
paa,  at  Statuer  af  civile  Medborgere  i moderne  Dragter 
meget  sjældent  er  forsynet  med  Hovedbeklædning,  selv  om 
de  er  opstillede  i fri  Luft,  simpelthen  fordi  de  moderne 
Hatteformer  ikke  tilfredsstiller  hverken  de  plastiske  eller 
arkitektoniske  Skønhedskrav.  Den  allersidste  og  allerfor- 
nuftigste  Anvendelse  af  Hattene  er  og  bliver  dog  som  Numre 
i kulturhistoriske  Muséer.  — 

« itc  :|c 

Resultatet  af  Undersøgelsen  er  altsaa,  at  Hovedbeklæd- 
ningen qua  saadan  kun  er  nødvendig  som  Tilbehør  til  en 
paatvungen  Uniform.  Kun  i faa  Tilfælde  gør  den  Nytte 
(som  Skilt),  men  det  er  af  en  tvivlsom  Art,  og  kun  i et 
eneste  Tilfælde  gør  den  virkelig  Nytte  (Brandhjælmen). 

Jeg  har  i det  foregaaende  berørt,  at  man  let  bliver  tynd- 
haaret  og  skaldet,  naar  man  konsekvent  holder  Luft  og  Lys 
borte  fra  Hovedhaaret.  Selv  om  der  blev  udsat  en  Præmie 
derfor,  kunde  der  næppe  opfindes  et  bedre  Drivhus  eller 
en  gunstigere  Mistbænk  end  henholdsvis  en  tæt  Filthat 
eller  en  fedtet  Kasket,  til  Udrugning  af  de  Mikrober,  hvis 
Yndlingsvirksomhed  det  er  at  ødelægge  Haarrødderne.  Hvis 
Solstraalerne  derimod  jævnlig  kunde  naa  disse  Mikrober, 
saa  var  de  snart  færdige.  Ogsaa  andre  Aarsager  kan  be- 
virke, at  Haaret  falder  af,  f.  Eks.  visse  Sygdomme,  men  i 
de  allerfleste  Tilfælde  er  Hovedbedækningen  Skyld  deri, 
hvilket  er  godtgjort  gennem  nyere  videnskabelige  Under- 
søgelser. Aarsagen  til  Skaldethed  er  altsaa  ganske  sim- 


30 


pel  og  prosaisk.  Selv  en  Smedesvend,  der  staar  den  hele 
Dag  i Værkstedet  med  Kasketten  paa,  mister  Haaret.  Man 
kan  ikke  mere  give  flittige  Studier  eller  frygtelige  og  inter- 
essante Udsvævelser  Skylden.  Skaldethed  kan  ikke  mere 
forlene  nogen  med  en  Glorie  af  Lærdom  og  Visdom,  kan 
ikke  længer  anses  for  ubedrageligt  Tegn  paa  særlig  frem- 
ragende Levemands-  og  Don  Juan-Egenskaber.  Men  er 
der  saa  virkelig  mere  nogen  Charme  ved  at  have  Maane, 
ved  at  være  Skaldepande?  — Da  Damehatte  i Reglen  er 
langt  luftigere  end  Herrehatte  og  kun  dækker  en  lille  Part 
af  Haaret,  er  Skaldethed  meget  sjældnere  hos  Kvinder  end 
blandt  Mænd. 

Selv  om  det  nu  er  nok  saa  sundt,  billigt  og  behageligt 
og  nok  saa  gunstigt  for  Bevarelsen  af  en  smuk  Haarvækst 
at  gaa  barhovedet,  er  de  fleste  dog  bange  derfor,  fordi  det 
strider  mod  Skik  og  Brug  og  derved  udæsker  „Folk“s  Be- 
mærkninger. De  faa,  der  sætter  sig  ud  herover,  faar  Kær- 
ligheden at  føle.  En  ikke  uvæsentlig  Andel  i Fremkom- 
sten af  nærværende  Artikel  har  et  Brev,  dateret  den  12. 
Novbr.  1906,  som  jeg  modtog  fra  en  bekendt  københavnsk 
Journalist  og  hvori  det  bl.  a.  hedder:  „Jeg  har  det  tilfælles 
med  Bagdelenes  Poet,  at  jeg  sætter  min  Hat,  som  jeg  vil, 
d.  V.  s.  jeg  gaar  barhovedet ; men  herrejemini,  hvor  Folk 
o : Fæ  griner  ad  mig ; og  staar  jeg  blot  stille  paa  en  Bro  et 
lille  Øjeblik,  saa  har  jeg  straks  en  Skare  deltagende,  baade 
maskuline  og  feminine  Væsner  omkring  mig,  stirrende  ned 
i det  salte  Vand  efter  Hatten  — der  ligger  paa  mit  Lofts- 
kammer og  samler  Støv ! 

Drengene  piber  i Fingrene  ad  mig,  mine  Kærester  smi- 
ler medlidende  og  mine  Medbejlere  griner  tykt  bag  min 
Ryg  og  planter  deres  respektive  Pegefingre  i Pandeskallen, 
medens  de  deltagende  ryster  paa  Hovedet.  Nu  er  jeg  — 
heldigvis!  — gnistrende  ligeglad;  hvad  Per  og  Povl  mener, 
det  lader  jeg  dem  om ; men,  kunde  De  ikke  skrive  en  Ar- 
tikel om,  hvorvidt  det  er  sundt  at  gaa  barhovedet  eller  ej. 
Skriv  den  med  Fynd  og  Klem.  J.  P.  Mullers  Navn  i For- 
bindelse med  en  saadan  Artikel,  ved  jeg,  vil  standse  Smi- 

let  — det  ironiske  — paa  manges  Læber ; og  de  smaa,  søde 
Piger  vil  ophøre  med  at  antage  mig  for  en  undvegen  Sinds- 
syg, fordi  de  ser  mig  promenerende  mine  — iøvrigt  nu 
sparsomme  — Lokker  i fri  Luft.  Og  det  kan  da  ikke  kaldes 
helt  uvæsentligt  for  en  Ungkarl.  Vel?  . . 

Selv  har  jeg  en  mangeaarig  Erfaring  i at  gaa  med  Luft- 
hat. Det  vækker  ikke  saa  lidt  mere  Forargelse  i Køben- 
havn og  danske  Provinsbyer  (i  London^  er  det  ret  alminde- 
ligt) end  at  gaa  med  bare  Fødder  og  Sandaler,  og  det  er 
altsaa  sværere  at  gennemføre  f.  Eks.  under  Promenering 
paa  Strøget.  Ved  enhver  Art  Idrætsøvelse,  hvor  man  let 
kommer  i Sved,  er  det  aldeles  forkasteligt  at  have  noget- 
somhelst  paa  Hovedet.  Noget  af  det  frygteligste  er  de 
tykke  Pelshuer,  som  mange  Skøjteløbere  ynder  at  optræde 
med.  Da  jeg  i 1883  kom  ind  i en  Roklub,  var  det  alminde- 
lig Coutume  at  ro  med  Hue  paa.  Hver  Klub  havde  sin 
særegent  farvede  „Rohue“.  Nu  bruges  det  ikke  mere. 
Hvorvidt  jeg  har  nogen  Andel  heri,  skal  jeg  ikke  kunne 
sige.  Men  jeg  har  i al  Fald  aldrig  selv  roet  med  Hue  paa 
og  heller  ikke  tilladt  nogen  i mit  Baadehold  det. 

Mens  jeg  var  Inspektør  paa  Vejlefjord  Sanatorium, 
havde  jeg  aldrig  noget  paa  Hovedet  (ogsaa  mange  Kur- 
gæster gik  barhovedet),  undtagen  naar  jeg  én  Gang  om 
Maaneden  tog  til  Vejle  for  at  betale  Regninger,  og  saa 
naar  Direktionen  en  Gang  hver  fjerde  Aar  var  i Besøg. 
Jeg  plejede  at  tage  pr.  Damper  ind  til  Byen.  Men  en 
Morgen,  da  Baaden  allerede  fløjtede,  kunde  jeg  ikke  finde 
min  Hat  og  maatte  derfor  rejse  barhovedet.  Det  var  imid- 
lertid det  eneste  Forsøg  jeg  gjorde  paa  at  indføre  denne 
gode  Mode  i Vejle.  Da  jeg  40  Gange  havde  besvaret  de 
deltagende  Forespørgsler,  om  ikke  Blæsten  havde  revet 
min  Hat  i Fjorden,  var  jeg  ganske  mør.  — I min  nuvæ- 


*)  Særligt  blandt  Forretningsfolk  i City,  for  ikke  at  tale  om  Eleverne  i de 
saakaldte  „Blue  Coat  schools",  hvem  det  gennem  en  Lovparagraf  fra 
Stifterens  Side  er  forbudt  at  vise  sig  med  Hovedbeklædning,  hvordan  end 
Vejret  er.  Disse  Drenge  ejer  overhovedet  ingen. 

rende  Bopæl  bruger  jeg  heller  ikke  Hovedbeklædning,  men 
naar  jeg  en  Gang  imellem  besøger  Hovedstaden,  tager  jeg 
dog  foreløbig  Hat  eller  Hue  paa  for  ikke  at  forskrække 
Københavnerne. 

I de  allersidste  Aar  har  jeg  ofte  set  Cyclister  ride  bar- 
hovedet, og  man  kan  nu  meget  hyppigt,  navnlig  om  Som- 
meren, se  Folk  gaa  med  Hatten  i Haanden.  Det  er  et 
glædeligt  Tidens  Tegn.  Det  bliver  ogsaa  stadig  sjældnere 
at  se  noget  saa  naturstridigt  som  „Skorstensrør“  ude  i 
Skoven. 

Naar  Talen  er  om  Forebyggelse  af  Skaldethed,  maa 
man  for  Resten  ikke  glemme  et  andet  godt  Hjælpemiddel, 
der  tillige  kan  forebygge  og  helbrede  Fodsved.  Jeg  tænker 
paa  det  daglige  Bad,  Luftbad  eller  Vandbad  og  gennem- 
ført Hudpleje,  ikke  alene  for  Ansigtets,  Hændernes  og  Fød- 
dernes Vedkommende,  men  for  hele  Legemet.  Som  be- 
kendt findes  de  fleste  og  største  Svedporer  paa  Issen  og 
under  Fodsaalerne.  Hos  et  Menneske  med  forsømt  Hud- 
pleje og  delvis  eller  helt  tilstoppede  Porer  søger  Sveden, 
der  skal  ud,  de  nemmeste  Veje,  altsaa  enten  Hovedet  eller 
Fødderne*  Selvfølgelig  er  denne  Sved  stærkt  koncentre- 
ret og  særlig  giftig.  Har  den  valgt  Hovedbunden  som  Ud- 
gangspunkt og  gaar  Individet  med  tæt  Hovedbeklædning, 
kan  Giften  ikke  bortdunste  eller  tilintetgøres  af  Lyset  og 
vil  derfor  efterhaanden  ødelægge  Haaret.  Gaar  Sveden 
derimod  fortrinsvis  den  anden  Vej,  bliver  Resultatet  den 
frygtelige  Fodsved ; men  man  undgaar  saa  til  Gengæld 
Skaldepanden.  Derfor  har  Folk  med  Fodsved  hyppigt  en 
kraftig  Haarvækst  (hvoraf  dog  ikke  følger,  at  Folk  med 
stærkt  Hovedhaar  altid  har  Fodsved !).  Der  er  en  hel  Del 
Sandhed  i den  gamle  Almuetro,  at  det  er  farligt  at  standse 
Fodsveden.  Selvgiftene  kan  i saa  Tilfælde  ikke  let  slippe 
ud  ad  andre  Veje  og  opsuges  da  atter  af  Kroppen.  Og  det 
hjælper  heller  ikke  paa  Fodsveden  at  vaske  Fødderne  alene. 
Lugten  bliver  maaske  nok  mindre  „gammel** , men  Sved- 
mængden vil  snarere  forøges,  da  Badningen  yderligere 
aabner  Porerne.  Nej,  det  eneste  probate  Middel  er  at 

sørge  for,  at  alle  Porer  paa  hele  Legemets  Overflade  aabnes, 
saa  Udskillelsen  kan  blive  fordelt  paa  naturlig  Maade  over 
hele  Hudfladen. 


Om  Luftsokker  og  Luft-Natdragt. 

Klampenborg,  den  13.  Februar  1907. 

Som  Undskyldning  for,  at  jeg  slaar  disse  to  Ting  sam- 
men i én  Artikel,  maa  tjene,  at  de' begge  hører  til  Under- 
beklædningen, selv  om  Sokker  i Almindelighed  kun  bruges 
om  Dagen,  Natdragten  derimod  i Døgnets  anden,  mindre 
„Halvdel".  Og  hver  for  sig  danner  de  et  Skridt  fremad 
mod  den  større  Uafhængighed  og  Behagelighed,  som  den 
Hærdede  efterhaanden  kan  tillade  sig  og  som  betegner 
en  højere  Udvikling  af  Legemets  Kultur.  Her  er  iøvrigt 
ogsaa  Tale  om  en  ren  økonomisk  Vinding.  Hvilken  Hus- 
fader vil  ikke  gerne  spare  Pengene  til  disse  Beklædnings- 
genstande, og  hvilken  Husmoder  vil  ikke  gerne  slippe  for 
den  trivielle  Strømpestopning? 

Selv  har  jeg  aldrig  lidt  af  kolde  Fødder,  men  jeg  kender 
mange  Mennesker,  som  har  haft  og  er  bleven  af  med  denne  * 
Plage  fornemlig  derved,  at  de  holdt  op  med  at  bruge 
Strømper.  Det  er  navnlig  de  maskinstrikkede,  tætte, 
stramt  sluttende  Sokker  og  Strømper,  der  nu  almindelig- 
vis bruges,  som  er  saa  uheldige,  da  de  i høj  Grad  hæmmer 
Hudaandedrættet  og  Blodomløbet  i Fødderne.  Og  Forhol- 
det bliver  endnu  værre,  naar  man,  saaledes  som  mange 
Damer  har  for  Vane,  haler  de  lange  Strømper  rædsomt 
fast  paa  Foden  og  lader  et  Par  stærke  Elastiker  udøve  et 
stedsevarende  Træk  opad. 

Naar  man  ikke  mere  bruger  Strømper,  har  man  heller 
ikke  Anledning  til  at  bruge  disse  skadelige  Strømpebaand 
af  Hyssing,  Læder  eller  Elastik,  der  anbringes  stramt  om- 

J.  P.  Muller:  Vink. 

kring  Benet,  enten  lige  under  eller  over  Knæet.  De  an- 
vendes desværre  endnu  af  hele  vor  Landbefolkning,  som 
af  den  Grund  er  plaget  af  Aareknuder  og  ulægelige, 
stadig  vædskende  Saar  paa  Underbenene. 

Da  jeg  allerede  i Artiklen  om  Lufthatten  har  haft  An- 
ledning til  at  paavise  den  store  Nytte,  man  har  af  isolerende 
Lag  varm  Luft  udenom  Fødderne,  behøver  jeg  ikke  gentage 
det  her.  Derimod  vil  jeg  gøre  opmærksom  paa,  at  Strøm- 
perne meget  hyppigt  er  Aarsag  i Fodformens  fortsatte  For- 
kvakling. Det  nytter  ikke  stort,  at  Folk  forlader  det  smalle, 
snævre  Fodtøj,  naar  de  beholder  de  sædvanlige  stramme 
Strømper,  der  løber  ud  i en  tragtformet  Midter-Spids,  ens 
til  begge  Fødder.  Naar  Tæerne  i Strømper  af  denne  Form 
holdes  tæt  sammenpressede  i deres  skæve  Stilling,  kan  de 
selvfølgelig  ikke,  naar  man  træder  til,  komme  til  at  sprede 
sig  paa  naturlig  Maade  og  derved  udfylde  Rummet  i de 
nye,  bredere  og  fornuftigere  Støvler,  man  mulig  har  for- 
skaffet sig.  Endnu  mindre  kan  de  faa  Lov  til  at  udføre  den 
vigtige  Muskelbevægelse,  der  hører  med  til  den  naturlige 
Gang.  Tæerne  og  Mellemfoden  er  oprindelig  bestemte  til 
at  bøjes  og  strækkes  ved  hvert  Skridt.  Hver  Gang  Foden 
er  sat  til  Jorden  og  Hælen  er  færdig  med  sit  Arbejde,  skal 
Fodballen  og  Tæerne  ligesom  gribe  fat,  holde  fast  og  der- 
efter støde  fra.  Det  er  især  den  store  Taa,  der  her  skulde 
« være  virksom,  men  desværre  er  Ødelæggelsen  gaaet  mest 
ud  over  just  denne  Taa,  der  er  maset  skævt  indad  imod,  hen- 
over eller  nedenunder  de  andre  Tæer,  i Stedet  for  at  den 
normalt  skulde  være  tydelig  adskilt  fra  dem  og  pege  lige 
fremad.  Den  er  desuden  drejet  om  sin  egen  Længdeakse, 
hvad  der  fremkalder  det  smærtefulde  Onde,  der  hedder 
„nedgroede  Negle" . * 

Fødderne  er  den  Del  af  Legemet,  der  er  længst  borte 
fra  Blodkredsløbets  Centrum,  de  er  ikke  forsynede  med 
varmende  Fedtlag,  inde  i Stuerne  er  de  henviste  til  det 
nederste,  allerkoldeste  Luftlag  og  udendørs,  paa  den  frosne 
eller  fugtige  Jordbund,  de  kolde  Stenfliser,  i Sneen  eller 
paa  Isen,  stjæles  der  Varme  fra  dem  efter  en  forholdsvis 


35 


langt  større  Maalestok  end  Luften  suger  fra  det  øvrige 
Legeme.  Det  er  derfor  intet  Under,  at  de  kan  blive  kolde. 
Men  til  Gengæld  har  Naturen  indrettet  det  saaledes,  at  de 
under  den  almindeligste,  allerhyppigste  Bevægelse  stedse 
maa  bære  en  sværere  Vægt  og  arbejde  under  et  større  Tryk 
end  nogen  anden  Legemsdel,  og  de  er  byggede  saa  fint, 
at  de  under  denne  fundamentale  Bevægelse  (Gangen) 
kunde  faa  alle  deres  enkelte  Dele  og  Led  sat  i livlig  og 
hensigtsmæssig  Bevægelse,  hvad  der  altsammen  vilde  be- 
virke, at  den  fornødne  Varme  med  største  Lethed  kunde 
frembringes  og  vedligeholdes,  dersom  ikke  den  moderne, 
naturstridige  Fodbeklædning  havde  bragt  det  dertil,  at  Folk 
ikke  længer  bruger  selve  Foden  til  at  udføre  Gangbevæ- 
gelsen med.  Den  er  bleven  til  en  livløs,  stivnet  Klump, 
der  kun  tjener  til  at  udfylde  og  afstive  det  nye  Gaaredskab, 
den  strømpeforede  Støvle,  og  den  maatte  derfor  i og  for  sig 
hellere  være  støbt  af  Gips,  da  den  saa  vilde  være  ufølsom, 
en  Egenskab,  som  Ejerne  af  disse  skindøde  Klumper  vist 
ofte  vilde  ønske,  at  de  besad. 

Den  naturlige  Fod-  og  Taabevægelse  kan  til  Fuldkom- 
menhed kun  udføres  med  den  bare  Fod  eller  paa  en  bøjelig 
Sandalsaal  uden  Svang.  1 en  rummelig  Sko  eller  Støvle 
kan  Bevægelsen  dog  delvis  bibeholdes  og  vil  da  ikke  alene 
bevare  Fodens  Varme,  men  tillige  styrke  dens  Knogler, 
Sener,  Muskler  og  Hud. 

Er  man  endnu  ikke  tilstrækkelig  hærdet,  eller  er  der 
andre  Grunde  til,  at  man  ikke  vil  eller  tør  gaa  med  Luft- 
sokker, d.  V.  s.  med  bare  Fødder  i Støvlerne,  saa  vil  jeg 


Fig.  1. 


En  og  samme  Form 
til  begge  Fødder. 


Fig.  2. 


A.  til  venstre 
Fod. 


Fod. 

anbefale  at  bruge  en  Strømpeform,  som  i al  Fald  ikke  lige- 
frem skader  Foden.  1 Stedet  for  at  ende  i en  Spids  i For- 
længelsen af  Fodens  Midterlinie  (se  Fig.  1)  bør  Strømpen 
fortil  afsluttes  af  en  skæv  Linie,  saaledes  at  Spidsen  kommer 
til  at  ligge  paa  Strømpefodens  indvendige  Side,  hvor  den 
store  Taa  skal  sidde  (se  Fig.  II). 

Maskinstrikkede  Sokker  af  denne  Form  er  nylig  kom- 
men i Handelen  i Tyskland.  Forhaabentlig  vil  det  ikke 
tage  denne  Reform  saa  mange  Aar  om  at  naa  det  hjemlige 
Marked  som  det  f.  Eks.  tog  Normal-Støvlerne.  Den  be- 
kendte Sportsfysiolog,  Dr.  med.  Ferd.  Aug.  Schmidt,  gør 
iøvrigt  opmærksom  paa,  at  nogen  gennemgribende  Revolu- 
tion vil  der  ikke  foregaa  paa  dette  Omraade,  førend  man  i 
Skolerne  lærer  Pigebørnene,  hvorledes  Fodens  naturlige 
Form  er  og  hvorledes  en  Strømpe  derfor  bør  strikkes.  Hvor- 
ledes har  det  sig  mon  i saa  Henseende  med  de  danske 
Haandarbejdslærerinders  Kundskaber?  Hvorlænge  skal 
Overstabslæge,  Professor  Starcke's  Ord  ogsaa  passe  paa 
Forholdene  i Danmark,  naar  han  siger : „Naturen  forsynede 
alene  vor  Stortaa  med  7 stærke  Muskler,  men  de  bliver 
allesammen  fordømte  til  Uvirksomhed  og  Lamhed  af  strik- 
kende Mødres  omsorgsfulde  Hænder."  Det  vil  aldeles  ikke 
koste  mere  Arbejde  eller  mere  Garn  at  strikke  den  Slags 
Normal-Strømper,  og  de  vil  sikkert  vise  sig  mere  holdbare 
end  de  sædvanlige,  fordi  den  store  Taa  ikke  mere  vil  ytre 
denne  kendte  Tilbøjelighed  til  at  bane  sig  Vej  ud  gennem 
det  unaturligt  formede  Hylster. 

Der  gives  ogsaa  Sokker  med  et  særligt  Rum  for  Stor- 
taaen  (svarende  til  Bælgvanter)  eller  endog  med  et  Rum 
for  hver  Taa  (som  Handsker).  Saadanne  Sokker  er  ud- 
mærket egnede  til  at  give  Tæerne  en  smuk,  rund  Facon, 
men  de  er  ualmindelig  kolde  og  selvfølgelig  dyrere  i Ind- 
køb. Og  da  det  endelig  kræver  meget  mere  Tid  at  tage 
dem  paa,  vil  de  aldrig  faa  nogen  mere  almindelig  Udbre- 
delse. Men  de  egner  sig  til  at  være  Overgangsform  for 
Personer,  der  ønsker  at  faa  deres  Fødder  i saa  god  Kon- 
dition, at  de  senere  kan  nøjes  med  Luftsokker. 


Forfatterens  Fodtøj. 

1.  Sandal.  2.  Lakstøvle.  3.  Kalveskindsstovle.  4.  Fedtlædersstøvle. 

Der  er  den  samme  rummelige  Plads  i alle  tre  Støvler;  men  de  af  sværere 
Læder  ser  selvfølgelig  større  ud. 

Det  vilde  nemlig  give  et  sløjt  Resultat,  dersom  Folk 
med  vanrøgtede  Pressetæer  og  ømfindtlig  Hud  pludselig 
gav  sig  til  at  gaa  uden  Strømper  i deres  snævre  Fodtøj. 
Det  vil  vist  ikke  være  af  Vejen  her  at  antyde,  hvilke  Krav 
der  bør  stilles  til  et  rationelt  Stykke  Fodtøj.  Mange  Menne- 
sker tror  nemlig,  at  alt  er  godt,  naar  blot  Snuden  er  kantet 
og  ikke  spids.  Den  Slags  Støvler  har  altid  et  stort,  tre- 
kantet, tomt  og  overflødigt  Rum  helt  forude  paa  den  ud- 
vendige Side,  medens  de  trykker  Stortaaen  indad  og  klem- 
mer Mellemfoden  og  den  lille  Taa.  Den  rigtige  Omkreds 
af  Saalfladen  faas  paa  følgende  Maade:  Med  hele  Kroppens 
Vægt  hvilende  paa  den  sættes  den  nøgne  Fod  paa  et  Stykke 
Papir.  Den  store  Taa  rettes  lige  fremefter,  de  andre  rettes 
ud  og  spredes  vifteformigt.  Med  en  Blyant,  der  holdes 
nøjagtig  lodret,  tegnes  et  Omrids  af  Foden  paa  Papiret. 
Saa  har  man  Sandal-Saalens  Omkreds  (se  Fig.  1 i Artiklen 
„Om  at  gaa  med  Sandaler" ).  Men  skal  der  bygges  en  Sko 
eller  Støvle  over  denne  Saal,  bør  den  altid  være  et  Stykke 
længere,  saa  der  foran  alle  Tæerne  kan  blive  et  lille  Hul- 
rum, der  forhindrer  dem  i at  gnave  mod  Overlæderets  For- 
væg. Naar  Støvlen  snøres  eller  knappes,  kan  Foden  som 
Helhed  ikke  slubre  eller  rutsche,  men  Tæerne  maa  have  til- 
strækkelig Plads  til  at  bevæge  sig  særskilt,  hvorfor  Over- 
læderet ikke  maa  være  skraat  eller  fladt  i Yderkanterne, 
men  stige  et  Stykke  lodret  i Vejret  fra  Saalens  Rand,  og 
det  skal  have  sin  største  Højde  over  Saalens  Bund  lige 
ovenover  Stortaaen  (altsaa  ikke  over  Midtertaaen,  saaledes 
som  Tilfældet  er  ved  almindeligt,  daarligt  Modefodtøj).  Hæ- 
len skal  selvfølgelig  være  bred  og  lav.  Svangen  bør  være 
saa  lille  (lav)  som  mulig  og  i alt  Fald  kun  forekomme  ved 
Fodens  indvendige  Side.  En  for  stærk,  kunstig  Støtte  af 
Svangen  paa  en  rask  Fod  vil  gøre  Sener  og  Baand  slappe  og 
disponere  for  Platfod.  Jeg  vil  navnlig  anbefale  vore  Damer 
at  lade  deres  Fodtøj  lave  efter  denne  Recept.  Saa  vilde 
man  udvendig  paa  Støvlens  Form  kunne  se,  at  Foden  var 
velformet  og  skøn.  Naar  man  nu  betragter  en  moderne 
Damestøvle  og  saa  forestiller  sig,  hvorledes  Foden  og  Tæ- 

erne  nødvendigvis  maa  tage  sig  ud  derinde,  saa  er  man  lige 
ved  at  faa  ondt.  — 

Den  allerbedste  Fortræning  til  at  bruge  Luftsokker  er 
dog  at  gaa  med  Sandaler  i Løbet  af  Sommeren,  om  ikke  i 
Forretningen  saa  dog  i Fritiden,  hele  Søndagen  og  navnlig 
uafbrudt  i Sommerferien.  Derved  hærdes  Huden  paa  hele 
Foden  og  man  vænner  sig  af  med  den  generende  Nøgen- 
heds-Fornemmelse.  Det  vil  da  falde  helt  naturligt  at  stikke 
de  bare  Fødder  i Støvlerne,  og  man  vil  ingen  Mén  have 
deraf,  naar  disse  blot  svarer  nogenlunde  til  den  ovenfor 
givne  Beskrivelse. 

Har  man  nogen  Tid  gaaet  med  Sandaler,  har  man  ogsaa 
faaet  den  Vane  at  vaske  Fødderne  mindst  én  Gang  daglig 
foruden  ved  Morgenbadet,  altsaa  ligesom  Folk  nu  plejer 
at  vaske  Hænderne.  En  gennemført  Renlighed  og  omhyg- 
gelig Fodpleje  er  selvfølgelig  nødvendig,  naar  man  vil  und- 
være Strømper.  Men  den  Renlighed,  der  ytrer  sig  gennem 
daglig  Fodvask,  er  i Virkeligheden  større  og  sundere  end 
den,  der  giver  sig  Udslag  i at  beholde  Strømperne  og  saa 
kun  vaske  Fødderne,  naar  hine  en  Gang  om  Ugen  skiftes. 

Selv  om  det  bliver  baade  Efteraar  og  Vinter,  vil  man 
ikke  føle  Trang  til  at  tage  Strømper  paa,  naar  blot  Støvlerne 
er  tætte,  tyksaalede  og  rummelige.  Er  man  ofte  tvungen 
til  at  staa  stille  ude  i det  fri,  kan  man  bruge  Indlægs-Saaler, 
der  dog  maa  være  stive,  f.  Eks.  Spaan-Saaler  eller  flet- 
tede Halm-Saaler.  Er  de  af  blødt  Materiale,  som  Filt  eller 
Tøj,  krøller  de  sig  sammen  under  Foden,  saasnart  man 
gaar  en  Tur. 

Paa  lange  Marschture  er  Sandaler  paa  bare  Fødder  det 
eneste  rationelle  Fodtøj  om  Sommeren.  I de  koldere  Aars- 
tider  med  Sne  eller  Ælte,  maa  vandtætte  Læderstøvler  fore- 
trækkes. 

For  at  sikre  Fødderne  mod  Blaser  eller  Slidsaar,  er  det 
forud  for  saadan  en  længere  Vandring  nødvendigt  at  præ- 
parere Fødderne,  f.  Eks.  med  Vaselin,  Hjortetælle,  Salicyl- 
salve eller  -pudder.  Dersom  Turen  varer  flere  Dage,  bader 
man  Fødderne  i Sprit  hver  Aften,  efterat  de  er  vaskede  med 

Vand.  Da  Støvlerne  imidlertid  vilde  blive  tilsmudsede  ind- 
vendig af  de  indsmurte  Fødder,  kan  det  i dette  Tilfælde  an- 
befales at  vikle  dem  ind  i linnede  Klude  eller  rettere  Bind. 
Det  gælder  blot  om  at  anlægge  disse  saaledes,  at  der  ingen 
store  Folder  kommer.  Man  kan  godt  vikle  Bindet  tem- 
melig stramt  om  Foden,  da  det  udvides  og  afpasser  sig 
efter  denne,  naar  man  har  gaaet  lidt  dermed.  For  Solda- 
ter vilde  det  være  en  ren  Velgerning,  om  de  fik  Lov  til  at 
marschere  med  saadanne  Bind  af  Bomuld  eller  Lærred  i 
Stedet  for  med  de  tykke,  svedige  Uldstrømper,  der  med 
deres  daarligt  udførte  Stopninger  skolder  og  gnaver  Fød- 
derne. Bind  er  ogsaa  billigere  og  lettere  at  vaske  og  tørre. 

Siden  jeg  i „Mit  System"  skrev,  at  det  allerbehagelig- 
ste  og  nemmeste  var  at  gaa  med  Luftsokker,  har  jeg  faaet 
mange  Spørgsmaal  om  nærmere  Oplysninger  vedrørende 
denne  Sag.  Der  er  dog  ogsaa  Andre,  der  har  tilskreven  mig 
og  meddelt,  at  de  har  gjort  de  samme  Erfaringer  som  jeg. 
En  af  de  ivrigste  Talsmænd  for  Luftsokkerne  er  den  nu 
8I-aarige  Oberst  a.  D.  von  Spohr  fra  Giessen,  velkendt  i 
hele  Tyskland  som  hygiejnisk  Foredragsholder.  Allerede  i 
1882  holdt  han  op  med  at  bære  Strømper  og  sidder  saale- 
des inde  med  en  rig  Erfaring  paa  dette  Omraade. 

Der  er  flere,  baade  Damer  og  Herrer,  der  har  spurgt 
mig,  hvorledes  man  bedst  kunde  værge  sig  mod,  at  „Folk" 
lagde  Mærke  til,  at  man  havde  bare  Fødder  i Fodtøjet,  hvad 
der  for  Herrernes  Vedkommende  var  vanskeligt,  naar  de  f. 
Eks.  i Selskab  sad  med  korslagte  Knæ,  eller  naar  de  gik 
foran  andre  Personer  op  ad  en  Trappe.  Man  syntes  nok, 
at  det  var  godt  og  behageligt,  men  man  syntes  ikke  om  at 
„Folk"  skulde  have  en  fejlagtig  Opfattelse  af  Ens  Bevæg- 
grunde til  at  gaa  saa  „mangelfuldt"  klædt.  Med  Sko  var 
man  ganske  prisgiven  og  selv  om  man  var  iført  Snøre- 
støvler og  Underbenklæder  eller  lange  Strømpeskafter, 
kunde  det  let  hænde,  at  disse  gled  op  og  lod  en  Stribe  Hud 
være  blottet  lige  ovenfor  Støvleskaftet.  De  mandlige  Spør- 
gere, der  gik  med  Støvler,  anbefalede  jeg  at  bruge  en  lille 
elastisk  Strop  fastsyet  til  Underbenklæderne  forneden  og 

gaaende  ind  under  Svangen,  medens  Personer  med  lave 
Sko  fik  det  Raad,  enten  at  have  almindelige  udvendige 
Ridestropper  i Yderbenklæderne,  eller  ogsaa  at  bruge 
Sokkeskafter  -(for  Damernes  Vedkommende  Strømpeskaf- 
ter), altsaa  en  Slags  hjemmelavede  Gamascher,  der  ogsaa 
kunde  fastholdes  ved  en  Rem  under  Svangen,  men  selv- 
følgelig indeni  Skoen.  Da  jeg  ikke  personlig  har  nogen 
Erfaring  om  disse  Nødhjælpsforanstaltninger  for  Personer, 
der  ikke  gærne  vil  støde  aabenlyst  an  mod  Skik  og  Brug, 
hidsætter  jeg  et  Stykke  af  et  Brev  fra  en  dansk  Student : 
Jeg  kan  fortælle  Dem,  at  jeg  efterat  have  eksperimen- 
teret med  bredere  Remme  er  udmærket  tilfreds  med  en 
Strop  saa  smal  som  den,  jeg  her  vedlægger  en  Prøve  af 
[en  almindelig  flad  Hatte-Elastik].  Der  er  ikke  Tale  om,  at 
jeg  i mindste  Maade  er  generet  af  denne.  Jeg  mærker  slet 
ikke,  at  jeg  har  den  i Støvlen,  og  jeg  kan  altsaa 
fremlægge  som  Resultat,  at  jeg  om  Sommeren,  naar  jeg  vil 
være  meget  „fin“ , er  i Stand  til  at  illudere  med  spraglede 
Skinneben,  uden  at  nogen  aner,  at  Paafuglen  mangler  Fød- 
der, samt  at  jeg  om  Vinteren  har  en  virkelig  praktisk  Nytte 
af  disse  indvendige  „Gamascher" , nemlig  derved,  at  de 
danner  et  fortrinligt  Hold  paa  Underbenklæderne.  — Som 
bekendt  er  det  altid  Strømpefødderne,  som  bliver  snavsede, 
hullede  og  som  skal  stoppes.  Skaftet  er  der  derimod  næsten 
aldrig  noget  i Vejen  med.  Set  fra  denne  økonomiske  — 
tids-  og  vadskbesparende  — Side,  kan  jeg  altsaa  ogsaa  an- 
befale disse  „Gamascher"  paa  det  kraftigste.  Blot  vil  jeg 
gøre  opmærksom  paa,  at  det  er  praktisk  at  lade  Skaftet 
standse  ved  Fodroden.  Saa  udelukkes  al  Tale  om  Slid  paa 
„Hælen".  Ens  egen  hærdede  Hud  danner  jo  den  bedste 
og  billigste  Hæl.  Tillige  vil  jeg  fremhæve,  at  det  er  nød- 
vendigt at  lade  Remmen  være  rigelig  lang,  saa  der  ingen 
Mulighed  er  for,  at  den  kan  komme  til  at  stramme.  Den 
maa  helst  ogsaa  være  elastisk  (som  Prøven)  og  den  maa 
paasys  saaledes,  at  dens  Stilling  bliver  midt  under  Svan- 
gen. Kommer  den  under  Hælen,  slides  den  for  hurtigt. 
Undskyld,  at  jeg  har  dvælet  saa  længe  ved  disse  Ubetydelig- 

heder,  men  jeg  tænker  mig,  at  andre  maaske  finder  paa  at 
spørge  Dem  om  det  samme,  og  saa  maa  de  gærne  henvise 
til  mine  Resultater.  Forøvrigt  beder  jeg  Dem  være  over- 
bevist om,  at  jeg  om  Sommeren  kun  meget  ugærne  ifører 
mig  Støvler  og  „Paafugleben" . Jeg  befinder  mig  naturlig- 
vis bedst  i Sandaler,  som  jeg  ogsaa  om  Vinteren  bruger 
inden  Døre  . , 

* * 

♦ 

Luft-Natdragten  opstaar  ganske  simpelt  der- 
ved, at  man  ligger  i sin  Seng  uden  at  være  iført  den  sæd- 
vanlige Skjorte  eller  Chemise,  saa  lidt  som  noget  andet 
Nattøj.  Man  kan  altsaa  kalde  det  for  at  tage  Senge-Luft- 
bad.  Naar  man  vænner  sig  dertil  om  Sommeren,  vil  man 
finde  det  saa  behageligt,  at  man  selv  i stræng  Vinterkulde 
og  med  aabne  Sovekammervinduer  dog  ikke  kan  bekvemme 
sig  til  at  ligge  med  Klæder  paa  i Sengen.  Det  er  en  Selv- 
følge, at  man,  naar  det  er  koldt,  kun  skal  lade  Hovedet  rage 
frem  af  Sengetøjet. 

Det  er  en  Mode,  der  er  meget  udbredt  blandt  alle  Til- 
hængere af  Luftbadevæsenet,  men  egentlig  ny  kan  den  ikke 
kaldes,  da  den  var  ganske  almindelig  i fordums  Dage.  Paa 
gamle  historiske  Malerier  kan  man  se  selv  Konger  og 
andre  fine  Folk  ligge  eller  sidde  nøgen  i deres  Himmelseng 
og  lade  sig  opvarte  af  deres  Kammerherrer  og  Kammertje- 
nere. Man  troede  tidligere,  at  det  var  de  paagældende 
Malere,  der  havde  gjort  sig  skyldig  i kunstneriske  Friheder, 
men  den  nyeste  Tids  kulturhistoriske  Undersøgelser  har 
godtgjort,  at  Billederne  taler  Sandhed.  Altsaa  et  nyt  Eks- 
empel paa  en  god,  gammel,  men  glemt  Skik,  som  atter  op- 
tages af  Nutidens  mere  bevidste  Hygiejnikere. 

Mens  Talen  er  om  Sengelejet,  vil  jeg  gærne  benytte  Lej- 
ligheden til  at  imødegaa  de  forkerte  Opfattelser,  der  gør  sig 
gældende  med  Hensyn  til  den  Stilling,  man  helst  skal  ind- 
tage under  Søvnen.  Det  angives  f.  Eks.  at  være  det  eneste 
rigtige  altid  at  ligge  udstrakt  paa  Ryggen  med  strakte  Arme 

og  spredte  Ben  og  samtidig  læres  det,  hvad  der  i og  for  sig 
er  rigtigt  nok,  at  det  er  sundest  at  ligge  uden  Underdyne 
paa  haarde  eller  dog  faste  Madratser.  Dette  Rygleje  stri- 
der imidlertid  imod,  hvad  Fysiologien  lærer  os.  Et  normalt, 
velbygget  Menneskelegeme  vil  nemlig  i saa  Tilfælde  kun 
hvile  paa  Nakken,  Skulderbladene,  Sædet,  Læggene  og 
Hælene.  De  mellemliggende  Partier,  navnlig  den  nederste 
Del  af  Ryggen  og  hele  Lænden,  vil  svæve  frit  og  kan  kun 
ved  delvis  Muskelspænding  holdes  i denne  Stilling.  Følgen 
heraf  vil  blive  Træthed  eller  endog  Smærte  over  Lænderne. 
En  anden  Sag  er  det,  dersom  man  ligger  paa  en  Underdyne 
eller  et  andet  blødt  og  eftergivende  Underlag,  der  kan  give 
hele  Rygfladen  Understøttelse.  Dog  har  Erfaringen  lært, 
at  Søvn  i denne  Stilling  hos  mange  Mennesker  er  ledsaget 
af  Snorken,  urolige  Drømme  og  Mareridt.  Skraamadrats 
er  her  som  i alle  andre  Stillinger  unødvendig  for  Raske,  ja 
ofte  ligefrem  skadelig.  Man  maa  hellere  nøjes  med  en 
ganske  tynd  Hovedpude.  I Side-Liggestillinger  kan  man 
da  lægge  den  dobbelt  eller  anbringe  den  nederste  Haand  og 
Underarm  under  den. 

I Lejet  paa  højre  Side,  med  Benene  mer  eller  mindre 
optrukne,  fungerer  Hjærtet  frit.  Passagen  af  Fordøjelses- 
kanalens Indhold  foregaar  bekvemt  og  Leveren  indtager  en 
gunstig  Stilling.  Derimod  kan  Tarmene  forskydes  lidt,  hvil- 
ket dog  let  forhindres,  naar  man  vænner  sig  til  at  anbringe 
den  venstre  Haand  under  Kroppen,  lige  ovenfor  højre  Hofte, 
noget  adskillige  Personer  gør  ganske  instinktmæssig. 

Ligger  man  paa  venstre  Side,  hviler  Leveren  paa  de 
andre  Indvolde,  Hjærtet  arbejder  ikke  saa  frit  og  man  hører 
temmelig  tydelig  Hjærteslaget,  hvad  der  kan  forurolige 
nervøse  Personer. 

Lejet  paa  Maven  med  Hovedet  hvilende  paa  de  kors- 
lagte Arme,  paa  den  ene  Haand  eller  paa  begge  Hænderne, 
er  meget  behageligt  og  sundt  for  Folk  med  stærk  Brystkasse 
og  kraftig  Bugmuskulatur.  Er  man  nødt  til  at  sove  paa  det 
bare,  haarde  Gulv  og  uden  mindste  Hovedpude,  er  det  over- 
hovedet den  eneste  Stilling,  hvori  man  i Længden  kan 

finde  Hvile  og  slippe  for  at  være  som  „radbrækket“  bag- 
efter. Lejet  paa  Gulvet  har  den  Fordel,  at  der  er  Plads  nok 
til  at  strække  den  højre  Arm  ud  i Kroppens  Forlængelse 
og  hvile  Hovedet  med  højre  Kind  mod  Overarmen. 

Foruden  disse  4 Hovedformer  er  der  et  Antal  Mellem- 
stillinger, hvoraf  flere  er  meget  heldige,  f.  Eks.  halvt  paa 
højre  Side,  halvt  paa  Forsiden,  med  den  højre  Arm  bagved 
Kroppen. 

Spørges  der  nu  om,  hvilken  Stilling  der  bør  vælges, 
maa  Svaret  lyde : dem  allesammen.  Svage  og  nervøse 
Personer  bør  dog  vistnok  foretrække  at  ligge  den  meste  Tid 
paa  højre  Side.  Raske  Mennesker  kan  skifte  Stilling  i 
Halvsøvne,  eller  endog  ganske  mekanisk  i Søvne.  Andre 
er  vaagne  nogle  Sekunder  og  finder  fornyet  Hvile  ved  at 
vende  sig  om  paa  den  anden  Side,  eller  ved  at  strække 
Benene,  naar  de  forud  har  indtaget  en  krumbøjet  Stilling. 
Naar  man  ligger  paa  Ryggen  og.  Underlaget  er  fast,  bør 
man  anbringe  den  ene  Underarm  og  Haand  under  Kroppen, 
saa  at  det  Hulrum,  som  Ryggens  Svajning  danner,  udfyldes. 

At  ligge  i en  og  samme  Stilling  altid  bevirker,  at  den 
harmoniske  Vækst  af  Legemets  Celler  forstyrres,  idet  Saf- 
terne da  fortrinsvis  ophobes  i de  underst  liggende  Partier. 
Det  er  derfor  baade  det  fysiologisk  rigtigste  og  det  mest 
praktiske  for  Opnaaelsen  af  en  sund  og  behagelig  Hvile, 
at  veksle  med  de  forskellige  Stillinger. 


Luft-  og  Solbade  for  Arbejderstanden. 

(„Socialdemokraten"  6.  og  7.  Juli  1906.) 

Hvad  jeg  her  meddeler,  har  jeg  fortalt  adskillige  Fri- 
luftsarbejdere,  og  ikke  faa  har  skrevet  sig  det  bag  Øret. 
Men  det  vil  rigtignok  batte  noget  mere,  dersom  „Social- 

Demokraten"  med  sine  Hundredtusinder  Læsere  giver 
Plads  for  mine  Betragtninger. 

Begrebet  Gigt  er  i det  danske  Sprog  et  Pulterkammer, 
der  rummer  en  Mængde  helt  forskelligartede,  legemlige 
Smerter.  Populært  kan  man  skelne  mellem  to  Hovedgrup- 
per, „Fattigmandsgigtene"  og  „Rigmandsgigtene" . Den 
sidste  Slags,  der  i Reglen  skyldes  for  megen  god  Mad  og 
Drikke,  i Forbindelse  med  for  lidt  Legemsarbejde,  kan  vi 
se  bort  fra  her.  I Modsætning  hertil  kommer  „Fattigmands- 
gigtene" af  strængt  legemligt  Arbejde  under  uheldige  For- 
hold. Nu  er  det  jo  sørgeligt  nok,  at  en  Del  af  disse  Ulem- 
per ikke  foreløbig  kan  afhjælpes.  Men  heldigvis  er  den 
allerhyppigste  Hovedaarsag  til  Gigten  i Virkeligheden  let 
at  fjærne,  og  i Stedet  for  at  fordre  Udgifter,  vil  det  endda 
give  Anledning  til  betydelig  økonomisk  Vinding.  Jeg  tæn- 
ker paa  den  mangelfulde,  eller  rettere  sagt  forkerte  Hud- 
pleje. Naar  Folk  pakker  sig  ind  i altfor  meget  Tøj,  er  det 
jo,  fordi  de  derved  tror  at  beskytte  og  hæge  om  Huden, 
mens  de  i Virkeligheden  forkæler,  ja  forkrøbler  den. 

Man  har  alle  Dage  været  enige  om,  at  det  værste,  der 
kan  hænde  et  Menneske,  er  at  det  glemmer  at  trække  Vej- 
ret. Sandheden  er  imidlertid,  at  de  fleste  har  glemt  det 
halvvejs,  og  det  er  Aarsagen  til  en  Masse  legemlig  og  sjæle- 
lig Lidelse.  De  fleste  aner  næppe,  at  Aandedrættet  skal 
foregaa  ikke  alene  ved  Lungerne,  men  ogsaa  gennem 
Huden  paa  hele  Legemet.  Men  naar  Huden  er  dækket  af 
4 å 7 Lag  Klæder,  der  er  omtrent  lufttætte  af  Fedt  og 
Sved,  saa  kvæles  denne  Del  af  Aandedrættet  selvfølgelig 
ganske,  og  saa  gaar  det  efterhaanden  ned  ad  Bakke  med 
Helbredet  og  Humøret.  Jeg  vil  nu  foreslaa  at  alle,  der  har 
legemligt  Arbejde  i fri  Luft,  saasom  Murere,  Tømrere  og 
Murarbejdsmænd,  Brolæggere  og  Jordarbejdere,  Have-  og 
Markarbejdere,  Fiskere  og  Søfolk  i de  varmere  Aarstider 
under  deres  Arbejde  kun  er  iført  Lærredsbukser  (enten  op- 
kiltrede  til  Knæene  eller  afskaarne  over  Knæet),  Straahat 
eller  hvid  Kasket  og  Træsko  eller  Lædersko.  Dette  vil 
medføre  følgende  Fordele  (senere  skal  Ulemperne  derved 

omtales) ; Direkte  Pengebesparelse.  Af  den  sædvanlige 
Arbejdsdragt  vil  man  helt  spare  den  tykke  Uld-Undertrøje 
og  Underbukserne,  Strømperne  samt  Arbejdsblusen,  mens 
der  ikke  vil  slides  synderligt  paa  Lærredsskjorten  og  Vesten, 
da  disse  to  Beklædningsgenstande  i Arbejdstiden  hænges 
ved  Siden  af  Overtrøjen  og  kun  bruges,  naar  man  begiver 
sig  til  og  fra  Arbejdsstedet  og  saa  maaske  under  Maalti- 
derne.  Det  samme  gælder  om  Overtræksbukserne,  der- 
som man  under  Arbejdet  bruger  korte  Lærreds-Knæbuksér. 
Nøjes  man  derimod  med  at  kiltre  sine  lange  Lærredsbukser 
op,  saa  smøger  man  dem  selvfølgelig  blot  ned  igen,  naar  det 
er  Fyraften  og  sparer  altsaa  ganske  Overtræksbukser.  Det 
er  en  Selvfølge,  at  de  ved  enkelte  Arbejder  nødvendige 
Læderbeskyttere  anbringes  paa  den  nøgne  Krop,  hvad  man 
hurtigt  vænner  sig  til. 

Den  anden  Konto,  hvorpaa  man  direkte  vil  spare,  er 
Drikkevarer.  Naar  man  arbejder  tildels  upaaklædt,  vil  Hu- 
dens Funktioner  komme  i Orden,  og  som  en  Følge  deraf 
vil  man  ikke  føle  sig  trykket,  selv  om  Vejret  er  nok  saa 
varmt,  og  man  bliver  ikke  tørstig.  Den,  der  arbejder  i tykt 
Uldundertøj  med  flere  tætte  Lag  Tøj  ovenover,  vil  derimod 
enten  føle  en  næsten  uudholdelig  trykkende  Hede  eller  — 
hvis  hans  Hudporer  ikke  er  tilstoppede  — svede  ganske 
skrækkeligt.  I begge  Tilfælde  føles  en  ulidelig  Tørst,  der 
uopholdelig  forlanger  at  blive  slukket.  Forsøger  man  at 
gøre  dette  med  bajersk  01,  kan  det  løbe  højt  op  en  lang, 
varm  Dag,  og  man  bliver  som  bekendt  blot  mere  slimet  i 
Halsen  og  tørstende  af  at  drikke  01.  Og  det  allerværste 
er,  at  naar  den  gennemsvedte  Mand  sætter  sig  hen  og  spi- 
ser uden  først  at  faa  Bad  og  Aftørring  — hvad  der  jo  ikke 
er  Tid  og  Lejlighed  til  — , saa  skal  og  maa  han  før  eller 
senere  blive  plaget  af  Gigt. 

Desuden  vil  der  kunne  paavises  en  indirekte  Bespa- 
relse. De  gamle  Grækere  var  saa  sunde  og  smukke,  ikke 
fordi  de  gjorde  Gymnastik  og  drev  Sport  — det  gør  man  jo 
ogsaa  nutildags  — , men  fordi  de  udførte  disse  legemlige 
„Arbejder"  uden  Tøj  paa.  Naturlægen  Arnold  Rikli,  der  for 


47 


nogle  Dage  siden  døde  i en  høj  Alder,  opdagede  i 1856,  at 
man  kunde  helbrede  en  Mængde  sygelige  Tilstande  ved  at 
spadsere  og  opholde  sig  nøgen  i fri  Luft  og  Solskin.  I de 
siden  da  forløbne  Aar  har  en  Masse  Mennesker  genvunden 
deres  Helse  paa  hans  atmosfæriske  Kuranstalt  Veldes  i 
Oberkrain  (Østrig).  Men  først  i den  seneste  Tid  havde  han 
den  Tilfredsstillelse,  at  Videnskabsmændene  rundt  om  i 
Verden  begyndte  at  indrømme,  at  Lys-  og  Luftbade  dog  vist 
maatte  anerkendes  som  et  af  de  vigtigste  Midler  til  Helbre- 
delse og  Forebyggelse  af  Sygdomme. 

Hidtil  har  disse  Bade  nærmest  været  forbeholdt  Folk, 
der  har  Tid  og  Penge  nok,  eller  de  er  skænket  bort  som  Al- 
misse til  Lidende.  Mange  har  forsøgt  at  indbilde  Folk,  at 
saadanne  Bade  duede  ikke,  medmindre  de  var  kunstigt 
indrettede  og  forbundne  med  dyre  Apparater  — selvfølgelig 
dels  for  at  slaa  Mønt  deraf,  dels  for  at  imødekomme  Publi- 
kums eget  Forlangende  om  Hokuspokus.  Dette  er  imidler- 
tid ganske  meningsløst.  Lys  og  Luft  bør  være  gratis  for 
alle. 

Naar  jeg  vil  have  Friluftsarbejderne  til  at  smide  det 
meste  af  deres  Paaklædning,  saa  vil  det  sige,  at  de  i mindst 
det  halve  Aar  skal  tage  adskillige  Timers  Luft-  eller  Sol- 
bad daglig.  Det  vil  styrke  deres  Helbred,  forøge  Livskraf- 
ten, og  selve  Arbejdet  vil  føles  meget  mindre  besværligt. 
De  vil  ogsaa  spare  Penge  til  Medicin  og  selv  om  de  er  i 
en  Sygekasse,  vil  der  dog  tjenes  mere  ved  at  gaa  paa  Ar- 
bejde end  ved  at  ligge  i Sengen. 

Gnider  man  sig  med  en  eller  anden  Salve,  kan  den  der- 
ved frembragte  Varme  nok  jage  et  enkelt  Gigt-Anfald  bort, 
men  da  Aarsagen  ikke  er  fjærnet,  kommer  det  snart  igen  og 
er  for  hver  Gang  sejgere  at  faa  Bugt  med.  Solens  Straaler 
kan  derimod  baade  læge  det  enkelte  Tilfælde,  og  — hvad 
der  er  det  vigtigste  — ved  jævnligt  Luft-  og  Solbad  bliver 
Stofskiftet  meget  kraftigere.  Blodet  meget  bedre  og  mør- 
kere, Humøret  derimod  lysere,  og  Huden  bliver  hærdet, 
hvorved  fremtidige  Gigtanfald  forebygges. 

At  Hud  er  hærdet,  betyder  ikke,  at  den  er  haard,  men 

at  den  kan  taale  alle  Luftens,  Vandets  og  Lysets  Paavirk- 
ninger,  saaledes  at  disse  ikke  svækker  Legemet,  men  tvært- 
imod i høj  Grad  forøger  Livsenergien. 

Fremdeles  vil  Sol  og  Vind  rense  alle  Hudens  Millioner 
af  Porer,  hvorved  det  stakkels,  overkultiverede  Menneske 
genvinder  den  tabte  Evne  til  at  kunne  drage  Aande  dybt  og 
uhindret  ogsaa  gennem  Huden. 

Det  var  Fordelene. 

Saa  kommer  Ulemperne;  men  de  er  enten  indbildte 
eller  kun  foreløbige,  det  vil  sige,  de  forsvinder  i Løbet  af 
en  Ugestid.  Den  værste  Hindring,  jeg  kan  tænke  mig, 
vilde  være  den,  at  en  Politibetjent  af  misforstaaede  Anstæn- 
dighedshensyn  skulde  finde  paa  at  notere  en  Foregangs- 
mand paa  dette  Omraade.  De  højere  Politiinstancer  ser 
imidlertid  fornuftigere  paa  saadanne  Ting,  saa  den  altfor 
ivrige  Betjent  vilde  næppe  faa  megen  Fornøjelse  deraf. 

En  Kendsgerning  er  det,  at  f.  Eks.  Bryderkæmperne  i 
de  københavnske  Cirkus  har  lige  saa  lidt  Tøj  paa.  Og  der 
er  mindst  to  Omstændigheder,  der  her  taler  til  Gunst  for 
Arbejderne.  Disse  vil  gøre  det  af  økonomiske  og  hygiej- 
niske, i enhver  Henseende  moralske  Grunde,  hvad  der  ikke 
absolut  kan  siges  om  Bryderne.  Dernæst  vil  Arbejderne 
efter  kort  Tids  Forløb  blive  saa  solbrændte,  altsaa  saa  smukt 
broncefarvede  paa  Kroppen,  saa  det  vil  se  ud,  som  om  de 
var  iført  brune  Trøjer. 

Den  Indvending  kunde  ogsaa  tænkes,  at  man  nu  ikke 
er  beskyttet  mod  det  Snavs  og  Støv,  som  Tøjet  ellers  tager 
af  for.  Men  dette  Snavs  kan  nemt  afstrigles  i tør  Tilstand 
med  Hænderne,  hvis  man  ikke  har  Tid  og  Lejlighed  til  at 
vaske  sig  straks  efter  Fyraften ; og  selv  om  det  blev  sid- 
dende, var  det  ikke  en  Hundrededel  saa  farligt  som  det  gif- 
tige Smuds,  der  udskilles  fra  Kroppen  og  sætter  sig  fast 
under  den  tætte,  svedige  Uldtrøje,  hvorfra  det  atter  kan  op- 
suges gennem  Huden  og  fordærve  Blodet  og  alle  Organis- 
mens Væv,  medens  de  udsvedte  Giftstoffer  straks  uskadelig- 
gøres, naar  Solstraalerne  faar  Lov  til  at  paavirke  dem, 
ligesom  alle  tilfældigt  forekommende  Baciller  dræbes. 

Paa  tilsvarende  Maade  er  det  ogsaa  kun  tilsyneladende, 
at  man  er  bedre  beskyttet  mod  Saar  og  Rifter,  naar  man 
har  Tøj  paa.  Naar  Solen  skinner  paa  et  frisk  Saar,  gaar 
der  langt  vanskeligere  Betændelse  deri,  end  dersom  det  be- 
finder sig  under  et  smudsigt  og  bacillebefængt  Klædnings- 
stykke. Og  det  er  en  bekendt  Sag,  at  Beskadigelser  læges 
utroligt  hurtigt  hos  Folk,  hvis  Hud  og  Blod  er  sunde,  og 
dertil  er  Solbad  det  bedste  Middel.  Desuden  vil  en  skør  og 
ømfindtlig  Hud  snart  blive  stærk,  smidig  og  elastisk,  altsaa 
mindre  modtagelig  for  ublid  Medfart. 

For  Begyndere,  der  ikke  er  særlig  haardføre,  maa  det 
anbefales  at  gaa  gradvis  frem,  f.  Eks.  nøjes  med  Times 
Solpaavirkning  den  første  Dag  og  saa  efterhaanden  ud- 
strække Tiden  til  hele  Arbejdsdagen.  Saa  kan  man  næsten 
ganske  undgaa  at  blive  generet  af  Vabler,  Mathed  og  Kløe 
i Huden  om  Natten,  hvad  der  ellers  vilde  gøre  den  første 
Ugestid  noget  ubehagelig.  Selv  om  den  gamle  Hud  bliver 
rød  og  skaller  af,  kommer  der  hurtig  ny,  brun  Hud  i Ste- 
det, som  saa  er  i Stand  til  at  taale  saa  megen  Sol  det  skal 
være. 

Det  dummeste,  man  kan  gøre  som  Overgang,  er  at  • 
lægge  Uldtrøjen  og  beholde  Skjorten  paa.  Man  bliver  let- 
tere forkølet  med  Skjorte  alene  end  helt  nøgen,  og  arbejder 
man  sig  svedt,  saa  er  det  meget  farligere  at  være  iført  vaadt 
Lærred  end  vaad  Uldtrøje.  Det  bedste  er  og  bliver  ingen 
Ting  paa,  naar  Temperaturen  ellers  tillader  det.  Saa  for- 
damper Hududdunstningerne  uden  at  fortætte  sig  som  Sved, 
og  Solens  lægende  og  styrkende  Straaler  kan  frit  trænge 
langt  ind  i Legemet,  medens  de  er  ude  af  Stand  til  at  gaa 
gennem  Skjortens  Stof. 

I Regnvejr  er  det  — i al  Fald  om  Sommeren  — ogsaa 
behageligere  og  mindre  sundhedsfarligt  at  være  nøgen  end 
at  have  Tøj  paa. 

Til  Slut  følgende ; 

Tro  ikke,  at  dette  er  skrevet  af  en  stuelærd  Theoretiker. 
Nej,  jeg  har  arbejdet  adskillige  Aar  paa  Landet  (Høstar- 
bejde i stærk  Hede),  ogsaa  som  Lastdrager  i Amerika  og 

J.  P.  Muller:  Vink. 

4 Aar  som  Murarbejdsmand,  Murer  og  Montør  her  i Kø- 
benhavn, for  ikke  at  tale  om  mine  30  Aars  Sportsarbejde. 
Under  alle  disse  Forhold  har  jeg  prøvet  at  arbejde  saavel 
i Paaklædning  som  tildels  uden  Tøj  paa,  saa  det  er  mine 
egne  praktiske  Erfaringer,  der  ligger  til  Grund  for  det 
ovenfor  anførte. 


Luftbade  og  Solbade. 

Et  Kapitel  af  „Sommerbogen"  1906. 

Frisk  Indaandingsluft  er  den  vigtigste  Kilde  til  Sund- 
hed, Arbejdsdygtighed  og  Velbefindende.  Luften  er  i det 
Hele  taget  det  uundværligste  af  alle  de  Goder,  Naturen 
skænker  os.  Vi  kan  undvære  de  andre  Livsbetingelser, 
saasom  Mad  og  Drikke,  Legemsbevægelse  og  Hvile,  i for- 
holdsvis lange  Tidsrum,  medens  vi  er  sikre  paa  at  dø,  der- 
som vi  kommer  til  at  mangle  Luft  blot  i faa  Minutter.  I 
Sommerbogens  andre  Afsnit  vil  man  finde  Anvisning  til 
at  skaffe  sig  frisk  Luft  til  indvendig  Brug,  og  det  paa  de 
bedste,  nemmeste,  billigste  og  fornøjeligste  Maader,  me- 
dens der  her  i dette  Afsnit  skal  omtales  et  andet,  meget 
virksomt  Middel  til  Fremme  af  Sundhed,  Velvære  og  Livs- 
lyst, nemlig  Luft  til  udvendig  Brug. 

Naar  Titlen  lyder  paa  Luftbade  og  Solbade,  skal  der- 
med være  sagt,  at  de  Luftbade,  der  tages  i Solskin,  er  de 
bedste.  Sollyset  dræber  Bakterier  og  uskadeliggør  de  Gift- 
stoffer, der  fra  Kroppens  Indre  udskilles  paa  Hudens  Over- 
flade, og  naar  Solens  Straaler  faar  Lov  til  at  gennemtrænge 
vor  Hud,  saa  bliver  vort  Stofskifte  kraftigere,  vort  Blod 
bedre  og  mørkere,  vort  Humør  i tilsvarende  Grad  lysere. 
Man  maa  ikke  vente  her  at  finde  nogen  Beskrivelse  af  Sol- 
bade paa  kunstigt  indrettede  Lejer,  med  Tildækning  af 

grønne  Blade  eller  Pakning  i Tæpper,  lige  saa  lidt  som 
man  vil  faa  Oplysning  om  de  dyre  elektriske  Lysbade. 
Den  Slags  Bade  findes  i en  Mængde  Afarter  rundt  om  paa 
Sanatorier  og  Kliniker,  beregnede  paa  Folk  med  visse 
Sygdomme  eller  indrettede  for  at  imødekomme  den  For- 
dring, som  en  stor  Del  af  Publikum  stiller:  nemlig,  at  en 
Ting  maa  være  rigtig  indviklet  og  kostbar,  for  at  man  skal 
tro,  at  den  kan  gøre  Gavn.  Navnlig  den  tyske  Bogverden 
er  rig  paa  Værker,  der  mer  eller  mindre  populært  beskriver 
saadanne  Badeindretninger,  og  altid  skelnes  der  skarpt 
mellem  Luftbade,  Solbade  og  Lysbade,  ja  nogle  inddeler 
endda  Luftbadene  i Hel-,  Halv-  og  Del-Luftbade  og  atter 
den  sidste  Gruppe  i Underafdelinger!  Man  kan  naturligvis 
med  en  vis  Ret  sige,  at  Luftbadet  virker  oplivende  ved  Af- 
køUng,  Solbadet  derimod  ved  Opvarmning.  For  Folk,  der 
gaar  uden  om  alle  de  kunstige  Indretninger,  vil  det  dog  i 
Praksis  vise  sig,  at  det  er  en  og  samme  Badeform,  kun  lidt 
forskellig  efter  Omstændighederne.  Men  naar  en  tysk 
Videnskabsmand  tager  Solbad,  og  der  kommer  en  tæt  Sky 
for  Solen,  saa  bliver  det  pludselig  et  Luftbad.  Begynder 
Videnskabsmanden  at  fryse,  og  tager  han  Benklæderne 
paa,  bliver  det  et  Halvluftbad,  der  imidlertid  som  ved  et 
Trylleslag  forandrer  sig  til  et  Halvsolbad,  dersom  Skyen  er 
dreven  over,  inden  Manden  faar  Tid  til  at  afføre  sig  Ben- 
klæderne, efter  hvilken  Handling  han  med  Velbehag  kan 
fastslaa,  at  han  atter  befinder  sig  i et  regelret  Solbad  1 
Bogens  Titel  er  Sommerbogen.  Holder  man  sig  imid- 
lertid indenfor  de  Grænser,  som  Almanaken  sætter,  saa 
er  den  danske  Sommer  altfor  kort  og  ofte  altfor  kold.  Man 
bør  derfor  udvide  Omraadet  for  Begrebet  „Sommer"  saa 
meget  som  muligt.  Endog  midt  om  Vinteren  kan  man 
skabe  sig  en  Stump  Sommer,  naar  det  blot  er  klart  Solskin, 
og  man  ellers  bærer  sig  rigtig  ad.  Det  er  bedrøveligt  at 
tænke  paa  de  Masser  af  „Sommervejr"  og  Solskin,  der  nu 
gaar  til  Spilde,  men  som  kunde  være  til  uendelig  Gavn  for 
den  lidende  Menneskehed,  dersom  den  forstod  at  inddele 
og  benytte  Tiden  paa  fornuftig  Maade.  I den  mørke  Aars- 


4* 


Gymnastik  (Aandedrætsøvelser)  i Luftbadedragt  ved  en  Kommuneskole  i Breslau. 

tid  burde  i det  hele  taget  Arbejdstiden  for  alle  Indendørs- 
Arbejdere  fuldstændig  omlægges,  saaledes  at  Fritiden  faldt 
i de  lysere  Timer  midt  paa  Dagen.  Det  er  en  stor  Fejl, 
at  de  fleste  Sanatorier,  der  anvender  naturlige  Solbade  og 
atmosfæriske  Kure,  kun  har  aabent  i de  4 — 5 varmeste 
Maaneder  af  Aaret.  Herved  bibringes  der  Publikum  en 
helt  forkert  Opfattelse.  Vintersolbade  er  netop  de  aller- 
behageligste,  da  Varmen  ikke  er  trykkende,  og  de  nyttigste, 
fordi  de  paa  den  Aarstid  allermest  tiltrænges. 

Et  Luftbad,  hvor  Blæsten  har  frit  Spillerum,  paavirker 
og  hærder  selvfølgelig  Huden  i højere  Grad  end  et  Bad  i 
stille  Luft.  Dog  tror  jeg,  at  mange  overvurderer  Vindens 
„massagegivende"  Evne.  Den  simpleste  og  nemmeste 
Maade  at  tage  Luftbad  paa,  er  og  bliver  at  bevæge  sig  af- 
klædt i Sovekamret.  Men  ligesom  der  ikke  er  noget  forfri- 
skende ved  at  bade  i Opvaskevand,  saaledes  bør  det  ikke 
hedde  Luftbad,  medmindre  Luften  i Værelset  er  frisk,  og 
det  rent  bortset  fra  det  skadelige  og  uappetitlige  i at  ind- 
aande  fordærvet  Luft.  Derfor  er  det  kun  Begyndere,  der 
har  Lov  til  at  tage  deres  Luftbad  for  lukkede  Vinduer,  og 
det  endda  kun  under  den  Forudsætning,  at  der  har  været 
aabent  Vindue  den  øvrige  Tid  af  Døgnet.  Udfører  man 
nogle  Legemsbevægelser,  især  Hudgnidningsøvelser,  vil 
man  snart  føle  Trang  til  at  aabne  Vinduerne  mer  og  mer, 
ja  man  vil  efterhaanden  finde  det  nødvendigt  — i al  Fald 
i de  varmere  Aarstider  — at  aabne  ogsaa  Døren,  for  at  der 
kan  blive  saa  megen  Luftbevægelse,  at  man  ikke  kommer 
i Sved,  hvad  der  vilde  være  uheldigt  i et  Tilfælde  som  det 
foreliggende,  hvor  Luftbadet  ikke  antages  at  blive  efter- 
fulgt af  Vandbad.  Der  er  mange,  der  har  en  ligefrem  syge- 
lig Angst  for  Gennemtræk.  Men  under  Bestræbelserne  for 
at  undgaa  de  frygtede  Virkninger,  bærer  man  sig  helt  for- 
kert ad.  Jo  mere  man  fyrer  i Kakkelovnen,  og  jo  tættere 
man  lukker  sig  inde,  desto  skadeligere  er  Trækken,  naar 
den  trods  al  Forsigtighed  kommer  ind  af  en  lille  Aabning. 
Det  er  den  store  Forskel  paa  Varmegraden  ude  og  inde, 
der  frembringer  Trækken.  Den  kolde  Luft  kan  altid  slippe 

ind  af  et  Nøglehul  eller  en  Sprække,  og  naar  en  saadan 
tynd,  kold  Straale  træffer  et  enkelt  Sted  paa  et  ømfindtligt 
Menneskelegeme,  saa  bliver  Forkølelse  og  Reumatisme  let 
Følgen  deraf.  Derfor  bør  man  netop  under  Luftbadet  lukke 
saa  meget  op  som  mulig,  saa  der  ikke  bliver  synderlig  For- 
skel paa  den  indvendige  og  den  udvendige  Lufts  Varme- 
grad. Lad  det  blot  blæse  ind  ad  store  Aabninger.  Blæst 
er  ikke  Træk  og  kan  aldrig  blive  farlig,  naar  man  blot 
holder  sig  i Aande  ved  Hjælp  af  Hudgnidningsøvelser.  At 
man  ikke  kommer  i Sved  ved  stærk  Legemsbevægelse  be- 
høver ikke  altid  at  være  et  Tegn  paa  forsømt  Hudpleje  og 
tilstoppede  Hudporer.  Er  man  nøgen,  og  er  Luften  i Be- 
vægelse, kølig  eller  godt  tør,  saa  fortætter  Uddunstningerne 
sig  ikke  som  Sved,  men  kan  i stor  Mængde  „udaandes“ 
i luftformig  Tilstand  fra  hele  Legemets  Overflade.  Denne 
stærke  Fordampning  kan  ligefrem  iagttages  med  blotte 
Øjne,  naar  man  f.  Eks.  i kold  Luft  og  Solskin  stiller  sig 
mod  en  solbelyst  Flade  og  betragter  Omridset  af  sit  Skygge- 
billede. Man  ser  da  Skyggen  af  Dampene  uafbrudt  og 
hurtig  stige  tilvejrs  som  urolige  Flammer.  Det  er  Kulsyre, 
Vanddampe  og  en  Mængde  forskellige  giftige  Stoffer,  som 
Huden  paa  den  Maade  udaander,  mendens  den  ogsaa  er  i 
Stand  til  at  opsuge,  altsaa  indaande,  lidt  af  Luftens  Ilt. 
Enhver  vil  kunne  forstaa,  at  naar  dette  Hudaandedræt  kvæ- 
les af  Snavs  og  af  talrige  tætte  Lag  Tøj,  saa  forstyrres  Stof- 
skiftet og  Sundheden  rokkes.  Derimod  viser  det  sig,  at 
en  Hud,  der  aander  uhindret  og  dybt  gennem  rene  Porer, 
og  som  er  opøvet  ved  Luftbad,  Solbad  og  anden  Hudgymna- 
stik, den  har  en  særlig  Evne  til  at  rense  og  forbedre  Blodet 
— og  sundt  Blod  er  Grundlaget  for  en  levedygtig  og  mod- 
standskraftig Organisme.  Videnskaben  har  paavist,  at  vel- 
trænede Blodlegemer  med  Lyst  og  Iver  gaar  løs  paa  ind- 
trængende Sygdomsspirer  og  opæder  dem.  Og  det  er  en 
bekendt  Sag,  at  Saar  og  Beskadigelser  læges  utrolig  hurtig 
hos  Individer,  hvis  Hud  og  Blod  er  sunde.  — 

Baade  for  en  Begynder  og  for  en  hærdet  Luftbadende 
kan  det  være  farligt  at  komme  i Sved,  dersom  man  ikke 

sørger  for  Vandbad  straks  efter  eller  i det  mindste  for  Af- 
tørring og  kraftig  Gnidning.  At  fryse  „tørt“  er  langtfra  saa 
farligt  som  at  fryse  i vaad  Tilstand.  Men  ogsaa  i den  Hen- 
seende bærer  Folk  sig  ofte  forkert  ad,  idet  de  af  Frygt  for 
at  komme  til  at  fryse  pakker  sig  ind  i alt  for  meget  tykt 
Tøj.  Naar  de  saa  bevæger  sig  raskt,  bliver  de  straks  svedt 


Fra  Vejlefjord  Sanatorium,  det  første  Sted,  hvor  Solbad  anvendtes  som  Led 

i Tuberkulose-Kuren. 


Og  kommer  snart  til  at  fryse  paa  en  langt  farligere  Maade, 
idet  det  vaade  Tøj,  der  er  en  ualmindelig  god  Varmeleder, 
bliver  ved  med  at  suge  Varmen  fra  Legemet.  Man  kan 
ofte  se  svedende  Cyclister  sætte  sig  hen  i Skyggen  og 
drikke  iskolde  Bajere,  eller  Baldamer,  der  er  lige  saa  op- 
hedede, udhvile  sig  ved  en  Iskage.  Saadan  noget  anser 
jeg  for  Selvmordsforsøg.  Paa  den  anden  Side  er  jeg  ofte 
bleven  beskyldt  for  grov  Uforsigtighed,  naar  jeg  tog  Fri- 
luftsbad om  Vinteren,  hvad  der  i Virkeligheden  er  ganske 
ufarligt.  Saa  bagvendt  er  den  gængse  Opfattelse  af  disse 

Forhold.  Naar  det  er  Solskin,  kommer  man  ikke  engang 
til  at  fryse,  selv  om  det  fryser,  naar  man  blot  holder  sig 
i Læ  af  Vinden.  Jeg  har  ved  Juletid  staaet  nøgen  i Time- 
vis og  skrevet  op  ad  et  Plankeværk  ved  Vejlefjordens 
Strand  uden  at  føle  det  mindste  Ubehag.  Og  det  nytter 
ikke  at  indvende,  at  jeg  mulig  var  saa  hærdet,  at  Kulden 
ikke  bed  paa  mig;  thi  den  selv  samme  Dag  sad  jeg  fuldt 
paaklædt  og  rystede  af  Kulde  i Sanatoriets  Spisesal,  hvor 
der  dog  var  7 Graders  Varme.  Men  her  kunde  Solens 
varmende  Straaler  ikke  naa  min  Hud,  deri  laa  Forskellen. 
Kolde  Klæder  bortsuger  og  stjæler  Kroppens  Varme,  selv 
om  de  ikke  er  vaade,  medens  et  nøgent  Legeme  i stille, 
tør  Luft  kun  mister  nogen  Varme  ved  sin  egen  Udstraa- 
ling,  derimod  saa  godt  som  intet  ved  Afledning,  selv  om 
Luftens  Varmegrad  er  under  0.  Tages  fremdeles  den  Om- 
stændighed i Betragtning,  at  Solens  røde  Varmestraaler  ikke 
alene  opvarmer  den  nøgne  Hud,  men  borer  sig  varmende 
langt  ind  i Legemet,  medens  de  derimod  ikke  er  i Stand 
til  at  gennemtrænge  Klædernes  Lag,  saa  vil  man  forstaa, 
at  det  under  visse  Forhold  er  koldere  at  være  paaklædt  end 
nøgen  om  Vinteren. 

Har  man  kun  Sovekamret  til  Raadighed  for  Luftbad, 
bør  man  hertil  vælge  Lejlighedens  lyseste  Værelse  i Stedet 
for  at  lade  dette  staa  til  Stads.  Og  væk  med  Gardiner  og 
Persienner!  Det  kan  være  sparsomt  nok  endda  med  Sol- 
straalerne.  Under  Luftbadet  bør  man  som  sagt  bevæge 
sig  eller  udføre  Legemsøvelser.  Kun  naar  Solen  skinner 
varmt,  kan  man  holde  sig  i Ro  og  læse  eller  skrive  (helst 
med  mørke  Briller  for  at  beskytte  Øjnene),  men  man  bør 
nu  og  da  skifte  Stilling,  for  at  Solen  kan  virke  overalt.  At 
ligge  og  dase  i stærk  Solhede  gør  dvask  og  ugidelig,  saa 
der  behøves  et  koldt  Vandbad  for  at  kvikke  op  bagefter. 
Man  bliver  søvnig  — især  i Begyndelsen  — af  langvarige 
Luft-  og  Solbade,  hvorfor  det  er  udmærket  mod  Søvnløs- 
hed. Af  samme  Aarsag  kan  det  anbefales  at  ligge  i Luft- 
badedragt, d.  V.  s.  nøgen,  i Sengen  om  Natten,  hvilket 
ogsaa  er  overordentlig  behageligt,  naar  man  først  er  vant 

dertil.  Ved  daglig  at  tage  Luftbad  befries  man  snart  for 
den  ubehagelige  Upaaklædtheds-Fornemnielse,  som  Menne- 
sker med  ømfindtlig  Hud  har,  naar  de  engang  faar  Tøjet  af. 

Sovekammer-Luftbadet  kan  selv  Fattigfolk  skaffe  sig 
baade  Morgen  og  Aften,  hver  Gang  mindst  i 5 Minutter. 
Har  man  Tid  dertil,  kan  Luftbadet  — i Modsætning  til 
Vandbad  — uden  Fare  udstrækkes  i adskillige  Timer.  Luft- 
badet er  den  mildeste  Form  for  Bad  og  passer  derfor  ofte 
godt  for  svage  og  nervøse  Folk,  der  ikke  taaler  Vandbad, 
i al  Fald  ikke  koldt.  Og  varmt  Vand  fordrer  altid  Ulejlig- 
hed og  Udgift. 

Navnlig  naar  Luftbadet  er  forbunden  med  Strigling  af 
hele  Hudens  Overflade,  kan  det  som  Renligheds-  og  Hærd- 
ningsforanstaltning godt  erstatte  det  daglige  kolde  Vandbad, 
der  dog  paa  sin  Side  er  uovertræffeligt  som  Forfrisknings- 
middel. Det  Smuds,  der  i Døgnets  Løb  samler  sig  paa 
Kroppen,  er  mest  Hudaffald,  der  lige  saa  godt  kan  fjærnes 
i tør  Tilstand.  Herom  kan  man  overbevise  sig  ved  for- 
søgsvis at  staa  paa  en  Glasplade,  mens  man  strigler  sig; 
der  vil  da  snart  samle  sig  et  helt  Lag  paa  Pladen. 

For  Byboere  kan  det  ofte  være  vanskeligt  at  faa  den 
Luft  og  Sol  i Værelset,  som  de  ønsker.  En  Læge  i Miin- 
chen  fik  nylig  en  Mulkt,  fordi  nogle  kvindelige  Genboere 
anmeldte,  at  han  tog  Luftbad  for  aabne  Vinduer.  Der  stod 
dog  udtrykkelig  i Dommen,  at  han  blev  mulkteret  for  Uor- 
den, ikke  for  Uanstændighed.  — Man  bør  derfor  flytte 
bort  fra  de  snævre  Gader,  helst  helt  udenfor  Byen;  vor 
Tids  udmærkede  Samfærdselsmidler  ophæver  jo  Afstan- 
dene. 

I Mellemeuropa  findes  nu  i de  fleste  Byer  særlige  Sol- 
badeanstalter („Licht-Luftbader“ ).  Det  er  i Reglen  blot  et 
lille  Jordstykke,  besaaet  med  Græs,  undertiden  en  Stump 
gammel  Villahave,  stedse  omgivet  af  et  højt  Plankeværk 
og  forsynet  med  Barre,  Reck,  Ringe  og  de  uundværlige 
Haandvægte,  naar  det  er  flot  udstyret  tillige  med  en  Kegle- 
bane. En  saadan  Anstalt  kan  være  meget  god,  men  det 
koster  dog  Tid  og  Penge  at  besøge  den,  og  Luft  og  Sol 

er  nu  engang  noget,  som  ethvert  Menneske  har  Krav  paa 
at  faa  gratis.  Badegæsterne  paa  disse  Anstalter  efter  tysk 
Mønster  bærer  altfor  store  Benklæder.  Maven  og  Under- 
livet trænger  ogsaa  til  Luft  og  Lys.  Paa  Kvindeafdelingerne 
er  de  „Badende"  næsten  fuldt  paaklædte,  vistnok  ikke  saa 
meget  af  ægte  Blufærdighed  som  for  at  skjule,  hvor  ufuld- 
komne og  forsømte  deres  Legemer  er. 

Har  man  et  Hus  med  fladt  Tag,  kan  man  lave  sig  et 
Solbad  ved  at  anbringe  nogle  Skærme  af  Brædder,  Sejldug 
eller  lignende.  Har  man  en  nogenlunde  stor  Have,  bør 
man  ikke  undlade  at  indrette  et  Stykke  af  den  paa  lig- 
nende Maade.  Sysler  man  selv  med  Havearbejde,  kan 
man  lave  Skærme  til  at  flytte,  saa  man  stadig  kan  staa  i 
Skjul  af  dem  og  grave,  men  Rummet  indenfor  maa  selv- 
følgelig ikke  være  saa  snævert,  at  Solstraalerne  lukkes  ude 
(altsaa  4A  Alen  i Firkant,  naar  Skærmene  er  2f  å 3 Alen 
høje). 

Helt  ude  paa  Landet  er  den  Slags  kunstige  Indretninger 
heldigvis  overflødige.  Her  behøver  man  under  Arbejdet  i 
Have,  Mark  og  Skov  ikke  at  have  andet  Tøj  paa  end  Lær- 
reds-Knæbenklæder, Straahat  og  Sandaler  (eller  Træsko). 
Hvor  vilde  vore  Landboere  ikke  blive  smukke  og  raske, 
dersom  de  bar  sig  saaledes  ad ! Det  strængeste  Arbejde  i 
den  hedeste  Sol  vilde  være  behageligt  og  gaa  som  en  Leg, 
og  den  kære  Pengepung  vilde  oven  i Købet  spares  for 
mange  unødvendige  Udgifter.  Nu  gaar  de  i Høstens  Tid 
med  tykke  Uldtrøjer  og  Underbukser,  derover  svær  Lær- 
redsskjorte, Benklæder  og  Vest,  paa  Fødderne  tykke  Uld- 
strømper og  tunge  Læderstøvler  eller  Træsko.  Enten  lider 
de  under  trykkende  Varme,  eller  de  sveder  forfærdeligt, 
og  hver  Gang  de  kommer  til  Grøften  for  Enden  af  Ageren, 
tager  de  Lerdunken  og  tyller  en  Masse  01  i sig,  hvad  der 
blot  gør  Ondt  værre.  Hvor  grim  og  forsømt  de  fleste  Land- 
boeres Hud  er,  det  har  jeg  ofte  iagttaget,  naar  hele  Kom- 
pagnier Soldater  tog  Søbad.  Der  kunde  være  mange  mu- 
skuløse Skikkelser  med  næsten  dadelfri  Holdning  mellem 
dem,  og  Ansigterne  kunde  være  solbrændte  og  sunde.  Men 

Huden  paa  hele  det  øvrige  Legeme  havde,  forinden  Badet, 
hos  dem  alle  den  usunde,  hvidgraa  Farve,  som  kendetegner 
de  Maddiker,  man  finder,  naar  man  vælter  en  stor  Sten  ud 
af  sit  Leje.  Og  selv  om  den  ømfindtlige  „Gaasehud"  efter 
Badet  kunde  være  renvasket,  beholdt  den  dog  et  urent 
Udseende  paa  Grund  af  de  mange  sorte  Prikker,  røde 
Knaster,  gule  Pletter  og  grønne  Skjolde  paa  en  blaalig 
Grund.  Gennemsnitskøbenhavnerens  Hud  er  maaske  nok 
lige  saa  slem,  men  det  kan  bedre  undskyldes.  Landboerne 


Ældre  Gymnastikere  i et  Luftbad  ved  St.  Gallen. 

har  nemlig  en  rentud  misundelsesværdig  nem  Adgang  til  den 
friskeste  Luft  og  det  dejligste  Solbad  i Guds  frie  Natur. 
Men  desværre  skønner  de  i Reglen  ikke  mere  derpaa,  end 
Bagerbørn  paa  Hvedebrød. 

Hvor  smuk  var  saa  ikke  den  Hud,  som  de  gamle  Græ- 
kere skaffede  sig  ved  deres  Gymnastik,  d.  v.  s.  Legems- 
øvelser udført  uden  Paaklædning  i fri  Luft  under  Solens 
Glød.  Dens  Farve  var  ensartet  gyldenbrun  som  Bronce, 
og  den  var  blød  som  Atlask  at  føle  paa,  men  alligevel  hær- 
det. At  Hud  er  hærdet,  betyder  altsaa  ikke,  at  den  er 
haard,  men  at  den  har  Evne  til  at  indstille  sig  efter  og 
taale  alle  Luftens  forskellige  varme  og  kolde,  tørre  og 

fugtige,  mekaniske,  kemiske  og  elektriske  Paavirknin- 
ger,  saa  at  disse,  i Stedet  for  at  skade  og  svække  Legemet, 
netop  i høj  Grad  forøger  Livskraften  og  Livsenergien.  Mens 
Huden  paa  Haandens  Inderside  og  Fodens  Underflade  bliver 
haard  og  hornet  ved  Slid  og  Gnidning,  saa  har  Huden  paa 
det  øvrige  Legeme  den  modsatte  Ejendommelighed,  idet 
den  bliver  blødere,  jo  mere  den  gnides  og  udsættes  for 
Sol  og  Vind.  Der  er  intet  i Vejen  for,  at  vi  Nordboere 
kan  faa  en  lige  saa  stærk,  sund  og  smuk  Hud  som  de  gamle 
Grækere,  naar  vi  blot  giver  den  en  lignende  Behandling. 
Og  det  kan,  som  paavist,  ske  uden  Spild  af  Tid  og  Penge. 

Ogsaa  vore  Idrætsmænd  burde  i langt  højere  Grad  end 
hidtil  nøjes  med  Luftbadedragt  under  deres  l^velser,  i al 
Fald  kun  bære  korte  Knæbenklæder  og  saa  det  Fodtøj,  som 
den  særlige  Idræt  (f.  Eks.  Fodløb  eller  Roning)  kræver.  Det 
vilde  være  sundere,  nemmere  og  billigere,  og  efterhaanden 
som  Folk  derved  fik  Øje  for  Legemsskønhed  og  anvendte 
sin  Forstaaelse,  vilde  det  ogsaa  afgive  et  smukkere  Skue. 
Hvor  meget  unødvendigt  Tøj  slæber  vore  Turister  ikke 
rundt  med  paa  deres  Fodture?  Hvor  mange  friske  Solbade 
kunde  Lystsejlerne  ikke  faa,  naar  de  aflagde  deres  Sweaters 
og  Stortrøjer?  Selv  om  Vinteren  behøver  en  Idrætsmand 
ingen  varmende  Paaklædning,  naar  blot  Solen  skinner.  Jeg 
har,  kun  iført  Støvler,  løbet  | Time  oppe  paa  et  snedækt 
Bjærg,  mens  Varmemaaleren  viste  15  Gr.  Celsius  under  0. 
Og  jeg  følte  saa  lidt  til  Kulden,  at  jeg  er  overbevist  om,  at 
ethvert  rask  og  rørigt  Menneske  kunde  gøre  det  samme. 
Jeg  har  ogsaa  flere  Gange  i Vinter  — i stærk  Blæst  men 
Solskin  — klædt  mig  af  midt  paa  Eremitagesletten  og  taget 
en  Løbetur  (det  kan  man  gøre  ugenert,  da  man  i en  halv 
Mils  Afstand  kan  se,  om  der  kommer  Nogen). 

Naar  man  har  hærdet  Huden  ved  dagligt  Luftbad  med 
Gnidningsøvelser  inden  Døre,  saa  behøver  man  ikke  at 
være  bange  for  at  udsætte  den  for  stærkt  og  langvarigt 
Solskin,  naar  Lejlighed  gives.  En  med  Solskin  uvant  Hud 
vil  dog  blive  rød,  smerte  et  Par  Dage  og  skalle  af,  og 
Vedkommende  vil  maaske  faa  nogen  Feber.  Men  selv  i 

et  saadant  mindre  heldigt  Tilfælde  vil  den  nye  Hud  blive 
smuk  brun  og  mere  modstandsdygtig  end  den  gamle.  For 
at  prøve,  om  der  var  nogen  Fare  ved  overdreven  og  pludse- 
lig Solbrændthed,  lod  jeg  mig  i Marts  Maaned  bogstavelig 
stege  i en  hel  Time  af  det  stærke  elektriske  Apparat  paa 
Finsens  Lysinstitut.  Jeg  kunde  lugte,  hvorledes  Huden 
brændtes,  og  jeg  fik  smaa  Blærer  over  hele  Kroppen.  Det 
sved  et  Par  Dage,  hvorefter  Huden  skallede  af  i Smaa- 
stykker.  Men  nogensomhelst  Sygdomsfornemmelse  havde 
jeg  ikke. 

At  tage  Luftbad  i Regnvejr  kan  i den  varme  Aarstid 
være  meget  forfriskende.  Derimod  skal  man  være  for- 
sigtig i Taage. 

Mennesket  er  en  Luft-  og  Lysskabning.  Der  er  Folk, 
der  mener,  at  alle  legemlige  og  sjælelige  Lidelser  vilde  for- 
svinde, dersom  Mennesket  vendte  tilbage  til  Naturtilstanden. 
Dette  lader  sig  nu  engang  ikke  gøre;  men  hvis  nogen  efter 
Læsningen  heraf  vil  søge  at  komme  Idealet  lidt  nærmere, 
saa  er  Hensigten  hermed  opnaaet. 


Luftbadeanstalter. 

(„Vort  Land"  17.  Juli  1906). 

Højstærede  Hr.  Vidi! 

I Deres  lille  Artikel  i Gaar  om  „Solbadene"  gør  De 
mig  den  Ære  at  nævne  mig  som  den,  der  interesserer  sig 
for  at  faa  den  Slags  Badeanstalter  indførte  her  i Landet. 

Her  ved  København  kender  man  jo  foreløbig  kun  det 
Solbad,  der  tages  paa  en  Søbadeanstalt,  eller  til  Nød  paa 
Taget  af  en  Villa. 

Solbadet  paa  Sundets  Badeanstalter  har  den  Fordel,  at 
man  kan  faa  en  Dukkert  eller  svømme  i det  mer  eller  min- 

dre  friske  Saltvand.  Men  der  er  ellers  mange  Ulemper 
og  Mangler.  Der  er  meget  daarlig  Plads,  kun  faa  — oven- 
ikøbet  snavsede  — Køjer  at  ligge  paa,  ingen  Stole  og 
Borde,  hvor  man  kunde  sidde  og  skrive  eller  udføre  andet 
Arbejde,  ingen  bløde  Græsplæner  at  hvile  paa  eller  grønne 
Træer  at  kigge  op  i.  Saasnart  det  blæser  lidt,  er  der  kolde 
Trækvinde  allevegne,  og  Solens  Refleks  fra  Vandet  kan  i 


Fra  Luftbadet  i Klotzsche-Konigswald  ved  Dresden. 

Længden  være  skadelig  for  Øjnene.  Den  i mine  Øjne 
mindste  Mangel  — men  for  rigtige  Københavnere  vistnok 
den  allerværste  — er,  at  der  ingen  Restaurant  findes  paa 
selve  Badeanstalten. 

Naar  De,  Hr.  Vidi,  skrev,  at  jeg  gerne  vilde  erhverve 
eller  leje  en  gammel  Have  til  saadant  Brug,  beror  det  paa 
en  lille  Misforstaaelse.  Jeg  vil  ikke  binde  mig  til  nogen 
fast  Virksomhed ; men  jeg  vil  gerne  bistaa  med  Raad  og 
Daad,  dersom  Nogen  vil  realisere  Idéen.  Jeg  er  over- 

bevist  om,  at  det  vilde  blive  til  Gavn  og  Glæde  for  Mange. 
Og  hvorfor  skulde  det  ikke  hos  os  kunne  blive  ligesaa  ren- 
tabelt et  Foretagende  som  overalt  i Tyskland,  Schweiz 
og  Østrig? 

En  gammel  Villahave  indenfor  Byens  Omraade,  f.  Eks. 
paa  Frederiksberg  eller  Østerbro,  vilde  egne  sig  bedst. 
Den  maatte  nemlig  ikke  ligge  længere  borte,  end  at  Folk 
uden  synderlig  Tidsspilde  kunde  komme  herhen.  Saa 
kunde  f.  Eks.  alle  de  Mennesker,  der  har  Læse-,  Skrive- 
eller Regnearbejde  for  dem  selv  eller  paa  egen  Haand, 


Fra  Dameafdelingen  i Luftbadet  ved  Klotzsche-Konigswald. 

sidde  her  i Luft-  og  Solbadet  den  halve  Dag,  om  de  vilde, 
og  besørge  deres  Arbejde,  i Stedet  for  at  svede  paa  et 
lummert  Værelse,  i generende  Paaklædning. 

Jeg  skal  netop  i den  nærmeste  Fremtid  (19de  Juli — 4de 
Aug.)  ned  og  besøge  et  Par  saadanne  Bade  i Tyskland. 
Jeg  bliver  hvert  Sted  en  Ugestid  og  giver  gratis  Undervis- 
ning i „Mit  System“  til  Lærere.  Den  Anstalt,  der  nærmest 
vilde  kunne  tjene  som  Mønster  for  os,  er  den  i Frankfurt 
a.  M.,  der  aabnedes  for  ganske  kort  Tid  siden.  Den  ligger 
nemlig  i selve  Byen,  mens  de  fleste  ellers  ligger  i Skov- 
eller Fjældpartier  tæt  ved  Storbyerne. 

Formanden  for  den  derværende  „Muller-Verein“  sendte 
mig  netop  idag  en  Beskrivelse  af  dette  nye  Luft-  og  Sol- 

bad.  Jeg  anfører  nedenfor  lidt  heraf  — men  forbeholder 
mig  altsaa  ved  min  Hjemkomst  at  give  en  detailleret  Be- 
sked til  den,  der  eventuelt  vil  oprette  noget  Lignende  i 
København  (eller  Odense,  Aarhus,  Aalborg  etc.). 

Det  er  en  gammel  Have,  der  er  bleven  indhegnet  af 
et  stort  Plankeværk.  Den  Side,  der  vender  mod  beboede 
Huse,  er  yderligere  skærmet  af  en  meget  høj  Sejldugsvæg, 
der  har  overtaget  Figenbladenes  Funktion  (som  min  Hjem- 
melsmand skriver).  Entreen  er  30  Pfennig.  Der  er  en 
smuk  Restaurationsbygning,  lange  Haller  til  Omklædning 
samt  Garderober,  talrige  Vandbadeindretninger  og  Doucher, 
Lysthuse,  hvor  man  kan  spise  medbragt  Mad,  alle  Slags 
Gymnastikapparater  og  Sportsrekvisiter,  Liggestole  og 
Køjer,  Borde  og  Bænke.  1 Midten  en  stor  Græsplæne, 
omgivet  af  en  Sports-Løbebane. 

Et  Parti  af  Haven  har  sin  oprindelige  Skikkelse,  med 
store  Løvtræer,  Frugttræer  og  Buske.  Her  findes  ogsaa 
Borde  og  Stole  for  dem,  der  vil  opholde  sig  i Skyggen 
(i  meget  stærk  Hede  er  Luftbad  uden  Sol  baade  sundt  og 
behageligt). 

Damerne  har  deres  særlige  Afdeling. 

Deres  ærbødige 

].  P.  Muller. 

Ovenstaaende  kan  i Januar  1907  suppleres  med  den  Op- 
lysning, at  København  nu  snart  vil  faa  sit  første  tidssva- 
rende, offentlige  Luftbad,  idet  Gymnastikdirektør,  Premier- 
løjtnant K.  V.  Høyer  den  1.  Maj  aabner  en  saadan  Anstalt, 
beliggende  nedenfor  Viadukten  ved  Svanemøllen.  Det  er  jo 
noget  langt  borte  fra  Byens  Centrum,  men  til  Gengæld 
bliver  Adgangen  til  Strand-  og  Svømmebad  indbefattet  i 
Entrébilletten.  Hr.  Høyer  er  meget  tilfreds  med,  at  Kom- 
munen har  overladt  ham  et  stort  Stykke  ubenyttet  Strand- 
bred, ganske  vist  mod  en  klækkelig  Lejeafgift  (1400  Kr.). 
Naa,  i Betragtning  af  det  Kulturtrin,  hvorpaa  vore  Autori- 
teter gennemgaaende  befinder  sig,  maa  man  vel  være  glad 
over,  at  Tilladelse  til  Oprettelsen  overhovedet  blev  givet. 


Det  ligger  dog  nær  at  erindre  om,  hvorledes  Kommunerne 
i vort  store  sydlige  Naboland  har  baaret  sig  ad  i lignende 
Tilfælde.  Af  Tysklands  210  offentlige  Luftbadeanstalter 
er  et  betydeligt  Antal  Genstand  for  kommunal  Drift,  medens 
mange  af  dem,  der  ejes  af  private  Foreninger,  modtager 
Understøttelse  af  det  offentlige.  F.  Eks.  i Bayreuth  aarlig 
100  Mark;  i Bischofswerda  200  Mark  Tilskud  og  fri  Grund; 
i Bielefeld  fri  Grund ; i Blankenburg  in  Th.  aarlig  80  Mark ; 
i Blankenburg  a.  H.  2000  Mark  Tilskud;  i Bremen  fri 
Grund ; i Burkhartsdorf  in  S.  300  Mark  til  Grundlæggelse ; 


Ældre  Herre  i Luftbadet. 

i Duisburg  1 000  Mark  Tilskud  og  fri  Grund ; i Freiburg  in 
Br.  aarlig  310  Mark  og  anden  Begunstigelse;  i Glauchau, 
Gnesen  og  Jena  fri  Grund ; i Hagen  in  W.  500  Mark  Til- 
skud ; i Ostritz  in  L.  700  Mark  Tilskud ; i Possneck  in  Th. 
300  Mark  Tilskud ; i Rathenow  fri  Grund ; i Slesvig  400 
Mark  Tilskud  og  Grunden  skænket ; i Steglitz  fri  Grund ; i 
Thalheim  in  S.  150  Mark  Tilskud  og  i Wernshausen  fri 
Grund. 

Den  største  Mangel  ved  Svanemøllens  Luftbadeanstalt,  i 
Sammenligning  med  alle  de  tyske,  er,  at  der  — i al  Fald 
foreløbig  — ingen  Dameafdeling  bliver  indrettet.  Der  er 
mange  Damer,  der  uhyre  gærne  vilde  luft-  og  solbade,  men 
de  har  ingen  Lejlighed  dertil.  Her  som  overalt  i Sam- 
fundslivet, hvor  det  drejer  sig  om  ikke  rent  imaginære  For- 

J.  P.  Muller:  Vink. 

rettigheder,  er  Kvinderne  Stedbørn.  Det  er  i saa  Hen- 
seende ret  betegnende,  at  Mændene  egenmægtig  forbehol- 
der sig  Særretten  til  gratis  Nødtørftshuse. 

Det  er  saamænd  ikke  nogen  Frase,  men  den  nøgne 
Sandhed,  at  Menneskeslægten  ikke  kan  blive  bedre  og 
lykkeligere,  før  Kvinden  har  frigjort  sig  for  den  tyngende 
Mare  af  Mandstyranni,  Modetyranni,  legemlig  Misrøgt  og 
misforstaaet  Moral.  Men  Fremskridtets  værste  Fjender 
findes  mærkelig  nok  ofte  i Kvindernes  egen  Lejr.  Jeg 
vilde  ikke  tro  det  muligt,  om  jeg  ikke  havde  det  fra  første 
Haand,  at  det  paa  de  offentlige  Damebadeanstalter  her 
langs  Kysten  fer  faktisk  ugørligt  at  tage  Solbad  (selv  inden- 
for Skærme,  hvorhen  intet  mandligt  Øje  fra  Skib  eller  Baad 
kunde  trænge),  og  det  fordi  de  Damer,  der  forsøger  der- 
paa,  bliver  uglesete,  nidstirrede,  krænkede  med  højrøstede 
Bemærkninger  om  Uanstændighed,  Genstand  for  Klager  til 
Opsynet  ete.  Og  det  er  ikke  Rejekællinger,  men  „fine“ 
Fruer  fra  Strandvejens  Villakvarterer,  der  gør  sig  skyldig 
i slig  Raahed  og  udviser  saadan  Dumhed.  I Tyskland  fin- 
des en  hel  Literatur  om  „Nackt-Kultur“ , medens  dette  Be- 
greb næppe  kendes  af  Navn  herhjemme. 


Legemskultur. 

Er  vi  paa  den  rette  Vej  med  vor  offentlige 
gymnastiske  Uddannelse? 

(Gads  Danske  Magasin,  Novbr.  1906.) 

I Sommer  opholdt  jeg  mig  nogen  Tid  paa  Waidberg, 
der  ligger  udenfor  Zurich.  Midt  i Granskoven  er  ind- 
rettet en  stor  Luftbadeanstalt  med  hele  Kolonier  af  de  saa- 
kaldte  Lufthuse  og  Lufthytter,  hvilke  sidste  er  aabne  baade 
fortil  og  under  Tagskægget.  Disse  Boliger  benyttes  af  de 
Gæster,  der  ofte  med  Kone  og  Børn  tilbringer  deres  Som- 

merferie  i dette  Paradis.  Andre  Luft-  og  Solbadegæster 
kommer  hver  Dag  fra  Byen  medbringende  deres  Læse-, 
Skrive-  eller  Haandarbejde,  og  ofte  slæbende  baade  Mad- 
kurv og  Barnevogn  op  ad  Bjærget.  1 et  Hjørne  af  den 
aabne  Plads  findes,  skærmede  af  Plankeværk,  Vand-  og 
Solbadene  med  særlige  Afdelinger  for  Damer  og  Herrer. 
Her  ligger  de  rigtige  inkarnerede  Soltilbedere  helt  nøgne 
i timevis  paa  Træbrikser  og  lader  sig  stege  brune  paa  alle 
Ledder  og  Kanter.  Ulige  interessantere  og  sikkert  nok  saa 
sundt  former  Livet  sig  for  dem,  der  leger,  spiller  og  spor- 
ter ude  paa  de  vidtstrakte  Græsplæner.  Her  dannes  Græn- 
serne ikke  af  de  tungsindige  Bræddevægge,  men  af  et  lavt, 
levende  Hegn,  og  bagved  kommer  paa  alle  4 Sider  Gran- 
skoven. Hegnet  forhindrer  ikke  „Uvedkommende"  i at 
kigge  ind  i Paradiset.  Og  naar  de,  svedende  i deres  mange, 
stive  Klæder,  en  Stund  har  staaet  og  betragtet  det  glade 
Naturlivsbillede,  saa  gaar  de  om  til  Hovedportalen  og  bliver 
mod  en  lav  Entré  optaget  i Naturbørnenes  Kreds. 

Kvindernes  Paaklædning  bestaar  af  et  Empireskørt, 
Mændenes  og  Børnenes  kun  af  vide  Knæbenklæder 
af  Hørtrikot.  Enkelte  bærer  dertil  Straahat  og  Sandaler, 
men  de  fleste  er  barhovedede  og  barfodede.  Det  var  inter- 
essant at  bemærke  den  naturlige  Takt  og  Finfølelse,  der 
her  traadte  i Stedet  for  den  falske  Kulturs  Tvang  og  hykle- 
riske Etikette.  Jeg  kom  uvilkaarligt  til  at  tænke  paa  For- 
holdene hjemme,  der  forbyder  Damer  og  Herrer  at  bade 
sammen  i Svømmedragt,  selv  om  de  er  præsenterede  for 
hverandre,  medens  man  paa  den  anden  Side  — eller  rettere 
netop  af  den  Grund  — paa  vore  Søbadeanstalter  ofte  kan 
blive  Vidne  til  raa  Uanstændighed  mellem  mandlige  og 
kvindelige  Badegæster,  der  slet  ikke  kender  hinanden. 

Den  Idræt,  der  samler  de  fleste  Deltagere  og  det  sam- 
tidig af  alle  Aldre  og  begge  Køn,  er  Boldlegene.  Jeg  lærte 
her  nogle  meget  morsomme  Lege,  der  kan  beskæftige  et 
næsten  ubegrænset  Antal  Deltagere.  Til  Afveksling  fore- 
tages Spadsereture  i de  omliggende  Skove  eller  videre  ud 
i Landet.  En  Dag  foretog  min  Hustru  og  jeg  i Selskab 

Fra  Boldlegepladsen  i Luftbadet  Waidberg  ved  Zurich. 

med  c.  30  Personer  en  flere  Timers  Vandring  til  Katte- 
søen, hvor  vi  alle  fik  os  en  god  Svømmetur.  Vejen  gik 
gennem  Landsbyer,  men  ikke  en  Hund  gøede  ad  os,  uagtet 
Paaklædningen  var  som  ovenfor  beskreven.  Der  blev 
sagt,  at  man  i den  Mundering  kunde  færdes  uantastet  i 
hele  Kanton  Zurich.  Men  tidligere  var  det  rigtignok  an- 
derledes. Skaberen  af  dette  „Lichtluftheim"  og  Sjælen  i al 
Idrætten  og  hele  Livet  deroppe  er  en  forhenværende  Lands- 
bypræst, Pfarrer  Stem,  en  3-Alens  Kæmpe  med  langt, 
blondt  Apostelskæg.  For  nogle  Aar  tilbage  blev  han  en 
skønne  Dag  anholdt,  mens  han  vandrede  om  i en  ensom 
Bjærgskov  i Berneroberland,  fordi  han  kun  var  iført  Svøm- 
mebukser,  der  ganske  vist  er  en  lidt  ureglementeret 
Uniform  for  en  Sjælesørger.  Han  maatte  saa  for  Alvor 
kaste  den  sorte  Kjole,  men  har  ikke  senere  angret  sit 
Fejltrin. 

En  Søndag  foranstaltede  han  en  stor  Idrætsfest.  Der 
var  Væddekampe  i Fodløb,  Brydning  og  „Schwingen“ , 
Spyd-  og  Diskoskast,  Stenstødning,  Længde-,  Højde-  og 
Stangspring,  Reck-  og  Barreøvelser,  en  Mængde  Boldspil 
og  til  Slut  Præmieuddeling  og  Skønhedskonkurrence,  hvor 
jeg  var  Dommer  sammen  med  Billedhuggeren  Prof.  Freitag 
o.  a.  Der  var  flere  Hundrede  Deltagere  og  et  halvt  Tusind 
Tilskuere.  Men  det  ejendommelige  var,  at  ogsaa  disse 
sidste  for  største  Delen  havde  anlagt  Luftbadekostume.  Om 
det  saa  var  Dommerne,  Kontrollørerne  etc.,  bar  de  kun 
Knæbenklæder  og  manglede  altsaa  baade  Diplomat,  høj  Hat 
og  langsløjfet  Roset.  Overalt  skinnede  Solen  paa  nøgne 
Skikkelser  i de  forskelligste  Farveafskygninger  fra  hvidt  til 
nøddebrunt.  Hist  saa  man  et  Par  Athleter  brydes  midt  i 
en  interesseret  Rundkreds,  og  her  konkurreredes  der  i 
Hurtigløb  paa  bare  Fødder  uden  Pigsko,  mens  samtidig  et 
halvt  Hundrede  Mænd  og  Kvinder  spillede  Figurbold  og 
Forfølgelsesbold  paa  den  største  Plæne.  Da  slog  det  mig, 
at  jeg  aldrig  før  i mit  Liv  havde  været  Vidne  til  noget,  der 
i saa  høj  Grad  lignede  de  gamle  Helleneres  Gymnastik 
(NB.  ikke  det  moderne  Vrængbillede  i Athen),  og  jeg 

spurgte  mig  selv:  „Hvor  længe  skal  det  mon  vare,  inden 

jeg  faar  noget  saadant  at  se  hjemme  i Danmark?” 

Endnu  er  Menneskeheden  ikke  naaet  saa  vidt,  at  den 
paa  den  fysiske  Kulturs  Omraade  ganske  har  frigjort  sig 
for  Trykket  af  den  mørke  Middelalders  Mare.  Renæssance- 
tiden er  i den  Henseende  kun  at  ligne  ved  en  Opvaagnen 


Unge  og  Gamle  ved  Boldlegen  i Waidberg. 

i Utide,  en  Gaben,  en  Gniden-Øjne  og  en  Venden-sig-om 
paa  den  anden  Side ; hvorefter  Søvnen  fortsattes,  indtil 
man  c.  1800  endelig  begyndte  at  blive  rigtig  vaagen.  Det 
var  Folk  som  Basedow,  Guthsmuth,  Jahn,  Nachtigall  og 
Ling,  der  besørgede  Vækkelsen.  Vor  Tids  legemskulturelle 
Opblomstringsperiode  er  altsaa  kun  100  Aar  gammel, 
medens  den  tilsvarende  antike  Kulturperiodes  Mænd  til- 
sidst  havde  over  1000  Aars  Erfaring  at  bygge  paa.  Med 

disse  2 Tal  in  mente  er  det  jo  undskyldeligt,  at  vi  endnu 
ikke  har  naaet  saa  smukke  Resultater  som  Antiken.  Men 
naar  det  viser  sig,  at  der  hos  vore  officielle  Anførere  (de 
gamle  Generalers  mindre  store  Efterfølgere)  er  Tilbøjelig- 
hed til  at  sætte  sig  ned  og  hvile  paa  bemeldte  Generalers 
Laurbær  — eller  endog  til  at  marschere  baglæns  — , saa 
maa  et  Nødraab  være  paa  sin  Plads. 


Morgengymnastik  i Waidberg. 

Særlig  da  det  nu  er  paa  Tale  at  bygge  et  nyt  Central- 
institut herhjemme,  bør  man  i god  Tid  drøfte,  hvad  rationel, 
videnskabelig  Gymnastik  egentlig  er  for  noget.  Med  denne 
Betegnelse  for  visse  Gymnastiksystemer  i vor  Tid  forholder 
det  sig  nemlig  akkurat  som  i gamle  Dage  med  Udtrykket 
det  „hellige,  romerske  Rige“  — nemlig  3 Løgne  i 3 Ord. 

Legemsøvelse  er  rationel,  naar  den  er  fornuftig,  d.  v.  s. 
formaalstjenlig.  Men  der  kan  være  mange  forskelligartede. 

hver  for  sig  gode  og  prisværdige  Formaal,  som  ønskes  op- 
naaede,  nævnt  i Flæng  f.  Eks.  god  Appetit,  god  Fordøjelse, 
god  Holdning,  alment  Velbefindende,  Sygdoms  Forebyg- 
gelse, Sygdoms  Helbredelse,  legemlige  Færdigheder,  sjæle- 
lige eller  moralske  Egenskaber  etc. 

Hvorvidt  et  System  af  Legemsøvelser  er  rationelt  eller 
ej,  afhænger  i det  enkelte  Tilfælde  ganske  af,  hvor  det  an- 
vendes og  hvorledes  det  virker.  I sig  selv  er  intet  System 


Tovtrækning  i Waidberg. 

rationelt;  i Anvendelsen  kan  derimod  mange  Slags  Legems- 
øvelser blive  tilnærmelsesvis  rationelle. 

Naar  man  derfor  siger : „Alene  vi  her  i Norden  kender 
rationel  Gymnastik" , saa  er  dette  blot  et  ganske  naturligt 
Udslag  af  den  Selvovervurdering,  som  Danske  og  Svenske 
har  tilfælles  med  andre  Nationer,  og  som  i og  for  sig  kan 
være  en  værdifuld  Egenskab,  naar  den  kun  ikke  bringer  os 
i Konflikt  med  Sokrates’  noksom  bekendte  Visdomsord,  saa- 
ledes  at  vi  glemmer  at  tage  Lære  af  andre. 

Videnskabelig  er  den  Gymnastik,  der  tager  Videnska- 

ben  i sin  Tjeneste  for  at  naa  et  godt  Resultat  paa  saa  mange 
Omraader  som  muligt.  Men  man  maa  ikke  være  ensidig  og 
f.  Eks.  kun  tage  Hensyn  til  de  gennem  Anatomien  og  Æste- 
tiken  formulerede  Krav.  Nej,  Fysiologiens,  Hygiejnens, 
Pædagogikens  og  Etikens  Krav  er  nok  saa  vigtige. 

Endelig  er  der  det  tredje  Ord  og  den  tredje  Løgn,  nem- 
lig „Gymnastik".  Ordet  betyder  Kunsten  at  uddanne  det 
nøgne  Legeme. 


Tumpladsen  i Waidberg. 

Har  man  derfor  under  Legemsøvelsen  mere  Tøj  paa, 
end  der  er  absolut  nødvendigt,  saa  har  Øvelsen  strængt 
taget  ikke  Ret  til  at  benævnes  Gymnastik.  Dette  er  den 
formelle  Side  af  Sagen.  Og  i Realiteten  kommer  enhver 
Legemsøvelse,  der  udføres  i lukket  Lokale  og  i Paaklæd- 
ning,  netop  derved  i Strid  med  de  ovennævnte  Videnska- 
bers sande  Krav  og  kan  ikke  blive  andet  end  et  mere  eller 
mindre  tarveligt  Surrogat  for  virkelig  rationel  Gymnastik. 

Paa  jo  flere  Omraader,  i jo  flere  Henseender  et  System 
af  Legemsøvelser  kan  blive  formaalstjenligt,  desto  mere 

nærmer  det  sig  det  Ideal,  der  hedder  rationel,  videnskabe- 
lig Gymnastik.  Et  saadant  Ideal  havde  vi  i de  gamle  Græ- 
keres Gymnastik  (jeg  understreger  „gamle" , thi  de  mo- 
derne Grækere  har  øjensynlig  mindre  Forstaaelse  af  Gym- 
nastiken  end  de  fleste  andre  Nationer). 

Selv  om  man  ikke  nøje  kender  de  teoretiske  Enkelt- 
heder ved  det  antike  græske  System,  ligger  de  praktiske 
Virkninger,  Resultaterne,  klart  for  Dagen.  Alt,  hvad  vore 
Dages  Gymnastik-Lærde  i deres  Specialiseringslyst  deler  i 
Sport,  Spil,  Atletik,  Akrobatik,  Sundhedsgymnastik,  Ud- 
viklingsgymnastik, egentlig  og  anvendt  Gymnastik  etc.  var 
indbefattet  i den  antike  Gymnastik,  der  udførtes  i fri  Luft 
og  uden  Klæder.  Eksempelvis  indtog  Smidighedsøvelser, 
som  visse  „Gymnastikautoriteter"  i vore  Dage  ringeagter 
og  i deres  Uforstand  skælder  ud  for  „Akrobatik",  en  vigtig 
Plads;  og  disse  Øvelser  er  jo  ogsaa  ganske  udmærkede, 
fordi  de  1)  giver  fuldendt  Herredømme  over  Legemet, 

2)  udvikler  de  vigtigste  af  Kroppens  Muskler  og  Organer, 

3)  er  meget  morsomme  og  4)  ikke  fordrer  særlige  Appara- 
ter. De  nævnte  Autoriteters  værste  Misforstaaelse  ligger 
dog  ikke  her,  men  i den  Omstændighed,  at  de  ved  Legems- 
øvelse kun  tænker  sig  Skelet-  og  Muskeløvelse,  medens 
Lungeøvelse  kun  til  Nød,  og  Luft-,  Sol-  og  Vandbad  samt 
Hudgnidning  aldeles  ikke  tør  kaldes  Gymnastik.  Som  om 
Lungerne,  Blodet  og  Huden  ikke  er  lige  saa  vigtige  Dele 
af  Legemet  som  Knoglerne  og  Kødet. 

Af  det  ovenfor  udviklede  følger  for  det  første,  at  de 
forskellige  moderne  Systemer  af  Legemsøvelser  hvert  for 
sig  kun  er  et  Surrogat  for  en  enkelt  Side  af  den  antike 
Gymnastik,  og  for  det  andet,  at  de  i mange  Tilfælde  er 
indbyrdes  inkommensurable,  da  de  kan  have  specielle,  vidt 
forskellige  Formaal,  f.  Eks.  Hjemmegymnastik  (Sundheds- 
øvelser) og  Foreningsgymnastik  (Sport). 

Vil  man  nu  ærligt  og  paa  en  praktisk  Maade  forsøge  at 
udfinde,  hvilket  moderne  Gymnastiksystem,  der  kommer 
Idealet  nærmest,  maa  man  tage  Hovedhensynet  til,  hvor  de 
bedste  Resultater  findes,  saavel  kvalitativt  som  kvantitativt. 


Fritstaaende  Øvelser  af  c.  1 2000  Turnere  i Bern. 


I førstnævnte  Henseende,  hvor  Talen  altsaa  er  om  at 
præstere  de  sundeste,  smukkeste,  dygtigste  og  bedste  Men- 
nesker, vilde  Norden  have  svært  ved  at  konkurrere  med 
Mellemeuropa,  hvor  det  nu  overalt  er  Skik  at  øve  sig  i de 
talrige  Luftbadeanstalter  (efter  sidste  Opgørelse  210  i 
Tyskland  og  29  i Schweiz),  der  er  forsynet  med  alle  mulige 
Gymnastikapparater  og  Rekvisiter  til  næsten  al  Slags  Sport 
og  til  en  Mængde  Bold-Lege. 

I kvantitativ  Henseende  er  en  Sammenligning  betyde- 
lig lettere.  Og  her  ser  man  da,  at  frivillige  Gymnastik- 
foreninger er  saa  at  sige  ukendte  i Sverige,  og  heller  ikke 
i Danmark  tæller  Foreningerne  eller  Kursus  saa  mange  Del- 
tagere, som  det  var  ønskeligt,  og  som  man  f.  Eks.  finder  i 
Turnforeningerne  i alle  Tysklands  Byer.  Et  lille  Land  som 
Schweiz  kunde  endog  ved  Turnfesten  i Bern  for  nylig  stille 
med  henimod  12000  aktive  Gymnastikere,  og  man  hel- 
mer ikke  — meddelte  Præsidenten  mig  — , førend  hver 
Landsby  har  sin  egen  Turnforening. 

Gymnastiksalene,  ogsaa  de  offentlige  Skolers,  er  meget 
større  end  vore,  de  er  frit  beliggende  og  til  2 å 3 Sider  for- 
synede med  store  Vinduer,  der  gaar  omtrent  fra  Gulv  til 
Loft.  De  er  i Reglen  omgivet  af  en  stor  Plads  med  Træer 
og  alle  mulige  Gymnastikapparater  samt  med  elektriske 
Buelamper  paa  Opstandere,  der  gør  det  muligt,  at  der 
ogsaa  om  Aftenen  kan  gymnasticeres  i fri  Luft.  Hos  os  er 
Gymnastiksalene  jo  som  oftest  sammenbyggede  med  Sko- 
ler eller  Beboelseshuse,  de  har  oftest  kun  Vinduer  (og  det 
i Reglen  lukkede)  paa  den  ene  Side,  og  disse  er  tilmed 
smaa  for  at  give  Plads  til  Ribbevæggene  — et  veltalende 
Symbol  paa  det  System,  der  overdriver  den  stramme  Hold- 
ning paa  Bekostning  af  de  hygiejniske  Værdier,  som  frisk 
Luft  og  Lys  fører  med  sig.  Gymnastik  i fri  Luft,  selv  om 
Sommeren,  er  saa  at  sige  ukendt  herhjemme ; der  findes 
maaske  enkelte  Steder  Gymnastikplads  udenfor  Lokalet, 
men  den  benyttes  blot  ikke. 

Ved  Kultusministeriets  Feriekursus  i Gymnastik  for 
Almueskole-  og  Kommunelærere,  hvilket  i afvigte  August 


Struer  Idrætsforenings  Gymnastikhold  i Jan.  1907. 

Vistnok  første  Begyndelse  herhjemme  til  at  virkeliggøre  Nøgen-Gymnastik. 

Maaned  afholdtes  paa  en  af  vore  Højskoler,  blev  det  saa- 
ledes  i Teoritimerne  stadig  fremhævet,  at  Gymnastik  i det 
fri,  under  gunstige  Vejrforhold,  selvfølgelig  var  Idealet. 
Men  uagtet  en  af  Eleverne  gentagne  Gange  med  nogen 
Tids  Mellemrum  indgik  til  Lederen  med  Anmodning  om, 
at  Øvelserne  maatte  forlægges  til  den  dejlige  Plads  udenfor 
Lokalet,  da  Vejret  var  saa  straalende,  saa  blev  den  skønne 
Teori  dog  ikke  en  eneste  Gang  omsat  i Praksis.  Dette  For- 
hold er  saa  meget  mærkeligere,  som  man  netop  skulde 
synes,  at  det  maatte  være  af  særlig  Betydning  at  bibringe 
Almueskolelærere  Kendskab  til,  hvorledes  man  kan  sætte 
god  Gymnastik  i Værk,  selv  om  et  særligt  Lokale  ikke  fore- 
findes. Som  Hovedaarsag  til  den  mangelfulde  Legems- 
uddannelse, som  Almueskolen  giver,  nævnes  altid  Savnet 
af  Gymnastikhuse.  Kan  man  tænke  sig  et  bedre  Bevis  for, 
at  Vedkommende  slet  ikke  ved,  hvad  Gymnastik  er?  Og 
kom  endelig  ikke  med  den  Indvending,  at  det  danske  Som- 
merklima er  saa  fugtigt.  Thi  lige  saa  ubehageligt  og  far- 
ligt det  er  at  øve  sig  med  Klæder  paa,  naar  det  regner, 
lige  saa  sund  er  efter  min  Erfaring  Nøgen-Gymnastik  (und- 
skyld Pleonasmen !)  selv  i den  værste  Tordenskylle,  og 
rigtige  Kendere  priser  Regnbadet  som  en  udsøgt  fysisk  Ny- 
delse. Ingensinde  har  jeg  paa  noget  Luftbadeterræn  set, 
at  Regnvejr  gjorde  mindste  Afbræk  i Gymnastiken  eller 
Legen. 

Jeg  har  nu  skitseret  de  Grunde,  hvorfor  jeg  mener,  at 
det  i Overskriften  stillede  Spørgsmaal  maa  besvares  be- 
nægtende. Maaske  taber  mit  Nødraab  sig  i Ørkenen, 
men  det  kunde  jo  ogsaa  være,  at  det  hørtes  i Skoven,  saa 
en  Diskussion  kunde  blive  Følgen.  Det  vilde  dog  være  for 
ærgerligt,  om  der,  saaledes  som  der  nu  er  Tale  om,  op- 
førtes et  gymnastisk  Centralinstitut,  og  det  saa  bagefter  — 
naar  Folk  en  Gang  blev  klogere  — viste  sig,  at  Udøvelsen 
af  virkelig  Gymnastik  var  omtrent  umulig  dér. 

Det  aabne  Vindu  i »Mit  System«. 

(„Vort  Land“  13.  Novbr.  1904.) 

Ærede  Fru  Josefine! 

Det  er  ganske  rigtigt,  hvad  De  skriver  i den  første  Del 
af  Deres  Artikel  i „Vort  Land“  for  i Tirsdags.  Det  er  ud 
fra  en  lignende  Betragtning,  at  jeg  har  ment,  at  „Mit  Sy- 
stem" — eller  i al  Fald  et  lignende  — vilde  være  den  for- 
nuftigste Form  for  Indendørs-Gymnastikundervisning  i 
Skoler,  og  da  ikke  mindst  i Almueskolen.  Saa  kom  dette 
Fag  nemlig  i Analogi  med  de  andre  Lærefag,  Læsning, 
Skrivning  og  Regning,  hvor  der  læres  Ting,  som  Eleverne 
senere  i Livet  har  Gavn  af  og  Brug  for  hver  eneste  Dag. 

De  2 å 3 maanedlige  Timer,  som  Almueskolebørn  paa 
Landet  nu  højt  regnet  tilbringer  sammen  med  Skraastang, 
Springtoug  og  deslige  Sager,  som  de  jo  ikke  tager  med  sig 
rundt  i deres  Livsstillinger  og  Konditioner,  har  vist  kun  en 
meget  ringe  Indflydelse  paa  deres  legemlige  Velfærd  og 
Livsførelse  som  Voksne. 

Deres  Fortælling  om  det  aabne  Vindue  og  den  mang- 
lende Nathue  eller  Natkappe  har  derimod  kun  imponeret 
mig  ved  sin  Udførlighed. 

Aldrig  i Livet  faar  De  mig  til  at  sætte  saadan  noget  ind 
i „Systemet" . Saa  var  jeg  da  selv  en  Nathue.  Men  jeg 
har  for  nylig  forøget  5te  Oplag  (nu  6te  Oplag)  med  føl- 
gende Notits:  Hovedbeklædning  er  i næsten  al  Slags  Vejr 
en  Overflødighed  for  Børn,  og  Voksne  burde  ogsaa  vænne 
sig  til  at  gaa  barhovedet  ude.  Derved  kan  man  undgaa 
Skaldethed  og  nervøs  Hovedpine,  og  man  kommer  efter- 
haanden  til  at  betragte  den  frygtede  „Træk"  som  sygelig 
Overtro. 

Jeg  kunde  altsaa  mulig  ogsaa  her  have  anført  pludselig 
Døvhed  blandt  det,  der  kan  undgaas  ved  i Tide  at  hærde 
Hovedet.  Det  er  naturligvis  ikke  let  at  sige,  om  Deres 
Uheld  skyldes  manglende  Hærdning  eller  ogsaa  en  usund 

Diæt,  kun  én  Ting  er  sikker,  og  det  er,  at  det  aabne  Vindu 
har  ikke  Skylden.  Det  er  en  fysisk  Umulighed,  at  et  sundt 
Menneske  kan  blive  tunghør  paa  Grund  af  et  koldt  Vind- 
pust. Saa  kan  De  akkurat  ligesaa  godt  give  Sporvognen 
Skylden  for,  at  De  falder  og  brækker  Benet,  naar  De  trod- 
sende Inertiens  Lov  og  Konduktørens  Advarsel  springer  af 
i den  forkerte  Retning. 

Havde  De  været  tilstrækkelig  hærdet,  var  De  næppe 
bleven  døv.  I hvert  Tilfælde  burde  De  have  fulgt  den 
medlidende  Naturs  Vink,  da  den  vækkede  Dem  hin 
Stormnat. 

Jeg  er  mest  tilbøjelig  til  at  give  manglende  Hærdning 
Skylden  for  Deres  Uheld,  da  De  jo  selv  anfører,  at  det  kun 
er  i Naboværelset,  De  har  aabent  Vindu.  Ogsaa  den 
Maade,  hvorpaa  De  nu  vil  skærme  Deres  raske  Øre  ved 
at  gemme  det  ned  i Hovedpuden,  tyder  paa,  at  det  ligger 
nærmere  for  Dem  at  forsøge  at  pylre  en  Sygdom  væk  end 
at  hærde  Dem  imod  den. 

Deres  Tilfælde  viser  ligefrem,  at  det,  naar  galt  skal 
være,  kan  blive  farligt  ikke  at  have  aabent  Vindu  i selve 
Sovekamret.  Havde  De  haft  det,  saa  vilde  De  have  været 
vant  til  et  frisk  Vindpust  i Ansigtet  hver  eneste  Nat.  Nu 
skulde  der  en  ekstra  stærk  Storm  fra  et  bestemt  Vindhjørne 
til,  for  at  den  kolde  Luft  skulde  naa  direkte  hen  til  Dem 
gennem  de  2 Værelser. 

En  Lidelse  som  Deres  kan  dog,  som  før  bemærket, 
ogsaa  skyldes  usund  Diæt.  De  kan  ved  for  megen  Kød- 
spisen og  overdreven  Kaffedrikken  have  ophobet  Giftstof- 
fer, som  saa  har  fundet  et  svagt  Angrebspunkt  i det  plud- 
selig afkølede  Øre. 

Men  hvad  nu  Grunden  end  er,  saa  er  Deres  Tilfælde 
ganske  individuelt,  en  Sjældenhed,  ja  et  Fænomen.  Det  vil 
De  sikkert  give  mig  Ret  i,  naar  De  hører,  at  her  paa  Sana- 
toriet har  i en  Aarrække  1058  syge  Mennesker  haft  saa  at 
sige  ethvert  Vindu  i deres  Soveværelse  aabent  i selv  den 
værste  Storm  og  Vinterkulde.  Naar  man  kommer  fra  Gan- 
gen ind  paa  disse  Værelser,  er  det,  ligesom  man  gik  fra  en 

varm  Stue  ind  i en  Iskælder.  Kurgæsterne  bruger  hver- 
ken Dyne  eller  Nathue,  og  dog  har  aldrig  Nogen  faaet 
Ørepine. 

Det  er  for  saa  vidt  kedeligt,  at  De  har  offentliggjort 
Deres  Lidelse.  Publikum  er  jo  mere  tilbøjelig  til  at  blive 
forskrækket,  fordi  et  eneste  Menneske  skriver,  at  det  tror, 
at  et  aabent  Vindu  bringer  Døvhed,  end  naar  man  fortæller, 
at  100,000  Mennesker  lidt  efter  lidt  er  bievne  dødssyge  ved 
at  ligge  for  lukkede  Vinduer  og  opsuge  deres  egne  og  Stue- 
fællers giftige  Uddunstninger  i deres  Blod. 

Deres  ærbødige 

J.  P.  Muller. 


Aabne  Vinduer  i Jærnbane-Kupéer. 

(„Ekstrabladet"  13.  Oktbr.  1906.) 

Hr.  Redaktør! 

I en  lille  Artikel  med  Overskrift  „Hvad  10  Vise  ikke 
kan  svare  paa“ , lader  De  igaar  Sundhedskollegiet  give  Tra- 
fikminister Høgsbro,  der  bad  om  Regler  for  Lukning  af 
Togvinduer,  det  Svar,  „at  der  med  vort  omskiftelige  Vejrlig 
ikke  kan  fastsættes  Regler  derfor." 

Det  er  imidlertid  Synd  at  skyde  Skylden  paa  de  klima- 
tiske Forhold.  Selv  om  Vejret  er  nok  saa  stille  og  lum- 
merhedt,  er  der  nemlig  altid  Folk,  der  er  dødsens  angst  for 
den  mindste  Aabning,  som  det  kunde  trække  ind  ad.  Og 
selv  om  det  er  nok  saa  hundekoldt,  findes  der  dog  Rej- 
sende, som  vil  have  et  Vindue  aabent,  fordi  de  hverken 
kan  eller  vil  undvære  den  friske  Lufts  Velsignelser.  Da 
Antallet  af  dem,  der  hører  til  den  sidste  Kategori,  er  sta- 
digt stigende  (Gud  ske  Lov  i),  vil  de  naturnødvendige,  men 
uløselige  Konflikter  med  Friskluftnihilisterne  blive  stedse 
hyppigere. 

J.  P.  Maller;  Vink. 

Den  eneste  Udvej  er  derfor  at  lade  et  Antal  Kupéer 
være  Friskluftskupéer,  ligesom  vi  allerede  har  Rygekupéer. 
Saa  bliver  de  moderne  oplyste  og  fornuftigt  hærdede  Med- 
borgere ikke  længer  ynkeligt  halvkvalte,  og  de  gammeldags 
Pylrehoveder  slipper  for  de  frygtelige  Luft-  og  Sindsbe- 
vægelser. 

Det  samlede  Antal  Rejsende  bliver  ikke  af  den  Grund 
større,  saa  der  vil  rimeligvis  ikke  behøves  flere  Vogne. 
Det  er  kun  en  lille  praktisk  Foranstaltning  — men  netop 
derfor  vil  den  vel  lade  længe  vente  paa  sin  Gennemførelse. 

Deres  ærbødige 

J.  P.  Muller. 


Hvordan  skal  man  leve? 

(„Dansk  Sundhedstidende"  1.  April  1903.) 


Motto:  Prevention  is  better  than  cure. 

Jeg  skal  ved  Besvarelsen  af  Deres  Spørgsmaal  *)  gøre 
mig  Umag  for  ikke  at  udbrede  mig  over  almenbekendte 
hygiejniske  Læresætninger,  men  blot  sammenskovle  nogle 
Brokker  fra  mine  Erindringers  og  Erfaringers  Kramkiste. 

At  et  stærkt  Helbred  alene  kan  erhverves  og  oprethol- 
des ved  at  styrke  og  røgte  Legemet  — dette  Begreb  taget 
i videste  Forstand  — derom  er  vistnok  de  fleste  enige.  Men 
Uenigheden  begynder  allerede  naar  der  spørges  om,  hvor- 
ledes Maalet  naas.  Det  kan  rimeligvis  ske  ad  forskellige 
Veje,  og  jeg  skal  da  skitsere  for  Dem  den  Vej,  jeg  har 
gaaet,  og  som  jeg  paa  min  lange  Idræts-Løbebane  har  an- 
vist enhver,  der  gad  høre  paa  mig. 

1)  En  af  Bladet  foranstaltet  Enquete  stillede  følgende  Spørgsmaal  til  en 
Række  Mænd  og  Kvinder  i Skandinavien:  „Hvad  anser  De  efter  Deres 
personlige  Erfaringer  for  at  være  de  væsentligste  Vilkaar  for  et  godt  Hel- 
breds Opretholdelse  Livet  igennem?" 

Hovedsagen  er  at  styrke  og  udvikle  alle  indvendige 
Dele,  som  Lunger,  Hjærte,  Blod,  Fordøjelsesorganer  og 
Nyrer.  Nr.  2 er  at  udvikle  selve  Kropstamniens  Musku- 
latur. Og  saa  først  kommer  som  Nr.  3 en  speciel  Udvik- 
ling af  Lemmerne,  dersom  disse  da  ikke  er  bievne  tilstræk- 
kelig styrkede  ved  de  forudgaaende  Øvelser,  hvorved  de 
selvfølgelig  maa  medvirke. 

Desværre  ser  man  saa  mange  unge  Mennesker  forsøge 
at  skyde  Genvej  eller  endog  gaa  den  stik  modsatte  Vej. 
Derfor  træffer  man  hyppigt  saakaldte  „stærke  Mænd“  og 
Indendørsgymnastikere  med  daarlige  Lunger,  svage  Maver, 
usundt  Blod,  uren  Hud  og  andre  Skavanker. 


Forfatteren  som  svageligt  v3-Aars  Barn 
(imellem  sine  Forældre). 


(i» 

Det  bedste  Middel  til  at  udvikle  de  indvendige  Organer 
er  efter  min  Erfaring  rationel  Gymnastik  i Forbindelse  med 
kraftige  Friluftsøvelser  saasom  Fodsport,  Boldspil,  Roning 
og  Svømning.  Fodløb  har  jeg  øvet  næsten  daglig  i 30  Aar 
og  gør  det  den  Dag  i Dag  trods  mine  180  Pund,  og  jeg  til- 
skriver hovedsagelig  denne  Idræt,  at  jeg  fra  et  forholdsvis 
svagt  Barn  blev  en  kraftig  Mand  med  ekstraordinære  Lun- 
ger (mit  Bryst  maaler  i Omfang  ved  Udaanding  99  Cm., 
ved  Indaanding  124  Cm.,  og  jeg  puster  et  Spirometer, 
der  gaar  til  6000  Kbcm.,  ovenud).  I min  Skoletid  anvend- 
tes Gymnastiktimerne  p.  G.  a.  Lærerens  Uduelighed  mest 
til  Lektielæsning;  men  hjemme  øvede  jeg  paa  egen  Haand 
daglig,  foruden  Løb,  fritstaaende  Gymnastik,  delvis  med 
lette  Haandvægte. 

Min  Ærefrygt  for  og  Kærlighed  til  Løb  blev  vakt  ved 
at  læse  om  de  gamle  Grækere,  der  med  deres  1200-aarige  *) 
Erfaringer  paa  det  gymnastiske  Omraade  dog  stadig  satte 
Løb  som  Nr.  1 af  alle  Øvelser.  Den  store,  brede  Bryst- 
kasse, der  tvinger  Skuldrene  langt  ud  fra  hinanden  og 
giver  det  øvrige  Legeme  et  elegant  og  slankt  Udseende, 
genfindes  hos  alle  klassiske  Statuer  og  fortæller  bedre  end 
Ord,  hvor  stor  praktisk  Indsigt  man  den  Gang  maa  have 
glædet  sig  ved. 

Allerede  inden  jeg  blev  voksen,  tog  jeg  en  saadan  Sta- 
tue til  Forbillede  (Apoxyomenos  af  Lysippos)  og  studerede 
alle  dens  Former.  — Senere  fik  jeg  Lejlighed  til  at  opmaale 
den  og  sammenligne  den  med  alle  vore  daværende  „stærke 
Mænd“ . Ewertsen  kom  den  nærmest,  men  manglede  gan- 
ske betydeligt  i Brystomfang,  medens  hans  Ankler  og 
Haandled  var  tykkere  — . Af  den  Statue  lærte  jeg  at  ud- 
vikle f.  Eks.  den  brede  Rygmuskel,  Laarets  Senebladstram- 


*)  Det  er  jo  netop  dette  — i Forhold  til  vor  stakkels  30  å 50  Aars-Erfaring 
— imponerende  Tidsrum,  der  paatvinger  En  den  Overbevisning,  at  det 
ikke  er  Tilfældigheder,  men  en  gennem  over  et  Tusind  Aar  fortsat  indtil 
Enkeltheder  maalbevidst  Stræben,  der  frembragte  Modellerne  til  de  klas- 
siske Statuer. 

mer  og  Soleus '),  men  først  og  fremmest  de  lige  og  skraa 
Bugmuskler.  Jeg  kom  herved  hurtig  til  den  Erkendelse, 
at  der  næppe  gives  noget  bedre  Middel  til  at  fremme  For- 
døjelsen, øve  de  hertil  hørende  Organer  og  i det  hele  taget 
styrke  alle  de  vigtige  Indvolde,  der  ligger  indenfor  og  paa- 
virkes  af  disse  Muskler®). 

Da  min  Søn  Ib  var  14  Dage  gammel,  vilde  man  give 
ham  amerikansk  Olie.  Jeg  kom  dog  tidsnok  til  at  forhin- 
dre det  og  lavede  i Stedet  for  nogle  Bugmuskeløvelser  med 
ham,  hvilket  virkede  hurtigt  og  godt  baade  dengang  og 
senere.  Drengen  blev  daglig  øvet  paa  den  Maade  og  gør 
nu,  3|  Aar  gammel,  Øvelserne  med  Glæde  paa  egen  Haand ; 
han  er  42“  høj  og  vejer  44  Pund,  er  usædvanlig  stærk  og 
hurtig. 

Dersom  vore  Kvinder  gad  anskaffe  sig  et  saadant 
Muskelkorset  i Stedet  for  det  sædvanlige,  vilde  en  ny 
Slægt  opstaa.  Men  der  gives  desværre  kun  yderst  faa 
Kvinder,  som  er  paa  det  rene  med,  at  de  smukke  Linier  og 
Former  kun  kan  dannes  af  Muskler,  der  er  i Hvile,  og 
at  en  god  Figur  alene  afhænger  af  Forholdet  mellem  Le- 
gemsdelene. 

Der  er  talt  og  skrevet  saa  meget  om  det  for  Helbredet 
skadelige  i Overdrivelse  af  Legemsøvelser  og  Sport.  Og 
jeg  er  tilmed  vis  paa,  at  dersom  Vedkommende  virkelig 
anede,  i hvor  høj  Grad  en  energisk  og  ærgærrig  Sportsmand 
er  i Stand  til  at  „overanstrenge'*  sig,  vilde  disse  Røster 

')  Den  egenlige  Lægmuskel  (gastrocnemius)  behøver  man  ikke  at  gaa  til  de 
klassiske  Statuer  for  at  lære  at  kende,  den  er  godt  udviklet  hos  alle  al- 
mindelige Mennesker  med  stærke  Ben.  Nej,  det  er  Musklen  under  Læg- 
gen (Soleus),  hvis  Udvikling  giver  Underbenet  den  klassiske  Form,  med 
en  langstrakt,  slank,  tilsyneladende  ikke  saa  tyk  Læg.  Det  er  ved 
Løbeøvelser  paa  Fodballen,  at  denne  Muskel  udvikles,  og  den  ses  derfor 
særlig  hos  engelske  og  amerikanske  Første-Klasses  Distanceiøbere. 

2)  Den  praktiske  Idrætsmand  behøver  ikke  at  være  teoretisk  Anatom  for  at 
vide,  hvilke  Muskler  de  forskellige  Øvelser  fortrinsvis  sætte  i Funktion. 
Han  føler  sig  for,  hvilke  der  spændes,  og  lægger  Mærke  til,  hvor  han 
har  „Voksværk"  1 å 2 Dage  efter  Udførelsen. 


Ib,  7 Aar  og  Per,  3 Aar  (sammenlign  dette  Billede  med  det  foregaaende). 

have  lydt  tifold  stærkere.  Jeg  har  øvet  saa  at  sige  enhver 
Art  Idræt  og  Gymnastik  og  deltaget  i mange  Hundrede  an- 
strengende Væddekampe  og  Rekordforsøg,  og  jeg  tør  da 
paastaa,  at  enhver  Legemsøvelse  baade  er  i Stand  til  at 
gavne  og  til  at  skade  Helbredet.  Det  kommer  ganske  an 
paa,  hvorledes  og  under  hvilke  Forhold  den  udføres. 

Naar  en  Sportsmand  er  i en  permanent  overtrænet 
Kondition,  hvad  der  tidligere  var  meget  almindeligt  paa 
Grund  af  de  strænge  Diætregler  og  den  altfor  store  Por- 
tion Arbejde,  har  han  intet  Overskud  af  Safter  i Kroppen, 
hvorfor  Tabene  ved  en  stor  Anstrengelse  ikke  hurtig  nok 
kunne  erstattes,  og  han  er  ikke  i Stand  til  at  tilbageslaa 
Angreb  af  de  forskellige  Slags  Baciller.  Dette  Faktum  har 
skadet  Idrætten  meget. 

Derimod  er  en  kortvarig  „Overanstrengelse"  af  en  kraf- 
tig veltrænet  Sportsmand  uden  organiske  Fejl  næppe  skade- 
lig for  Helbredet.  Jeg  har  f.  Eks.  efter  en  Kaproning  været 
saa  anstrengt,  at  jeg  kastede  Galde  op  og  ikke  kunde  rejse 
mig  selv  op  af  Baaden.  Et  Kvarter  senere  er  jeg  atter 

gaaet  ud  og  har  vundet  et  nyt  Løb,  og  skønt  jeg  igen  pas- 
serede Maalet  som  halvdød,  var  jeg  dog  en  halv  Time 
senere  i Stand  til  at  ro  og  vinde  for  3die  Gang. 

Og  selv  om  Anstrengelsen  drives  til  det  alleryderste, 
har  Naturen  selv  en  Sikkerhedsventil,  der  bringer  den  mest 
energiske  til  at  standse  i rette  Tid.  Englænderne  kalder 
det  „collaps" , og  der  er  Folk,  der  har  „collapset"  indtil  5 
Gange  og  dog  naaet  en  Alder  af  80  Aar. 

Ved  et  10-Kilometer-Kapløb  ved  Goteborg  følte  jeg  mig 
fuldstændig  færdig  omtrent  1^  Km.  fra  Maalet.  Mit  Hjærte 
hamrede  og  Lungerne  hvæsede,  mens  det  stak  og  smærtede 
i hele  Kroppen.  Dog  tvang  jeg  mig  selv  til  at  løbe  som  i 
Blinde  Side  om  Side  med  den  værste  af  Konkurrenterne. 
Kun  10  Alen  fra  Maalet  styrtede  jeg  og  kunde  ikke  røre  et 
Lem,  hvorefter  jeg  blev  baaren  hen  i en  Droske  og  kørt  til 
Hotellet,  hvor  man  bar  mig  op  i Seng.  Inden  Aften  var  jeg 
levet  op  igen,  saa  jeg  kunde  deltage  i Festen  uden  at  mærke 
mindste  Ubehagelighed.  Og  jeg  er  senere  3 — 4 Gange 

bleven  grundig  undersøgt  af  Læger,  uden  det  har  været 
muligt  at  finde  nogen  Fejl  ved  Hjærtet  eller  andetsteds. 

Enhver  Art  Legemsøvelse  taber  over  det  Halve  af  sin 
Værdi,  dersom  den  ikke  gaar  Haand  i Haand  med  en  ratio- 
nel Hudpleje.  At  lade  Sved  og  Hudaffald  blive  siddende 
efter  endt  Arbejde,  er  ikke  blot  Griseri,  men  meget  usundt, 
rent  bortset  fra  Faren  ved  Afkølingen.  Har  jeg  derfor  ikke 
kunnet  faa  Bad  paa  Stedet,  har  jeg  altid  sørget  for  at  „holde 
Sveden  gaaende“ , til  jeg  kom  hjem.  Jeg  har  fundet  det 
nødvendigt  for  Bevarelsen  af  legemligt  Velbefindende  hyp- 
pigt, helst  daglig,  at  faa  skadelige  Stoffer  uddrevne  ved  en 
Svedetur,  og  jeg  har  paa  den  Maade  ofte  bortjaget  en  Syg- 
dom (f.  Eks.  Influenza),  som  jeg  følte  (ved  Hovedpine  og 
Mathed  i Lemmerne)  var  i Anmarch.  Kun  1 Gang  har  jeg 
maattet  give  efter  og  gaa  til  Sengs  efter  i 14  Dage  med 
Løbeture  og  iskolde  Bade  at  have  kæmpet  med  en  stærk 
Feber;  men  Grunden  var  den,  at  jeg  ikke  havde  Lejlighed 
til  straks  at  anvende  mit  Middel,  da  jeg  befandt  mig  paa 
Dækket  af  en  lille  Bornholmerdamper  i Vinterstorm. 

Et  udmærket  Middel  til  at  hærde  Huden  og  holde  den  i 
god  Kondition  er  Sol-  og  Luftbade,  som  jeg  tager  jævnlig, 
ogsaa  hele  Vinteren.  Selv  om  Temperaturen  af  baade  Luft 
og  Vand  er  under  0®  og  det  blæser  stærkt,  kan  jeg  uden  at 
føle  Ubehag  tage  Bad  fra  aaben  Strand  og  derefter  bevæge 
mig  en  Timestid  i fri  Luft,  inden  jeg  klæder  mig  paa  (hvil- 
ket sker  paa  en  fritliggende  Bænk,  ikke  i et  opvarmet  Bade- 
kammer). Jeg  har  ogsaa  prøvet  fuldt  paaklædt  at  tage  en 
Svømmetur  i Januar  Maaned,  har  spadseret  og  siddet  paa 
en  Bænk  i 15  Minuter  med  det  vaade  Tøj  og  først,  da  jeg 
begyndte  at  fryse  stærkt,  er  jeg  gaaet  ind  og  har  taget  en 
varm  Douche,  alt  uden  at  faa  den  mindste  Snue.  Paa  den 
anden  Side  kan  man  godt  blive  smittet  og  faa  baade  Hals- 
pine og  al  Slags  „Forkølelse" , selv  om  man  er  nok  saa 
hærdet.  Men  det  gode  ved  Hærdningen  er,  at  man  let 
overvinder  Angrebene  og  i det  hele  taget  forbliver  arbejds- 
dygtig under  dem. 

Med  Klædedragten  har  jeg  eksperimenteret  en  Del.  I 

flere  Aar  gik  jeg  med  komplet  Jåger-Normaltøj  (ogsaa  Yder- 
tøj), men  holdt  op,  da  jeg  ikke  mærkede  synderligt  til  de 
reklamerede  Fordele.  Saa  gik  jeg  i lang  Tid  med  Lærreds- 
skjorte og  Uldundertøj.  Skønt  dette  sidste  var  meget  tykt, 
kastede  jeg  det  pludseligt  i en  Oktober  Maaned.  I den 
første  Tid  derefter  spiste  jeg  akkurat  2 Gange  saa  meget 
som  før,  og  min  Appetit  er  endnu  stadig  større,  end  da  jeg 
gik  med  dobbelt  Underbeklædning.  Da  et  stærkt  Stofskifte 
betyder  Sundhed,  maa  det  altsaa  være  godt  at  gaa  med  saa 
lidt  Tøj  som  muligt.  Overfrakke  og  Hat  bruger  jeg  kun  paa 
Rejse,  og  at  jeg  altid  har  drevet  min  Friluftsport,  i Regn  og 
Solskin,  uden  Hovedbeklædning,  tilskriver  jeg,  at  mit  Haar 
er  blevet  tæt  og  stærkt. 

Som  Skoledreng  begyndte  jeg  at  sove  for  aabne  Vin- 
duer hele  Aaret,  og  har  senere  aldrig  ligget  for  lukkede. 
Som  Student  brugte  jeg  Haandvægte  som  Kakkelovn  paa 
mit  Værelse.  I min  nuværende  Dagligstue  er  der  om  Vin- 
teren aldrig  over  10®  R. ; paa  mit  Kontor,  hvor  der  ogsaa 
stedse  er  aabent  Vindue,  er  der  oftest  8 å 9 ®. 

Jeg  er  overbevist  om,  at  megen  Sygelighed  og  Modtage- 
lighed for  Smitte  opstaar  ved  det  vanlige  Ophold  i altfor 
stærk  Varme,  om  end  selvfølgelig  varm  frisk  Luft  maa  fore- 
trækkes for  kold  fordærvet  Luft.  Man  kan  opdrage  sin 
Næse  til  at  være  meget  fintmærkende  overfor  daarlig  Luft. 
At  jeg  i saa  mange  Aar  har  sørget  for  saa  vidt  muligt  at 
indaande  frisk  Luft,  tror  jeg  er  den  væsentligste  Aarsag  til 
mit  Blods  gode  Bestanddele  (1 1 Tusind  hvide  og  Million 
røde  Blodlegemer  pr.  Kbmm.,  talt  af  Dr.  med.  C.  Dreyer, 
7r  1902). 

Jeg  har  prøvet  de  forskellige,  indbyrdes  modstridende 
Teorier  om,  hvad,  hvornaar  og  hvormeget  man  bør  spise 
og  drikke.  Har  man  imidlertid  en  kraftig  Fordøjelse,  anser 
jeg  Diæten  for  temmelig  underordnet  m.  H.  t.  det  gode 
Helbreds  Bevarelse,  hvorfor  jeg  ikke  her  skal  komme  nær- 
mere ind  paa  Spørgsmaalet.  Man  ser  ganske  vist  Tusin- 
der af  Mennesker  fortabe  sig  i minutiøse  diætetiske  Leve- 

regler.  Men  de  glemmer  blot  derved  at  tænke  paa  de 
langt  vigtigere  Ting;  Luft,  Lys,  Motion  og  Bade. 

Det  er  sikkert  gavnligt  ofte  at  springe  et  Maaltid  over, 
navnlig  Aftensmaden;  det  giver  en  god  Søvn.  Jeg  tror 
ogsaa,  adskillige  Sygdomme  kunde  helbredes  ved  nogle 
Dages  Faste. 

Alkohol  nyder  jeg  aldrig  til  Hverdag;  selv  den  tilsyne- 
ladende uskyldige  Frokostbajer  har  jeg  erfaret  gør  dvask 
og  forringer  Udholdenheden. 

Naar  man  spiser  Kød,  tror  jeg,  at  en  enkelt  Cigar  efter 
Dagens  Hovedmaaltid  kan  være  til  Gavn  til  Desinfektion  af 
Mundhulen;  Planteføde-Tilhængere  behøver  den  ikke.  Un-* 
der  meget  alvorlig  sportslig  Træning  er  det  bedst  ikke  at 
ryge. 

Lad  mig  til  Slut  anføre,  at  en  god  Søvn  er  et  af  de 
Goder,  som  et  stærkt  Helbred  fører  med  sig.  Men  man 
skal  ogsaa  benytte  sig  af  Søvnen  — helst  mindst  8 Timer 
i Døgnet,  og  tvinges  man  af  Omstændigheder  til  en  Nat  at 
maatte  nøjes  med  mindre,  er  det  heldigt  at  tage  Revanche 
saa  snart  som  muligt.  Hvor  vigtig  en  god  Søvn  er,  naar 
man  skal  præstere  en  Maximumsydelse,  har  jeg  ofte  er- 
faret. De  Gange  jeg  paa  Grund  af  Rejsebesværligheder 
og  lign.  ikke  har  faaet  sovet  ordentlig  Natten  før  en  Idræts- 
kamp, har  jeg  ofte  tabt,  eller  i alt  Fald  kun  vundet,  fordi 
Konkurrenterne  var  endnu  sløjere. 


Hvad  er  Menneskets  normale 
Levealder? 

(„Vore  Landsmænd  i Udlandet",  19.  Janr.  1906). 

Dagbladet  „Politiken“  har  nylig  under  Overskriften 
„Sundhed  og  Alder"  bragt  en  Enquéte  med  Udtalelser  fra 
40  Damer  og  Herrer  i Alderen  mellem  ca.  60  og  90  Aar. 

Det  var  gennemgaaende  „kendte  Navne" , og  Svarene  var 
derfor  sikkert  til  Fornøjelse  for  Læserne,  da  Folk  som  be- 
kendt gærne  vil  have  noget  at  vide  om,  hvorledes  den 
Klasse  Mennesker  bærer  sig  ad  i det  daglige  Liv. 

Om  de  samtidig  har  været  til  Gavn  er  et  andet  og  tvivl- 
somt Spørgsmaal. 

Et  større  Antal  af  Svargiverne  bekendte  nemlig,  at  de 
havde  naaet  de  saakaldte  „Støvets  Aar“ , uagtet  de  intet 
havde  nægtet  sig  i Retning  af  Alkohol,  Tobak  etc.  og  intet 
særligt  havde  foretaget  for  at  bevare  Sundheden.  Naar  man 
kender  den  hjemmedanske  Magelighed  og  Ligegladhed,  kan 
man  sige  sig  selv,  at  mange  vil  tage  denne  Enquetes  Re- 
sultater til  Indtægt  for  sig  selv,  som  en  kærkommen  An- 
ledning til  at  dulme  Samvittighedens  Røst.  Man  betænker 
nemlig  ikke,  at  der  her  var  Tale  om  40  U ndtagelsestilfælde 
ud  af  et  forholdsvis  talrigt  Samfund.  Gennemgaaende  var 
det  Mennesker,  der  var  opvokset  under  særlig  gunstige  For- 
hold, med  andre  Ord  paa  Livets  Solside,  og  mange  af  dem 
havde  Tid  til  at  spadsere  2 Timer  daglig  i fri  Luft.  Men 
hvem  blandt  Nutidens  Gennemsnits-Forretningsfolk  har  Tid 
til  det?  Vist  navnlig  ikke  ret  mange  af  de  Landsmænd, 
der  i fremmede  Lande  maa  tage  hvert  Minut  i Agt  i den 
haarde  Kamp  for  at  skabe  sig  en  smuk  og  sikker  Position. 

Naar  dernæst  de  fleste  af  Svarene  tilraadede  at  „staa 
tidlig  op“ , gemmer  dette  ogsaa  en  skæbnesvanger  Fejlta- 
gelse. Der  gives  selvfølgelig  Mennesker,  der  lever  i saa 
fede  økonomiske  Kaar,  eller  har  saa  let  en  Bestilling  her  i 
vort  lille  rare  Embedsland,  at  de  staar  i Fare  for  at  for- 
sumpe, dersom  de  ikke  strammer  sig  selv  op  til  at  staa 
tidlig  op.  Men  for  den  store  arbejdende  Menneskehed 
gælder  det,  at  den  faar  alt  for  lidt  Søvn,  fordi  Arbejdstiderne 
er  for  lange,  og  „Rekreation"  og  personlige  Interesser  ogsaa 
kræver  deres  Timer  af  den  korte  Fritid.  Heri  ligger  faktisk 
en  af  Hovedaarsagerne  til  den  almindelige  Nervøsitet  og 
korte  Levealder.  I al  Fald  kan  det  i en  hygiejnisk  Leve- 
regel aldrig  komme  til  at  hedde : „Staa  tidlig  op !“ , men  der- 
imod : „Staa  op  saa  og  saa  mange  Timer  efter,  at  Du  har 

lagt  Dig  til  Hvile  eller  rettere:  efter,  at  Du  har  sovet  saa  og 
saa  mange  Timer !“ 

Nej,  skulde  en  Enquéte  af  en  saadan  Art  gøre  virkelig 
Gavn,  saa  maatte  den  indeholde  Svar  fra  et  Antal  af  alle  de 
Mennesker,  som  er  udlevede  i 50-Aars-Alderen,  eller  endnu 
bedre.  Udtalelser  fra  de  nærmeste  Paarørende  til  Folk,  der 
er  døde  i denne  Alder,  hvad  der  jo  er  en  dagligdags  Begi- 
venhed. Svarene  skulde  selvfølgelig  uden  Omsvøb  gøre 
Rede  for  Aarsagen  til  Vedkommendes  tidlige  Bortgang. 
Kun  i Henseende  til  manglende  „Lyrik"  vilde  en  saadan 
Enquéte  staa  tilbage  for  den  nys  foranstaltede. 

Hvad  bevises  iøvrigt  ved  det  Faktum,  at  et  Antal  Men- 
nesker er  bleven  hen  imod  90  Aar  gamle,  uagtet  de  har 
syndet  mod  mange  af  Hygiejnens  Regler?  Minsandten 
ikke,  at  disse  Regler  (afledede,  som  de  er,  af  Naturlovene) 
ustraffet  kan  negligeres.  Den  eneste  Slutning,  der  med 
Sikkerhed  kan  drages  heraf,  er  den,  at  Vedkommende  vilde 
have  levet  betydelig  længere  og  det  tilmed  mere  intensivt, 
dersom  de  havde  levet  hygiejnisk. 

Her  kommer  man  saa  til  Spørgsmaalet : „Hvad  er  Men- 
neskets normale  Levealder?"  Selvfølgelig  bruges  Ordet 
normal  her  ikke  i den  Betydning,  som  „Videnskaben"  ofte 
giver  det,  lig  gennemsnitlig,  men  i Betydningen  „bestemt 
af  Naturen" , ligesom  et  normalt  Menneske  rettest  betyder 
et  Menneske,  der  har  alle  fysiske  Organer  udviklede  lige  til 
den  af  Naturen  fastsatte  Grænse,  altsaa  ikke  et  Gennem- 
snitsmenneske (undertiden  ser  man  ogsaa  „normal"  an- 
vendt som  Modsætning  til  sindssvag). 

De  Lærde  har  altid  været  meget  uenige,  idet  Tal- 
lene for  Levealderen  har  varieret  fra  80  til  140  Aar.  Der 
er  næppe  Tvivl  om,  at  det  sidste  Tal  er  det  rigtigste.  Der- 
som et  Menneske  lige  fra  Fødslen  levede  under  ideelle 
Forhold  og  fuldkommen  hygiejnisk  i enhver  Henseende, 
vilde  det  sikkert  ikke  blive  alderdomssvækket,  førend  det 
nærmede  sig  det  halvandet  Hundrede. 

Beviset  herfor  er  antitetisk:  Ifølge  den  ubønhørlige  Lov 
om  Aarsag  og  Virkning  kan  man  ikke  antage,  at  alle  de  for- 
skellige Forsyndelser  mod  Hygiejnen  ingen  forkortende  Ind- 

flydelse  skulde  have  paa  Levealderen.  Den  almindeligste 
„Synd" , som  uden  Undtagelse  Alle  gør  eller  har  gjort  sig 
skyldig  i,  er  Indaandingen  af  fordærvet  Luft.  Her  har  vi 
efter  al  Sandsynlighed  Hovedaarsagen  til  den  korte  Leve- 
alder. Alle  Væv  og  Organer  bliver  lidt  efter  lidt  gennem- 
syrede af  Gifte  og  taber  derved  deres  Modstandskraft  og 
Levedygtighed.  Selv  om  Folk  spadserer  et  Par  Timer 
daglig  i fri  Luft,  indaander  de  dog  Gift  hele  den  øvrige  Tid 
i deres  Stuer,  Sovekamre,  i Selskaber,  paa  Kaféer,  i Te- 
atre og  Forsamlingssale,  i Sporvogne  og  Jernbanekupéer. 

Naturen  har  udrustet  os  med  en  Næse,  der  vilde  være 
i Stand  til  straks  at  underrette  os  om  Giftenes  Tilstede- 
værelse. Men  hos  de  allerfleste  Mennesker  er  dette  For- 
svarsmiddel endnu  mere  uøvet  og  sløvet  end  de  øvrige 
Vaaben,  Naturen  har  tildelt  os.  I Skole-  og  Læretiden  er 
vi  alle  ligefrem  bleven  tvungne  til  at  indaande  Gift.  Deraf 
følger,  at  intet  nulevende  Menneske  kan  gøre  sig  Haab  om 
at  naa  de  140  Aar.  Men  hvad  vi  kan  gøre,  det  er  at  ar- 
bejde paa  at  faa  Forholdene,  baade  de  offentlige  og  private, 
forbedrede,  saaledes  at  den  opvoksende  Ungdom  kan 
komme  Idealet  nærmere.  — 

Filosofen  Nietsche  havde  sikkert  Ret,  naar  han  sagde, 
at  Slægtens  Livslede  og  Mangel  paa  Levedygtighed  skyldtes 
den  indelukkede  Kakkelovns-  og  Kælderluft.  Hvis  Folk 
altid  indaandede  ufordærvet  Luft,  saa  er  det  højst  rimeligt, 
at  Nydelsen  af  f.  Eks.  et  Glas  Vin  og  1 a 2 Cigarer  daglig 

— Ting,  som  kan  forhøje  Velværet  og  hjælpe  paa  Humøret 

— praktisk  talt  ingen  forkortende  Indflydelse  vilde  have  paa 
Levealderen.  Naar  en  ung  Mand,  der  „gaar  i Byen",  faar 
et  blegt,  sygeligt  Udseende,  saa  skyldes  det  ikke  saa  meget 
de  aktive  „Udskejelser"  som  Opholdet  i giftig  Kaféluft  og 
Manglen  paa  ordentlig  Nattesøvn. 

En  fornuftig,  maadeholden  Anvendelse  af  Livets  Ny- 
delser forkorter  næppe  Livet.  Det  vilde  være  naturstridigt. 
Overdreven  Nyden  udelukker  derimod  den  virkelige,  fulde 
Nydelse  og  er  derfor  en  Kapitaldumhed,  rent  bortset  fra 
Sagens  moralske  og  æstetiske  Sider. 

Ungdommen  og  Sporten. 

En  Advarsel. 

(„København",  9.  Novbr.  1896.) 

Ligesom  de  mest  skrupgale  af  Pontoppidans  ‘)  Pleje- 
børn har  deres  lyse  Øjeblikke,  saaledes  sker  det  ogsaa  un- 
dertiden for  mig,  der  ellers  lider  af  uhelbredelig  Sports- 
delirium, at  mit  Øje  oplades,  saa  jeg  tydelig  ser  den  ulykke- 
lige Tilstand,  hvori  jeg  er  nedsunken. 

Men  ligesom  intet,  ej  engang  en  Guldkur,  kan  redde  den 
gamle  Dranker,  saaledes  staar  ogsaa  jeg  magtesløs  overfor 
den  nævnte,  rædsomme  Sygdoms  Tilbagefald. 

Naar  jeg  nu  i et  Øjebliks  Klarsynethed  har  grebet  Pen- 
nen og  nedskrevet  mine  sørgelige  Erfaringer,  er  det  i Haa- 
bet  om,  at  mit  Eksempel  maa  blive  til  Skræk  og  Advarsel 
for  den  Ungdom,  der  endnu  er  ubesmittet  af  Sportsraseriet. 
Heldigvis  er  Advarsler  unødige  for  de  fleste,  man  kan  vel 
næsten  sige  for  de  90  pCt.s  Vedkommende;  men  at  gøre 
sit  til,  at  de  resterende  10  pCt.  reddes  for  Samfundet,  maa 
føles  som  en  Pligt  af  enhver,  der  er  i Besiddelse  af  den 
mindste  Smule  Menneskekærlighed. 

Unge  Mand,  hvis  uforstandige  Forældre  har  forsømt  at 
kvæle  de  daarlige  Tilbøjeligheder  i Fødslen,  farer  Du  fort 
med  at  drive  Sport,  vil  Du  ende  med  at  blive  lige  saa  fattig 
paa  Rentepenge  som  et  Ladegaardslem  “).  Alle  dine  unyt- 
tige Anstrængelser  og  Farten  omkring  i fri  Luft  vil  gøre 
din  Appetit  saa  glubende,  at  Du  spiser  2 — 3 Gange  saa 
meget  som  et  ordenligt  Menneske.  Selv  om  Du  tømmer 
din  Portemonnæ  for  at  skaffe  Dig  Ekstraforplejning,  vil  Du 
dog  næsten  altid  være  sulten. 

Støvlesaaler,  som  Folk  ellers  gaar  paa  i halve  Aar,  sli- 
der Du  paa  en  Maaned.  Din  Frakke  løber  op  i Ryggen, 
fordi  Du  bliver  bredere.  Dine  Flipper  maa  Du  stadig  kas- 

1)  Professor  Pontoppidan,  Overlæge  ved  Kommunehospitalets  Sindssyge- 
Afdeling. 

*)  Ladegaarden  er  Navnet  paa  Københavns  Fattiggaard. 

sere  for  ikke  at  blive  kvalt  — saaledes  kunde  jeg  blive  ved 
med  at  opremse  det,  der  efterhaanden  vil  hidføre  din  øko- 
nomiske Misére. 

Lad  os  endvidere  betragte  de  uheldige  Tilstande,  hvori 
dit  Sportsjageri  vil  bringe  din  Person,  dit  Udseende  og  Be- 
findende. Dine  Sanser  udvikles  til  en  unaturlig  Skarphed, 
hvilket  bliver  en  bestandig  Kilde  til  Ubehageligheder,  lige- 
som Du  herved  afskæres  fra  Nydelsen  af  Bylivets  Fornøj- 
elser. 

I Teatret  vil  dit  Øje  altfor  tydeligt  se  Sminken  i de  age- 
rendes Ansigter  og  Manglerne  ved  deres  Klæder  og  Lege- 
mer. Ogsaa  ude  i den  „store  Komedie"  vil  Du  faa  at  se 
meget  mere,  end  der  er  godt  for  din  Sindsligevægts  Be- 
varelse. 

Dine  Lugtenerver  vil  forvolde  Dig  Pinsler  overalt.  Det 
hører  jo  med  til  god  Selskabstone  uden  at  nyse  at  sidde  i 
timevis  og  indaande  den  Luft,  som  Snese  af  Mennesker 
allerede  har  brugt  og  udaandet  3 — 4 Gange. 

Som  Soldat  vil  Du  om  Natten  nødes  til  at  flygte  med 
dine  Tæpper  fra  den  hermetisk  tillukkede  Belægningsstue 
ud  paa  Trappegangen  eller  ned  i Gaarden  for  at  rede  Dig 
et  ensomt  Leje,  hvor  din  Næses  Slimhinde  er  upaavirket  af 
30  rugbrødædende  Krigeres  Uddunstninger.  Selvfølgelig 
bliver  Du  meldt  og  maa  være  glad,  om  Du  slipper  med 
Kasernearrest. 

Den  skarpe  Lugt  af  snavsede  Skjorter  vil  jage  Dig  ud  af 
Universitetets  Auditorier,  særlig  det  teologiske,  saa  Du 
ender  med  at  gaa  „rejectus" , og  den  ejendommelige  Odeur 
fra  gamle  Jomfruer  vil  umuliggøre  Dig  vore  Kirker  som  Til- 
flugtssted. 

Dine  overdrevne  Muskelkræfter  — eller  rettere  din 
egen  Bevidsthed  om  Besiddelsen  heraf  — vil  bringe  Dig  i 
mange  prekære  Situationer.  For  at  faa  den  rette  og  auto- 
riserede Anvendelse  for  disse  Kræfter,  vil  der  tilsidst  ikke 
være  andet  tilbage  for  dig  end  at  blive  københavnsk  Politi- 
betjent. 

Og  nu  dit  Udseende ! Efterhaanden  vil  Du  faa  røde 

Kinder,  uigennemsigtig  Teint  og  uregerligt  Haar,  rigtig 
komme  til  at  ligne  en  Landarbejder  eller  Fisker,  og  derved 
for  stedse  miste  dette  interessante,  blege,  æstetiske  og  fri- 
serede Fysiognomi,  der  udfordres  for  at  gøre  Indtryk  paa 
vore  Dages  Kvinde,  hvad  der  jo  stedse  bør  være  vor  højeste 
Stræben. 

Opnaar  Du  trods  alt  dog  en  Gang  at  blive  Familjefader, 
maa  Du  kummerlig  slide  Dig  igennem,  medens  Folk  med 
lignende  Indtægter  svæver  i Fryd  og  Velstand.  Med  Rædsel 
vil  Du  se  dine  Drenge  — og  Pigerne  da  med  — stille  endnu 
større  Fordringer  til  Mavens  og  Lungernes  Fyldning,  end 
Du  nogensinde  selv  har  gjort,  idet  de  følger  Arvelighedens 
ubønhørlige  Love.  Medens  københavnske  Børn  ellers  tri- 
ves godt  ved  Kaffe,  amerikansk  Olje,  Bolscher  og  Wiener- 
brød, vil  din  Kones  Hovedbeskæftigelse  være  at  lave 
Grød,  Vælling  og  Øllebrød. 

Ligesom  man  slipper  for  Sylow  ^ ved  at  aflive  sig  ved 
Hængning,  saaledes  vil  Du  undgaa  alle  andre  Sygdomme, 
naar  Du  er  befængt  med  kronisk  Sportskatarrh.  „Det  er  da 
i det  mindste  et  Gode !“  vil  Du  indvende.  Illusioner,  Kære ! 
Naar  man  aldrig  er  syg,  vil  man  heller  aldrig  kunne  glæde 
sig  til  at  blive  rask,  ligesom  man  aldrig  lærer  at  sætte 
Pris  paa  et  godt  Helbred,  naar  man  besidder  det  uden  Af- 
veksling Aar  efter  Aar.  Alle  dannede  Mennesker  vil  des- 
uden betragte  Dig  som  et  uinteressant  Fæ,  naar  Du  ikke 
kan  rose  Dig  af  en  eller  anden  moderne  Sygdom. 

Som  Sportsmand  forbyder  din  falske  Æresfølelse  Dig  at 
skulke  fra  Skole  eller  sygemelde  Dig  i Forretningen,  me- 
dens Du  med  Ærgrelse  og  Misundelse  ser  dine  Kammerater 
forskaffe  sig  hyppige  og  lange  Ferier  ved  Hjælp  af  Influ- 
enza, Mavekatarrh  eller  anden  Forkølelse.  Som  Sygekasse- 
medlem vil  dit  Humør  blive  sort,  naar  Du  tænker  paa,  hvad 
Du  paa  anden  Maade  kunde  have  faaet  for  dine  Penge.  For- 


1)  En  „flyvende"  Dommer,  der  ofte  udsendtes  paa  Landet  for  at  opklare 
mistænkelige  Ildebrande.  Bønderne  var  saa  bange  for  ham,  at  de  under- 
tiden hængte  sig  af  Skræk  for  at  komme  i Forhør. 

øvrigt  maa  det  ligefrem  anses  for  en  Samfundspligt  at  være 
syg  en  Gang  imellem.  Eller  drister  Du  Dig  maaske  til  at 
kaste  Vrag  paa  saa  agtede  og  mandstærke  Klasser  af  Med- 
borgere som  Medicinere  og  Apotekere? 

Som  Sportsmand  vil  Du  efterhaanden  henfalde  til  en 
Mængde  Uvaner.  Du  vil  gaa  i Seng  Kl.  10  og  derved  spilde 
de  3 — 4 Timer,  som  fornuftige  Folk  anvender  til  at  udvide 
deres  Horizont  og  forfriske  deres  Aand  paa  Kaféer  og  Varie- 
téer. Som  et  andet  Umælende  vil  Du  stadig  bortsove  8 — 9 
Timer  af  Døgnet,  eller  en  Tredjedel  af  din  hele  Levetid. 
Sommer  og  Vinter  vil  Du  ligge  for  aabne  Vinduer,  hvorved 
fremkaldes  Træk  i de  tilstødende  Værelser,  hvis  Beboere 
vil  faa  Influenza  eller  Lungesvindsot  og  efterhaanden 
bortdø,  til  Skade  for  Samfundet  og  til  en  Byrde  for  din 
Samvittighed. 

Dersom  Du  ikke  er  rige  Folks  Barn,  og  ikke  vil  tage 
en  Cykle  paa  Afbetaling,  vil  Du  faa  den  hæslige  Vane  at 
løbe,  naar  Du  har  Hastværk  og  for  Resten  ogsaa  uden 
denne  formildende  Omstændighed,  i Stedet  for  at  benytte 
de  af  Kommunen  anviste  Befordringsmidler : Drosker,  Spor- 
vogne og  Omnibusser.  Navnlig  naar  det  er  mørkt,  vil  Du 
herved  bevirke  Ufred  overalt : gamle  Folk  faar  Slagtilfælde, 
Stævnemøder  afbrydes.  Betjente  forstyrres  og  anstrænges 
omsonst  o.  s.  v. 

Din  Mani  for  frisk  Luft,  Kølighed  og  stærke  Bevægel- 
ser vil  lidt  efter  lidt  bringe  dit  Blod  til  at  løbe  alt  for  rask, 
saa  dit  Legeme  af  sig  selv  frembringer  langt  mere  Varme 
end  der  nu  en  Gang  er  passende.  Sidder  Du  derfor  i et 
koldt  Værelse,  sammen  med  andre  Folk,  vil  Du  føle  Dig  til- 
pas, medens  dine  Medmennesker  fryser.  Er  der  derimod 
rigtig  varmt,  vil  de  andre  have  det  rart,  medens  Du  bliver 
tung  i Hovedet.  Det  maa  Du  imidlertid  finde  Dig  i,  om  Du 
da  ikke  ønsker  at  ugleses  og  forstødes  som  en  anden 
Paria. 

En  anden  Uskik  er  det  at  betragte  Spiritus  som  Gift, 
der  kun  bør  tages,  naar  Høfligheden  ubønhørlig  kræver  det. 
Hvis  derfor  de  rigtig  ravgale  Sportsmænd  kom  i Flertal, 

J.  P.  Muller;  Vink. 

vilde  Bajerskølbryggeri,  Brændevinsbrænderi,  Spritfabrika- 
tion og  lignende  samfundsnyttige  Erhverv  lægges  øde. 
Hvilke  rædsomme  Følger  vilde  saadan  en  Epidemi  ikke 
drage  efter  sig,  om  den  fik  uhindret  Lov  at  grassere?  Selv 
Eugen  Petersens")  Tronfrasigelse  vilde  næppe  kuldkaste 
det  Bestaaende  i et  saadant  Omfang. 

De  fleste  Forlystelsesetablissementer  maatte  lukke. 
Hospitaler  og  Bordeller  staa  tomme.  Idiot-  og  Abnorman- 
stalter falde  i Ruiner,  med  andre  Ord  alle  vore  Vismænds 
skønne,  nyttige  og  herlige  Indretninger  blive  upaaagtede  og 
overflødige.  Men  det  maa  ikke  ske,  og  det  vil  Gud  ske 
Lov  heller  ikke  ske! 


Hvilken  Idræt  bør  jeg  helst  øve? 

(„Idrætten",  22.  Novbr.  190 

Hvad  Slags  Sport  skal  jeg  helst  drive?  Hvilken  Idræt 
er  den  bedste?  Hvad  er  det  sundeste.  Gymnastik  eller 
Sport?  Eller  maaske  begge  Dele?  Eller  ingen  af  De- 
lene?   

Saadanne  Spørgsmaal  svirrer  os  ældre  om  Ørene.  Og 
Besvarelser  er  der  ingen  Mangel  paa.  De  er,  baade  mundt- 
lig og  paa  Prent,  lige  saa  talrige  som  uenige:  „Cykling  er 
den  bedste  og  sundeste  Sport!"  — „Fægtning  er  den  aller- 
sundeste  Idræt,  den  udvikler  alle  Legemets  Muskler  og  Sjæ- 
lens med !“  — „Lawn  Tennis  er  Perlen  blandt  Sport  og 
virkelig  den  sundeste!"  — „Brydning  er  dog  den  sundeste 
Idræt,  fordi  det  er  den  alsidigste;  man  kan  blive  forstuvet 
lige  fra  Stortaaen  til  Tommelfingeren !"  osv.  Ja,  jeg  har 
virkelig  en  Gang  læst  en  lang  Artikel  af  en  tysk  Læge,  der 
gik  ud  paa  at  bevise,  at  Ridning  (paa  Hesteryg)  var  den  af 


Københavns  Politidirektør. 

al  Sport,  der  bedst  og  mest  fuldkomment  udviklede  alle  det 
menneskelige  Legemes  forskellige  Muskler,  altsaa  den  sun- 
deste og  mest  anbefalelsesværdige  Legemsøvelse ! Der 
var  forresten  ogsaa  for  et  Par  Aar  siden  en  dansk  Baron, 
der  sagde  det  samme. 

Det  er  ikke  fordi  jeg  nærer  nogen  Tvivl  om,  at  de  fleste 
saakaldte  „passionerede"  Ryttere  er  af  den  selvsamme  Me- 
ning, men  vedkommende  Baron  anføres,  fordi  han  er  den 
eneste,  der  nogensinde  direkte  har  udtalt  sig  saaledes  over- 
for mig.  „Rider  De  ikke.  Hr.  Løjtnant?"  „Nej,  Hr. 
Baron  — jeg  har  ganske  vist  gaaet  Rideskolen  igennem  og 
deltaget  som  Bereden  i Manøvrerne  og  ogsaa  været  nødt 
til  at  ride  paa  Sydamerikas  Sletter,  men  naar  jeg  i min 
Fritid  vil  uddanne  min  Krop,  saa  har  jeg  ikke  Tid  eller 
Raad  til  at  ride!"  „Det  var  da  mærkeligt,  for  Ridning  er 
jo  som  muskeludviklende  Sport  den  bedste,  der  gives!" 
„Ja,  det  maa  jeg  give  Baronen  Ret  i;  Ridning  er  en  mage- 
løs udviklende  Sport  — for  Hesten,  og  da  dens  Legeme 
faar  en  ganske  anderledes  rationel,  hygiejnisk  Behand- 
ling baade  før  og  efter  Rideturen  end  Rytterens,  saa  bliver 
Hesten  — i Modsætning  til  Rytteren  — Dag  for  Dag 
raskere,  stærkere  og  mere  udholdende.  Og  saa  er  det  jo 

saadan  en  nobel  Sport!"  „Ja,  men  hvilken  Idræt 

mener  De  da  er  den  sundeste?"  hører  jeg  den  utaalmodige 
Læser  spørge.  Det  afhænger  af  saa  mange  Forhold,  og 
det  bliver  i alt  Fald  ganske  ud  i det  Blaa,  hvis  man  tager 
en  enkelt  og  uden  Forbehold  udnævner  den  til  den  sundeste 
eller  bedste.  Man  har  ikke  en  Gang  Ret  i at  sige  om  saa 
velrenommerede  Idrætter  som  Roning  og  Gymnastik,  at 
de  er  absolut  sunde,  thi  bevislig  har  nogle  Mennesker  sat 
deres  Helsen  til  derved,  naar  de  f.  Eks.  har  „overtrænet" 
sig  før  en  Kaproning,  eller  naar  de  har  gymnasticeret  med 
aaben  Mund  i en  slet  ventileret  Gymnastiksal,  opfyldt  af 
Bacille-Støv.  Selv  Svømningen,  der  af  mange  med  en 
vis  Ret  kaldes  for  den  sundeste  Sport,  drives  ofte  saa 
uhygiejnisk,  at  det  grænser  til  det  rene  Vanvid.  Ved  de 
allersidste  Kapsvømninger  var  der  Deltagere,  som  skulde 

med  i flere  Løb,  og  som  i Tiden  mellem  disse  stod  stille, 
krøb  sammen  og  rystede  som  Espeløv  af  Kulde  i deres 
vaade  Svømmedragter.  Jeg  har  ikke  set  de  Mennesker 
siden,  og  maa  antage,  at  de  er  døde  af  Lungebetændelse. 
Naar  man  skal  deltage  i flere  Løb  ved  en  Svømmekon- 
kurrence,  og  det  ikke  er  meget  hedt  Vejr,  saa  bør  man 
enten  have  med  sig  saa  mange  tørre  Svømmedragter,  som 
der  er  Løb,  man  skal  være  med  til,  eller  ogsaa  bør  man 
i det  allermindste,  naar  man  er  færdig  med  et  Løb  (og  ikke 
skal  deltage  i det  umiddelbart  efterfølgende),  tage  Dragten 
af,  vride  den,  aftørre  Kroppen,  tage  noget  „civilt"  Tøj  paa  og 
først  iføre  sig  den  halvvaade  Svømmedragt,  lige  før,  man 
skal  ud  igen.  Det  er  ikke  alene  hygiejniske,  men  ogsaa  sports- 
lige Fordele,  der  saaledes  opnaas.  En  Krop,  der  ryster  af 
Kulde,  kan  nemlig  ikke  sætte  Rekorder.  Dette  skulde 
egentlig  synes  at  være  saa  indlysende,  at  det  ikke  behøve- 
de at  skrives. 

Skal  man  absolut  afgive  en  Dom  over  de  forskellige 
Idrætters  Sundhed  i al  Almindelighed,  saa  kan  man  ikke 
gaa  videre  end  at  sige : „Saa  længe  en  Idræt  udøves  under 
Iagttagelse  af  sin  Hygiejnes  Regler,  paa  rette  Maade,  til 
rette  Tid  og  paa  rette  Sted,  kan  den  være  sund  og  god, 
i modsat  Fald  er  den  altid  til  mere  Skade  end  Gavn".  Jeg 
skrev  „sin  Hygiejnes"  og  ikke  „Hygiejnens"  Regler.  Hy- 
giejnen i Almindelighed  forbyder  nemlig,  som  man  vil 
kunne  læse  i næsten  enhver  „Sundhedsbog" , Folk  f.  Eks. 
at  være  mere  end  10  å 20  Minutter  i Vandet,  eller  at  løbe 
mere  end  et  Par  Minutter.  Der  er  imidlertid  aldeles  ikke 
noget  i Vejen  for,  at  lange  Distance-Svømninger  og  lange 
Væddeløb  kan  være  til  Gavn  for  de  Udøvendes  Sundhed 
og  Udvikling,  naar  blot  de  opfylder  de  særlige  Krav,  som 
Hygiejnen  i slige  Tilfælde  stiller. 

Enhver,  der  spørger  om,  hvilken  Idræt,  han  bør  vælge, 
maa  være  forberedt  paa  til  Gengæld  at  blive  spurgt  om, 
hvad  han  ønsker  at  opnaa  derved,  hvilke  Motiver  han  har 
til  at  ville  øve  Idræt.  Vil  han  have  et  sundt  og  smukt 
Legeme  med  alle  mulige  fortræffelige  fysiske  Egenskaber? 

Vil  han  have  en  udsøgt  Samling  Karakterdyder?  Eller  en 
værdi-  og  ærefuld  Bunke  Medailler  og  Pokaler?  Eller  helst 
alle  disse  3 uensartede  Ting  paa  én  Gang?  Det  lader  sig 
nemlig  gøre,  er  tilmed  rosværdigt,  i al  Fald  ikke  umoralsk, 
hvilket  det  imidlertid  bliver,  hvis  han  ønsker  Medaillerne 
og  Pokalerne  paa  Bekostning  af  de  andre  Ting.  Selvfølge- 
lig er  det  i endnu  højere  Grad  umoralsk,  dersom  nogen 
f.  Eks.  øver  Boksning  og  Fodboldspil  i det  Øjemed  at 
kunne  foretage  Overfald  med  mindre  Risiko,  eller  øver 
Fodsport  for  at  kunne  komme  des  bedre  fra  et  udført  Ty- 
veri. I denne  Artikel  har  jeg  nærmest  tænkt  paa  den  før- 
ste Ting:  det  sunde  Legeme  med  de  gode  fysiske  Egenska- 
ber. Det  er  en  Skat,  som  ikke  kan  stjæles,  som  ikke  kan 
brænde,  drukne  eller  springe  i Luften,  uden  at  Ejermanden 
selv  følger  med. 

Det  kan  i Almindelighed  siges,  at  et  godt  Resultat  kan 
ikke  opnaas  ved  Hjælp  af  en  enkelt  Idrætsgren.  Der  gives 
ikke  den  enkelte  Sport,  som  udvikler  alle  Muskler  og  Or- 
ganer, endsige  at  den  gør  det  ligeligt  og  harmonisk.  Lige 
saa  lidt  som  det,  der  i daglig  Tale  kaldes  Gymnastik,  er 
tilstrækkeligt  til  at  give  Lungerne  Vækst  og  Udholdenhed, 
til  at  forny  og  rense  Blodet  eller  til  at  styrke  og  hærde 
Huden.  Her  udfordres  altsaa  en  Kombination  af  disse  to 
Ting,  Friluftsidræt  og  saakaldet  Gymnastik,  der  saa  udmær- 
ket supplerer  hinanden,  medens  de  ikke  paa  nogen  Maade 
overflødiggør  hinanden.  Hvilken  Idræt  og  hvad  Slags  Gym- 
nastik, det  nu  bliver,  vil  i det  enkelte  Tilfælde  mange 
Gange  afhænge  af  udvortes  Forhold  og  Omstændigheder, 
men  hvor  der  er  Lejlighed  til  Valg,  bør  Vedkommende 
foretrække  det,  han  trænger  mest  til,  det,  der  hurtigst  og 
bedst  vil  afhjælpe  de  Savn,  hans  fysiske  Tilstand  lider  un- 
der. Her  maa  han  selvfølgelig  lade  sig  undersøge  og  raade 
af  ældre,  erfarne  og  fornuftige  Idrætsmænd. 

En  Ting  er  der,  som  bør  være  et  bestemt  Tillæg  eller 
rettere  en  absolut  nødvendig  Del  af  enhver  Idrætsøvelse, 
enhver  Gymnastiktime.  Det  er  Hudplejen,  iværksat  først 
og  fremmest  gennem  Badet.  Her  gælder  kun  en  Undta- 

gelse,  og  det  er  Svømningen  (hvilket  ikke  en  Gang  altid 
slaar  til,  da  det  f.  Eks.  i Tyskland  ofte  er  Skik  og  Brug 
og  for  Resten  en  temmelig  nødvendig  Renlighedsforanstalt- 
ning at  tage  en  Douche  „Kommunevand"  ovenpaa  Svøm- 
meturen i Flodbadeanstalternes  grumsede,  olieglinsende 
Vand).  Ved  at  gøre  Gymnastik  eller  ved  at  øve  Idræt  kom- 
mer man  saa  at  sige  altid  til  at  svede.  Og  det  er  sundt  at 
svede,  helst  lidt  hver  Dag,  ikke  mindst  fordi  Hudporerne 
derved  holdes  aabne  og  Legemet  befries  paa  en  nem  Maade 
for  en  Mængde  Gift-  og  Sygdomsstof.  Der  er  ganske  vist 
en  tysk  Professor,  der  for  nylig  har  opdaget,  at  der  gaar 
nogle  Blodlegemer  tabt  for  hver  Sveddraabe,  hvorfor  al 
Legemsøvelse  efter  hans  Mening  er  skadelig  undtagen 
Svømning,  thi  under  denne  sveder  man  ikke.  — Det  er 
ganske  vist  et  ubestrideligt  Faktum,  at  selv  de  hurtigste 
Australiere  sætter  Verdensrekorder  i Svømning  uden  at 
blive  en  Smule  svedte;  men  bortset  herfra  er  den  tyske 
Videnskabsmands  Paastand  en  rædsom  Urimelighed,  som 
han  vel  kun  har  sendt  ud  i Verden  for  at  gøre  sit  Navn  be- 
mærket. Det  har  da  ogsaa  været  mig  en  let  Sag  at  trøste 
de  forskræmte  Tyskere,  der  sendte  mig  Artiklen  og  skrev, 
at  nu  turde  de  ikke  gøre  „Mit  System" , thi  de  kom  til  at 
svede  deraf!  Denne  tyske  Professor  har  ved  sit  Votum 
søgt  at  undlive  alt  det  gode,  der  udsprang  af  de  gamle  Græ- 
keres, de  sejge  Nordboeres  og  de  mægtige  Nutids-Englæn- 
deres stolte  Sportsarbejde,  ja,  ret  beset,  alt  dagligt,  ihærdigt, 
lykkebringende  Arbejde  i Marken,  paa  Søen  og  i de  travle 
Værksteder  („i  dit  Ansigts  Sved  skal  Du  æde  dit  Brød!"). 
Jacob  von  Thybo-Typen  florerer  den  Dag  i Dag  (ogsaa  her- 
hjemme). — En  Aareladning  er  ofte  til  stor  Gavn.  Man 
føler  sig  lettet,  Stofskiftet  (det  vil  sige  Sundheden)  for- 
øges. I gamle  Dage  overdrev  man  ved  at  tappe  Folk  hvert 
Øjeblik,  og  dog  var  der  mange  Grovædere,  der  havde  godt 
af  det.  Nu  er  der  det  at  bemærke,  at  ved  en  eneste  Aare- 
ladning eller  Næseblødning  gaar  der  mindst  Tusind  Gange 
saa  mange  Blodlegemer  tabt,  som  der  mistes  gennem  Sved- 
ning  ved  at  øve  „Systemet"  gennem  Hundrede  Aar! 

Det  nyttige  ved  Svedningen  gaar  imidlertid  tabt,  hvis 
man  lader  Sveden  sidde,  og  atter  indtørre  i Stedet  for  at 
tage  Bad.  Er  der  netop  i Øjeblikket  slet  ikke  Lejlighed 
til  at  faa  et  eller  andet  Slags  Bad,  maa  man  enten  sørge 
for  at  holde  sig  i Bevægelse  og  derved  holde  Sveden  ved- 
lige, indtil  man  kommer  hjem  eller  til  Badeanstalten,  eller 
ogsaa  kan  man  give  sig  en  tør  Afgnidning.  Hvor  mange 
Tusinde  Soldater  har  ikke  faaet  Lungebetændelse  eller 
Spiren  til  andre  Sygdomme  derved,  at  der  er  syndet  imod 
denne  simple  Regel.  Forholdene  var  i alt  Fald  tidligere 
saaledes,  at  man  først  lod  Soldaterne  have  sveddrivende 
Eksercits,  Terrænøvelser  etc.,  og  derpaa  plejede  man  at 
tromme  dem  sammen  og  tvinge  dem  til  at  staa  ganske 
stille  i lang  Tid,  ofte  i Kulde  og  Blæst  eller  om  Sommeren 
i Skyggen,  for  at  høre  paa  „Teori"  eller  lignende.  Havde 
Folkene  haft  et  Haandklæde  i Tornystret  og  faaet  et  Par 
Minutter  til  at  afgnide  sig,  maaske  blot  ved  at  stikke  Haand- 
klædet  op  under  Skjorten  paa  Bryst  og  Ryg,  saa  vilde 
mange  Liv  have  været  reddet.  — Jeg  eksperimenterer  selv 
meget  for  at  finde  ud  af,  hvad  man  kan  taale.  Der  er  dog 
en  Ting,  som  jeg  ikke  tør  indlade  mig  paa,  da  jeg  anser 
det  for  saa  godt  som  Selvmordsforsøg.  Det  kan  slaa  den 
stærkeste  Athlet  ihjel,  og  dog  ser  man  daglig  Cyklister, 
Baldamer  og  andre  Mennesker  tankeløst  gøre  det.  Nemlig 
at  sætte  sig  hen  og  slaa  sig  til  Ro,  ja,  oven  i Købet  nyde 
kolde  Drikke,  naar  man  befinder  sig  i Sved.  Den  Dag 
i Dag  tæller  den  gamle  Overtro  mange  Tilhængere,  at  det 
er  sundhedsfarligt  at  tage  et  Bad,  naar  man  er  svedt.  Man 
skal  først  afkøles  ved  at  sidde  stille  enten  med  Tøjet  paa 
eller  afklædt.  Jeg  ved  ikke,  hvad  der  er  værst  af  disse 
to  Alternativer;  begge  har  slaaet  mange  Mennesker  ihjel. 
Hvem  kender  ikke  den  Spidsborgertype,  der  kommer  lang- 
somt ud  af  Omklædningsrummet,  stikker  Stortaaen  i Øre- 
sundet (eller  en  eller  anden  Fjord),  spadserer  lidt  omkring 
og  gaar  et  Par  Trin  ned  ad  Trappen,  bukker  sig  og  tager  en 
Haandfuld  Vand  op,  smører  Vandet  rundt  paa  Brystet  og 
gaar  op  paa  Broen  igen.  Langt  om  længe  er  Forberedel- 

serne  og  Afkølingen  færdig,  og  Manden,  der  har  Gaasehud 
paa  hele  Kroppen,  søger  endelig  Vandet.  Den  kloge,  for- 
nuftige Mand,  den  raske  Idrætsmand  bærer  sig  stik  modsat 
ad.  Er  han  ikke  svedt,  naar  han  kommer  til  Badeanstal- 
ten, saa  løber  han  det  sidste  Stykke  Vej  for  at  komme 
i Sved  eller  blive  godt  varm.  Afklædningen  foretages  netop 
saa  hurtigt  eller  saa  langsomt,  at  Hjertet  kommer  til  Ro. 
men  med  Sveddraaberne  perlende  paa  hele  Legemet  styrter 
han  sig  hovedkuls  ud  og  fryder  sig  over  den  dejlige  Af- 
køling, som  Bølgerne  skænker.  Hovedreglen  for  Badevan- 
dets Temperatur  lyder  altsaa  saaledes:  Man  skal  aldrig 
tage  koldt  Bad,  uden  naar  man  er  godt  varm.  Jo  mere 
man  sveder,  desto  koldere  Vand  kan  man  taale  og  desto 
bedre  „smager“  det.  Men,  hvis  man  selv  er  kold,  og  af 
en  eller  anden  Grund  ikke  kan  arbejde  sig  varm,  saa  bør 
Badevandet  være  varmt. 

At  fryse  „vaadt“  er  altid  farligt,  enten  det  vaade  kom- 
mer af  Sved,  Regn  eller  af  at  falde  i Vandet  med  Tøjet 
paa.  At  fryse  „tørt“  er  derimod  langt  fra  saa  farligt,  og 
det  er  mærkværdigvis  dog  noget.  Folk  har  en  sand  Skræk 
for.  Af  den  Aarsag  pakker  de  sig  ind  i saa  meget  Tøj, 
at  de  bliver  svedte,  saa  snart  de  rører  sig  lidt,  og  saa  har 
vi  Skandalen.  I det  store  Publikums  Bevidsthed  er  det 
en  gruelig  Uforsigtighed  at  tage  Luftbad  i fri  Luft  om 
Vinteren,  og  dog  er  det  ufarligt  i Sammenligning  med  Bal- 
damens og  Cyklistens  ovenfor  beskrevne  Fremgangsmaade. 
Hvis  det  er  Solskin,  er  det  ikke  en  Gang  sikkert,  at  man 
kommer  til  at  fryse.  Jeg  har  staaet  ganske  rolig  Vinter- 
dage paa  Stranden  ved  Vejlefjord  uden  at  føle  den  mindste 
Ubehagelighed,  og  saa  har  jeg  samme  Dag  siddet  og  rystet 
af  Kulde  (fordi  jeg  kun  havde  en  enkelt  Lærreds-Skjorte 
som  Undertøj)  sammen  med  alle  Sanatoriets  Kurgæster, 
der  ogsaa  rystede  af  Kulde  (uagtet  de  havde  indtil  10  Lag 
mere  eller  mindre  uldent  Undertøj)  i den  store  Spisesal, 
hvor  der  kunde  være  7 Gr.  Varme  og  Blæst  ind  ad  Vin- 
duerne. Ingen  af  os  tog  dog  synderlig  Skade  af  at  fryse, 
hvorimod  Størsteparten  sikkert  var  død  af  Lungebetændelse, 

dersom  vi  havde  været  vaade  eller  svedte,  idet  vi  gik  til 
Bords. 

Lad  alle  os  Idrætsmænd  føle  det  som  en  ansvarsfuld 
Pligt  efterhaanden  at  lære  det  store  Publikum  at  leve  sundt 
og  fornuftigt,  lige  saa  langt  fra  overdreven  Uforsigtighed, 
som  fra  ynkelig  Pylrevaarenhed.  Paa  den  Maade  vil  vi 
gøre  Idrætten  Ære  — lige  meget  hvilken  særlig  Gren,  vi 
saa  dyrker  — og  selv  vil  vi  faa  megen  Glæde  deraf. 


Om  Hærdning  af  Børn. 

(„København",  4.  Maj  1906.) 

Under  denne  Overskrift  bragte  „København"  for  den 
30.  April  en  Artikel  af  Dr.  med  A.  Liibbers.  Da  mit 
Navn  her  nævnes,  maa  det  maaske  være  mig  tilladt  at 
fremkomme  med  et  Par  Bemærkninger.  Dr.  med.,  Prof. 
Hueppe  i Prag,  en  ihærdig  Modstander  af  de  forhen  saa 
moderne  Koldtvandskure,  skriver  et  Sted,  at  mange  Tusind 
Børn  er  slaaet  ihjel  ved  overdreven  og  misforstaaet  Koldt- 
vandshærdning.  Naar  det  nu  i ovennævnte  Artikel  (efter 
en  Miinchener-Læge)  fastslaas  som  alm.  Regel,  at  Børn 
over  1 Aar  og  under  4 Aar  (altsaa  ogsaa  2-Aars  Børn)  kan 
taale  Badevand  paa  16  Gr.  R.,  saa  vil  jeg  dog  advare  mod 
et  saadant  Eksperiment. 

Dersom  Barnet  er  usædvanlig  stærkt  og  roligt  og  Stue- 
Luftens  Temperatur  forholdsvis  lav  (omkring  12  Gr.  R.) 
kan  det  maaske  gaa.  I de  fleste  Barnekamre  er  Luftens 
Temperatur  imidlertid  meget  højere,  og  i saa  Fald  vil  Vand 
paa  16 — 20  Gr.  R.  af  smaa  Børn  føles  meget  koldt  og  give 
Anledning  til  Skraal  og  Nerverystelse.  Her  har  vi  selv 
Rettesnoren.  Hvis  Barnet  ikke  er  glad  ved  Badet,  saa 
er  det  for  koldt  og  kan  gøre  Skade.  Det  samme  gælder 
for  Voksne.  Det  daglige  kolde  Vandbad  er  ganske  vist  det 

bedste  Forfriskningsmiddel,  men  som  Renligheds-  og  Hærd- 
ningsforanstaltning kan  det  godt  erstattes  af  ugentligt  Sæbe- 
bad plus  dagligt  Luftbad  med  tør  Afstrigling  (Frottering). 

Da  Dr.  Liibbers  selv  nævner  „Mit  System" , tænker  jeg 
ikke,  det  vil  opfattes  som  Reklame,  naar  jeg  tillader  mig 
at  nævne,  at  jeg  Side  32  skriver:  „Smaabørns  Badevand 
skal  være  fra  32  Gr.  R.  ned  til  25  Gr.  det  første  Aar.“ 
Og  Side  84  anbefaler  jeg  voksne  Begyndere  at  anvende 
Luftbad  (uden  Vand)  eller  lunkent  Vand  og  tilføjer: 

„Jeg  skrev  udtrykkelig  lunkent  Vand;  thi  det  er  ren 
Overtro,  at  iskoldt  Vand  er  det  eneste  saliggørende  . . , 
der  vil  saa  komme  en  Tid,  hvor  Du  bruger  Vandet  koldt, 
simpelthen  fordi  det  er  det  nemmeste,  og  fordi  det  ikke 
længere  faar  Dig  til  at  gyse.  Og  da  vil  det  gøre  dine  Ner- 
ver endnu  stærkere,  mens  det  let  kunde  have  haft  den 
modsatte  Virkning  paa  sensible  Nerver." 

Det  er  derfor  ganske  naturligt,  at  tyske  Anmeldere  af 
min  Bog  altid  fremhæver,  at  jeg  ikke  er  Koldtvandsfanati- 
ker.  Hvorfra  Dr.  Liibbers  har  faaet  den  modsatte  An- 
skuelse, ved  jeg  ikke. 

Luftbadet  er  ganske  vist  et  mildt  og  udmærket  Hærd- 
ningsmiddel. Men  skønt  mine  Drenge  er  temmelig  haard- 
føre,  turde  jeg  dog  ikke  — som  den  af  Dr.  L.  citerede 
Miinchener-Læge  anbefaler  — • lade  dem  ligge  ubedækkede 
ved  en  Stuetemperatur  paa  15 — 13  Gr.  R.,  med  mindre 
jeg  da  selv  stod  ved  Siden  af  og  frotterede  dem.  Men  det 
staar  der  jo  intet  om,  at  man  skal. 

Hvad  endelig  den  anførte  Advarselsartikel  af  Prof.  Op- 
penheim  angaar,  har  jeg  selv  offentlig  i mange  tyske  Blade 
takket  Professoren  for  hans  Bistand  i mine  Bestræbelser 
for  at  hindre  syge  Folk  og  Begyndere  i at  være  uforsigtige, 
løvrigt  var  Professoren  saa  ærlig  at  tilføje,  at  mange  Men- 
nesker skyldte  „Mit  System"  en  Forøgelse  af  deres  Sund- 
hed, Hærdning  og  Styrke,  endvidere  at  Systemet  i sig  selv 
maatte  ikke  bekæmpes,  men  snarere  optages  som  Led  i 
den  fysikalske  Lægemetode. 

Krigen  mod  Brystsygen. 

(„København",  20.  Janr.  1901.) 

Der  kan  ikke  være  Tvivl  om,  at  „Nationalforeningen  for 
Tuberkulosens  Bekæmpelse"  slaar  et  for  stort  Brød  op, 
naar  den  for  private  Midler  vil  bygge  og  drive  Sanatorier 
til  hele  Tusind  Patienter. 

Mon  den  da  ikke  straks  burde  begynde  med  de  paa 
Programmet  i anden  Række  anførte  Formaal,  og  da  navnlig 
det  sidste  af  dem  — Udbredelsen  af  Kendskabet  til  Mid- 
lerne mod  Tuberkulosen. 

Det  er  ganske  vist  mod  den  gængse  Praksis,  hvorefter 
man  lægger  Hovedvægten  paa  Opførelsen  af  Hospitaler, 
Sindssygeanstalter,  Fængsler  etc.  i Stedet  for  paa  Fore- 
byggelsen af  Sygdomme  og  Forbrydelser,  og  man  kan  jo 
ogsaa  med  Rette  spørge,  hvad  alle  de  mange  Mennesker 
ellers  skulde  leve  af,  de  som  nu  lapper  os  sammen,  passer 
paa  os,  dømmer,  straffer  osv. 

Men  ikke  desto  mindre  er  der  her  under  den  nystif- 
tede Forenings  „sidste"  Formaal  et  overordentlig  stort  Ar- 
bejdsfelt, og  herligt  vilde  det  være,  om  der  blev  sat  et 
stort  Felttog  i Gang  mod  den  fordærvede,  indelukkede  og 
for  stærkt  opvarmede  Luft,  hvori  Folk  lever  og  aander, 
baade  ved  deres  Arbejde,  i deres  Hjem  og  ved  deres  For- 
nøjelser i Teatre,  Variteer,  Missionssale  etc. 

Man  maa  undre  sig  over,  at  endnu  ikke  mange  flere 
Mennesker  bliver  aldeles  svækkede  og  et  Bytte  for  Smitten. 

Naar  man  betænker,  hvor  beklumret  der  kan  være  selv 
paa  Hygiejneingeniørens  Kontor  eller  i Lægens  Ventevæ- 
relse, saa  faar  man  et  Begreb  om,  hvad  det  er  for  Augias- 
Stalde,  der  skal  udmuges. 

Hvor  faa  Steder  findes  der  rationelle  Ventilationsindret- 
ninger i Kontorer,  Auditorier,  Arbejdslokaler  og  andre  men- 
neskefyldte Opholdsrum,  og  findes  der  endelig  nogle,  saa 
anvendes  de  hyppigst  slet  ikke  eller  ogsaa  forkert. 

Hvor  fælt  lugter  og  støver  det  ikke  endnu  ofte  i vore 
Gymnastiksale  og  Øvelseslokaler!  Er  det  saa  mærkeligt, 
om  de  Gymnaster  og  Vægtathleter,  der  med  aaben  Mund 
sluger  dette  Støv  i Spandevis,  bukker  under  for  Bacillernes 
Angreb,  selv  om  deres  Muskler  er  nok  saa  stærke? 

Hvor  faa  Mennesker,  endog  blandt  Læger,  ligger  for 
aabent  Vindu  om  Natten,  og  hvor  faa,  selv  Ventilations- 
ingeniører, er  i det  hele  taget  ved  deres  egen  Næses'Hjælp 
i Stand  til  at  afgøre,  om  Luften  i et  Lokale  er  god  eller  slet  1 

Er  det  galt  i Byerne,  saa  er  det  næsten  værre  paa  Lan- 
det, hvor  Folk  dog  har  Luften  frisk  fra  Fad,  men  hvor 
de  paa  det  omhyggeligste  stænger  den  ude  fra  deres  i Reg- 
len ganske  smaa  Sove-  og  Opholdsværelser. 

Og  saa  er  der  den  modbydelige,  altfor  stærke  kunstige 
Varme,  som  slaar  os  i Møde,  hvor  man  end  aabner  Døren, 
undtagen  netop  i de  tre  Sommermaaneder.  Den  eneste 
Fordel  ved  den  høje  Varmegrad,  nemlig  Luftens  derved 
forøgede  Trang  til  at  forny  sig  selv,  opvejes  ved  den  syge- 
lige, overtroiske  Frygt  for  Træk,  der  i Forening  med  mis- 
forstaaet  Sparsommelighedshensyn  bringer  Folk  til  at  klistre 
Papir  paa  Vindus-Sprækkerne  og  Filt  paa  Dørkanterne. 

Med  hvormange  Millioner  Kroner  vilde  Nationalformuen 
ikke  direkte  vokse,  dersom  Alle  vænnede  sig  til  at  nøjes 
med  10  å 13  Gr.  R.  i deres  Værelser  i Stedet  for  15  å 18 
Grader,  der  nu  forlanges,  og  hvormeget  vilde  de  herved 
hærdede  Individers  Modstandskraft  mod  Sygdomme  stige? 

I Stedet  for  bliver  det  nu  værre  og  værre.  I gamle 
Dage  kunde  Folk  sagtens  holde  ud  at  køre  i aabne  Vogne 
om  Vinteren  eller  sidde  i uopvarmede  Kirker.  Nu  fyldes 
Bladene  med  lange  Jeremiader  over  Kulden  i Jernbane- 
kupeer og  Begravelseskapeller,  uagtet  Overtøjet  vel  maa 
formodes  at  være  lige  saa  solidt  som  før. 

Det  kommer  snart  dertil,  at  Publikum  forlanger  kun- 
stig Varme  i Sporvogne,  Drosker  og  Færgebaade,  og  det 
ender  vel  med,  at  Gadens  Spadserende  alle  har  et  lille 
Varmeapparat  paa  sig. 

Kære  Nationalforening  1 Læg  et  Pres  paa  Arbejdsher- 

rer  og  Principaler,  saa  de  tvinges  til  at  sørge  for  ordentlig 
Luft  i deres  Arbejderes  og  Personales  Opholdsrum,  naar 
man  virkelig  ser  sin  Regning  ved  at  holde  dem  indespærrede 
10  ^ 14  Timer  af  Døgnet.  Og  indprent  i de  tjenende  Klas- 
sers Bevidsthed,  hvor  ødelæggende  det  er  for  dem  at 
bruge  den  Luft,  som  Lidelsesfællerne  atter  og  atter  har 
indaandet  og  som  desuden  er  opfyldt  af  Dunster  fra  Papir, 
Gas,  Tøjer  og  al  Slags  Støv. 

Anbefal  dem  at  anvende  om  det  saa  blot  er  en  halv 
Time  daglig  til  alsidig  middelstærk  Motion  i frisk  Luft,  for 
at  Stofskiftet  i en  eller  anden  Del  af  Legemet  ikke  skal 
faa  Lov  til  helt  at  stagnere.  Bacillerne  har  en  fin  Næse 
til  straks  at  opdage  et  saadant  svagt  Punkt,  der  besættes 
og  benyttes  som  Operationsbasis  mod  det  øvrige  Kadaver. 
At  advare  mod  overdrevent  Sportsarbejde,  hvorved  det  over- 
trænede Legeme  forbruger  Reservebeholdningen  af  Safter 
og  derved  atter  bliver  modstandsløst,  er  næppe  endnu  nød- 
vendigt. 

Luk  derfor  Øjnene  op  hos  Publikum,  vore  Autoriteter 
og  Lovgivere,  for  at  Sport  og  Friluftsgymnastik  kan  anven* 
des  ej  blot  til  Morskab  eller  med  militaristiske  Bihensigter, 
men  ogsaa  til  at  styrke  de  enkelte  Individers  Helbred  og 
Modstandsdygtighed  og  derved  hele  Samfundet  og  Na- 
tionen. 


Sanitær  Levevis 

« 

og  sanitære  Livsvilkaar. 

(„København",  3.  Jan.  1902.) 

Meget  interessant  er  Hr.  Z.’s  Artikel  her  i Bladet  den 
27de  December:  Sanitære  Livsvilkaar  vigtigere  end' Sa- 
natorier" . 

Hvor  indlysende  end  den  Sandhed  er,  der  udtales  i 
denne  Overskrift,  er  der  dog  i Artiklens  Indhold  et  Par 
Punkter,  hvortil  jeg  vil  tillade  mig  at  knytte  nogle  Bemærk- 
ninger. Og  dog  er  Hr.  Z.  sikkert  inde  paa  den  rigtige 
Vej,  der  hedder  „Forebyggelse"  i Stedet  for  Udbedring 
(„Sammenlapning"),  hvor  det  gælder  Udryddelsen  af  et 
Onde  (se  min  Artikel  her  i „Kbhvn."  for  20de  Jan.  1901, 
der  fremkom  i Anledning  af  den  nystiftede  Nationalforenings 
Program). 

Men  naar  Hr.  Z.  i sin  Søgen  efter,  „hvad  det  først  og 
fremmest  gælder  om" , kommer  til  det  Resultat,  at  dette 
skulde  være  at  forbedre  de  sanitære  Livsvilkaar,  under 
hvilke  Befolkningen,  navnlig  i Storbyerne,  lever,  saa  gaar 
jeg  endnu  længere  til  Bunds,  hævdende,  at  det  allerførste 
og  vigtigste  burde  være  at  lære  Befolkningen  en  sanitær 
Levevis.  En  saadan  er  en  Hovedbetingelse  for,  at  der  kan 
haves  Udbytte  og  Fornøjelse  af  forbedrede  sanitære  Foran- 
staltninger. 

Det  Individ,  der  har  fuld  Forstaaelse  af,  hvorledes  han 
skal  føre  et  sundt  Liv  efter  Naturens  Bud,  kan  klare  sig 
rigtig  godt,  selv  i usle  Omgivelser,  medens  det  Individ,  der 
mangler  denne  Forstaaelse,  staar  temmelig  ubehjælpsom 
selv  under  nok  saa  fuldkomne  ydre  Forhold. 

Førstnævnte  opholder  sig  Dag  og  Nat  for  oplukket 
Vindu,  sover  i sin  største  og  bedst  beliggende  Stue  (hvis 
han  da  har  mere  end  én),  vænner  sig  til  en  saa  lav  Stue- 
temperatur som  mulig,  søger  at  opfange  hver  Solstraale,  som 
forvilder  sig  til  hans  Nærhed,  hælder  en  Kande  Vand  over 
sin  Krop  Iwer  Morgen  eller  Aften  og  tager  sig  en  Løbetur 
eller  anden  sveddrivende  Motion  i fri  Luft  hver  eneste  Dag, 
hvordan  Vejret  end  er,  om  end  kun  paa  10  Minutter  (et 
saa  kort  Tidsrum  kan  selv  den  travleste  Kontormand  eller 
Fabriksarbejder  afse,  f.  Eks.  paa  Hjemvejen  fra  sit  Ar- 
bejde — naar  det  ikke  var  for  denne  misforstaaede  „Vær- 
dighed" , der  har  ihjelslaaet  Tusinder  og  atter  Tusinder). 

Han  er  maadeholden  i sine  Nydelser;  naar  Portemon- 
næen er  slunken,  foretrækker  han  Brød  og  Mælk  fremfor 


Bajer  og  Kaffe,  sørger  for  at  faa  rigelig  Søvn.  Han  ved, 
hvorfra  Sygdomssmitten  kommer,  og  er  han  end  hærdet  og 
temmelig  uimodtagelig,  iagttager  han  dog  en  passende  For- 
sigtighed. 

Sidstnævnte,  der  altsaa  forudsættes  at  leve  „paa  Sol- 
siden“  under  1ste  Klasses  sanitære  Vilkaar,  ruller  ned  for 
at  skaane  sine  fine  Møbler  og  slaar  Parasollen  op  for  sin 
fine  Teint,  saa  snart  det  sundhedsbringende  Himmellegeme 
titter  frem.  Han  tætner  sine  Dobbeltvinduer  hermetisk  og 
tilstopper  Friskluftskanalerne  i sin  pragtfulde,  i Anlæget 
udmærket  ventilerede  Bolig,  alt  for  at  et  Kulstøvgran  ikke 
skal  indsnige  sig  og  plette  Gardinerne  eller  Betrækkene. 
Derimod  ser  han  rolig  paa,  at  hans  Damer  med  deres  altfor 
lange  Kjoler  slæber  Smitstoffet  fra  Anlægenes  og  Strøgenes 
Asfalt  hjem  i Stuerne. 

Han  holder  Termometret  paa  mindst  16  Grader  Reau- 
mur ikke  alene  i Dagligstue,  Spisesal,  Soveværelse  og  Kon- 
tor, men  endog  i Vestilmlen  og  paa  Trappegange;  han  tør 
ikke  gaa  ud,  naar  det  blæser  stærkt  eller  regner,  af  Frygt 
for  at  blive  forkølet,  han  lader  Nøglen  til  sit  komfortable 
Badeværelse  ruste  i Laasen  eller  bruger  det  til  Pulterkam- 
mer, spadserer  ikke  en  Gade  lang,  saa  længe  der  kan  faas 
en  Droske  (naar  han  da  ikke  har  Stald  og  Landauer).  Han 
gør  Nat  til  Dag,  spiser  og  drikker  3 Gange  mere,  end  det 
vilde  være  nødvendigt,  selv  om  han  legemligt  anstrængte 
sig,  hvorfor  Mængder  af  Giftstoffer  lidt  efter  lidt  ophobes 
i hans  Krop. 


* ♦ * ♦ 

Hvad  kan  det  derfor  nytte,  at  der  f.  Eks.  i den  ydre 
Rand  af  Storbyer  bygges  udmærket  indrettede  Arbejderbo- 
liger med  Ventilationskakkelovne,  naar  Ventilerne,  af  Frygt 
for  „Træk"  eller  forøget  Kulforbrug,  altid  holdes  lukkede, 
eller  naar  den  store  og  lyse  Stue,  der  paa  Planen  hedder 
„Sovekammer" , benyttes  eller  rettere  henstaar  ubenyttet 
som  „Stadsestue", 

Selv  helt  ude  paa  Landet,  hvor  den  friske  Luft  haves 
paa  første  Haand,  og  hvor  de  fleste  Livsbeskæftigelser  inde- 
holder Betingelser  for  at  kunne  være  i høj  Grad  sundheds- 
styrkende, der  huserer  Tuberkulosen  mærkværdigt  slemt. 
Grunden  maa  hovedsagelig  søges  i Folks  komplette  Mangel 
paa  hygiejnisk  Sans  og  Viden. 

Her  er  et  uhyre  Felt,  i Sandhed  en  Nationalforening 
værdig,  til  Opdyrkelse. 

Men  her  viser  det  sig  nu,  at  Sanatorierne,  som  baade 
Hr.  Z.  og  maaske  Robert  Koch  (undskyld  mig!)  undervur- 
derer og  i hvert  Fald  vil  have  sat  i 2den  Række,  alligevel 
er  en  meget  vigtig  Faktor  ogsaa  i allerførste  Række. 

Naar  Robert  Koch  faar  som  Facit  paa  sit  triste  Regne- 
stykke, at  kun  ringe  Indskrænkning  af  Tuberkulosen  kan 
ventes  fra  den  Kant  (Sanatorierne),  selv  i Tyskland,  det  paa 
Sanatorier  rigeste  Land,  saa  overser  Koch,  i alt  Fald  i det 
af  Hr.  Z.  anførte  Citat,  den  overordentlig  store,  opdragende, 
ja,  man  kan  næsten  sige  kulturhistoriske  Betydning,  som 
Sanatorierne  har  haft  og  vil  faa. 

Saa  at  sige  enhver,  der  med  genvunden  Sundhed  ud- 
skrives af  et  Sanatorium,  bliver  i hele  sin  Omgangskreds 
(eller  i sin  Landsby)  en  Apostel,  der  prædiker  den  friske 
Lufts  hidtil  saa  upaaagtede  Evangelium,  en  Talsmand  for 
det  aabne  Vindues  Politik,  for  en  ny  og  bedre  Maade  at 
leve  paa. 

At  skrive  om  Hygiejne  nytter  næsten  intet,  at  holde 
Foredrag  kun  lidt.  Nej,  det  er  Paavirkningen  Mand  og 
Mand  imellem  og  Eksemplets  Magt,  der  skal  kunne  udrette 
det  vidunderlige. 

Og  det  er  en  uhyre,  stenet  Brakmark,  der  her  skal  op- 
dyrkes,  og  at  der  vil  gaa  20,  maaske  50  Aar,  inden  Tuber- 
kulosen paa  denne  Maade  (der  dog  ved  Siden  af  almen  Ud- 
bredelse af  Friluftsidræt  er  den  eneste  virkningsfulde)  vil 
kunne  udryddes,  det  faar  man  et  slaaende  Indtryk  af  ved  at 
se,  hvor  haardt  det  ofte  kan  holde  selv  for  Sanatorielægen 
med  den  største  videnskabelige  Autoritet  i Ryggen  at  faa 
udjaget  hos  de  nye  Patienter  den  indgroede  Skræk  for  Træk 


og  den  gamle  Indbildning,  at  det  er  Kulden,  Væden  eller 
Blæsten,  der  frembringer  Forkølelsessygdommene.  Og  de 
ser  dog  paa  nært  Hold  Frisklufts-Kurens  heldbringende 
Virkninger. 

Naar  man  beregner  Sanatoriernes  Nytte  i Kampen  mod 
Tuberkulosen,  bør  man  altsaa  ikke  betragte  dem  alene  som 
Helbredelsesanstalter  for  de  faa,  men  maaske  nok  saa 
meget  som  Opdragelsesanstalter  og'  Læreanstalter  — in- 
direkte for  hele  Befolkningen. 


Frisk  Luft  og  fordærvet  Luft. 

At  Sygdom  og  kort  Levealder  skyldes  unaturlig  og 
usund  Livsførelse,  bekræftes  i vor  Tid  af  alle  Sagkyndige. 
/ Theorien  er  ogsaa  Alle  enige  om,  at  frisk  Luft  er  en  vig- 
tig Sundhedskilde,  medens  fordærvet  Luft  er  meget  skade- 
lig. Men  hvorledes  staar  det  til  i Praksis?  Ja,  det  skal 
jeg  fortælle  Dem ; Selv  de  kundskabsrigeste  Hygiejnikere 
og  berømteste  Videnskabsmænd  er  ude  af  Stand  til  ved 
deres  Næses  Hjælp  at  bestemme  Beskaffenheden  af  den 
Luft,  hvori  de  opholder  sig,  fordi  deres  Lugtesans  er  sløvet 
af  Overcivilisation  (for  at  anvende  et  smukt  klingende  Ud- 
tryk), medens  deres  svage  Stofskifte  og  træge  Hudfunktio- 
ner forhindrer  dem  i at  reagere  mod  en  for  høj  Temperatur. 
Jeg  havde  for  nogen  Tid  siden  Lejlighed  til  at  konstatere 
dette  Faktum  ved  en  Kongres  i Liége.  Her  sad  i en  hel 
Uge,  Dag  efter  Dag,  c.  200  Hygiejnikere  fra  Alverdens 
Lande  i en  Universitets-Sal,  der  var  fuldstændig  uventileret. 
Der  var  ingen  Vinduer,  men  dobbelt  Glastag  foroven.  Jeg 
forsøgte  nogle  Gange  at  aabne  en  Dør  i Salens  Baggrund  o 
Time  før  Forhandlingerne,  for  at  faa  lidt  udluftet;  men  den 
blev  straks  lukket  af  indignerede  Kongres-Deltagere.  Der- 
næst forsøgte  jeg  at  lade  Indgangsdøren  staa  paa  Klem  og 

J.  P.  Muller;  Vink. 

sidde  udenfor  paa  Gangen  og  lytte  til  Foredragene;  men 
Pedellen  lukkede  stadig  Døren.  Inde  i Salen,  hvor  Luften 
Dag  for  Dag  blev  mere  lummer,  fed,  raadden  og  stinkende, 
sad  stadig  de  forsamlede  Hygiejnikere,  blege  og  usunde 
af  Udseende,  mange  af  dem  med  Overfrakke  og  Hat  paa, 
uagtet  der  herskede  mildt  Eftersommervejr ! Naar  det  staar 
saaledes  til  blandt  Videnskabsmændene,  saa  maa  det  und- 
skyldes, at  det  store  Publikum  ogsaa  mangler  praktisk  For- 
• staaelse  af  Luftens  Beskaffenhed.  Der  ligger  imidlertid 
en  stor  Kulturopgave  i dette  ene;  at  aabne  Folks  Øjne  for, 
hvad  frisk  Luft  og- fordærvet  Luft  er.  At  frisk  Luft  — 
enten  den  saa  er  kold  eller  varm  — er  den  allermest  fun- 
damentale Sundhedsbetingelse,  medens  fordærvet  Luft  — 
enten  den  er  kold  eller  varm  — er  den  allerdybest  liggende 
og  almindeligste  Aarsag  til  Sygelighed  og  kort  Levealder. 

Gymnastik  i tillukkede  Lokaler  med  slet  Luft  er  ikke 
alene  ingen  Nytte  til,  men  tværtimod  skadelig,  fordi  mat. 
ved  det  forcerede  Aandedræt  indsuger  indtil  16  Gange  saa 
megen  Gift,  som  hvis  man  sad  rolig.  Mange  Mennesker 
har  desuden  faaet  Lungebetændelse  af  at  øve  sig  i støvede 
Gymnastiksale,  naar  de  havde  den  almindelige  Uvane  at 
trække  Vejret  gennem  Munden.  Paa  den  anden  Side  har 
en  berømt  engelsk  Læge  sikkert  Ret,  naar  han  hævder, 
at  Tuberkulosen  efterhaanden  vilde  blive  en  Saga,  dersom 
alle  Mennesker  fra  Barnsben  af  daglig  øvede  sig  i at  tage 
dybe  Aandedræt  gennem  Næsen,  i frisk  Luft.  Han  havde 
skrevet  et  Foredrag  over  dette  Emne  til  den  forrige  Tuber- 
kulosekongres, men  det  blev  ikke  holdt,  vel  sagtens  fordi 
det  passede  saa  daarligt  i den  nuværende  Tuberkulosebevæ- 
gelses øvrige  Ensemble.  — Hvem,  der  har  læst  „Mit  Sy- 
stem" , vil  forstaa,  at  det  strider  ganske  mod  Bogens  Prin- 
ciper at  øve  sig  i at  tage  dybe  Aandedræt  i fordærvet  Luft. 
Hvor  stort  et  Griseri  det  er  at  indaande  de  giftige  Dunster, 
som  andre  Mennesker  udskiller  fra  Kroppen,  er  de  færreste 
Mennesker  klare  over.  Naar  det  i Almindelighed  ikke  for- 
nemmes ubehageligt  og  ikke  anses  for  Griseri,  da  er  det 
blot  fordi  Folks  Lugtesans  og  Reaktionsevne  er  bleven  al- 

deles  sløvet,  saa  Vedkommende  rolig  opsamler  Gifte  efter 
Gifte,  der  efterhaanden  gennemsyrer  hele  Kroppen  for  til- 
sidst  at  ende  med  det  naturnødvendige,  hygiejniske  Krach. 
Et  Menneske  med  skarpe  Sanser  vil  derimod  øjeblikkelig 
føle  sig  utilpas,  idet  hans  sunde  Konstitution  reagerer  kraf- 
tigt mod  de  giftige  Luftarter,  som  forsøger  at  trænge  ind  i 
hans  Legeme. 

Varm  Luft  behøver  som  ovenfor  sagt  ikke  altid  at  være 
fordærvet.  Er  det  naturlig  Varme,  som  om  Sommeren, 
saa  vil  et  sundt  Menneske  med  god  Hudfunktion  aldrig  ge- 
neres deraf  eller  føle  Tørst.  Er  Luften  derimod  kunstig 
opvarmet  (f.  Eks.  ved  Kakkelovn),  vil  den,  selv  om  den  er 
frisk,  kunne  være  skadelig  alene  ved  sin  høje  Temperatur, 
idet  den  blødagtiggør  og  udsætter  for  Forkølelse  ved  den 
store  Forskel  paa  Temperaturen  ude  og  inde.  En  sund 
Konstitution  med  kraftig  Hudfunktion,  stærkt  Stofskifte  og 
veltrænede  Blodlegemer  — altsammen  noget,  hvorpaa  Ev- 
nen til  at  afslaa  Sygdomsangreb  beror  — vil  derfor  ogsaa 
straks  gøre  Oprør  mod  for  stærk  kunstig  Varme.  Vedkom- 
mende, hvis  Funktioner  er  naturligt  indstillede  efter  Aars- 
tidens  større  Kulde,  producerer  selv  meget  mere  Varme 
end  de  forkælede  Konstitutioner  og  føler  sig  derfor  straks 
utilpas  i deres  Selskab.  — Det  er  unødvendigt  at  have  stærk 
kunstig  Varme  i et  Gymnastiklokale ; i Omklædningsrummet 
kan  det  til  Nød  gaa  an.  En  svag  Opvarmning  af  Gymna- 
stiklokalet — selvfølgelig  for  aabne  Vinduer  — kan  der- 
imod, især  i stille,  fugtigt  og  raakoldt  Vejr,  være  gavnlig 
for  Ventilationen. 

„Mit  System"  er  beregnet  paa  at  undvære  Kakkelovns- 
varme. Der  er  den  Ulempe  forbunden  med  at  udføre  Hud- 
gnidningsøvelserne i et  opvarmet  Lokale  — særlig  naar 
man  staar  paa  et  Podium,  hvor  der  er  varmere  end  ved 
Gulvet  — , at  man  kommer  i Sved,  saa  Hænderne  klæber 
fast  ved  Huden.  I et  saadant  Tilfælde  kan  Øvelserne  selv- 
følgelig ikke  udføres  ordentlig  og  korrekt,  men  kan  kun 
antydes.  Et  af  Formaalene  med  Frotteringsøvelserne  er 
netop,  at  man  ved  Hjælp  af  dem  skal  være  i Stand  til  at 


8* 


116 


staa  i sit  Sovekammer  for  aabne  Vinduer  om  Vinteren  og 
gøre  Gymnastik  uden  nogen  Paaklædning.  Ogsaa  om  Som- 
meren er  Øvelserne  meget  nyttige  og  behagelige  i de  kølige 
Morgen-  og  Aftentimer  — eller  f.  Eks.  paa  Badeanstalten, 
naar  man  er  afkølet  efter  en  lang  Svømmetur. 

Mange  Mennesker  har  en  ligefrem  sygelig  Skræk  for 
Gennemtræk.  Men  for  at  undgaa  de  skadelige  Følger, 
som  Træk  kan  have,  bærer  man  sig  helt  forkert  ad.  Jo 
mere  man  fyrer  og  jo  tættere  man  lukker  sig  inde,  desto 
værre  er  Trækken,  naar  den  alligevel  kommer  ind  ad  en 
lille  Aabning.  Det  er  den  store  Forskel  paa  Temperaturen 
ude  og  inde,  som  frembringer  Trækken.  Den  kolde  Luft 
kan  altid  slippe  ind  ad  et  Nøglehul,  et  utæt  Vindue,  en  Dør, 
der  aabnes,  eller  lign.  Naar  en  saadan  tynd,  kold  Straale 
træffer  et  enkelt  isoleret  Sted  paa  et  iøvrigt  ophedet  og  øm- 
findtligt Menneskelegeme,  saa  er  Rheumatisme  og  Forkølelse 
Følgen.  Det  samme  bliver  let  Tilfældet  for  Folk,  der  efter 
langvarigt  Ophold  i et  overhedet  Lokale  begiver  sig  ud  i 
Kulden.  — Nej ! Man  skal  tværtimod  lukke  saa  meget  op 
som  muligt,  saa  der  ikke  bliver  altfor  stor  Forskel  paa  den 
indvendige  og  den  udvendige  Temperatur.  Lad  det  saa 
kun  blæse  ind  ad  store  Vinduer  og  Døre.  Naar  De  blot  er 
varmt  paaklædt,  kan  det  ikke  skade,  kun  gavne.  Blæst  er 
ikke  Træk.  Det  er  den  tynde,  kolde  Straale  og  Overgangen 
fra  altfor  stærkt  opvarmede  Lokaler  til  iskold  Luft  uden- 
for, som  De  skal  tage  Dem  i Agt  for. 


Legemsrøgt  for  ubemidlede. 

(„Social-Demokraten“,  13.  Oktbr.  1904.) 

Ærede  Hr.  J.  P.  B. ! 

Netop  fordi  den  Artikel  om  „Det  nøgne" , som  De  skrev 
her  i Bladet  for  den  20.  Septbr.,  var  alvorlig  ment  og  i 

flere  Henseender  træffende,  har  jeg  Lyst  til  at  imødegaa 
Dem  paa  et  Par  Punkter,  hvor  jeg  tror,  De  tager  fejl. 

Det  er  saaledes  næppe  rigtigt  af  Dem  at  gøre  Smaa- 
kaarsfolk,  der  maaske  ellers  var  tilbøjelige  til  at  begynde 
paa  dagligt  Bad  og  Hjemmegymnastik,  kede  af  det  paa  For- 
haand  ved  at  fremstille  Sagen  som  haabløs,  næsten  umulig. 

Jeg  har  under  Udarbejdelsen  af  „Mit  System**  netop  sta- 
dig været  betænkt  paa,  at  endog  helt  ubemidlede  skulde 
kunne  følge  Forskrifterne.  Jeg  kan  ikke  indse,  at  det  er 
ugørligt  for  en  fattig  Mand,  selv  med  Kone  og  flere  Børn 
i en  nok  saa  lille  Lejlighed,  at  tage  Bad  og  gøre  Gymnastik, 
som  anvist  i Systemet.  Jeg  kender  en  Familie  paa  6 Med- 
lemmer, der  alle  øver  og  bader  i ét  Rum,  der  kun  er  3^ 
Alen  højt  og  4 Alen  paa  de  to  andre  Ledder.  De  behøver 
nemlig  ikke  at  gøre  det  paa  en  og  samme  Tid. 

Øvelserne  fordrer  kun  meget  lille  Plads  og  slet  ingen 
Apparater,  endog  Badekar  eller  Balje  kan  undværes.  Som 
Haandklæde  og  Tæppe  til  at  staa  paa  kan  anvendes  et  Par 
gamle,  men  renvaskede  Sække.  Vandet  koster  ingenting. 

Det  Kulstøv,  der  kommer  ind,  naar  man  i de  tætbyg- 
gede Kvarterer  aabner  et  Vindu,  er  uskadeligt  i Sammenlig- 
ning med  den  fordærvede  Luft,  der  findes  i et  tillukket  Op- 
holdsværelse. 

Naaf  man  nøjes  med  at  klaske  ét  vaadt  Stykke  over  sig, 
saa  er  der  ingen  Fare  for,  at  Badevand  skal  sive  gennem 
det  gamle  Gulv  ned  i Hovedet  paa  dem,  der  boer  under- 
neden. Den  sundhedsbringende  Frottering  kan  udføres 
lige  godt  i det  fineste  Boudoir  som  paa  det  tarveligste  Lofts- 
kammer. 

Lidt  daglig  alsidig  Legemsøvelse  og  Hudpleje  er  saa 
let  at  gaa  til,  og  rummer  saa  mange  letkøbte  Goder  og  Be- 
hageligheder, at  de  paa  ingen  Maade  bør  være  forbeholdt 
Overklasserne  alene. 

Jeg  mener,  som  De,  at  det  er  Arbejdernes  Ret,  og  over- 
for dem,  de  skal  forsørge,  tillige  deres  Pligt  at  skaffe  sig 
saa  høj  Løn  som  mulig  og  en  kortere  Arbejdstid.  Men  hvad 
der  baade  har  ærgret  og  bedrøvet  mig,  er,  at  de  ofte  an- 


vender  baade  Fritid  og  Fortjeneste  mere  til  Skade  end  til 
Gavn  for  dem  selv.  Det  samme  gælder  naturligvis  ogsaa 
rige  Folk ; men  dem  er  det  nu  en  Gang  vanskeligere  at  have 
Medlidenhed  med. 

Det  er  iøvrigt  en  Fejltagelse,  at  det  herhjemme  skulde 
være  Overklasserne,  der  bærer  vor  unge  Idrætsbevægelse 
oppe.  I England  og  Sverig  f.  Eks.,  der  passer  det;  men  hos 
os  er  det  virkelig  Arbejderne,  særlig  de  faglærte  Flaand- 
værkere.  Til  denne  Klasse  hørte  da  ogsaa  saa  godt  som 
alle  Præmietagerne  ved  den  sidste  Konkurrence  for  smuk 
Legemsbygning. 

Adelens  og  Bourgeoisiets  Ungdom  er  herhjemme  gen- 
nemgaaende  ugidelig  og  usund,  interesserer  sig  nærmest 
kun  for  Heste-,  Jagt-,  Sejl-  og  Pige-Sport,  højt  regnet  nogen 
Lawn  Tennis  eller  Golf. 

Deres  ærbødige 

/.  P.  Muller. 


Hudgymnastik  som  Skønhedsmiddel. 

(„Ungdom  og  Idræt“,  3.  Febr.  1905.) 

En  af  de  vigtigste  Betingelser  for  Legemsskønhed  er 
en  sund  Hud.  Selv  om  Legemsbygningen  ikke  er  fejlfri, 
selv  om  Formerne  og  Musklerne  ikke  er  saa  udviklede, 
som  det  var  ønskeligt  og  muligt,  saa  vil  dog  et  nøgent 
Legeme  med  en  sund,  gyldenbrun,  fløjlsblød  Hud  altid  være 
skønt  at  se  paa,  dejligt  at  føle  paa  og  behageligt  for  Lugte- 
sansen, hvorimod  en  grumset,  graahvid  Hud  med  sorte 
Prikker,  røde  Knopper,  gule  Skjolder,  eventuelt  uafvaske- 
lige  Smudsskorper  under  Knæene  og  ved  Anklerne  vil  gøre 
et  Legeme  yderst  frastødende  for  alle  sunde  Sanser,  selv 
om  den  dannede  Overtrækket  over  et  upaaklageligt  udviklet 
Muskelsystem  og  en  fuldkommen  Knokkelbygning. 

Hvem  som  helst,  det  være  sig  Kvinde  eller  Mand,  der 

ønsker  at  erhverve  sig  Skønhed,  maa  derfor  først  og  frem- 
mest have  Opmærksomheden  henvendt  paa  sin  Hud. 

I „Mit  System"  hævder  jeg,  at  Huden  er  den  Del  af 
Legemet,  der  hos  de  allerfleste  Mennesker  mangler  mest  i 
Sundheds-  og  Skønhedsidealer,  hvorfor  „Hudgymnastik"  er 
det,  som  Folk  mest  af  alt  tiltrænger.  Af  Skriftet  som  Hel- 
hed fremgaar  det,  at  jeg  ved  Hudgymnastik  ikke  alene  for- 
staar  Udsættelse  for  de  gavnlige  Indvirkninger  af  Luften  og 
Vinden,  Lyset  og  Solen  samt  Vandet,  men  at  jeg  særlig  tæn- 
ker paa  en  grundig  og  omfattende  Afgnidning  af  hele  Hud- 
overfladen, saaledes  som  den  systematisk  bliver  gennem- 
ført i de  særlige  Frotteringsøvelser. 

Jeg  underkender  paa  ingen  Maade  den  store  Betydning 
af  Sollysets  Virkninger  paa  Huden.  Men  disse  taber  sig 
hurtigt  i de  mørkere  Aarstider,  som  desværre  under  vort 
Himmelstrøg  er  de  langvarigste.  Endog  ved  Sommertide 
er  det  ofte  kun  sparsomt  bevendt  med  Solskin,  og  det  er 
ikke  altid,  at  man  har  Tid  til  at  tage  Luftbad,  netop  naar 
Solen  er  fremme  fra  Skyerne.  Hudgnidningsøvelserne  kan 
man  derimod  drage  Nytte  af  til  enhver  Tid  og  paa  ethvert 
Sted,  som  falder  mest  bekvemt.  Og  tager  man  dem  daglig 
i nogle  Minutter,  saa  bliver  der  ingen  Perioder  med  man- 
gelfuld Hudpleje,  saaledes  som  Tilfældet  er  for  de  Menne- 
sker, der  nøjes  med  Sol-  eller  Vandbad  eller  slet  intet. 

Hudgnidningsøvelserne  har  en  overordentlig  hurtig  Virk- 
ning. Jeg  har  allerede  saa  kort  Tid  efter  „Systemet"  s 
Fremkomst  modtaget  mange  Breve,  baade  fr^  Kvinder  og 
Mænd,  som  er  henrykte  over,  at  deres  Hud  er  bleven  som 
Fløjl  og  Atlask  blot  efter  faa  Ugers  Arbejde. 

Der  er  enkelte,  der  har  spurgt  mig,  om  det  ikke  var 
forkert  at  stryge  udad  paa  Lemmerne,  altsaa  fra  Hjertet. 
Hertil  kan  jeg  svare,  at  det  som  bekendt  er  en  Regel  for 
Muskelmassage,  at  denne  foretages  mod  Hjertet.  Her  i 
„Systemet"  er  imidlertid  Tale  om  Hudmassage.  Og  dog  vil 
man  bemærke,  at  Lemmerne  bliver  gnedet  mere  i Retning 
udefra  indefter  end  modsat  (det  anbefales  ogsaa  at  tage 
haardest  fat,  naar  man  stryger  ind  imod  Kroppen). 

Der  er  mange  forskellige  Toilet-Sæber,  der  i Bladannon- 
cer altid  hæves  til  Skyerne  som  udmærkede  Midler  til  at 
fremme  Hudens  Renhed  og  Skønhed.  Jeg  tror  nu,  at  Sæbe 
i mange  Tilfælde  gør  Huden  mere  Skade  end  Gavn.  Der 
er  naturligvis  det  Snavs  paa  Hænder  og  i Ansigt,  til  hvis 
Fjernelse  man  næsten  er  nødt  til  at  bruge  Sæbe.  Men  det 
Snavs,  der  hos  et  almindeligt,  civiliseret  paaklædt  Men- 
neske danner  sig  paa  Kroppen,  bestaar  næsten  udelukkende 
af  Hudaffald.  Og  jeg  indser  ikke  Grunden  til,  at  dette  Af- 
fald skal  fugtes  med  Vand  og  blandes  med  Sæbe  (som  kan 
blive  siddende  i Krogene  og  irritere  Huden),  forinden  det 
fjernes.  Efter  min  Erfaring  kan  det  nok  saa  godt  „strigles" 
af  i tør  Tilstand.  Læg  f.  Eks.  Mærke  til,  hvor  meget  Hud- 
affald, der  kan  samles  paa  det  lille  Gulvtæppe  under  en 
tør  Aften-Frottering.  Derfor  bør  Tæppet  daglig  rystes  eller 
bankes  udenfor  Stuen.  Det  kolde  Vandbad  efter  Morgen- 
gymnastiken  betragter  jeg  altsaa  mere  som  en  Forfriskning 
og  et  Middel  til  Hærdning  end  som  en  Renlighedsforanstalt- 
ning (hvad  Sædebadet  dog  altid  er  og  bliver). 

En  Hovedfordel  er  der  ved  den  tørre  Afstrigling,  som 
ikke  kan  noksom  fremhæves.  Den  koster  slet  ingen  Ting, 
mens  Sæbe  altid  og  Vand  paa  sine  Steder,  f.  Eks.  i Vording- 
borg Seminariums  Gymnastiksal,  koster  Penge.  Den  egner 
sig  derfor  saa  udmærket  til  at  være  det  allerførste  Skridt  til 
en  begyndende  Sundheds-  og  Skønhedspleje  for  Folk,  der 
ikke  er  vant  til  at  ofre  nogen  Tanke  eller  Skilling  paa  denne 
Sag.  Altsaa  passer  den  saa  godt  for  de  fleste  Folk  paa  Lan- 
det, hvor  baade  offentlige  og  private  Vandbadeforanstalt- 
ninger er  saa  godt  som  ukendte.  Og  „Strigling"  som  Mid- 
del til  at  gøre  Huden  blank  og  sund  og  smuk  kan  ikke  være 
noget,  der  vil  forekomme  Landboerne  mærkværdigt,  da  de 
daglig  kan  se,  hvor  gode  Virkninger  den  samme  Frem- 
gangsmaade  har  paa  deres  Kreaturer. 


121 


Kunsten  at  spise. 

(„Ekstrabladet**,  23.  Febr.  1906.) 

Alle  Dage  har  man  gaaet  paa  Jagt  efter  „de  Vises  Sten" , 
d.  V.  s.  efter  at  finde  den  Livsopfattelse  og  Livsførelse,  som 
skulde  bringe  fuldkommen  Sundhed  (legemlig  og  sjælelig), 
Harmoni  og  Lykke.  Dette  Klenodie  har  sikkert  i en  længst 
forsvunden  Tid  været  fremme  for  Dagens  Lys  forskellige 
Steder  paa  Jorden,  men  er  senere  bleven  borte.  Nu  maa 
vi  haabe,  at  den  ivrige  Søgen,  der  kendetegner  den  nyeste 
Tid,  atter  maa  føre  til  et  heldigt  Resultat.  Saa  meget  er 
dog  sikkert,  at  man  naar  ikke  Maalet  gennem  Marsvineprik- 
ning  og  Talrækker,  men  ved  at  bruge  den  sunde  Fornuft. 

Glædeligt  er  det  nu,  at  man  snart  her,  snart  der,  hører 
og  ser,  at  der  findes  større  eller  mindre  Brudstykker  af 
„de  Vises  Meteor" . Det  gælder  saa  blot  om  at  bevare  til- 
strækkelig Overlegenhed  og  Sindsro  til  at  betragte  Stumpen 
paa  lidt  Afstand  og  ikke  følge  den  lykkeberuste  Finders 
Eksempel,  naar  han  holder  den  lige  for  Næsen,  saa  han 
enten  stirrer  sig  blind  derpaa,  eller  ganske  taber  Udsigten 
og  Oversigten.  I begge  Tilfælde  er  han  jo  fast  overbevist 
om,  at  han  har  hele  Visdommen  i sin  Haand.  Saaledes 
bærer  mange  Afholdsfolk  og  Vegetarer  sig  ad,  ja  mange 
fremragende  Personligheder.  Saaledes  Kneipp,  der  fandt 
Vandet,  men  ikke  kunde  dy  sig  for  at  anvende  denne  ellers 
udmærkede  Sundhedskilde  i overdreven  Grad,  som  Univer- 
salmiddel. Og  Brehmer,  der  fandt  paa  den  friske  Indaan- 
dingsluft  som  specielt  Kurmiddel.  Men  hvor  langt  smuk- 
kere Resultater  vilde  Tuberkulosekuren  ikke  kunne  opvise, 
naar  den  undlod  at  kaste  Vrag  paa  alle  de  andre  hygiejniske 
Faktorer!  Og  Ung,  Opfinderen  af  den  saakaldte  „veten- 
skapelige  Gymnastik" , hvis  Efterfølgere  forgabede  sig  i 
Rygradens  Holdning  og  derved  aldeles  glemte  de  allervig- 
tigste Sundhedsmidler.  Der  kan  opremses  mange  slige  Vis- 
domsfragmenter, men  man  kommer  dog  ikke  ret  langt  med 

dem  enkeltvis.  De  maa  samles,  sorteres  og  sammenpasses 
efter  deres  indbyrdes  Betydningsfuldhed  og  efter  det  prak- 
tiske Livs  Krav.  Og  saa  maa  man  selvfølgelig  tage  sig 
godt  iagt  for,  at  man  ikke  kliner  værdiløse  Jordbrokker 
(som  f.  Eks.  Prof.  Jægers  Regime)  ind  mellem  det  gedigne 
Materiale. 

Saadanne  Tanker  paatvinger  sig  uvilkaarligt  Læseren 
af  en  ny  Piece  af  Tandlæge  Alfred  Bramsen,  betitlet 
„Kunsten  at  spise" . Paa  24  Sider  udbasuneres  en  særlig 
Spise-  og  Tygge-Maade  som  det  eneste  saliggørende  Mid- 
del mod  Alverdens  Misérer.  Titelbladet  kalder  det  „en 
vidunderlig  Opdagelse" , og  det  oplyses  paa  første  Side,  at 
Hr.  Bramsen  har  været  lige  ved  at  gøre  denne  Opdagelse, 
men  dog  overlader  Æren  til  Amerikaneren  Horace  Fletcher. 
Skriftet  er  da  ogsaa  bygget,  deis  over  dennes  Bog  „The 
ABC  of  our  own  nutrition" , New  York  1903,  ca.  400  Sider, 
dels  over  Beretninger  og  Forsøg  af  de  bekendte  Fysiologer 
Foster  og  Chittenden.  løvrigt  foreligger  der  allerede  i vor 
Literatur  langt  fyldigere  Oplysninger  herom,  nemlig  i Dr. 
M.  Hindhedes  „En  Reform  af  vor  Ernæring" . Særlig  mær- 
keligt og  i alt  Fald  ikke  tydende  paa  nogen  stor  Hurtighed 
i Vendingen  hos  Hr.  Bramsen  er  det,  at  dennes  senere  ud- 
komne Piece  kun  giver  Løfte  om  Chittendens  Soldater- 
forsøg, medens  Dr.  Hindhedes  noget  ældre  Bog  bringer  hele 
10  Sider  med  udførlig  Beretning,  saavel  om  disse  Forsøg 
som  om  nogle  efterfølgende,  endnu  interessantere  Forsøg 
med  trænede  Studenter-Sportsmænd.  En  nok  saa  mærke- 
lig Forrykkelse  af  Tidsregningen  finder  Sted  ved  Hr.  Bram- 
sens  ^-Sides  Omtale  af  Prof.  Pawlows  Hunde-Forsøg, 
hvorom  det  Side  7 hedder:  „Men  det  viser  sig  nu  . . .“  , 
altsaa  i Februar  1906,  medens  allerede  Dr.  Axel  Borgbjergs 
„Fordøjelse  og  Ernæring"  for  ca.  ^ Aar  siden  havde  5 hele 
Sider  om  disse  mærkelige  Forsøg. 

Hvad  nu  angaar  selve  Principet  i Mr.  Fletchers  Idé,  for- 
tolket af  Hr.  Bramsen,  saa  ser  det  saaledes  ud : Tyg  Maden 
saa  længe  til  den  paa  Grund  af  den  stærke  Spytafsondring 
bliver  helt  flydende  (og  til  al  Smagen  er  suget  ud  af  den?); 

spis  kun  2 Gange  daglig,  og  hver  Gang  saa  lidt  som  muligt ; 
smag  ogsaa  længe  paa  hver  Mundfuld  Drikkevare.  Saa  vil 
Forraadnelsesprocesserne  i Tarmen  ophøre,  Afføringen  svin- 
der efterhaanden  ind  til  et  Minimum  af  tør,  lugtfri  „Aske" , 
der  kun  indfinder  sig  med  Dages  Mellemrum ; al  Sygdom  og 
Træthed  forsvinder,  og  Menneskeheden  bliver  lykkelig.  — 
Som  man  ser:  en  lille  Aarsag  med  en  stor  Virkning!  Der 
er  sikkert  meget  rigtigt  i Præmisserne,  men  Konklusionen 
turde  være  noget  forhastet  og  for  omfattende.  Jeg  kan  selv 
efter  mangeaarig  Erfaring  bevidne,  at  det  er  en  fornuftig 
Ernæringsmetode,  der  er  baseret  paa  blandet,  kødfattig 
Kost,  paa  2 daglige  Maaltider  (Formiddag  og  Eftermiddag 

— dog  maa  Børn,  nervøse  og  ældre  Personer  spise  hyp- 
pigere), paa  kun  at  tilfredsstille  den  naturlige  Sult  og  paa 
omhyggelig  Tygning  uden  samtidig  Drikken.  Da  jeg  i 1904 
skrev  det  lille  Kapitel  „En  passende  Diæt"  i „Mit  System" , 
havde  jeg  studeret  mange  amerikanske  Hygiejnikere,  der- 
iblandt Mr.  Fletcher,  og  jeg  var  allerede  da  klar  over  baade 
det  rigtige  og  det  overdrevne  i hans  Metode.  I flere  Hen- 
seender stemmede  mine  egne  Erfaringer  mere  med  Ber- 
narr  Macfaddens,  navnlig  med  Hensyn  til  dennes  Teorier 
om  Faste  og  rigelig  Vanddrikken. 

Ret  betegnende  er  det  nu,  at  den  anden  danske  Fortol- 
ker af  Mr.  Fletchers  Idé,  Dr.  Hindhede,  i ovennævnte  Værk 
aftrykker  netop  det  anførte  Kapitel  af  „Mit  System"  og  led- 
sager Citatet  med  følgende  Slutningsbemærkning : „Som 
man  ser,  stemmer  disse  danske  Lægmandserfaringer  paa 
en  Prik  med  den  nyeste  Videnskab" . I det  Hele  taget  er 
Dr.  Hindhedes  Bog  skreven  ud  fra  langt  ædrueligere  og 
fornuftigere  Synspunkter  end  Hr.  Bramsens  Piece. 

Jeg  har  to  Hovedindvendinger  mod  den  her  lovpriste 
Metode.  For  det  første  vil  det  i Praksis  vise  sig  aldeles 
umuligt  at  faa  blot  en  lille  Brøkdel  af  det  store  Publikum 
til  at  følge  den.  Den  er  altfor  besværlig  og  omstændelig, 
fordrer  mere  Taalmodighed  og  Selvbeherskelse  end  der  nu 
en  Gang  forefindes.  Om  den  i sig  selv  — som  paastaaet 

— er  en  stor  Nydelse,  derom  kan  der  disputeres,  ligesom 

om  Smagen.  Vistnok  er  der  mange,  der  ikke  vil  finde  det 
behageligt,  at  sidde  længe  med  Munden  fuld  af  Spyt,  især 
da  der  jo  er  andre  og  nemmere  Maader,  hvorpaa  man  kan 
holde  „Maven"  i Orden.  Hovedsagen  er  dog  som  sagt,  at 
Metoden  næppe  faar  stor  Betydning,  naar  kun  enkelte 
Pensionister,  Partikuliers  eller  Hypokondrister  lægger  sig 
efter  den. 

For  det  andet  vil  en  streng  Gennemførelse  af  denne  nye 
„Spisekunst" , der  lægger  en  saa  uforholdsmæssig  stor  Del 
af  Fordøjelsesarbejdet  over  paa  Mundhulen  alene,  sikkert 
aabne  Muligheden  for  andre  hygiejniske  Farer. 

Hr.  Bramsen  synes  at  mene,  at  alle  Sygdomme  stam- 
mer fra  Fordøjelseskanalen.  Ja,  for  en  Mængdes  Vedkom- 
mende passer  det;  men  der  er  dog  adskillige  andre  Veje,  ad 
hvilke  Gifte  kan  komme  ind  i vort  Legeme,  og  andre  Maa- 
der, hvorpaa  de  kan  udvikles  derinde,  naar  Blodet  og  de 
paagældende  Organer  er  kraftesløse  og  misrøgtede.  Der 
er  imidlertid  det  at  bemærke,  at  Naturen  har  udrustet  vore 
Stofskifteapparater  og  da  særlig  Fordøjelseskanalen,  med^ 
et  stort  Antal  (mere  eller  mindre  udforskede  og  kendte) 
Midler  til  enten  at  udjage  eller  tilintetgøre  de  her  huserende 
Sygdomsgifte.  Naar  vi  derfor  blot  ikke  belemrer  os  selv 
med  disse  efter  altfor  stor  en  Maalestok,  saa  er  alle  de 
herhen  hørende  indvendige  Organer  og  Kirtler  rede  og  i 
Stand  til  at  udskille  eller  nevtralisere  Giftene  (endog  et  ud- 
vendigt Organ  som  Huden  deltager  i sund  Kondition  mæg- 
tigt i denne  Udrensning  indefra,  saa  Hr.  Bramsen  har 
ganske  Uret,  naar  han  øverst  paa  Side  5 mener,  at  Frotte- 
ring og  anden  Hudpleje  kun  gavner  den  udvendige  Ren- 
lighed). 

De  omtalte  indvendige  Organer  og  Kirtler  holdes  nu 
en  Gang  kun  sunde  og  raske  ved  at  blive  jævnlig  benyttede 
efter  Naturens  Bestemmelse,  samt  ved  systematisk  Ind- 
voldsgymnastik, hvorved  bl.  a.  tilføres  „handlekraftigt" 
Blod.  Kommer  de  derimod  — som  efter  den  nye  Spise- 
metode  — helt  til  at  mangle  Beskæftigelse  — hvilket  til  en 
vis  Grad  vil  komme  til  at  gælde  ogsaa  Tarmene  — saa  vil 

de  efter  en  simpel  Naturlov  lidt  efter  lidt  hensygne  og  give 
Anledning  til  nye,  foreløbig  dog  ukendte  Sundhedsforstyr- 
relser (der  er  engelske  Fysiologer,  der  mener,  at  mangen 
Blindtarmsbetændelse  skyldes  en  Aarsag,  der  er  analog 
hermed).  Det  vil  da  kun  være  en  ringe  Trøst  for  Samtiden, 
at  Naturen  maaske  om  en  Billion  Aar  vil  have  hjulpen  sig 
selv  til  Rette  igen  paa  den  Maade,  at  de  Mennesker,  der 
da  fødes,  fuldstændig  mangler  disse  Organer  og  Kirtler. 

Nej,  lad  os  hellere  undgaa  begge  Ekscesser,  baade  de 
fraadsende  Levemænds  og  den  lyriske  Hr.  Bramsens  Me- 
tode, og  holde  os  paa  en  gylden  Middelvej. 

Naar  Hr.  Bramsen  paa  Side  9 med  Metschnikoff  mener, 
at  det  er  Forraadnelsesproces  i Tyktarmen,  der  er  Aarsag  i, 
at  Mennesket  ældes  for  tidligt,  saa  kan  jeg  af  de  ovenfor 
anførte  Grunde  ikke  dele  denne  Anskuelse.  Vi  har  da  ikke 
Leversyge  allesammen. 

Men  der  er  et  andet  Sted,  hvor  Blodet  er  meget  udsat 
for  at  blive  forgiftet,  og  det  netop  paa  en  Maade,  som  Na- 
turen ikke  har  udrustet  os  imod.  Det  er  i Lungerne.  Vi 
er  ganske  vist  her  belavet  paa  at  skille  os  af  med  endog 
megen  Kulsyregift,  ligesom  alle  Baciller  — Tuberkulosens 
iberegnet  — her  øjeblikkelig  bliver  ødelagt  af  friske  og 
godt  trænede  Blodlegemer,  saa  snart  de  er  indaandede. 
Men  der  er  en  Mængde  andre  Giftsorter,  som  indaandes 
ved  Ophold  i indelukket,  forpestet  og  beklumret  Luft.  Og 
Naturen  har  oprindelig  ikke  tænkt  sig,  at  Menneskene  vilde 
blive  saa  dumme,  at  bruge  fordærvet  Luft,  naar  der  over- 
alt er  en  Guds  Velsignelse  af  frisk  Luft.  Paa  den  anden 
Side  har  Naturen  været  ganske  klar  over,  at  vi  med  vor 
bedste  Vilje  ikke  kunde  undgaa  at  faa  en  betydelig  Portion 
Snavs  og  ufordøjelige  Substanser  ned  i os  sammen  med 
Maden. 

Rigtignok  har  Videnskaben  endnu  ikke  fundet  Midler 
til  at  veje  og  maale  disse  indaandede  Blodgifte,  men  da  de 
i høj  Grad  kan  lugtes  og  fornemmes,  saa  maa  man  ikke 
uden  videre  gaa  ud  fra,  at  de  ingen  Skade  skulde  gøre. 

Tværtimod ! De  er  temmelig  sikkert  Grundaarsagen  til  den 
manglende  Modstandskraft  i Legemscellerne  og  derved  til 
tidlig  Alderdom. 

(„Ekstrabladet",  8.  Marts  1906.) 

Den  ene  Dag  skriver  Hr.  Bramsen  i „Berlingske“ , at 
han  ikke  har  Tid  til  at  besvare  Angreb,  den  næste  har  han 
et  Svar  paa  flere  Spalter  i „Nationaltidende**  I Selvfølgelig 
vilde  Hr.  B.  — hvis  han  kunde  — ogsaa  afkræfte  mine 
Paastande  om,  at  hans  vidunderlige  „Opdagelse**  var  godt 
kendt  herhjemme  inden  hans  Pjece  udkom,  og  at  hans 
„Kunst**  er  upraktisk  og  efter  al  Sandsynlighed  skadelig. 
Det  er  jo  givet,  at  han  har  svært  Mod  paa  mig,  ellers  havde 
han  ikke  paa  Side  24  skrevet  (eller  ladet  sin  Forlægger 
skrive),  at  det  nu  viser  sig  at  holde  Stik,  hvad  „National- 
tidende** en  Gang  skrev,  nemlig  at  „Mit  System**  vilde  gaa 
al  Kødets  Gang. 

Allerede  af  den  Omstændighed,  at  Hr.  B.  kom  saa  langt 
bagefter  Dr.  Hindhede  og  Dr.  Borgbjerg  med  sine  viden- 
skabelige Oplysninger,  kunde  det  formodes,  at  han  fulgte 
daarlig  med  i Udlandets  Fagliteratur ; men  naar  han  skriver 
saaledes  som  anført,  er  det  ganske  øjensynligt.  Hvis  han 
vil  se  ud  til  mig,  skal  jeg  med  Fornøjelse  vise  ham  et 
Hundrede  og  syvogtreds  forskellige  udenlandske  Tidsskrif- 
ter (heraf  89  tyske,  14  franske  og  19  engelske,  for  en  stor 
Del  af  ganske  ny  Dato)  med  rosende  Artikler  om  „Mit 
System** . 

Nu  ser  jeg,  at  Hr.  B.  i „Nationaltidende**  gør  sig  skyl- 
dig i et  videnskabeligt  Taskenspillerfif,  idet  han  tager  Chit- 
tenden's  talrige  Forsøg  til  Indtægt  for  sin  (egentlig  Flet- 
cher’s)  Spytmetode.  Her  er  ingen  Misforstaaelse  mulig, 
han  anvender  disse  Forsøg  direkte  som  Bevis  for  sine 
Anvisningers  Rigtighed.  Han  er  dristig  nok  til  at  henvise 
til  Pag.  462 — 66  i Chittenden’s  Bog.  Men  her  staar  ikke 

en  Stavelse  om  Spytmetoden.  Der  er  kun  Tale  om  Æn- 
dring i Diæten  (Fødens  Mængde  og  Beskaffenhed).  Endnu 
mere  afgørende  er  det  dog,  hvad  Chittenden  selv  skriver 
paa  Pag.  14  og  17,  nemlig  følgende;  „Det  er  ikke  vort 
Formaal  imed  foreliggende  Værk)  at  diskutere,  i hvilken 
Udstrækning  disse  Resultater*  skyldes  Spytblanding  eller 
den  omhyggelige  Tygning  af  Føden  ...  De  foreliggende 
Forsøgt  foretoges  for  at  belyse  det  mere  almindelige  Spørgs- 
maal  om  Muligheden  af  en  fysiologisk  Sparsomhed  i Er- 
næringen, særlig  med  Hensyn  til,  hvor  lidt  Æggehvidestof 
en  sund  Mand  behøver  under  almindelige  Livsvilkaar  . . . 
Mens  Hr.  Fletcher  og  Dr.  van  Someren  uden  Tvivl  vilde 
lægge  Eftertrykket  paa  Spytblandingens  Beydning  som 
Middel  til  at  kontrollere  Appetiten  og  derved  afpasse  Spis- 
ningen efter  Legemets  virkelige  Krav,  saa  er  det  derimod 
for  Fysiologerne  og  for  Menneskeslægten  først  og  fremmest 
af  Betydning  at  faa  aldeles  bestemt  Kendskab  til,  i hvilken 
Grad  man  kan  indskrænke  Spisningen  uden  at  løbe  Fare  for 
at  tabe  den  aandelige  og  legemlige  Styrke  og  Udholdenhed, 
der  er  Tegn  paa  Sundhed.  Dersom  en  sparsom  Diæt  virke- 
lig er  fordelagtig  for  Legemet,  saa  gælder  det  om  at  faa  at 
vide,  hvorvidt  man  kan  gaa,  ganske  simpelt  med  at  for- 
mindske Fødens  Mængde,  uden  at  gøre  dette  Problem  mere 
indviklet  ved  at  indblande  andre  Spørgsmaal."  Denne 
sidste  Advarsel  bør  Hr.  B.  putte  i Lommen. 

Lad  mig  altsaa  atter  fastslaa  følgende : Spytmetoden  er 
en  Sag  for  sig.  Den  var  upraktisk  og  umulig  i æstetisk 
Henseende  (jeg  har  oplevet,  at  naar  flere  samtidig  gjorde 
Forsøg  hermed,  var  nogle  af  dem  lige  ved  at  kaste  op  ved 
Synet  af  — ja,  egentlig  blot  ved  Tanken  om,  at  de  andre 
sad  og  gylpede  med  Munden  fuld  af  Spyt).  Dernæst  var 


')  „Disse  Resultater'^  peger  tilbage  paa  en  umiddelbart  forudgaaende  Omtale 
af  et  Forsøg  med  Hr.  Fletcher  selv. 

foreliggende  Forsøg  gaar  paa  Chittendens  i det  voluminøse  Værk 
beskrevne,  talrige  Forsøg  med  Lærere,  Soldater,  Studenter  og  Athleter, 
ved  hvilke  Forsøg  Sp>tmetoden  aldeles  ikke  blev  anvendt. 

Metoden  i Længden  skadelig  for  en  Del  indvendige  Orga- 
ner, endog  for  selve  Tarmkanalen  (Hr.  B.  lever  øjensynlig 
i Uvidenhed  om  Prof.  Hammarsten's  fysiologiske  og  kemi- 
ske Forsøg,  der  har  godtgjort,  at  Ekskrementer  for  en  stor 
Del  bestaar  af  Udskilninger  fra  selve  Tarmene,  altsaa  slet 
ikke  Madrester.  For  at  producere  Hr.  B.’s  „Aske",  be- 
høver Tarmene  imidlertid  ikke  at  arbejde.  Men  saa  sygner 
Tarmmuskulaturen  hen,  hvad  den  bekendte  Fysiolog  von 
Bange  har  paavist.  Selv  om  vi  ikke  — saadan  som  For- 
søgskaninerne — hurtig  kreperer  paa  Grund  af  manglende 
ufordøjelig  „Fyldekalk"  i Maden,  saa  vil  vi  dog  efterhaan- 
den  blive  syge  efter  Spytmetoden). 

En  anden  Sag  for  sig  er  den  Diæt,  der  hovedsagelig 
bestaar  i kun  at  spise  til  Husbehov  og  navnlig  spare  paa 
Kødmaden.  At  dette  er  fornuftigt,  og  at  nogle  af  de  Syg- 
domme, som  Hr.  Bramsen  nævner,  herved  kan  undgaas, 
det  har  man  længe  vidst. 


Naar  Bjørnen  gaar  i Hi. 

(„København",  22.  Decbr.  1903.) 

Ikke  en  Solstraale  har  været  at  opdrive  siden  forrige 
Lørdag,  et  uforanderligt  Skydække  hænger  lavt  over  Lan- 
det, saa  langt  Øjet  rækker.  Man  maa  rive  Tændstikker  af 
for  at  læse  Graderne  paa  et  Termometer  i fri  Luft  Kl.  8, 
ja  halvni  om  Morgenen,  og  Lys  maa  tændes  før  4,  for  at 
man  kan  se  at  faa  Middagsmaden  i Munden. 

Jeg  hører  mange  klage  over  Søvnighed,  og  det  endog 
Folk,  der  har  Lejlighed  til  at  sove  hele  Natten  og  lidt  af 
Dagen  med.  Det  maa  være  noget,  der  følger  med  Aars- 
tiden  og  Vejrliget,  tænkte  jeg  i Gaar  ved  Bordet ; her  var 
vist  atter  noget  at  lære  af  de  Firbenede,  som  er  klogere  end 
de  tobenede  tror.  Hvem  der  som  Bjørnen  kunde  lægge  sig 

i Hi,  og  bortsove  denne  graa,  usunde,  første  Vinterhalvdel 
og  først  vaagne,  naar  Solen  hen  i Februar  faar  lidt  mere 
Raaderuni. 

Selv  om  det  ikke  tør  anbefales  at  gennemføre  Bamsens 
Metode  strængt  i Praksis  (.man  vilde  nok  komme  til  at  suge 
for  meget  paa  Labben  i sin  Geschaft  derved),  bør  man  dog 
vist  følge  Eksemplet  saa  vidt,  at  man  gør  sin  Nattesøvn  saa 
lang  som  mulig  i denne  Tid.  Man  maa  saa  spare  paa  noget 
af  den  opslidende  og  urentable  Selskabelighed  og  ind- 
skrænke Teater-  og  Varietebesøgene.  Til  Gengæld  vil  den, 
der  har  faaet  rigtig  udsovet  om  Vinteren,  ikke  fristes  til  at 
bortsnue  de  lange,  lyse,  friske  Sommermorgener.  Han  vil 
med  andre  Ord  være  i Færd  med  at  konsolidere  et  godt 
Helbred,  denne  kedelige  Ting,  der  først  begynder  at  inter- 
essere Folk  i det  Øjeblik,  den  glider  bort  mellem  Hæn- 
derne paa  dem. 

Og  for  at  blive  ved  dette  Tankeeksperiment,  at  lægge 
sig  i Hi,  hvor  vilde  Folks  Maver  ikke  have  godt  af  saadan 
nogle  Maaneders  absolut  Hvile  — disse  stakkels  Fordøjel- 
sesmaskiner, der  overbebyrdede  og  smurte  med  Gifte  gaar 
for  Højtryk  fra  Barndommen  af,  og  som  derfor  er  til  Brok- 
kassen længe  før  Udløbet  af  den  Funktionstid,  som  den 
dygtige  Maskinkonstruktør  egentlig  garanterede. 

Det  er  altsaa  ogsaa  noget,  man  kan  lære  af  Dyrene,  det 
at  faste.  Om  Sommeren  med  dens  megen  Friluftsmotion 
kan  jeg  godt  spise  baade  Frokost,  Middag  og  Aften,  om 
Vinteren  lader  jeg  det  sidste  Maaltid  være ; men  det  havde 
jeg  ikke  husket  i Aar.  Saa  forekom  det  mig  forleden,  at 
jeg  savnede  det  Overskud  af  Velvære,  som  jeg  ellers  for- 
drer som  rimelig  Belønning  for  Sportssliddet  og  Maade- 
holdet  med  Stimulantser.  Det  er  Maven,  sagde  jeg  straks, 
jeg  har  rent  glemt  at  mindske,  at  slukke  under  det  ene  af 
de  tre  Fyr.  Det  var  Fredag  Aften.  Om  Lørdagen  gjorde 
jeg  mit  sædvanlige  Arbejde,  tog  den  vanemæssige  Dosis 
Gymnastikøvelser  og  Bad,  men  erstattede  Maaltiderne  med 
respektive  3 halve  Glas  koldt  Vand.  Søndag  Morgen  lige- 
ledes et  halvt  Glas,  saa  en  Løbetur  med  Bad,  og  Kl.  1 1 

J.  P.  MQller;  Vink. 

følte  jeg  mig  helt  Karl  igen,  ikke  særlig  sulten,  men  dog 
rigtig  oplagt  til  en  Frokost. 

Det  er  tit  rene  Tilfældigheder,  der  faar  os  til  at  antage 
en  sund  Vane.  Jeg  rejste  forleden  sammen  med  Chefen 
for  en  af  vore  største  Ingeniørforretninger,  iøvrigt  det  hur- 
tigst og  bedst  regnende  Hovede,  jeg  har  kendt.  Vedkom- 
mende var  tidligere  svagelig,  nu  særdeles  rask.  Ved  at 
læse  en  gammel  Forordning,  som  forbød  de  Helsingør-Bor- 
gere  at  støje  paa  Gaden  om  Natten  efter  8,  var  han  kom- 
men paa  den  gode  Ide  ogsaa  at  lade  sin  Nat  begynde  Kl.  8, 
og  Resultatet  havde  været : meget  forøgede  Kræfter,  der 
tillod  strængt  Hjærnearbejde  allerede  fra  Kl.  3 — 4 om 
Morgenen. 

Hvis  nogen  efter  at  have  læst  disse  Linier  falder  paa  at 
gaa  lidt  før  i Seng,  eller  at  sulte  sig  en  Dagstid,  naar  Ma- 
ven strammer,  saa  er  Hensigten  naaet. 


Naar  Julegaasen  er  spist. 

(„Vejle  Amts  Avis“,  Julenummer  1904). 

Intet  er  saa  ærgerligt  som  at  sidde  ved  et  veldækket 
Bord  uden  at  have  rigtig  Appetit.  Jo  lækrere  Retterne  er 
tillavede,  des  mere  er  der  at  græmme  sig  over.  Og  rent 
galt  er  det,  hvis  man  som  Sidemand  eller  Genbo  har  en 
forsulten  Grovæder  i den  rigtig  ranglede  Lømmelalder. 
Saadan  et  lovende  ungt  Menneske  skammer  sig  ikke  for  at 
opfordre  Bordfællerne  til  Kapspisning,  og  dersom  Forslaget 
afslaas  eller  overhøres,  optræder  han  selv  som  Rekordsætter 
(Rekorden  er  vist  saadan  noget  som  en  halv  Gaas). 

Der  er  sikkert  mange  ældre  Gentlemen  (maaske  ogsaa 
nogle  Damer),  der  gerne  gad  kende  et  nemt  lille  Middel 
til  at  faa  det  spiste  til  at  „skride"  lidt  mere  villigt,  saa  der 
ret  snart  kunde  blive  Plads  for  den  næste  Tilførsel.  Selv 


131 


om  disse  ærede  Samtidige  ikke  sætter  deres  Følelser  paa 
Rim,  er  der  dog  vist  ofte  en  Stemme  i deres  Indre,  der  hvi- 
sker saadan  noget  lignende  som  det  lille  Impromptu,  der 
kom  som  et  „Opstod"  fra  Hjertet  paa  Hans  Velærværdig- 
hed, salig  Pastor  Hornsyld,  da  han  sad  til  Bords  hos  gamle 
Enkefru  Jerichau^  i Assens.  Dets  Ordlyd  var  saalunde: 

* 


( 


Fig.  1. 

„Aah  Mauv’,  ku’  Du  tauv’,  sikke  Dauv’,  jæ  ku’  hauv’l" 
Disse  Fataliteter  kulminerer  i Juleugen.  Det  er  en 
bekendt  Sag,  at  der  skal  et  stærkt  Bryst  og  især  en  solid, 
medgørlig  Mave  og  Tarmkanal  til,  for  at  komme  uskadt  paa 
Legeme  og  Humør  gennem  dette  højhellige  Tidsrum. 

Jeg  vil  herved  forære  de  ærede  Læsere  en  lille  Jule- 
gave i Form  af  en  gymnastisk  Øvelse,  der  i Sammenlig- 

*)  Moder  til  den  beromte  Billedhugger  jerichau. 

ning  med  Braina-Livselixir,  Angosturabitter  eller  Brandreths- 
Piller  er  et  helt  Heksemiddel  til  at  faa  Fordøjelsen  i prima 
Stand.  Jeg  kalder  Tingen  „gymnastisk"  ! men  bliv  ikke 
bange,  mine  kære  ældre  Gentlemen  (og  Damer !).  Det 
er  ikke  noget  i Smag  med  Skraastang,  Voltigérhest  eller 
Trapez.  Vent  et  Øjeblik,  saa  skal  det  blive  forklaret  endnu 


Fig.  2. 

grundigere  end  i „Mit  System"  (Øvelsen  er  naturligvis  taget 
herfra  og  er  en  af  dem,  jeg  selv  har  hittet  paa).  Paa  den 
Maade  kan  jeg  maaske  give  Folk,  der  endnu  ikke  kender 
„Systemet",  en  lille  Mundsmag,  der  kan  skærpe  Appetiten 
efter  mere  af  samme  Tønde. 

Der  er  noget  ganske  særegent,  ikke  saa  meget  „opløf- 
tende" , men  snarere  „nedad  dragende"  ved  denne  Øvelse. 
En  god  Ven  af  mig  har  saaledes  betroet  mig,  at  hver  Gang 

han  er  færdig  tned  den  (det  er  Nr.  7),  saa  næsten  over- 
vældes han  af  Trang  til  en  W(elbehagelig)  C(eremoni). 
Men  han  faar  dog  Nr.  8 med,  inden  han  pauserer.  Saa 
bagefter  tager  han  Bad  og  Frotteringsøvelser.  Men  han 
opnaar  dog  vist  aldrig  at  gøre  Systemet  i 15  Minutter  paa 
den  Maade. 

Meningen  er  nu  den,  at  De  hele  Juleugen  igennem 
hver  Gang  Maden  er  spist  og  Cigaren  eller  Piben  udrøget. 


Fig.  3. 

skal  give  Dem  i Lag  med  denne  Bevægelse  og  faa  hele 
Deres  Familie  til  at  gøre  det  samme.  Sikken  Appetit  De 
saa  vil  have  næste  Gang,  Mutter  har  Bordet  parat.  Og 
sikken  Morskab  De  vil  have  af  at  se  de  andre  vride  sig  i 
de  mest  akavede  og  fortvivlede  Stillinger,  inden  de  faar  fat 
paa  den  rigtige  Metode.  Det  er  nu  lige  meget,  det  virker 
altsammen. 

Til  Afveksling  kan  De  lade  en  af  Drengene  lægge  sig 
ned  paa  Ryggen  og  saa,  mens  en  anden  holder  fast  paa 
Fødderné,  tælle  hvor  mange  Gange  han  kan  rejse  Overkrop- 

pen  op  og  lægge  den  tilbage  paa  Gulvet  igen,  men  rolig, 
uden  Sæt.  Prøv  derpaa,  hvor  mange  Gange  han  kan  løfte 
Fødderne  i Vejret,  mens  Overkroppen  bliver  liggende  rolig. 
Den,  der  kan  gøre  det  flest  Gange,  skal  have  første  Præ- 
mie, 10  Pebernødder,  Nr.  2 maa  nøjes  med  fem  og  Nr.  3 
med  to  Pebernødder.  Pigebørn  har  iøvrigt  akkurat  lige  saa 
godt  af  at  lege  med  her  som  Drengene. 


Fig.  4. 


Den  tekniske  Benævnelse  paa  den  specielle  Øvelse,  jeg 
her  vil  forklare,  lyder  saaledes: 

Staaende  „Fremadbøjning"  af  Overkroppen  i helvreden 
Stilling  skiftevis  ud  til  Siderne,  hver  Gang  med  Helvridning 
om  til  den  modsatte  Side  af  den,  hvortil  Bøjningen  foretoges, 
medens  Armene  stadig  holdes  i Skulderliniens  Forlængelse. 

Stil  Dig  som  vist  i Fig.  I,  med  Benene  godt  ud  til  Si- 
derne og  Fodspidserne  pegende  lige  fremad.  Armene  hol- 
des udstrakte  hver  til  sin  Side  og  Hænderne  knyttede.  Drej 
saa  Overkroppen  | Omgang  (90  Gr.)  om  til  venstre  uden 

at  Fødderne  flyttes  og  uden  at  Armenes  Stilling  i hinandens 
Forlængelse  forandres  (se  Fig.  2).  Bøj  saa  Overkroppen 
fremad,  det  vil  sige  ud  over  det  venstre  Ben,  saa  langt  som 
Du  kan  komme  med  svajet  Ryg  og  bagud  bøjet  Nakke  (se 
Fig.  3).  Det  venstre  Knæ  maa  gerne  bøjes  en  lille  Smule. 
Idet  Du  nu  bliver  ved  at  holde  Overkroppen  ovenover  det 
venstre  Ben,  vrider  Du  den  en  halv  Omgang  (180  Gr.) 
rundt  til  højre,  saaledes  at  venstre  Haand  kommer  til  at 
staa  nøjagtig,  hvor  før  den  højre  var.  Da  Du  stadig  holder 
Hovedet  bagud,  kommer  Ansigtet  derved  nu  til  at  vise  opad 
(se  Fig.  4).  Derpaa  bøjer  Du  ganske  rolig  Overkroppen 
„fremad"  og  „forover"  indtil  den  kommer  til  at  indtage  en 
Stilling  ovenover  det  højre  Ben,  ganske  svarende  til  den 
paa  Fig.  3 viste  Stilling,  det  vil  sige  et  Spejlbillede  deraf. 

Saa  vrider  Du  atter  Overkroppen  i Omgang  rundt,  men 
denne  Gang  selvfølgelig  venstre  omkring,  hvorved  Du  kom- 
mer til  at  indtage  en  Stilling,  der  er  et  Spejlbillede  af  Fig.  4. 

Atter  bøjes  Overkroppen  med  Front  til  venstre  hen  over 
det  venstre  Ben,  vrides  rundt  højre  omkring  og  føres  derpaa 
for  anden  Gang  over  til  det  højre  Bens  Side,  og  saaledes 
gaar  det  stadig  skiftevis  fra  den  ene  til  den  anden  Side. 
Øvelsen  foregaar  altsaa  kun  i 2 Tempi.  Det  ene  er  bestan- 
dig Omkringvridningen,  det  andet  er  „Fremadbøjningen" 
over  til  den  modsatte  Side. 

Fødderne  maa  hele  Tiden  blive  staaende  urokkelig  paa 
samme  Plet.  Hver  Gang  Du  vrider  Overkroppen  omkring, 
skal  Du  tage  en  Indaanding,  medens  Udaandingen  skal  fore- 
gaa,  idet  Du  fører  Overkroppen  „fremad" . 

Om  Blindtarmsbetændelse. 

Apropos  i Anledning  af  Hr.  Overkirurg,  Dr.  med.  Ludv.  Krafts  Artikler, 

Juni  1905. 

(„Dansk  Sundhedstidende",  l.juli  1905.) 

Som  Holder  af  „Dansk  Sundhedstidende"  hænder  det 
mig  undertiden,  naar  jeg  læser  de  populære  Artikler,  at  jeg 
støder  paa  Ting,  hvis  absolute  Rigtighed  jeg  ikke  kan  faa 
mig  selv  til  at  erkende.  Jeg  har  ganske  vist  kun  min  simple 
Fornuft  og  et  vist  Instinkt  at  stille  op  mod  Lærdommen. 
Derfor  siger  jeg  heller  ikke,  at  mine  Tanker  er  rigtige,  men 
spørger  blot ; kunde  det  ikke  tænkes,  at  det  forholdt  sig 
saaledes? 

Nu  saa  jeg  forleden  Overskriften  „Blindtarmsbetændel- 
sen" og  Undertitlen  „Aarsag  og  Behandling" . Navnlig  Aar- 
sagen  interesserer  mig  i høj  Grad.  Efterhaanden  som  jeg 
læste,  stormede  Spørgsmaalene  ind  paa  mig.  Maa  jeg  have 
Lov  til  at  komme  frem  med  nogle  af  dem  her?  I modsat 
Fald  har  De  vel  en  Papirkurv. 

Overkirurgen  skriver,  „at  Folk  lever  lige  lykkelige,  en- 
ten de  har  Appendikset  til  Blindtarmen,  eller  det  er  fjærnet 
ved  Operation" . Kan  det  virkelig  være  muligt,  at  Naturen 
har  anbragt  et  helt  Organ  til  ingen  Nytte?  Er  det  ikke 
rimeligere  at  antage,  at  det  blot  er  Videnskaben,  der  endnu 
ikke  ved,  hvad  det  bruges  til?  Mon  det  i al  Fald  ikke  pas- 
ser bedre  at  sige,  at  „Folk  lever  lige  ulykkelige,  enten  de 
har  dette  Organ  eller  ej“ . Kan  den  Mulighed  ikke  tænkes, 
at  Blindtarmen  med  Appendikset  er  bestemt  til  at  deltage 
paa  sin  Vis  i Fordøjelsen,  men  dets  Funktioner  kommer  i 
Uorden  under  det  moderne  Menneskes  naturstridige  Spise- 
og  Fordøjelsesmetoder,  og  det  ender  da  med,  at  disse  Or- 
ganer bliver  syge.  Naar  saa  Appendiks’et  opereres  væk, 
gør  det  ikke  mere  Kvalm,  og  Individet,  der  ikke  mere  „for- 
ulæmpes"  af  Organets  „Mindelser"  og  „Advarsler"  fort- 
sætter sin  bagvendte  Levemaade  og  dør  i 50  Aars  Alderen 

af  „Alderdom" , hvad  der  ikke  vækker  nogen  Opsigt,  da 
man  nuomstunder  er  tilfreds  med  den  Levealder. 

Naar  det  endvidere  som  en  af  denne  Sygdoms  Aarsager 
anføres,  at  Tarmindholdet  bliver  liggende  i Blindtarmen,  og 
at  Grunden  til,  at  det  bliver  liggende,  er  Blindtarmsind- 
gangs-Forsnævring eller  forkert  Leje  af  denne  Tarm,  saa 
kan  jeg  ikke  lade  være  at  spørge : „Kan  det  ikke  ogsaa 
tænkes,  at  dette  Tarmindhold  ikke  kan  slippe  videre,  fordi 
vedkommende  Individer  altid  holder  „Livet"  og  „Maven" 
helt  rolig,  men  at  det  nok  skulde  flytte  sig  paa  naturlig 
Maade,  hvis  Vedkommende  daglig  tog  „Tarmgymnastik" , 
Kropvridninger  og  -bøjninger  og  „Mave" -Massage?  Især 
hvis  Vedkommende  forinden  Gymnastiken  drak  en  god 
Portion  rent  Vand,  saa  skulde  der  nok  blive  skyllet  ud  i 
Krogene;  det  skulde  naturligvis  være  paa  fastende  Hjærte 
— at  tage  sin  Kaffe  (eller  The)  med  Brød  paa  Sengen  er 
en  rædselsfuld  Vane. 

Som  en  anden  Aarsag  anføres,  at  Tyktarmsbetændelse 
forplanter  sig  til  Blindtarmen,  og  at  Aarsagen  til  Tyktarms- 
betændelsen er  mangelfuld  Afføring.  Det  kan  jeg  forstaa. 
Men  jeg  kan  ikke  begribe,  at  Overkirurgen  ikke  har  gjort  den 
Erfaring,  eller  hvis  han  har  gjort  den,  at  den  saa  ikke  an- 
føres, at  et  udmærket  Middel  til  at  fremtvinge  regelmæssig 
Afføring  er  Drejninger,  Bøjninger  og  Vridninger  af  Krop- 
pen, foretagne  hver  Morgen. 

Den  Erfaring  har  jeg  gjort  og  har  hørt  mange  bekræfte 
det,  at  saasnart  et  vist  Antal  af  disse  „Mave" -Bevægelser 
er  foretaget,  saa  kommer  „Vindene" , og  lidt  efter  lidt  over- 
faldes man  af  Trang  til  Stolgang.  Men  lader  man  være  med 
disse  Bevægelser,  saa  kommer  Trangen  enten  ikke  saa 
uimodstaaelig,  eller  paa  et  senere  Tidspunkt  af  Dagen  eller 
slet  ikke.  Jeg  kan  i det  hele  taget  ikke  forstaa,  at  regel- 
mæssig Afføring  kan  „holdes  i Orden  af  sig  selv".  Naar 
den  — som  det  anføres  — holdes  i Orden  ved  Nydelsen 
af  kogt  eller  raa  Frugt,  saa  er  det  da  ikke  af  sig  selv,  men 
ved  Hjælp  af  en  bestemt  Diæt.  — 

Senere  opkastes  Spørgsmaalet  om  denne  Sygdoms  Arve- 

lighed,  og  det  meddeles,  at  det  sjældnere  er  f.  Eks.  Fader 
og  Søn,  men  oftere  Medlemmer  af  samme  Generation,  altsaa 
Søskende,  der  faar  Blindtarmsbetændelse.  Og  — hedder 
det  — Grunden  hertil  er  sikkert  den,  at  flere  Søskende 
bliver  født  med  en  Blindtarm,  som  har  et  abnormt  Leje. 
Her  spørger  jeg : Kan  man  ikke  ogsaa  tænke  sig,  at  Faderen 
^ fra  først  af  har  maattet  arbejde  fysisk  for  Udkommet  — 
altsaa  havde  gavnlig  Motion  og  spiste  sund  og  tarvelig  Mad, 
— at  det  lykkedes  ham  at  samle  en  Formue,  og  at  Børnene 
saa  derved  fik  Raad  til  at  føre  en  „Overklassetilværelse" 
med  for  megen  Kødspisen,  Vindrikken  og  ingen  Motion? 

Naar  det  endelig  i Slutningen  af  første  Artikel  hedder: 
„Som  det  fremgaar  af  det  ovenfor  sagte,  kan  man  ikke  ved 
nogensomhelst  Forholdsregel  fuldstændig  garantere  sig  mod 
at  faa  Blindtarmsbetændelse" , saa  synes  jeg,  at  dette  er 
forfærdelig  haabløst.  Kan  det  virkelig  ikke  tænkes,  at 
man  ved  at  følge  en  overvejende  vegetarisk  Diæt  og  ved 
at  tage  regelmæssig  „Mavegymnastik"  og  ved  endelig  at 
leve  sundt  i alle  andre  Henseender  skulde  kunne  sikre  sig 
mod  den  Sygdom?  Kan  i det  hele  taget  en  Sygdom  virke- 
lig komme  saadan  dumpende  ned  fra  en  aldeles  klar  Himmel 
over  en  fuldstændig  Uskyldigs  Hoved?  eller  har  ikke  Fader 
Hippokrates  Ret,  naar  han  siger,  at  „Sygdom  er  Følgen  af  en 
Masse  smaa  Synder,  der  Dag  paa  Dag  ophober  sig  for  ende- 
lig at  bryde  løs  over  den  Uforstandiges  Hoved?"  Jeg  ser 
rigtignok,  at  det  i Overkirurgens  2den  Artikel  straks  i første 
Linie  hedder : „Blindtarmsbetændelse  kan  begynde  pludse- 
lig: et  sundt,  raskt  Menneske  faar  uden  paaviselig  Lejlig- 
hedsaarsag  paa  én  Gang  stærke  Smerter  i højre  Side  af 
Underlivet."  Men  hvad  Udbytte  har  man  saa  af  at  stræbe 
efter  at  blive  sund  og  rask?  Eller  betyder  „sund  og  rask" 
noget  andet  i Lægesproget,  end  hvad  jeg  som  Lægmand 
forstaar  ved  det  Udtryk,  at  det  nemlig  betegner  et  Individ, 
hvis  Organer  alle  er  sunde  helt  igennem,  d.  v.  s.  helt  ud- 
viklede til  deres  naturlige  Størrelse  og  Kraft  og  ved  pas- 
sende Øvelse  vedligeholdte  i denne  Tilstand?  Eller  kan 
dette  Udtryk  ogsaa  bruges  f.  Eks.  om  et  Individ,  hvis  med- 

fødte  gode  Helbred  endnu  ikke  er  helt  nedbrudt  af  1000 
begaaede  hygiejniske  Synder,  saa  han  tilsyneladende  i bed- 
ste Velgaaende,  i god  Foderstand  (af  Vellevnet)  og  rødmosset 
(af  Alkohol)  forstaar  at  „balancere  den  af“  ? 


Om  Bugmuskler. 

(„Samfundet",  27.  Septbr.  1904). 

Ærede  Hr.  Dr.  Junker! 

Min  bedste  Tak  for  alle  de  smukke  Ting,  De  skriver 
om  mig  i „Samfundet"  for  i Fredags!  Naa,  Komplimenter 
(saa  lidt  som  Ondskabsfuldheder)  vedrørende  min  Person 
rører  mig  ikke  synderligt,  man  kan  jo  efterhaanden  trænes 
til  alt  — som  De  selv  skriver. 

Men  saa  ofte  „Mit  System"  misforstaas  af  ellers  alvor- 
lige Mennesker,  kan  jeg  ikke  nægte,  at  det  kribler  i mig. 

Da  jeg  var  kommen  næsten  hele  Deres  Artikel  igen- 
nem, fik  jeg  ligesom  en  Spand  varmt  {koldt  passer  ikke  paa 
mig  i den  Sammenhæng)  Vand  over  Hovedet,  da  jeg  læste 
det  om  Specialiteten. 

Jeg  troede  dog,  jeg  i min  Bog  og  de  udførlige  Opvis- 
nings-Programmer havde  faaet  tilstrækkelig  tydeligt  forkla- 
ret, hvorfor  jeg  lægger  saa  megen  Vægt  paa  Øvelse  af  Musk- 
lerne omkring  Livet.  Men  nej ! Jeg  maa  altsaa  se  at  ud- 
trykke mig  tydeligere  i næste  Udgave.  For  jeg  vil  nu  have 
det  slaaet  fast  (og  saa  faar  jeg  det  jo  ogsaa,  som  De  selv 
skriver). 

Følg  nu  med  i min  Udvikling!  Altsaa:  Svage  Muskler 
om  Livet  er  Tegn  paa  svage  Indvolde.  Stærke  Muskler  om 
Livet  er  Tegn  paa  stærke  ( = sunde)  Indvolde  (er  ikke 
mine,  men  berømte  Lægers  Paastande). 

I vore  Dage  er  Musklerne  om  Livet  paa  alle  Mennesker 
forholdsvis  svage. 


140 


I vore  Dage  lider  en  Masse  Mennesker  af  svage  Ind- 
volde. 

Paa  alle  i gamle  Dage  gengivne  Mennesker  ses  for- 
holdsvis stærke  Muskler  om  Livet. 

Naar  det  i gamle  Dage  var  gørligt  at  faa  stærke  Musk- 
ler omkring  Livet,  saa  maa  det  ogsaa  kunne  lade  sig  gøre 
i vore  Dage. 

Men  saa  maa  det  ogsaa  i vore  Dage  kunne  lade  sig 
gøre  at  faa  stærke  ( = sunde)  Indvolde. 

Er  det  nødvendigt  at  forklare  Betydningen  af  stærke  og 
sunde  Indvolde?  Dog  vel  næppe. 

Hvis  jeg  nu  kan  bevirke,  at  Folk  nu  til  Dags  faar  stær- 
kere og  sundere  Indvolde,  er  det  saa  ikke  ligesaa  smukt  et 
Formaal  (De  syntes  det  ganske  vist  ikke,  da  De  skrev 
Deres  Artikel),  som  hvis  jeg  gav  mig  af  med  at  opdrætte 
veltalende  Foredragsholdere? 

Dem,  troede  jeg,  man  nu  om  Stunder  kunde  finde  i 
Tøndevis  i samme  Tidsrum,  som  man  kun  kan  faa  fat  i et 
Fingerbølfuld  stærke  og  sunde  Indvolde. 

Nu  behøver  jeg  ikke  mere  „Kraftkunsterne“  paa  mit 
Program  (i  al  Fald  her  i Landet).  De  har  gjort  deres  Nytte 
og  bør  forsvinde.  Jeg  mener  selvfølgelig  ikke,  at  Folk  af 
Deres  Kredse,  Hr.  Doktor,  saa  lidt  som  Idrætsfolk  trænger 
til  saadanne  Incitamenter.  Det  var  til  bedste  for  den  Del 
af  det  store  Publikum,  som  hidtil  enten  var  aldeles  udel- 
tagende eller  upaavirkelig  (hvad  der  er  værre  end  at  være 
fjendtligsindet),  hvor  det  drejede  sig  om  Forstaaelse  af 
Gymnastikens  Betydning  og  dens  Goder.  Men  Kampe- 
stenen, Trillebøren  og  det  øvrige  Tilbehør  har  ligefrem 
været  som  Bremsestik,  der  fik  dem  til  at  fare  op  af  Dvale. 

Saa  er  der  Deres  lille  Fejlsyn  paa  Bugmusklernes  Ud- 
viklingsmuligheder. Støttende  mig  paa  Erfaring  hævder 
jeg,  at  de  er  meget  større,  end  De  tænker  Dem.  Enhver 
rask  Mand,  der  blot  ét  Aar  har  brugt  Systemet,  som  det 
passer  for  viderekomne,  behøver  ikke  at  flytte  sig  for  den 
paa  Maven  faldende  Kanonkugle  (men  har  naturligvis  ingen 
Udbytte  af  eller  Grund  til  at  foretage  Eksperimentet).  Ja, 


(Tegneren  har  i Kraft  af  den  kunstneriske  Frihed  tegnet  Forfatteren  liggende  paa  Maven  i St.  f.  paa  Ryggen.) 

er  det  en  Mand  omkring  Tyveaarsalderen,  kan  et  halvt  Aar 
give  ham  de  fornødne  Kræfter  i Maven ; det  har  jeg  alle- 
rede flere  Gange  set  med  egne  Øjne. 

Naar  De  skrev,  at  jeg  er  Specialist  i Bugmuskler,  saa 
betyder  det  efter  almindelig  Sprogbrug,  at  jeg  skulde  være 
forholdsvis  meget  stærkere  i Bugmusklerne  end  i alle  andre 
Muskler. 

Men  Sagen  forholder  sig  nu  rigtignok  saaledes,  at  jeg 
opdagede,  at  saavel  mine  som  alle  andre  Menneskers  Bug- 
muskler var  altfor  svage  i Forhold  til  den  øvrige  Musku- 
latur, hvorefter  jeg  styrkede  mit  eget  svageste  Punkt  og 
tog  mig  for  at  henlede  Opmærksomheden  paa  denne  særlig 
udbredte,  for  vore  Indvoldes  Tilstand  saa  skæbnesvangre 
Mangel,  og  paa  dens  Afhjælpning. 

Deres  ærbødige 

J.  P.  Miiller. 


Om  Uldundertøj. 

(„Samfundet",  16.  Septbr.  1904.) 

Jeg  er  bleven  opfordret  til  at  imødegaa  Artiklen  her  i 
Bladet  for  den  13de  September,  og  det  vilde  da  heller  ikke 
være  vanskeligt  at  modbevise  de  fremsatte  Paastande.  Men 
det  ærede  Blads  Læsere,  inklusive  Undertegnede,  maatte 
da  rigtignok  først  have  at  vide,  hvem  der  disputeres  med,  om 
en  Imødegaaelse  nu  ogsaa  er  Umagen  værd. 

Det  er  jo  ikke  noget  nyt  eller  særlig  opsigtsvækkende. 
Hr.  Læge  J.  J.  kommer  med  — tværtimod.  Enhver  Spids- 
borger ved  eller  rettere  tror  at  vide,  at  det  er  Selvmord  at 
smide  Uldtrøjen.  Det  er  saamænd  et  Evangelium,  som 
næsten  alle  tror  paa. 

Nu  er  det  altsaa  Spørgsmaalet : Skjuler  der  sig  bag  de 
2 Jodder  en  videnskabelig  Autoritet,  der  har  undersøgt  Un- 

derbeklædningsspørgsmaalet  metodisk,  eller  har  vi  maaske 
for  os  en  anerkendt,  praktisk  og  erfaren  Eksperimentator 
paa  den  personlige  Hygiejnes  Omraade?  Eller  er  det  mu- 
lig blot  en  Kandidat,  der  nylig  har  rejst  sig  fra  Eksamens- 
bordet og  føler  Trang  til  at  baske  med  Vingerne  og  sige 
Kykeliky,  eller  endog  kun  en  klinikbesøgende  Student? 
Eller  er  det  en  ældre,  tykmavet  Etatsraad-Huslæge,  af  dem, 
der  aldrig  spekulerer  selvstændigt  over  saadanne  revolutio- 
nære Spørgsmaal,  men  passer  deres  Middagsselskaber  og 
ellers  pænt  følger  Trop  og  hylder  de  Meninger,  der  nu  én 
Gang  har  Hævd  og  lyder  mest  omsorgsfuldt  beroligende. 

Se  alt  det  kan  „en  Læge"  betyde.  Altsaa  højst  for- 
skellige Ting.  Derfor  er  det  misvisende  at  søge  Ly  bag 
dette  Begreb,  der  abstrakt  taget  er  saa  tillidvækkende  i 
Publikums  Øjne.  Der  er  mange  fornuftige  Hygiejnikere 
blandt  vore  Læger,  men  der  er  sandelig  ogsaa  mange,  der 
ikke  har  praktisk  Begreb  om  personlig  Hygiejne.  Ellers 
vilde  de  ikke  leve,  som  de  gør,  de  vilde  ikke  se  ud,  som 
de  gør,  og  jeg  vil  slet  ikke  tale  om,  at  de  umulig  kunde 
lade  deres  Klienter  bære  sig  ad,  som  de  gør.  Efter  Artik- 
lens Indhold  at  dømme,  tilhører  Hr.  J.  J.  den  sidste,  altsaa 
Etatsraadslægekategorien.  Hvorom  al  Ting  er,  har  han  læst 
„Mit  System" , som  Fanden  læste  Bibelen ; hvad  han  for 
Resten  ikke  er  ene  om.  Der  var  Folk,  der  overværede  min 
Opvisning  i „City"  og  som  fuldt  og  fast  troede  og  i ramme 
Alvor  offentlig  fremsatte  den  Mening,  at  jeg  vilde  have 
svage  Folk  og  Begyndere  til  at  gøre  Øvelserne  paa  samme 
Maade  og  i samme  Tidsrum,  som  jeg  fremviste  dem! 

Hvad  mine  Raad  om  Undertøj  angaar,  da  er  jeg  iøvrigt 
meget  mere  paa  den  sikre  Side  end  mange  udenlandske 
Læger,  der  tilraader  at  lægge  Uldtøjet  og  nichts  weiter.  Jeg 
stiller  nemlig  nye  bestemte  Krav  som  Forudsætning  for, 
at  det  kan  gaa,  paa  samme  Maade  som  jeg  heller  ikke 
uden  videre  vil  have,  at  Kvinder  helt  skal  mangle  et  Kor- 
set. Det  er,  som  min  Hustru,  min  første  Elev,  siger  til 
mig:  ,.Du  tog  Uldtrøjen  fra  mig  — det  var  endda  i Januar 
Maaned  — og  Korsettet,  men  i Stedet  for  gav  Du  mig  hen- 

holdsvis  Frotterings-Systemet  og  Muskelkorsettet;  og  jeg  er 
mere  end  lykkelig  ved  Byttet!" 

Naar  Hr.  J.  J.  mener,  at  jeg  vil  være  Skyld  i,  at  Tu- 
berkulosesanatorierne lettere  vil  fyldes,  saa  har  jeg  ogsaa, 
— saalænge  Anonymiteten  bibeholdes  — Lov  til  at  antage, 
at  han  af  en  eller  anden  Grund  nødig  ser  Jersey-Strikke- 
rierne eller  Trikotagehandlerne  gaa  fallit. 

Jeg  er  iøvrigt  aldeles  ikke  fanatisk  Uldhader  og  Lær- 
redstilbeder. Mit  Ideal  er,  at  man  bliver  vænnet  til  at 
have  saa  lidt  paa  Kroppen  som  muligt.  Et  eneste  Lag  — 
der  altsaa  erstattede  baade  Over-  og  Underbeklædning  — 
vilde  være  nok  for  en  hærdet  Hud,  det  kunde  saa  passende 
være  Lærred  om  Sommeren,  Uld  om  Vinteren.  Huden 
vilde  saamænd  være  omtrent  lige  glad,  hvad  det  var,  lige- 
som det  til  en  vis  Grad  ikke  afficerer  en  stærk  Mave,  hvad 
der  proppes  i den. 

Hvad  der  er  min  Skræk,  er  alle  de  Lag,  som  de  „over- 
civiliserede" Mennesker  efterhaanden  har  hyllet  sig  ind  i, 
og  hvis  Antal  sikkert  stadig  vil  vokse,  saafremt  der  ikke 
sættes  et  forsvarligt  Stop.  Og  har  man  Uld  inderst  inde 
under  alle  disse  Lag,  saa  bliver  Huden  meget  mere  for- 
kælet og  følsom,  end  naar  det  er  Lærred. 

Der  staar  ganske  vist  ingen  Steder  i „Mit  System"  bog- 
staveligt, at  man  ikke  uden  videre  tør  kaste  Uldundertøjet. 
Men  af  hele  Bogens  Indhold  og  Ordning  fremgaar  det, 
at  jeg  som  det  allerførste  har  tilraadet  netop  nogle  Frotte- 
ringsøvelser for  snarest  at  faa  begyndt  paa  Hudens  Hærd- 
ning. Saa  kunde  det  øvrige  af  Systemet  og  „de  smaa  Sund- 
hedskilder" komme  i Betragtning  lidt  efter  lidt. 

Da  det  dog  nu  ikke  synes  at  være  overflødigt,  vil  jeg  paa 
Hr.  J.  J.s  Raad  i 4de  Oplag  og  i de  udenlandske  Udgaver 
i Stykket  om  Undertøjet  Indflette  en  Bemærkning,  hvorved 
der  advares  mod  Uforsigtighed. 

Det  er  mit  Haab,  at  Hr.  J.  J.  herved  har  reddet  flere 
Mennesker  fra  at  faa  Tuberkulose,  end  jeg  ved  denne  hid- 
tilværende Mangel  i Bogen  har  paadraget  denne  Sygdom. 

Tre  Foredrag. 

I.  Ved  en  Opvisning  i Officersforeningen 
i København  den  20.  Jan.  1906. 

Mine  Herrer! 

Jeg  skal  have  Fornøjelsen  at  vise  Dem  et  lille  Tillæg 
til  det  daglige  Toilette,  som  maa  anses  for  en  Nødvendighed 
for  Enhver,  der  bryder  sig  om  at  bevare  sin  Sundhed 

Jeg  vil  nødig  have  mine  Opvisninger  opfattet  som  Un- 
derholdningsbidrag eller  en  Slags  Varieté-Forestilling.  Da 
det  drejer  sig  om  en  Anvisning  til  Helbredets  Bevarelse, 
maa  det  da  være  en  ret  alvorlig  Sag.  Jeg  haaber  derfor 
ogsaa,  at  det  efterhaanden  skal  gaa  op  for  Alle,  baade  Høj 
og  Lav,  hvor  stor  Betydning  den  Enkeltes  personlige  Hygi- 
ejne har  for  hele  Samfundet,  og  det  endog  rent  økonomisk. 
Selv  i et  saa  lille  Land  som  Danmark  vilde  der  direkte 
kunne  spares  Millioner  af  Kroner  aarlig,  dersom  Folk  rigtig 
forstod  at  leve  sundhedsmæssigt  og  at  hærde  sig  fornuf- 
tigt, saa  man  ikke  behøvede  den  kostbare,  skadelige,  over- 
drevent høje  Kakkelovnsvarme  og  den  umaadelige  Anven- 
delse af  Medicin  og  Alkohol  samt  den  sørgelig  omfattende 
Benyttelse  af  Sygehuse  og  Sindssygeanstalter.  For  ikke  at 
tale  om  den  indirekte,  uhyre  Gevinst  i Form  af  forøget  Ar- 
bejdskraft og  Arbejdslyst.  — 

Maa  jeg  indskyde  den  Bemærkning,  at  jeg  kun  opviser 
„Mit  System"  efter  Indbydelse  eller  paa  Opfordring,  og  altid 
gratis.  Jeg  traf  forleden  en  Bekendt,  en  Oberstløjtnant,  der 
blev  meget  forbauset  ved  at  høre,  at  jeg  ikke  tog  Betaling 
for  at  opvise  i Udlandet.  Jeg  vil  derfor  gærne  benytte  Lej- 
ligheden til  at  fortælle,  at  jeg  betragter  det  næsten  som  en 
personlig  Fornærmelse,  hvis  man  mener  om  mig,  at  jeg  for 
Betaling  vilde  klæde  mig  af  paa  en  Scene,  hvad  enten  det 
saa  var  herhjemme  eller  i Udlandet.  Jeg  antager  heller 
ikke,  at  nogen  af  d 'Herrer  vilde  gøre  det.  — 

„Mit  System"  skal  ikke  erstatte  de  forskellige  Arter  af 

J.  P.  Muller:  Vink. 

Sport,  Redskabsgymnastik  eller  Lege,  der  udvikler  Aands- 
nærværelse, Kammeratskabsfølelse,  Mod,  Beslutsomhed 
o.  s.  V.,  Egenskaber,  der  ikke  kan  opnaas  ved  Hjælp  af 
„Mit  System"  alene.  „Mit  System"  er  først  og  fremmest 
bestemt  for  den  store  Mængde  Mennesker,  der  ikke  har  Tid, 
Raad  og  Lejlighed  til  at  foretage  Legemsøvelser  i fri  Luft. 
,.Mit  System"  bliver  ofte  betegnet  som  et  sædvanligt  Hjem- 
megymnastiksystem.  Det  passer  dog  ikke.  Det  kan  ikke  be- 
tones stærkt  nok,  at  det  er  en  Kombination  af  Legemsøvel- 
ser, Luftbad  og  Vandbad.  De  dybe  Aandedræt  i frisk  Luft, 
og  det  Luft-  og  Vandbad,  som  man  giver  Huden,  er  nok 
saa  vigtige  Bestanddele  af  Systemet  som  selve  Legemsbevæ- 
gelserne. Jeg  har  desværre  hørt  fortælle  om  adskillige  Per- 
soner, navnlig  Damer,  som  uden  videre  sprang  Aandedræts- 
øvelserne  over.  Det  er  fremdeles  hyppig  hændt  mig,  at  jeg 
hos  ellers  meget  ivrige  Systemdyrkere  har  fundet  Luften  i 
Stuerne  kvalm  og  ildelugtende.  Saadant  beror  imidlertid 
paa  en  falsk  Opfattelse  af  Systemets  Natur.  Det  er  aldeles 
ikke  tilfældigt,  at  jeg  overalt  i Bogen  nævner  de  store  Sund- 
hedskilder i følgende  Rækkefølge:  1)  frisk  Luft,  2)  Sol- 

lys, 3)  Vand  og  4)  Gymnastik  (Turnen),  eller  med  andre 
Ord:  1)  Lunge-,  2)  Hud-  og  3)  Muskelgymnastik.  — 

Naar  „Mit  System"  har  vakt  Opmærksomhed  i den  tyske 
Officersstand  — og  efter  Besøget  iaften  at  dømme  er  noget 
lignende  Tilfældet  herhjemme  — saa  tror  jeg,  at  ikke  alene 
Officererne  personlig,  men  ogsaa  Mandskabet,  og  derigen- 
nem Folkets  brede  Lag,  vil  komme  til  at  høste  Gavn  af 
denne  Interesse.  Krigen  mellem  Rusland  og  Japan  har  jo 
vist,  hvor  stor  Betydning  der  maa  tilskrives  den  enkelte 
Soldats  fysiske  Kultur  og  Træning.  For  at  kunne  gaa  en 
fysisk  Træning  igennem  uden  at  falde  fra  paa  Grund  af 
Overanstrængelse,  Sygdom  etc.,  er  det  imidlertid  nødven- 
digt, at  Individet  er  sundt.  Og  Betegnelsen  sund  tager  jeg 
her  ikke  i den  Betydning,  hvori  mange  Læger  anvender 
dette  Ord,  nemlig  om  Individer,  der  i Øjeblikket  tilfældigvis 
ikke  lider  af  nogen  bestemt,  paaviselig  Sygdom.  Nej,  ved 
Sundhed  forstaar  jeg  en  saadan  Tilstand,  hvor  alle  Lege- 

mets  Dele,  saavel  indvendige  som  udvendige  Organer  og 
Muskler,  er  udviklede  til  de  naturlige  Grænser,  godt  hær- 
dede og  i Stand  til  at  fungere  i en  saa  fuldkommen  Grad, 
som  det  af  Naturen  oprindelig  er  tilsigtet.  Dette  Maal 
naas  kun  derved,  at  alle  disse  Organer  og  Muskler  bruges 
og  opøves  paa  en  rationel  Maade.  En  saadan  maalbevidst 
Opøvelse  eller  Hærdning  burde  danne  den  indledende  og 
forberedende  Træning  for  de  indkaldte  Soldater,  forinden 
den  specielle  Træning  for  Alvor  begynder  i saadanne  svæ- 
rere Øvelser  som  Hurtigløb,  Distancemarsch  og  Feltgymna- 
stik. Selv  Sportsfolk  og  Turnere  er  ofte  aldeles  ikke  sunde, 
naar  de  møder  til  Soldatertjenesten.  De  har  enkelte  Mus- 
kelgrupper udviklede  i en  overdrevent  høj  Grad,  lider  ofte  af 
Hjærtefejl  og  har  i det  hele  taget  sjælden  lagt  Vind  paa  Er- 
hvervelsen af  almen,  fysisk  Sundhed.  Endvidere  burde  Re- 
servesoldaterne, naar  de  først  én  Gang  havde  lært  „Hærd- 
ningssystemet" , opfordres  til  at  vedligeholde  dets  Udførelse 
efter  Hjemsendelsen,  saa  at  de  ved  senere  Indkaldelser 
kunde  møde  i en  fysisk  Kondition  af  den  Beskaffenhed,  at 
de  paa  staaende  Fod  var  i Stand  til  at  udholde  de  Strabad- 
ser, der  følger  med  de  før  nævnte  sværere,  specielle 
Øvelser.  — 

Nu  gives  der  i Øjeblikket  næppe  noget  System,  der 
hurtigere  og  nemmere  end  „Mit  System"  kan  gøre  et 
Legeme,  der  som  den  indkaldte  Rekruts  er  befunden  fri  for 
organiske  Fejl,  sundt  og  hærdet  helt  igennem.  Navnlig  den 
Vægt,  der  lægges  paa  Hudplejen,  bevirker,  at  Udøverne  af 
dette  System  kan  slippe  fri  for  alle  de  Sygdomme,  der  op- 
staar  ved  Temperaturforandringer  („Forkølelse"  etc.),  og 
det  ikke  mindst  fordi  der  med  Opøvelse  i en  saadan  Hud- 
pleje følger  en  ganske  instinktmæssig  Forstaaelse  af,  hvad 
man  skal  gøre,  naar  Forholdene  bringer  Individet  i sund- 
hedsfarlige Situationer  (gennemblødt  af  Regn,  Sved  eller  af 
at  passere  Vandløb,  forfrossen  etc.).  Det  hærdende  Bad 
med  Frottering  burde  tages  hver  Dag  af  Soldaterne  paa  det 
Tidspunkt,  da  de  er  mest  svedte  og  snavsede,  altsaa  f.  Eks. 
umiddelbart  efter  Hjemkomsten  fra  en  Øvelse  i Terrænet 

eller  efter  en  Gymnastiktime.  Desuden  burde  de  i Tor- 
nystret altid  medføre  et  Haandklæde,  hvormed  de  kunde  af- 
gnide Bryst  og  Ryg,  naar  de  forinden  en  Hvilepause  eller  en 
Undervisningstime  i Teori  er  komne  i Sved.  En  saadan  Af- 
tørring og  Gnidning  kunde  foretages  paa  2 Minutter,  blot 
ved  at  føre  Haandklædet  op  under  Skjorten,  altsaa  uden  at 
Afklædning  var  nødvendig.  At  fryse  i tør  Tilstand  er  ikke 
saa  farligt,  men  at  fryse  vaad  er  altid  farligt.  Er  Soldaterne 
derfor  af  en  eller  anden  Aarsag  vaade,  bør  man  give  dem 
Lejlighed  til  Aftørring,  dersom  man  ikke  kan  holde  dem  i 
stærk  Bevægelse,  indtil  de  kommer  hjem  paa  Kasernen.  — 
En  gennemført  Hudpleje  udvikler  Hudaandedrættet  og  sæt- 
ter derved  Soldaten  i Stand  til  at  kunne  udholde  stærk 
Kulde  og  stærk  Hede  med  Lethed.  Paa  lange  Marschture  vil 
man  derved  kunne  undgaa  Hedeslag  og  plagende  Tørst.  — 
Den  menige  Soldats  Hygiejne  vil  sikkert  herefter  komme 
til  at  spille  en  større  Rolle  end  hidtil,  hvor  man  selv  i nye 
Kaserner  i Storbyer  med  Vandværk  havde  den  misforstaaet 
„spartanske"  Indretning,  at  Vandposten  laa  midt  nede  i 
Gaarden,  for  at  Adgangen  til  Vaskevand  ikke  skulde  være 
altfor  komfortabel.  Følgen  deraf  var,  at  Soldaterne,  i Ste- 
det for  at  hente  det  fornødne  Vand  i Spande,  ofte  nøjedes 
med  et  meget  sparsomt  Toilette,  f.  Eks.  lidt  Spyt  rørt  rundt 
i Ansigtet ! — 


II.  Ved  Opvisninger  i jydske  Landsbyer. 

Godaften ! 

Det  er  ikke  for  Morskabs  Skyld,  at  vi  er  kommen  sam- 
men iaften.  Det  drejer  sig  om  en  alvorlig  Sag,  et  Spørgs- 
maal  af  uhyre  stor  økonomisk  Betydning.  Vi  kan  nemlig 
sikkert  alle  være  enige  om,  at  hvis  der  saa  at  sige  ingen 
Sygdom  var  til,  saa  vilde  Befolkningens  Arbejdsevne  og 
Velstand  vokse  i en  næsten  uberegnelig  Grad.  — 

Naar  man  ønsker  at  slippe  for  Sygdom,  saa  er  der  to 
Ting  at  tage  Vare  paa.  Der  er  noget,  man  skal  lade  være 

med  at  gøre,  og  der  er  noget,  man  skal  beflitte  sig  paa  at 
gøre.  — 

Man  skal  lade  være  med  at  spise,  naar  man  ikke  er 
rigtig  sulten,  man  skal  lade  være  med  at  drikke  Bajer, 
Snaps  eller  anden  Alkohol  til  Hverdag  og  lade  være  med  at 
drikke  mere,  end  Høfligheden  strengt  forlanger,  naar  man 
er  til  Gilde,  og  saa  skal  man  lade  være  med  at  ryge  mere 
end  en  eller  højst  to  Piber  eller  Cigarer  om  Dagen. 

Det  er  maaske  unødvendigt  at  fraraade  Mad-Fraadseri 
overfor  denne  Forsamling;  det  er  jo  særlig  de  velhavende 
Folk  med  stillesiddende  eller  slet  intet  Arbejde,  der  spiser 
sig  ihjel,  — men  saa  meget  større  Anledning  er  der  til  at 
advare  mod  overdreven  Alkohol-Drikken  og  Tobaksrygen. 
Der  er  desværre  mange  unge  Mennesker  paa  Landet  (og 
ældre  for  Resten  ogsaa),  som  sætter  en  Ære  i at  drikke  sig 
selv  og  andre  fulde,  og  som  er  stolte  over  at  kunne  have  en 
Pibe  hængende  i Mundvigen  fra  Morgen  til  Aften,  ja  somme- 
tider om  Natten  med.  De  unge  Mennesker  skulde  hellere 
sætte  en  Ære  i at  være  hurtige,  stærke  og  udholdende  og  i 
at  have  et  sundt  og  vel  uddannet  Legeme ! 

Der  er  én  Ting  til,  man  skal  lade  være  med,  og  det  er 
endda  den  alleralmindeligste  og  allerværste  Fejl ; Man  skal 
lade  være  med  at  fortære  sit  eget  og  andre  Menneskers 
Møg.  „Ja,  det  gør  vi  da  heller  ikke!“  vil  De  maaske  ind- 
vende. Jo!  der  er  nemlig  tre  Slags  Møg,  fast,  flydende  og 
luftformigt,  og  det  sidste  er  det  giftigste  og  farligste,  ikke 
mindst  fordi  det  er  vanskeligt  at  vare  sig  for  det,  naar 
Lugtesansen  er  bleven  sløvet  ved  usund  Levevis.  Naar 
De  opholder  Dem  om  Dagen  eller  hele  Natten  i en  Stue, 
hvor  der  intet  Vindu  er  aabent,  saa  kan  det  ikke  undgaas,  at 
De  gennem  Næse  og  Mund  indsuger  ikke  blot  forskellige 
giftige  Gasarter,  men  ogsaa  alt  det  luftformede  Møg,  som 
De  selv  eller  andre  i samme  Stue  udaander  eller  dunster 
ud  gennem  alle  de  smaa  Hudporer  overalt  paa  Legemet. 
Og  jeg  kan  forsikre  Dem,  at  naar  Ens  Næse  er  i Orden, 
saa  forekommer  det  luftformede  Møg  En  lige  saa  modbyde- 
ligt som  det  faste. 

Der  er  et  gammelt  Ord,  der  siger:  „Hvad  bryder  Ba- 
gerbørn sig  om  Hvedebrød !“  — Det  vil  sige,  at  man  ikke 
kerer  sig  noget  om  det,  som  man  let  kan  faa  nok  af.  Inde 
i København  sidder  der  mange  Mennesker  og  smægter  efter 
en  Mundfuld  frisk  Luft.  Og  herude  paa  Landet,  hvor  den 
haves  i Overflod,  her  sætter  man  aldeles  ingen  Pris  paa  den, 
ja  man  forsøger  endog  paa  enhver  Maade  at  stænge  den 
helt  ude  ved  at  tilspigre  og  tilklistre  Vinduerne.  Men  De 
kan  tro,  at  en  saadan  Adfærd  hævner  sig!  — 

Saa  var  der  det,  man  skulde  beflitte  sig  paa  at  gøre ; med 
andre  Ord  et  lille  Arbejde.  Man  skal  hver  Dag  lade  hele 
Legemets  Overflade  komme  i Berøring  med  Luft  og  helst 
ogsaa  Vand,  og  naar  Lejlighed  gives  ogsaa  med  Sollys.  Og 
saa  skal  man  hver  Dag  give  hver  enkelt  Stykke  af  hele  Le- 
gemet en  passende  Bevægelse.  — 

Dersom  De  tager  en  gammel,  fedtet  Kasket  og  lægger 
den  paa  en  Mark,  hvor  Kornet  netop  er  spiret  frem,  og  der- 
som De  saa  lader  denne  Kasket  blive  liggende  paa  samme 
Plet  et  Par  Maaneder  og  derefter  gaar  ud  og  tager  den  op, 
saa  vil  De  faa  at  se,  at  de  grønne  Spirer  paa  det  Sted,  hvor 
Kasketten  laa,  slet  ikke  er  voksede,  og  de  er  bievne  helt 
hvide  eller  maaske  helt  bortvisnede.  Men  Planterne  uden- 
omkring  Kaskettens  Leje  er  bievne  høje,  kraftige,  friske  og 
grønne,  fordi  de  hverken  har  manglet  Regn,  Solskin  eller 
den  Motion,  som  Vinden  giver,  naar  den  bevæger  dem  frem 
og  tilbage.  De  allerfleste  Mennesker  paa  Landet  finder 
sig  — og  det  endda  frivilligt  og  ofte  med  Lyst  — i Livsvil- 
kaar,  der  ganske  svarer  til  Livet,  eller  rettere  til  den  lang- 
somme Død,  under  den  gamle  Kasket.  Derfor  maa  De  ikke 
forundre  Dem  over,  at  Sygdom  er  saa  hyppig  iblandt  Dem. 
Tag  hellere  Eksempel  efter  Kornet  udenfor  Kasketten,  det 
vil  De  ikke  fortryde  i — Selv  om  De  slider  paa  Marken  eller 
ved  Haandværket  fra  Morgen  til  Aften,  saa  er  det  dog 
næsten  altid  nødvendigt  at  række  og  strække  Kroppen  og 
Lemmerne  til  Gavns  hver  eneste  Dag,  naar  man  vil  undgaa 
Stivhed,  Skævhed  og  Krumbøjethed.  — 

Jeg  har  i adskillige  Aar  spekuleret  paa,  hvorledes  saa- 

dant  et  lille  Arbejde  kunde  udføres  paa  den  bedste  og  tillige 
nemmeste  Maade.  Og  det  er  det,  jeg  nu  iaften  vil  vise 
Dem.  Det  hele  kan  gøres  paa  en  Snes  Minutter  eller  en 
lille  halv  Time.  Ja  jeg  har  endog  gaaet  det  altsammen  igen- 
nem paa  15  Minutter,  mens  Autoriteter  og  Pressen  i Køben- 
havn saa  derpaa ; men  det  kan  dog  kun  anbefales  meget  øvede 
Gymnastikere  at  skynde  sig  saa  meget,  og  selv  de  stærke- 
ste Folk  skal  altid  udføre  alle  Aandedrætsøvelserne  ganske 
roligt.  — laften  vil  jeg  gaa  ganske  sindigt  til  Værks  og  for- 
klare alle  Bevægelserne,  for  at  De  bedre  kan  følge  med  og 
lære  noget  deraf.  Og  for  at  De  ikke  skal  tro,  at  det  er 
noget  indviklet  Tøjeri,  som  De  aldrig  faar  fat  i,  saa  har  jeg 
taget  en  lille  Skoledreng  med,  som  har  lært  det  Hele  blot 
ved  af  og  til  at  se  mig  gøre  det.  Og  nu  laver  han  det  selv 
hver  eneste  Dag  og  vil  vise  Dem  det  sammen  med  mig. 


III.  Et  skrevet,  men  ikke  holdt  Foredrag 
ved  en  hygiejnisk  Kongres  i Udlandet. 

Mine  Damer  og  Herrer! 

Det  kan  være  meget  godt  med  al  den  formfuldendte  og 
rationelle  Gymnastik,  hvorom  der  er  bleven  debatteret  saa 
meget  i de  forløbne  Dage.  Jeg  har  imidlertid  tidligere  paa 
Sanatorier  for  Brystsyge  set  Mennesker  have  Tuberkulose 
og  dø,  uden  at  der  kunde  udfindes  nogen  anden  Aarsag  til 
deres  Sygdom,  end  at  de  havde  gjort  Gymnastik,  og  det 
endogsaa  formfuldendt  og  „rationel"  Gymnastik,  i indeluk- 
kede, slet  ventilerede  Lokaler.  Netop  det  ved  Legems- 
øvelsen forcerede  Aandedræt  havde  bevirket,  at  de  slugte 
en  Mængde  giftige  Dunster,  Støv  og  Baciller.  Det  gjorde 
selvfølgelig  ikke  Sagen  bedre,  at  de  trak  Vejret  gennem 
Munden  og  ikke  tog  Bad  eller  Afgnidning  efter  Øvelses- 
timerne. Gymnastik  i fordærvet  Luft  er  værre  end  slet 
ingen  Gymnastik.  Frisk  Luft  er  den  allerførste  og  vigtigste 
Betingelse  for  at  kunne  opelske  en  sund,  kraftig,  udholdende 
og  intelligent  Ungdom.  Men  for  at  dette  skal  kunne  lykkes, 

er  det  nødvendigt,  at  Videnskabsmændene,  Hygiejnikerne 
og  Pædagogerne  har  praktisk  Forstand  paa  frisk  Luft.  At 
de  i Theorien  ved  udmærket  Besked  om  frisk  og  fordærvet 
Lufts  kemiske  Sammensætning  og  fysiske  Egenskaber, 
derom  nærer  jeg  ikke  den  mindste  Tvivl.  Men  lige  saa 
sikkert  er  det,  at  de  endnu  mangler  praktisk  Evne  til  at 
lugte  og  føle,  og  derved  til  at  afgøre,  om  Opholdsluften, 
hvor  de  befinder  sig,  er  god  eller  slet.  Den  større  eller 
mindre  Varmegrad  kan  de  mærke,  og  dette  forveksles  da 
i Reglen  med  Luftens  Beskaffenhed,  saaledes  at  Luften  ved 
stærk  Varme  anses  for  slet,  medens  kold  Luft  anses  for  god. 
At  dette  er  en  ren  falsk  Opfattelse,  behøver  jeg  dog  næppe 
nærmere  at  fofklare  for  dette  Auditorium. 

Derimod  skal  jeg  have  den  Ære  at  bevise  Dem,  at  De, 
mine  Damer  og  Herrer,  ikke  har  tilstrækkelig  praktisk 
Evne  til  at  vurdere  Luftens  sande  Beskaffenhed.  Nu  har 
vi  Dag  efter  Dag  siddet  her  i denne  Sal  i Timevis  og  ind- 
aandet  en  Luft,  der  stadig  er  bleven  mere  og  mere  lum- 
mer, tyk  og  stinkende.  Her  har  ikke  været  Spor  af  hver- 
ken kunstig  eller  naturlig  Ventilation.  Det  lille  Hul  i Ruden 
deroppe  i Taget  ovenover  vore  Hoveder  — min  eneste 
Trøst  den  første  Kongresdag  — viste  sig  at  være  illusorisk, 
da  der  er  et  andet,  fuldstændig  hermetisk  lukket  Glastag 
ovenover  det  underste  Tag.  En  Dag  forsøgte  jeg  at  aabne 
Døren  dér  i Salens  Baggrund  en  halv  Time  før  Seancens 
Begyndelse,  for  dog  at  faa  en  lille  Smule  udluftet;  men  5 
Minutter  efter  gik  en  stærkt  snøret,  sortklædt  Dame  (Ak, 
ogsaa  en  Hygiejnikerske !)  hen  og  lukkede  den  igen.  Lige- 
ledes har  jeg  en  Dag  mindst  10  Gange  aabnet  Sidedøren  her 
til  Vestibulen,  men  ligesaamange  Gange  blev  den  atter 
lukket  af  Tjeneren.  Tilsidst  opgav  jeg  at  være  inde  i Salen, 
men  stod  udenfor  og  lyttede  til  Foredragene  saa  godt  jeg 
kunde.  Naar  jeg  ikke  straks  protesterede  mod  den  ræd- 
somme Luft  i Salen,  saa  var  Grunden  den,  at  det  havde  stor 
„videnskabelig"  Interesse  for  mig  at  faa  konstateret,  at  en 
Forsamling  af  Hygiejnikere  virkelig  i det  Herrens  Aar  1905 
var  i Stand  til  at  sidde  et  Antal  Dage  i en  saadan  Atmosfære, 

for  Manges  Vedkommende  endog  indpakkede  i Overtøj,  og 
det  midt  om  Sommeren! 

Nu  vil  De  maaske  indvende,  at  det  er  Dem,  der  er  saa 
stærke  og  udholdende,  at  De  kan  taale  at  sidde  i denne 
frygtelige  Luft  og  infernalske  Hede,  medens  jeg,  der  ikke 
kunde  taale  dette,  er  den  svage. 

Det  beror  imidlertid  paa  en  sørgelig  Vildfarelse.  Af 
naturlig  Solvarme  kan  jeg  taale  saameget  det  skal  være,  og 
bliver  aldrig  tørstig,  fordi  mine  Hudfunktioner  er  i god 
Orden.  Denne  Omstændighed  i Forbindelse  med  min  lette 
Paaklædning  er  ogsaa  Skyld  i,  at  jeg  har  et  stærkt  Stof- 
skifte og  derved  selv  producerer  betydelig  mere  Varme  end 
Folk,  der  gaar  med  meget  Tøj  paa.  Et  stærkt  Stofskifte  er 
iøvrigt  den  første  Betingelse  for  at  kunne  afslaa  Sygdoms- 
angreb. Er  Varmen  i et  indelukket  Lokale  imidlertid  kom- 
bineret med  giftig  Luft,  saa  vil  en  sund  Konstitution  øje- 
blikkelig reagere  og  føle  sig  utilpas,  medens  den  ved  usund 
Levevis  sløvede  Konstitution  intet  Ubehag  føler,  men  blot 
ganske  rolig  opsamler  Gifte  paa  Gifte,  der  gennemsyrer 
hele  Kroppen  indtil  det  naturnødvendige,  hygiejniske  Krak 
indtræffer  for  Vedkommende.  Dernæst  vil  De  maaske  ind- 
vende, at  det  kommer  ikke  Sagen  ved,  om  De  selv  er  sunde 
eller  ej,  og  om  De  selv  har  hygiejnisk  Sans  eller  ikke,  da 
Spørgsmaalet  her  alene  drejer  sig  om  den  Dem  betroede 
Ungdoms  legemlige  Opdragelse.  Men  saa  vil  jeg  dog  til- 
lade mig  at  erindre  Dem  om,  at  det  er  en  pædagogisk  Ho- 
vedregel, at  Børnene  meget  snarere  tager  Eksempel  efter 
Børneopdragernes  Handlinger,  Adfærd  og  Levevis  end  de 
retter  sig  efter  disses  Ord  og  Formaninger.  Efterlignelses- 
driften  er  en  af  Ungdommens  oprindeligste  og  stærkeste 
Drifter.  — 

Nu  maa  De  ikke  være  altfor  fortørnede  paa  mig,  fordi 
jeg  siger  min  Mening  saa  ligefremt.  Jeg  er  imidlertid  ikke 
rejst  den  lange  Vej  hertil  for  at  more  mig,  for  at  hjembringe 
en  Dekoration  eller  deslige,  men  for  at  udforske  og  udtale 
Sandheden.  Det  er  mit  Haab,  at  naar  vi  næste  Gang  mø- 
des paa  en  Kongres  for  Ungdommens  legemlige  Opdra- 

gelse,  at  Luften  i Forsamlingslokalet  da  maa  være  saa  ren, 
at  Opholdet  deri  er  nogenlunde  udholdeligt  for  et  sundt 
Menneske.  Og  skulde  dette  blive  Tilfældet,  da  vil  denne 
Fordel  rigeligt  opveje,  at  jeg  mulig  ved  disse  Bemærknin- 
ger har  stødt  en  eller  anden  for  Hovedet. 


Hvad  vil  Halvfemsernes  Ungdom? 

En  Indsigelse. 

(„København",  11.  Febr.  1898.) 

Først  Og  fremmest  maa  jeg  yde  Forfatteren  af  Artiklen 
i dette  Blad  for  den  9de  ds.  Tak  for  at  have  rejst  et 
Spørgsmaal,  der  maa  siges  at  være  mere  „brændende"  end 
selve  Zola-Spørgsmaalet  ■ — i hvert  Fald  for  os  herhjemme. 

Naar  det  imidlertid  anføres,  at  Halvfemsernes  unge 
Bourgeoisie  har  vist,  at  de  har  villet  og  kunnet  Sport,  da 
tror  jeg  desværre,  som  speciel  „Sportsstuderende",  at  der 
er  set  med  for  lyst  et  Blik  paa  denne  Sag. 

Vor  Sport  kan  i kvalitativ  Henseende  opvise  smukke 
Resultater,  til  Trods  for,  at  der  ikke  i hele  Evropa  findes 
et  Land,  hvor  Ungdomssporten  støttes  saa  lidt  af  alle  Av- 
toriteter  lige  fra  Kongehuset  til  den  menige  Politibetjent. 

Vore  faa  unge  Sportsdyrkere  af  de  „dannede"  Kredse 
har  i Begejstring  for  den  gode  Sag  forstaaet  at  gøre  et 
saadant  Spræl,  Reklame  eller  hvad  man  nu  vil  kalde  det, 
saa  Udenforstaaende  maa  tro,  at  der  er  lige  saa  mange 
Tusinder,  som  der  i Virkeligheden  kun  er  Hundreder.  Det 
er  Tordenskjolds  Soldater,  der  gaar  igen!  Det  er  de 
samme  unge  Forretningsfolk  og  Akademikere,  der  optræ- 
der snart  i en  snart  i en  anden  Sportsgren. 

Med  Hensyn  til  de  unge  Arbejdere  kunde  det  derimod 
med  større  Ret  siges,  at  de  har  vist,  at  de  har  kunnet  og 

villet  Sport.  Den  langt  overvejende  Del  af  vor  dygtige  og 
ivrige,  sportselskende  Ungdom  tilhører  Haandens  Arbej- 
dere. Jo  højere  man  stiger  op  ad  den  sociale  Stige,  desto 
skrallere  staar  det  til.  Sønnerne  af  det  egentlige  Bour- 
geoisie  er  ganske  blottede  for  Interesse  for  legemsudvik- 
lende  Sport.  Disse  blege,  ugidelige,  cigaretrygende  Væ- 
sener kan  man  højst  træffe  paa  en  Hesteryg,  en  Lawn- 
tennisbane  eller  slaaende  et  Herresving  paa  en  Skøjtebane 
— i hvert  Fald  kun,  hvor  der  er  god  Anledning  til  at  „jone“ , 
hvilket  for  dem  er  det  eneste  Maal. 

Paa  Landet  er  Forholdet  tilsvarende.  Det  er  Gaard- 
mands-  og  Husmandssønnerne,  der  fylder  de  talrige  Gym- 
nastikhuse, medens  jeg  aldrig  har  set  nogen  Godsejer-  eller 
Adelsmandssøn  drive  anstrængende  Sport. 

I England,  som  Forfatteren  med  Rette  opstiller  som 
lysende  Eksempel,  er  det  derimod  den  højeste  Landadel 
og  det  rigeste  Bourgeoisie,  der  er  gaaet  i Spidsen.  Deres 
Sønner  ved  de  berømte  Universiteter  er  Landets  dyg- 
tigste Athleter  og  Kaproere.  Her  har  Sportsbevægelsen 
gennem  Slægtled  forplantet  sig  nedefter  til  de  videste 
Kredse.  Enhver  Englænder  er  Kricketspiller  eller  Boxer, 
selv  ældre  Professorer  og  Højesteretsassessorer  deltager  i 
Sportslegene. 

Alle  Avtoriteter  yder  Sporten  sin  Støtte.  Derfor  har 
f.  Eks.  Londons  Politibetjente  deres  egen  Roklub,  og  blandt 
Soldaterne  findes  mange  athletiske  Sportsklubber,  hvor  Of- 
ficererne udsætter  Præmier  og  er  Dommere  ved  Konkur- 
rencerne — medens  det  herhjemme  bliver  betydet  en  flink 
Underofficer,  at  det  ikke  passer  sig,  at  han  deltager  i Fod- 
boldkampene ! 

Dansk  Idræts  Forbunds  Stifter. 

Den  1.  Oktober  1897  skrev  jeg  følgende  i „Dansk  Fod- 
sports Tidende"  : Dersom  Talen  var  om  Forkæmperne  for 
den  danske  Sport  i Almindelighed,  da  maatte  man  sætte 
Eugen  Schmidt  paa  den  første  Plads.  Han  har  været  med 
fra  Tidernes  Morgen  til  at  udklække  de  første  Spirer  af 
frembrydende  Sports-Rørelser,  og  medens  Kammeraterne 
og  Medarbejderne  fra  den  Tid  efterhaanden  faldt  fra,  er 
E.  S.’s  Arbejde  for  Sporten  stadig  bleven  mere  intensivt  og 
har  velsignelsesrigt  bredt  sig  over  flere  og  flere  nye  Felter. 

Der  gives  vist  ikke  én  god  Legems-Idræt  herhjemme, 
som  ikke  staar  i Gæld  til  E.  S.’s  energiske  Arbejdskraft  og 
lykkelige,  ordnende  Haand.  Der  kunde  derfor  skrives  en 
hel  Bog  om  E.  S.’s  Kamp  for  den  danske  Sport. 

Den  1ste  Oktober  1879  traadte  den  17aarige  E.  S.  ind 
i „Københavns  Gymnastikforening",  der  da  nylig  var  dan- 
net. Deltog  i alle  de  store  Præsentationer  (Nyborg,  Sla- 
gelse, Casino,  Larsens  Lokale  o.  s.  v.)  og  virkede  som 
Kredsrepræsentant.  Var  i 1886  og  1896  Medstifter  af  po- 
lytekniske Gymnastikforeninger  med  stadig  Funktion  som 
Viceformand. 

Roningen  er  sikkert  den  Sport,  hvori  E.  S.  med  den 
største  berettigede  Stolthed  kan  se  tilbage  paa  sit  Værk,  og 
skønt  han  hovedsagelig  gav  sig  af  med  at  administrere  og 
opmuntre,  fik  han  dog  fra  1879  Tid  til  at  deltage  i 45  Kap- 
roninger, hvoraf  28  vundne.  I 1891  blev  han  „Københavns 
Roklub"  s Formand  og  bragte  den  frem  til  dens  nuværende 
Førerstilling.  Var  i 1887  med  til  at  stifte  „Dansk  Forening 
for  Rosport" , hvor  han  siden  da  har  virket  som  det  flit- 
tigste Bestyrelsesmedlem.  Stiftede  i 1887  selv  tredie  Po- 
lyteknisk Roklub,  hvor  han  i 5 Aar  var  Formand. 

E.  S.  har  spillet  Langbold,  Cricket  og  Fodbold.  Indførte 
dette  sidste  udmærkede  Spil  som  Vintertræning  i Køben- 
havns Roklub.  Hans  Bestræbelser  for  at  faa  danske  Spil- 
lere i Lag  med  udenlandske  kronedes  med  Held  i dette 

Foraar,  da  han  fik  bragt  en  Kamp  i Stand  med  de  forenede 
hamburgske  Spillere,  og  blev  ved  denne  Lejlighed  Æres- 
medlem af  Hamburger  Fussballklub  af  1886. 


EUGEN  S.  SCHMIDT,  Dansk  Idræts  Forbunds  Stifter. 

At  man  i de  sidste  Aar  nu  ogsaa  har  begyndt  at  drive 
Svømning  som  Sport,  skyldes  til  Dels  E.  S.,  der  selv  er 
en  udmærket  Svømmer.  Han  reddede  forrige  Aar  et  Barn 
fra  at  drukne  ved  Dragør,  hvilket  belønnedes  med  et  Di- 
plom. 

1884  blev  „Københavns  Fægteklub"  stiftet,  hovedsage- 
lig efter  Initiativ  af  E.  S.,  der  ogsaa  var  en  af  de  første 
til  at  bringe  Boksningen  frem  herhjemme.  Han  deltog  selv 
i flere  Præsentationer. 

Ogsaa  selve  Athletiksporten  tæller  E.  S.  blandt  sine 
Pionerer,  og  navnlig  i de  senere  Aar  har  han  anvendt  en 
meget  betydelig  Del  af  sine  Kundskaber  og  Erfaringer  til 
dens  Fremme  her  i Landet. 

1884  lærte  E.  S.  at  løbe  af  den  engelske  Kaproningstræ- 
ner Mr.  Harbud  og  den  25de  September  1887  tog  han  og 
undertegnede  vore  første  Præmier  i Fodsport  ved  K.  R.s 
Væddeløb  paa  Eremitagesletten. 

I September  1891  dannede  han  en  Idrætsforening,  der 
i Vinterens  Løb  øvede  Gang,  Løb  og  Kastning  inde  i Ti- 
voli. Heri  deltog  af  senere  Berømtheder  M.  E.  Jørgensen. 

Selv  har  E.  S.  mest  praktiseret  de  korte  Hurtigløb,  og 
har  utallige  Gange  baade  her  og  i Udlandet  tilkæmpet  sig 
en  smuk  Plads,  særlig  naar  Hensyn  tages  til  hans  Alder  og 
svære  Bygning.  Han  er,  saa  vidt  jeg  ved,  den  første  her- 
hjemme, der  benyttede  Start  paa  alle  Fire. 

Første  Gang,  der  præsenteredes  Kasteøvelser  offentligt 
(Rosenborg  1893),  vandt  han  Diskos-  og  Spydkastningen. 

Det  morsomme  Stafetløb  er  indført  af  E.  S.,  som  deltog 
i det  Hold,  der  vandt  den  første  Gang,  det  præsenteredes 
(Forchhammersvej). 

At  vore  Athletiksportsmænd  havde  saa  godt  Held  med 
sig  i Aar  i Berlin,  var  ikke  mindst,  fordi  E.  S.  var  deres 
rutinerede,  sprogkyndige  og  omhyggelige  Fører.  Det  samme 
gælder  om  den  berømmelige  Grækenlands-Tur  i Fjor.  Han- 
delsstandens Athletklub  udnævnte  ham  da  ogsaa  i den  An- 
ledning til  Æresmedlem. 

Der  er  dog  intet,  der  i højere  Grad  vil  bringe  de  kom- 
mende Slægter  af  Athletiksportsmænd  til  at  nævne  Eugen 
Schmidts  Navn  med  Taknemmelighed  og  Ærefrygt  end  den 
Omstændighed,  at  han  stiftede  „Dansk  Idræts  Forbund" . 
Hans  næste  Maal  er  at  faa  en  ordentlig  Idrætsplads  her  i 
Byen  for  Athletiksporten,  hvad  der  vil  blive  af  overordent- 
lig stor  Betydning  for  dens  Udvikling. 

E.  S.  er  Sjælen  i den  nys  oprettede,  saa  haardt  til- 
trængte Rekordkomité.  Han  søger  i det  hele  taget  at  faa 
indført  Orden  og  System  i vor  Sport,  og  vil  vi  haabe,  at  det 
maa  lykkes  ham  lige  saa  godt  som  hans  berømte  Forbillede, 
den  amerikanske  Athletiksports  Fader  og  Rekord-Autoritet 
William  B.  Curtis.  — Fremdeles  skrev  jeg  den  16.  Februar 
1901  i „Dansk  Idrætsblad"  i Anledning  af  5-Aarsdagen  for 
Idræts-Forbundets  Stiftelse:  Ligesom  man  kan  sammen- 
ligne Victor  Hansen  med  Victor  Balck  og  den  østrigske 
Victor  Siiberer  (i  Grunden  et  mærkeligt  Træf  med  disse 
3 „Victores" , der  efter  hverandre  udgav  alt  omfattende 
Sportsbøger  i deres  respektive  Lande),  saaledes  kalder  jeg 
Eugen  Schmidt  for  Danmarks  William  B.  Curtis. 

Han  er  fremfor  alle  den,  der  har  bragt  System  og  ord- 
nede Tilstand  ind  i vor  Idræt,  i saa  at  sige  alle  dens 
Grene.  Hvilke  Augias-Stalde  at  udmuge;  hvilke  Bjærge  af 
gammel  Slendrian,  Uvidenhed,  Idiotisme  og  Misundelse  var 
der  ikke  her  at  sløjfe ! Den  Kærlighed,  Beundring  og  Tak- 
nemlighed, som  nu  Hundreder  af  sande  Idrætsvenner  næ- 
rer for  Eugen  Schmidt,  vil  om  en  eller  to  Menneskealdre  i 
Hundrede  Tusinder  af  Menneskers  Bevidsthed  være  bleven 
til  en  straalende  Glorie  om  hans  Hovede;  thi  til  den  Tid 
vil  Forstaaelsen  af  Idrættens  uhyre  Betydning  for  hele  vort 
Samfunds  Eksistens  og  Lykke  være  bleven  almen  Eje,  og 
da  vil  den  Race  af  fornemme  Snobber,  som  nu  danner  Eli- 
ten af  den  stokblinde  og  døve,  desværre  endnu  temmelig 
talrige  Hob  af  Sports-Nihilister,  være  uddød,  og  Spørgs- 
maalet:  „Hvortil  nytter  Sporten?"  vil  drukne  i Latter. 

I sine  Kampe  mod  Idrættens  synlige  og  usynlige,  di- 
rekte og  indirekte  Fjender  har  Eugen  Schmidts  lille,  men 
senefulde  Haand  ofte  taget  haardt  fat,  dirigeret  af  hans 
energiske  Karakter  og  synske  Sportsblik.  Har  han  en  en- 
kelt Gang  formelt  maaske  haft  Uret,  saa  paastaar  jeg,  at 
han  altid  — ubetinget  altid  har  haft  reel  og  ideel  Ret  paa 
sin  Side. 

En  Triumf  for  Eugen  Schmidt  var  det,  da  det  endelig 
den  14de  Februar  1896  lykkedes  ham  at  faa  stiftet  „Dansk 

Idræts-Forbund“ . At  den  5-aarige  Søn  virkelig  er  bleven 
et  smukt  og  kraftigt  Barn.  der  vokser  et  Par  Tommer  saa 
at  sige  hver  Dag,  maa  mest  af  alt  glæde  den  kærlige  Fa- 
der. Derfor  Hurra ! for  dem  begge,  Fremtiden  hører 
dem  til ! — 

Der  er  ganske  vist  endnu  ikke  gaaet  hverken  en  eller 
to  Menneskealdre.  Men  Idrættens  raske  Fremgang  tyder 
bestemt  paa,  at  den  sidste  Del  af  min  Spaadom  nok  skal 
gaa  i Opfyldelse.  Anderledes  med  den  første  Halvdel,  der 
handlede  om  Anerkendelsen  af  Fugen  Schmidts  store  Ar- 
bejde. 

Det  er  gaaet  med  Idrætsbevægelsen  som  med  saa 
mange  andre  „Bevægelser" . I mange  trange  Aar  blev 
dens  Forkæmpere  forhaanede  af  Publikum  og  negligerede, 
ja  endog  modarbejdede  af  saa  godt  som  alle  Autoriteter. 
Men  uden  at  lade  sig  anfægte  af  Modgangen,  og  iøvrigt 
trofast  og  ganske  uegennyttigt  støttet  af  den  danske  Presse, 
arbejdede  de  videre  paa  at  indføre,  prøve  og  øve  den  ene 
gode  Idræt  efter  den  anden,  opmuntrede  andre,  navnlig 
Ungdommen,  ved  Handling,  Tale  og  Skrift  til  at  øve  sig, 
stiftede  Foreninger,  udgav  Idrætsblade  (altid  med  et  mæg- 
tigt Underskud),  arrangerede  Opvisninger,  Konkurrencer 
og  Stævner,  udsatte  Vandrepokaler,  udarbejdede  Reglemen- 
ter, Love,  Aarbøger  etc.  — Da  viste  det  sig  en  skønne 
Dag,  at  Bladet  havde  vendt  sig:  Nu  var  det  ligefrem  bleven 
moderne  at  være  Idrætsmand,  ja  Autoriteterne  begyndte 
endog  at  anse  Idræt  for  samfundsnyttigt,  selv  om  det  endnu 
varede  noget,  inden  Ministre  selv  lavede  Idrætsforeninger 
og  Prinser  lod  sig  udnævne  til  Protektorer.  Tidspunktet 
var  dog  kommen,  da  Idrætsbevægelsen  kunde  bruges  til 
Pynteklud  og  som  Trappestige  til  „hæderlig  Omtale"  og 
andet  lignende.  Man  saa  nu  Folk,  som  aldrig  selv  person- 
lig havde  øvet  Legemsidræt,  begejstret  sværge  til  Idræts- 
fanen. Som  Tilskuere,  ved  overfladisk  Læsen  eller  paa 
andre  mindre  besværlige  Maader  tilegnede  disse  Herrer  sig 
gesvindt  saa  megen  Viden,  at  de  med  tilstrækkelig  Suffi- 
sance kunde  aflire  den  fortærskede  Frase  om  den  „sunde 

Sjæl  i det  sunde  Legeme".  Jeg  skal  villig  indrømme,  at 
Idrætssagen  godt  kan  gavnes  og  føres  yderligere  fremad 
ved  saadan  Hjælp,  og  jeg  vilde  derfor  ikke  fremsætte  den 
ringeste  Bebrejdelse,  dersom  det  ikke  havde  vist  sig,  at  man 
ønskede  Eugen  Schmidts  Arbejde  bragt  i Glemmebogen  og 
hans  Navn  fjærnet  fra  Forbindelsen  med  hans  omfattende 
og  storslaaede  Værk.  Det  var  i saa  Henseende  betegnende, 
at  hans  Navn  end  ikke  blev  nævnt  i de  Taler,  der  holdtes 
ved  Idrætsforbundets  10-Aars-Jubilæum  ifjor.  Og  sam- 
menlignet med  tidligere  Dekoreringer  af  hjemlige  Idræts- 
Spidser  var  Forbigaaelsen  af  Eugen  Schmidt  ved  Jubilæet  en 
ligefrem  Haan  mod  al  god  og  moralsk  Idræt.  Kunde  der  ellers 
findes  en  værdigere  Mand  end  Eugen  Schmidt,  der  mere  end 
nogen  anden  har  bidraget  til  alle  ridderlige  Idrætters  Frem- 
vækst her  i Danmark?  Eller  er  hans  23-aarige,  opofrende 
Arbejde  for  Idrætten  ikke  10  Gange  nyttigere  for  den  dan- 
ske Befolkning  og  derfor  i samme  Grad  fortjenstfuldere 
end  om  han  havde  ligget  et  Par  Aar  og  rodet  oppe  i Polar- 
isen? — Naar  jeg  har  tilegnet  Eugen  Schmidt  dette  Bind 
Artikler,  da  er  det  som  en  Demonstration  mod  Uretfærdig- 
heden og  Utaknemmeligheden. 


Idrætten  og  Avtoriteterne. 

Det  store  Terrænløb  og  de  militære  Avtoriteter. 

(„København",  14.  Marts  1897.) 

Lige  siden  „Københavns  Fodsportsklub"  stiftedes  i Ef- 
teraaret  92,  har  den  gaaet  i Spidsen  med  at  udbrede  Inter- 
essen for  den  sunde  og  naturlige  Gang-  og  Løbesport,  og 
ikke  mindst  har  den  opmuntret  Ungdommen  til  at  dyrke 

saadanne  Grene  af  Fodsport  som  Distancemarsch  og  Terræn- 
løb, der  i alle  andre  Lande  end  netop  Danmark  anses  for 
i den  Grad  direkte  at  tjene  til  militære  Formaals  Fremme, 
at  de  paagældende  Avtoriteter  understøtter  dem  paa  det 
livligste. 

Vore  Fodsportsforkæmpere  har  ganske  vist  ogsaa  un- 
dertiden prøvet  paa  at  bejle  til  vore  højeste  Militæres  Gunst, 
men  er  bleven  spidset  af  med  Svar  som,  at  „man  maatte 
lade  Tiden  vise,  hvorvidt  man  muligen  ad  Aare  vilde  kunne 
finde  Anledning  til“  osv.^ 

Hvad  er  egentlig  vigtigst  for  Hærens  Duelighed ; at 
10  Væddeløbsheste  kan  løbe  stærkt  over  nogle  kunstige 
Smaaforhindringer,  at  20  Brevduer  kan  flyve  fra  Falster 
til  København,  eller  at  50,000  unge  Mænd  kan  marschere 
hurtigt  og  længe  og  løbe  udholdende  gennem  et  kuperet 
Terræn? 

Hvad  vore  militære  Avtoriteter  mener  herom,  saa  man 
bedst  ved  den  nys  afholdte  Sportspræmie-Udstilling  i Indu- 
striforeningen, naar  man  sammenlignede  den  beskedne  Fod- 
sports-Montre med  de  Masser  af  Ærespræmier  og  Pokaler, 
der  af  Krigsministeriet  og  kgl.  Personer  var  udsat  til 
Fremme  af  Heste-,  Sejl-  og  Brevduesport. 

Selv  Ballonsport  og  Cyklesport  er  vore  Militære  med 
paa,  i det  Hele  enhver  Sport,  der  blot  er  magelig  og  fashio- 
nabel. Vor  hjemlige  Landofficerstand  løber  ellers  trolig 
i Halen  paa  Udlandets.  Hvorfor  skejer  den  saa  netop  ud, 
naar  det  endelig  drejer  sig  om  en  Sag,  der  vil  være  til 
virkelig  Gavn  for  den  værnepligtige  Ungdom.  Hvor  stor 
Betydning  har  ikke  f.  Eks.  det,  at  de  unge  Mænd  i Praksis 
lærer  at  yde  deres  Fødder  den  omhyggelige  Pleje,  hvoraf 
Marschdygtigheden  afhænger,  eller  at  de  lærer  at  betragte 
Gang-  og  Løbeøvelser  som  en  styrkende  Motion,  som  de 
tog  fat  paa  med  Lyst,  i Stedet  for  at  vore  Soldater  nu  anser 
disse  Øvelser  for  Straffe-  og  Stroppeture? 

Nu,  efter  en  halv  Snes  Aars  Forløb,  er  Forholdene  meget  forbedrede. 

Der  har  i de  sidste  2 Aar  været  afholdt  flere  militære  Sportsfester  og 

Forsvarsministeren  har  endog  dannet  en  Idrætsforening. 

1 Dag  vil  36  unge  Mænd  ude  i Dyrehaven  tilbagelægge 
en  Distance  hurtigere  end  nogen  Stafet  paa  Cykle  eller 
paa  en  dansk  Hest  vil  kunne  gøre  det  i samme  Terræn.  Og 
dog  er  der  næppe  nogen  højerestaaende  Landofficer,  der 
vil  lægge  Mærke  til  et  for  hans  eget  Fag  saa  betydningsfuldt 
Faktum. 

Saa  er  vore  Søofficerer  dog  mindre  indolente...  Ret  be- 
tegnende er  det,  at  en  Kommandør  i Flaaden  var  Dommer 
ved  det  sidste  store  Terrænløb. 


Idrætssagen  i Ministerierne. 

En  Fadæse. 

(„København",  15.  Jan.  1900.) 

Den  30te  November  f.  A.  indgik  „Dansk  Idræts-For- 
bund" til  Kultusministeriet  med  et  vel  motiveret  Andra- 
gende om  at  erholde  bevilget  et  aarligt  Tilskud  paa  5000 
Kr.,  der  vilde  være  en  uundværlig  Hjælp  i Forbundets  Be- 
stræbelser for  en  sund  Udvikling  af  dansk  Idræt,  hæve  dets 
Avtoritet,  sætte  det  i Stand  til  at  støtte  Bestræbelserne  for 
at  skaffe  de  fornødne  Øvelsespladser,  Apparater  og  Instruk- 
tører, hjælpe  til  Dannelse  af  nye  Foreninger,  muliggøre  Af- 
holdelse af  Idrætsstævner  rundt  i Landet  o.  s.  v.  Det 
anførtes,  at  Forbundet  nu  omfatter  ikke  mindre  end  78 
Foreninger  fra  hele  Danmark,  og  repræsenterer  enhver 
sund  Idræt  som  Boldspil,  Gymnastik,  Roning,  Athletik  og 
Fodsport,  Skøjteløb  m.  m.  Og  med  Byerne  som  Udgangs- 
punkter vokser  der  stadig  Foreninger  frem,  med  frivillig 
Tilslutning  fra  alle  Samfundslag,  og  da  navnlig  fra  de  mere 
ubemidlede  Klasser. 

Forbundet  har  nu  bestaaet  i 4 Aar  og  efterhaanden  over- 
taget Ledelsen  af  den  samlede  danske  Idræts  Udvikling, 
saaledes  at  det  er  i Stand  til  at  hæve  dennes,  for  hele  Lan- 
dets Ungdom,  opdragende  Indflydelse  ved  at  føre  den  frem 
efter  ensartede,  paa  Erfaringer  fra  de  store  Kulturlande 

byggede  Regler,  med  stadigt  Henblik  paa  Idrættens  sam- 
fundsnyttige Karakter. 

Man  havde  — vel  sagtens  for  ikke  at  afskrække  — i 
Andragendet  undladt  at  henvise  til,  hvorledes  Avtoriteter 
og  Majestæter  i andre  Lande  gør  uendelig  langt  mere  end 
herhjemme,  men  man  havde  blot  erindret  om,  at  saavel  Stat 
som  Kommune  herhjemme  havde  vist  Tegn  paa  begyndende 
Interesse  for  Idrætssagen  ved  at  yde  Tilskud  til  den  store 
internationale  Idrætsfest  i 1898,  og  man  havde  altsaa  blot 
tænkt  paa  at  forlange  en  lignende,  omend  endnu  mindre  Sum 
end  den,  hvormed  Idrætten  støttes  i Nabolandet  Norge, 
hvis  Statsindtægter  er  mindre  end  vore.  Her  modtager  Cen- 
tralforeningen for  Idræt  en  aarlig  Statsunderstøttelse  paa 
7000  Kr. ! 

Saaledes  var  altsaa  Indholdet  af  dette  beskedne  Andra- 
gende. Nogen  Tid  efter  opstod  der  Rygter,  der  ganske 
bestemt  hævdede,  at  Kultusminister  Sthyr  havde  lovet  For- 
bundets Spidser,  der  havde  søgt  Audiens  i Sagens  Anled- 
ning, at  han  vilde  fremlægge  Andragendet  i Rigsdagen  og 
fremme  det  af  bedste  Evne.  Da  man  endvidere  efter  Sigende 
underhaanden  havde  erfaret,  at  Folketingets  ledende  Mænd 
vilde  tage  venligt  mod  et  saadant  Forslag,  selv  om  det  kom 
fra  Hr.  Sthyr,  saa  var  det  naturligt,  at  der  i Idrætskredse 
bredte  sig  en  fortrøstningsfuld  Stemning  — , der  dog  nu 
paa  en  brat  Maade  er  bleven  afsvalet  ved  det  fyndige  De- 
kret, som  offentliggøres  i sidste  Numer  af  „Dansk  Idræts- 
Blad"  . Det  lyder  saaledes : 

„Indenrigsministeriet,  København, 
den  5te  Januar  1900. 

I Anledning  af  det  under  30te  November  f.  A.  til  Mini- 
steriet for  Kirke-  og  Undervisningsvæsenet  indgivne  og 
derefter  hertil  oversendte  Andragende,  hvori  Forbundet  an- 
holder om  et  aarligt  Tilskud  af  Statskassen  paa  5000  Kr., 
skulde  man  til  Efterretning  tjenstlig  melde,  at  Ministeriet 
ikke  har  fundet  Føje  til  at  foretage  videre  i Sagen."  Under- 
tegnet L.  Bramsen. 

Jeg  har  straks  søgt  et  Interview  med  Forbundets  Se- 

kretær  angaaende  Sagens  Sammenhæng,  Men  nu,  da  Sagen 
har  taget  en  saa  uheldig  og  uforudset  Vending,  tør  For- 
bundet, der  jo  selv  er  en  Avtoritet,  formodentlig  ikke  være 
med  til  at  desavouere  Minister  Sthyr. 

Her  er  altsaa  et  frit  Spillerum  for  Hypotheser.  Har  Hr. 
Sthyr,  der  maa  antages  at  føle  det  som  en  Pligt  fortrinsvis 
at  have  Blikket  henvendt  paa  de  himmelske  Ting,  maaske 
angret  sit  Løfte  om  at  støtte  en  saa  udpræget  jordisk  Sag 
som  Idrætten? 

Man  skulde  dog  ellers  synes,  at  det  maatte  være  beha- 
geligt for  en  Fredens  Apostel  som  Hr.  Sthyr  en  Gang  at 
kunne  fremkomme  i Tinget  med  en  Sag,  der  ikke  straks 
vilde  blive  bekriget  og  nedslagtet. 

Eller  er  Hr.  Sthyr  en  hemmelig  Fjende  af  Idrætten,  der 
paa  Jesuitervis,  under  Venskabs  Maske,  har  villet  lokke 
Andragendet  i en  Fælde,  hvorefter  han  ganske  stille  kunde 
lade  det  snigmyrde? 

Det  eneste  glædelige  Faktum,  der  kan  noteres  i denne 
Sag,  er,  at  „Dansk  Idræts  Forbund'*  med  virkelig  misun- 
delsesværdig kristelig  Ydmyghed  resignerer  og  trøster  sine 
Medlemmer  og  Undergivne  med  følgende  Ord  :„....  haabe 
vi,  at  dette  ikke  vil  svække  deres  Interesse,  men  at  tvært- 
imod Visheden  om,  at  vi  foreløbig  udelukkende  maa  regne 
paa  os  selv,  kun  vil  forøge  vor  Kraft  og  Energi.  Vi  kæm- 
per for  en  god  Sag  til  Gavn  for  vort  Land ; den  skal  og 
maa  føre  til  Sejr." 


(„København",  4.  Novbr.  1900.) 

Indenrigsministeriet 

har  atter  i Aar  nægtet  det  Statstilskud  paa  5000  Kr.,  som 
„Dansk  Idrætsforbund"  havde  ansøgt  om.  I Virkelighe- 
den vilde  et  saadant  Tilskud  være  fornuftigere  og  bedre  an- 
vendt end  en  Mængde  af  de  højst  forunderlige  smaa  Stats- 
understøttelser, som  findes  paa  Budgettet. 

Naar  man  véd,  hvor  store  Summer  andre  Landes  Re- 
geringer og  Avtoriteter  anvender  til  Fremme  af  sund  Idræt, 

undres  man  straks  over,  at  vi  her  hjemme  ikke  har  Raad  til 
at  ofre  et  saa  usselt  Beløb  — men  ved  nærmere  Eftertanke 
indses,  at  man  ikke  kan  vente  sig  andet. 

Til  Sammenligning  tjener,  at  i Norge,  der  er  det  Land 
i Europa  (næst  efter  Rusland  og  Danmark),  hvor  Avtori- 
teternes  Interesse  for  Befolkningens  fysiske  Kultur  er 
mindst,  har  „Centralforeningen  til  Udbredelse  af  Idræt"  i 
Aar  faaet  sit  hidtidige  Statstilskud  paa  7000  Kr.  forhøjet  til 
10,000  Kr. 


Skyttesagen  og  Staten. 

Om  Skytteforeningerne  som  en  Forskole  til  Hæren. 
Sagkyndiges  Udtalelser. 

(„København",  8.  Jan.  1901.) 

Jeg  har  tidligere  ved  flere  Lejligheder  udtalt  mine  An- 
skuelser om  de  danske  Skytteforeningers  (navnlig  Køben- 
havns) Arbejde  og  Forhold.  Jeg  har  aldrig  overset  den 
Betydning,  det  kan  have  for  et  Land  at  eje  et  saa  stort  An- 
tal som  muligt  af  Skytter,  der  er  i Stand  til  at  træffe  sikkert, 
selv  om  Sikkerheden  er  afhængig  af,  om  Skuddet  afgives 
i rolig  Stilling,  uden  umiddelbart  foregaaende  stærk  legem- 
lig Anstrængelse,  og  med  Assistance  af  forskellige  Skyde- 
Finesser.  Men  jeg  har  hævdet,  at  det  paa  den  ene  Side 
var  en  Misforstaaelse,  at  Skydning  som  den  drives  i For- 
eningerne var  en  virkelig  legemsudviklende  Idræt,  og  at 
paa  den  anden  Side  Hæren  (og  altsaa  Staten)  langt  fra 
kunde  have  saa  stor  Gavn  af  denne  Skytteuddannelse,  som 
man  var  berettiget  til  at  vente  efter  de  forholdsvis  store 
Ofre,  Staten  ydede  denne  Sag. 

Jeg  har  ofte  hævdet,  at  det  vilde  være  til  lige  saa  stor, 
ja  rimeligvis  meget  større  Nytte,  om  Staten  støttede  de  For- 
eninger, hvis  Formaal  det  var  at  sætte  de  unge  Mænd  i 
Stand  til  uden  mindste  Gene  at  tilbagelægge  Dagsmarscher 
paa  over  10  Mil  eller  til  at  løbe  mange  korte  Hurtigløb 
med  ganske  smaa  Hvilepavser  imellem.  En  Mand,  der  un- 

der  slige  Omstændigheder  maa  hive  efter  Vejret,  holde  paa 
Hjærtet,  at  det  ikke  skal  sprænges,  hvis  Benmuskler  bli- 
ver døde  eller  sammentrukne  i Krampe  og  hvis  Hænder 
selvfølgelig  ryster  stærkt,  kan  næppe  tæ-nkes  at  afgive  et 
sikkert  Skud  ude  i Skyttekæden,  selv  om  han  hjemme  paa 
Banen  ramte  Pletter  hver  Gang. 

Jeg  har  derfor  altid  — men  hidtil  rigtignok  forgæves  — 
anbefalet  Stat  og  Avtoritet  ogsaa  at  støtte  de  Foreninger, 
der  har  Fodsport  og  Fodbold  paa  deres  Program. 

Netop  nu  i denne  Tid,  da  Skytteforeningerne  af  Staten 
har  faaet  30  å 40,000  Kroner,  der  hovedsagelig  skal  an- 
vendes til  Præmier  ved  den  forestaaende  store  Kapskyd- 
ning, medens  Dansk  Idrætsforbund  for  Gud  ved  hvilken 
Gang  atter  har  faaet  et  ministerielt  Afslag  paa  sin  Ansøg- 
ning om  5000  Kr.  til  Udbredelsen  af  sund  Legems-Idræt, 
har  det  overordentlig  stor  Interesse  at  høre,  hvad  Lærer 
ved  Skydeskolen,  Premierløjtnant  Lehmann,  skriver  i det 
sidste  Nummer  (for  den  4de  Januar)  af  de  danske  Skytte- 
foreningers Fællesblad. 

Af  Hensyn  til  Pladsen  nøjes  jeg  med  at  citere  det  mest 
karakteristiske : 

„To  Eksempler  paa  Meningerne  om  Skytteforeningernes 
Nytte  for  Hæren  kan  jeg  anføre;  den  ene  skyldes  en  Offi- 
cer, den  anden  en  civil  Mand;  men  begge  er  nøje  knyttede 
til  Skytteforeningernes  Virksomhed  og  har  megen  For- 
stand paa  Skydning,  og  deres  Ord  maa  derfor  i denne  Sag 
have  megen  Vægt. 

Den  første,  en  Kaptajn  af  Fodfolket,  sagde,  da  Talen  en 
Gang  var  om  de  Soldater,  der  fra  Foreningerne  er  vante 
til  let  Aftræk,  forskydeligt  Sigtekorn,  Rem  om  Armene 
osv. : Det  første,  jeg  vilde  gøre,  naar  jeg  fik  saadanne  Folk 
i mit  Kompagni  og  skulde  til  at  bruge  dem  under  virkelige 
Forhold,  var  at  forbyde  dem  at  løsne  et  skarpt  Skud ! 

Den  anden  har  lige  overfor  mig  tilstaaet,  at  som  Skyd- 
ning nu  dyrkes  i Foreningerne  — som  Sport  og  ved  Hjælp 
af  sindrigt  udtænkte  og  smukt  forarbejdede  „Skydemaski- 
ner“ , uden  i fjærneste  Maade  at  bryde  sig  om  de  Krav, 

Hæren  stiller  til  Skydning  og  Skytter  — er  den  kun  i ringe 
Grad  egnet  til  at  være  Forskole  for  Hæren.  Men  tager  man 
det  sportsmæssige  bort  fra  Foreningerne  og  sætter  det  rent 
feltmæssige,  det  Hæren  har  Brug  for,  til  Højbords,  vil  og- 
saa  Antallet  af  Skytteforeningsmedlemmer  aftage  i en  me- 
get betydelig  Grad,  idet  det  kun  for  en  ganske  ringe  Del 
kommer  an  paa  at  forberede  sig  til  Indtrædelse  i Hæren, 
men  for  den  langt  overvejende  Del  netop  paa  at  dyrke  en 
Sport,  der  i højere  Grad  end  saa  mange  andre  hurtig  giver 
Adgang  til  at  kunne  vinde  Præmier  og  Medailler,  Ære  og 
Berømmelse  . . 

Saaledes,  og  endnu  mere  i samme  Aand,  skriver  den 
særlig  sagkyndige  Premierløjtnant  Lehmann. 

Jeg  gad  vidst,  om  den  omtalte  Fodfolkskaptejn  vilde 
være  lige  saa  utilfreds,  om  hans  Rekrutter  mødte  fuldt  træ- 
nede i Hurtighed  og  yderste  Udholdenhed,  med  brændende 
Lyst  til  Løbe-  og  Gangøvelser  og  med  indgaaende  Kend- 
skab til  Fodpleje  og  lignende? 


Skyttesagen  og  Idrætten. 

Bør  Staten,  der  støtter  Skydning,  ikke  ogsaa  støtte  Idræt? 

(„København",  30.  Jan.  1901.) 

Det  er  en  Kendsgærning,  som  Psykologerne  forlængst 
har  fastslaaet,  at  ret  ugudelige  og  skurkagtige  Personer  ofte 
søger  at  føre  andre  og  paa  en  Maade  ogsaa  sig  selv  bag 
Lyset  med  Hensyn  til  deres  sande  Sjælsbeskaffenhed  ved 
altid  at  føre  gudelige  Talemaader  i Munden  og  billedlig  talt 
holde  deres  Andagt  paa  Gadehjørnerne. 

I Analogi  hermed  har  det  ogsaa  vist  sig,  at  Folk,  som 
ved  alle  Lejligheder  med  fede  Ord  pukkede  paa  deres 
Fædrelandskærlighed,  netop,  naar  det  kom  til  Stykket,  var 
de  ivrigste  til  at  antage  Devisen:  „Patria  est  ubi  bene  est“ 
(hvilket  er  udlagt:  vort  Fædreland  er  der,  hvor  vi  har  det 
bedst). 

Paa  den  anden  Side  saa  man  ikke  sjælden,  at  Personer, 

som  aldrig  havde  reklameret  for  deres  egne  smukke  Na- 
tionalfølelser og  som  desaarsag  af  deres  Modstandere  fik 
Ord  for  i det  Hele  taget  at  være  blottet  herfor,  mærkvær- 
dig nok  bestod  med  Ug,  Kryds  og  Slange,  naar  deres  Fædre- 
landskærlighed blev  sat  paa  Prøve. 

I de  danske  Skytteforeninger  er  det  nu  en  Gang  bleven 
en  Vane  at  sige,  at  man  arbejder  og  skyder  for  Fædrelan- 
dets Skyld,  hvorfor  Staten  ogsaa  giver  et  stort  aarligt  Penge- 
bidrag og  f.  Eks.  til  den  store  Skyttefest  i Juni  et  Ekstra- 
beløb paa  50,000  Kroner. 

Jeg  vilde  aldrig  have  kritiseret  Skytteforeningerne  og 
deres  Mænd,  selv  om  de  nok  saa  meget  beraabte  sig  paa 
deres  Nationaldyder,  naar  de  blot  undlod  at  gøre  det  paa 
andres,  navnlig  Idrætsmændenes  Bekostning. 

Saaledes  skrev  Skytteforeningernes  Øverste,  Oberst- 
løjtnant Ramsing,  i Fællesbladet  for  23de  Juni  1899; 

«...  at  Idrætsmænd  og  Bogens  Mænd  har  erhvervet 
sig  deres  Kundskaber  eller  Færdigheder  i egen  Interesse, 
hvorimod  Skytterne  har  arbejdet  i Fædrelandets  Interesse. 
I Følge  Skytteforeningernes  Program  er  det  jo  disses  For- 
maal  ved  Øvelser  i Skydning  og  Legemsøvelser  at  udvikle 
Evne  og  styrke  Viljen  til  at  forsvare  Fædrelandet.  Et 
frivilligt  Arbejde  med  dette  Formaal  for  Øje  har  dog  ganske 
anderledes  Krav  paa,  at  der  bliver  taget  Hensyn  dertil, 
end  et  Arbejde,  som  den  Enkelte  udfører  i egen  Inter- 
esse." 

En  smuk  Illustration  til  Skytternes  Drivfjeder,  den 
uegennyttige  Fædrelandskærlighed,  afgiver  en  Artikel,  som 
en  Skytte,  A.  P.  Nielsen,  har  faaet  Lov  at  indrykke  i det 
sidste  Nummer  af  de  danske  Skytteforeningers  Fællesblad. 
Ved  Omtalen  af  de  til  Præmier  ved  den  forestaaende  Skytte- 
fest budgetterede  30,000  Kroner,  skriver  han : 

„Det  forekommer  mig,  at  dette  Beløb  maa  kunne  blive 
meget  større,  det  burde  i det  mindste  være  det ; bliver 
det  det  ikke,  tror  jeg,  at  Skyttefesten  vil  blive  en  Skuffelse 
for  mange  Skytter." 

Om  de  halvsyvende  Tusinde  Kroner  til  Medailler  og 
Festtegn  hedder  det : 

„Til  dette  Beløb  er  ikke  noget  at  indvende,  da  det,  som 
ikke  anvendes  til  Festtegn,  jo  maa  blive  anvendt  til  Me- 
dailler." 

Fremdeles  skriver  Hr.  Nielsen : 

„Jeg  haaber,  at  det  ærede  Fest-  og  Forretningsudvalg 
kan  komme  til  et  helt  andet  Resultat  med  Hensyn  til  Ud- 
gifterne, saaledes  at  der  af  de  budgetterede  100,000  Kr. 
kan  anvendes  til  Præmier  ikke  30,000  Kr.,  men  60,000 
Kr. ; thi  hvis  ikke  dette  kan  ske,  da  er  jeg  bange  for,  at 
Resultatet  af  Festen  ikke  bliver  saa  godt,  som  det  burde 
være." 

Endelig  mener  Hr.  N.  om  Mesterskabsskydningen: 

„Til  denne  Skydning  burde  uddeles  lidt  flere  Medaljer, 
f.  Eks.  5 Guld-  og  10  Sølvmedaljer  og  mulig  en  Æres- 
præmie til  Mesterskabsskytten,  og  efter  de  budgetterede 
6,500  Kr.  til  Festtegn  og  Medaljer,  kan  der  ogsaa  nok 
blive  mindst  lige  saa  mange,  som  her  foreslaaet." 

Idrætsmændene  er  altid  i Skyttekredse  bleven  beskyldt 
for  Præmiejageri,  Medaljeraseri  o.  s.  v.  og  vil  sagtens 
fremdeles  blive  det  i Henhold  til  det  gamle  Ord  om  Bjæl- 
ken og  Skæven.  Men  det  er  dog  et  Faktum,  at  der  i 
mange  Idrætter  slet  ingen  Præmier  gives,  og  i flere  kender 
man  kun  til  1.  Præmie  i hver  Konkurrence,  selv  om  der 
er  nok  saa  mange  Deltagere,  medens  der  ved  Kapskydnin- 
ger ofte  er  over  30  Præmier  i en  og  samme  Konkurrence. 

„Dansk  Idræts-Forbund"  uddeler  ved  sine  Mesterskabs- 
kampe kun  en  eneste  Medalje,  der  endda  kun  er  af  Bronce 
og  uden  Baand,  og  det  forbydes  de  Klubber,  der  i For- 
bundets Navn  afholder  disse  Kampe,  at  uddele  deres  egne 
Medaljer  ved  Siden  af  eller  som  2.  og  3.  Præmier  — alt 
for  at  modarbejde  Præmie-Uvæsenet  og  gøre  det  forstaae- 
ligt  for  Idrætsmændene,  at  deres  Arbejdes  vigtigste  For- 
maal  er  at  skabe  Sundhed,  Styrke  og  Udholdenhed  hos  de 
enkelte  Individer  og  derigennem  hos  hele  Folket. 

Mon  der  derfor  ikke  snart  kunde  være  Anledning  for 

Staten  til  at  give  ogsaa  „Dansk  Idrætsforbund" , der  nu  er 
forgrenet  over  det  ganske  Land  og  tæller  mange  Tusinde 
Medlemmer,  en  officiel  Understøttelse,  der  moralsk  vilde 
gavne  den  gode  Sag  i høj  Grad,  selv  om  den  i Realiteten 
var  saa  beskeden  som  de  5000  Kr.,  hvorom  Forbundet 
gentagne  Gange  har  ansøgt? 

Mon  ikke  en  Hær  af  stærke,  udholdende  og  hurtige 
Mænd  er  lige  saa  nyttig  for  Landets  Forsvar  som  en  Hær 
af  Folk,  der  har  Øvelse  i stillestaaende  Skiveskydning,  men 
forøvrigt  tildels  er  Svæklinge? 


Fodsport. 

(„Tidsskrift  for  Sport",  12.  Hefte.  1886.) 

Hensigten  med  efterfølgende  Linier  er  at  give  en  kort, 
til  Dels  paa  egen  Erfaring  grundet  Vejledning  i at  øve  en 
Gren  af  Fodsporten,  nemlig  Hurtigløbet,  der  er  saa  godt 
som  fuldstændig  forsømt  hos  os,  medens  den  i Amerika  og 
England,  paa  Grund  af  sine  i Øjne  faldende  Fordele,  er  den 
almindeligste  og  mest  yndede. 

Den  Bevægelse,  som  kaldes  Løb,  bestaar  af  en  Række 
Hop  paa  en  Fod  ad  Gangen,  men  skiftende  med  hver.  Der 
er  bestandig  visse  Øjeblikke,  hvor  Legemet  er  frit  svæ- 
vende i Luften,  og  netop  ved  denne  Omstændighed  ad- 
skiller Løbet  sig  fra  Gangen,  under  hvilken  stadig  enten 
den  ene  Fods  Tæer  eller  den  anden  Fods  Hæl  berører 
Jorden.  At  definere  „Løb“  som  en  hurtigere  fremadskri- 
dende Bevægelse  end  Gang,  er  derfor  ukorrekt;  man  kan 
løbe  paa  Stedet,  medens  der  i Hurtiggang  kan  tilbagelæg- 
ges over  engelske  Mil  i en  Time  (en  engelsk  Mil  er 
= 854|  dansk  Favn,  altsaa  meget  nær  en  Femtedel  dansk 
Mil,  derimod  ikke,  som  man  undertiden  finder  angivet,  J ' 
dansk  Mil). 

Under  Løbet  bør  Legemets  Holdning  være  følgende; 

Hovedet  holdes  lidt  tilbagebøjet,  Munden  maa  være  fast 
tillukket,  og  Vejret  kun  trækkes  gennem  Næsen,  hvilket 
maaske  vil  falde  mange  vanskeligt  i Begyndelsen;  men 
man  maa  hellere  standse  og  puste  ud  end  fortsætte  med 
aaben  Mund.  Aandes  der  nemlig  ved  Hjælp  af  denne, 
føres  alt  Støv  og  andre  Smaapartikler,  der  ellers  bliver 
hængende  i Næsens  Slimhinde,  direkte  ned  i Lungerne, 
man  bliver  hurtig  tør  i Munden  og  tørstig,  og  man  ud- 
sætter sig  for  Tandpine  ved  det  kolde  Lufttræk  mellem 
Tænderne,  for  ikke  at  tale  om,  at  det  er  et  i høj  Grad 
uskønt  Syn  at  se  En  komme  hæsblæsende  med  Munden 
paa  vid  Gab.  Hænderne  holdes  knyttede.  Armene  strakte 
eller  lidt  bøjede,  svingende  i Takt  med  Benenes  Bevægel- 
ser, Skuldrene  godt  tilbage  og  Brystet  udvidet,  for  at 
Aandedrætsmusklerne  kan  komme  til  at  virke  med  deres 
fulde  Styrke.  Man  maa  derimod  ikke  anvende  den  gamle 
militære  Læresætning,  der  byder:  „Maven  ind !“  Tvært- 
imod skal  Bugen  være  naturlig  udvidet  uden  at  trykkes  af 
nogen  Livrem  eller  Linning,  hvilket  fremkalder  Sting. 
Overkroppen  hældes  forover,  desto  mere,  jo  hurtigere  der 
løbes,  uden  at  dog  Ryggen  krummes  det  mindste.  Denne 
maa  tværtimod  være  strakt  og  lidt  svajet.  I det  Hele  taget 
skal  hele  den  øverste  Del  af  Kroppen  være  saa  rolig  som 
mulig,  det  vil  sige  uden  nogen  vaklende  eller  rokkende 
Bevægelse.  Benene  holdes  under  Løbet  stadig  bøjede  i 
en  Vinkel,  hvis  Størrelse  varierer  lidt;  at  kaste  dem  frem 
eller  højt  i Vejret,  eller  at  strække  dem  bagud,  er  kun  at 
spilde  sine  Kræfter.  Kun  Fodbalderne  med  Tæerne  maa 
berøre  Jorden.  Det  er  en  stor  Fejl  at  løbe  paa  hele  Fod- 
saalen ; det  fremkalder  Platfodethed,  og  ved  stadig  at  falde 
ned  paa  Hælen  rystes  Legemet  stærkt,  hvad  der  skader 
flere  vigtige  Organer.  Ved  at  løbe  paa  Fodbalderne  spæn- 
des Læggens  Muskler,  især  Gastrocnemius  og  Soleus,  me- 
get stærkt  og  udvikles  derfor  i langt  højere  Grad.  En 
anden  Fordel  er,  at  man  kan  lægge  sig  mere  forover,  hvor- 
ved opnaas  stærkere  Fart,  især  mod  Vinden  eller  opad 

Bakke.  Under  Hurtigløb  maa  Skridtene  være  saa  hurtige 
som  muligt  og  maa  derfor  i Begyndelsen  gøres  temmelig 
korte,  da  den  Uøvedes  Mellemfod  ikke  er  saa  stærk,  at 
han  ved  lange  Skridt  kan  forhindre  Hælen  i at  støde  mod 
Jorden.  — Hvad  Klædedragten  angaar,  maa  der  lægges 
særlig  Vægt  paa  Fodtøjet,  ligsesom  i det  Hele  taget  Foden 
stadig  maa  være  Genstand  for  omhyggelig  Pleje.  Manges 
Fødder  er  paa  Grund  af  det  moderne,  smalle  og  spidsnæb- 
bede Fodtøj  sammenpressede  paa  en  Maade,  der  ikke  giver 
de  kinesiske  Damers  noget  efter,  ihvorvel  det  sker  paa  den 
modsatte  Led.  Den  store  Taa  er  fuldstændig  forrykket  fra 
sin  naturlige  Plads,  idet  den  trykkes  skævt  ind  imod  de 
andre  Tæer,  og  dog  er  det  fornemmelig  ved  Hjælp  af  den, 
at  der  kan  „sættes  af“  med  den  fornødne  Kraft  og  Elastici- 
tet. Desuden  fremkalder  de  fortil  smalle  Sko,  under  Løb 
alene  paa  Fodbalderne,  ulidelige  Smerter,  paa  Grund  af 
det  stærke  Tryk,  der  ellers,  ved  Træden  paa  hele  Saalen, 
fordeles  til  Hælen.  Man  kan  ikke  paa  en  Gang  være  Sko- 
magerskilt og  Sportsmand ; men,  da  de  fleste  Skomagere 
meget  vanskelig  overtales  til  at  forandre  deres  Læst,  maa 
man  paa  anden  Maade  se  at  skaffe  sig  fornuftigt  Fodtøj. 
I andre  Lande,  hvor  der  findes  Baner  og  Øvelsespladser 
for  Løb,  bruges  Sko  uden  Hæle  og  med  5 korte  Metal- 
spidser under  Balden,  for  at  forhindre  Foden  i at  smutte ; 
men  det  er  ikke  praktisk  her  hjemme,  hvor  man  først  maa 
spadsere  ud  paa  Landet  for  i Fred  at  kunne  øve  denne 
Idræt.  Man  maa  helst  i Begyndelsen  løbe  med  Snøre- 
støvler; senere,  naar  Anklen  er  styrket,  kan  der  benyttes 
lettere  Sko.  For  tynde  Saaler  fremkalder  Ømhed  under 
Fødderne  ved  de  uafbrudte  stærke  Slag  mod  Jorden.  Den 
øvrige  Beklædning  maa  være  saa  let  og  lidet  generende 
som  muligt.  Især  maa  man  passe  paa,  at  intet  strammer 
om  Halsen,  Livet  eller  under  Knæene. 

Hvor  langt  man  skal  løbe  ad  Gangen,  afhænger  af, 
hvormeget  Ens  Ben,  Lunger  og  Hjerte  kan  taale.  Passer 
man  den  første  Tid  nøje  paa  ikke  at  overanstrenge  disse, 
vil  man  snart  forbavses  over  de  Fremskridt,  man  gør.  Jo 

længer  man  vedbliver  med  denne  Sport,  desto  mere  For- 
nøjelse og  Udbytte  vil  man  have  af  en  Øvelse,  der  i Først- 
ningen maaske  forekom  En  at  være  uhyre  triviel.  Det  er 
en  sand  Nydelse,  løbende  med  fuld  Fart  imod  Vinden, 
næsten  fuldstændig  at  blive  baaret  af  denne.  — I Almindelig- 
hed kan  der  siges,  at  man  skal  lægge  mere  Vægt  paa  Hur- 
tigheden end  paa  Længden  af  sit  Løb.  Ganske  vist  be- 
staar  den  store  Kunst  i at  forene  disse  to  Ting;  men  man 
har  mere  Gavn  af  at  løbe  kortere  Strækninger  med  stor 
Hurtighed,  end  af  at  lunte  afsted  i Timevis,  ligesom  der 
ogsaa  i Virkeligheden  hører  mere  Kraft  og  Udholdenhed 
til  at  tilbagelægge  f.  Eks.  en  Fjerdingvej  i 6 å 7 Minutter 
end  2 Mil  i 80  Minutter.  I England  og  Amerika  afholdes 
de  allerfleste  Væddeløb  over  Distancer,  der  er  kortere  end 
1 engelsk  Mil,  undertiden  endog  kun  nogle  Hundrede  Alen. 
Man  maa  særlig  indøve  sig  i saa  hurtig  som  muligt  at 
komme  i fuld  Fart  i saa  korte  Løb,  hvor  en  Brøkdel  af  et 
Sekund  som  oftest  gør  Udslaget  (et  Sekund  repræsenterer 
her  en  Vejlængde  af  10  å 15  Alen). 

Utvivlsomt  er  Løb,  udført  paa  rette  Maade,  en  af  de 
gavnligste  og  mest  udviklende  Sportsøvelser,  maaske  fordi 
den,  ved  Siden  af  Svømning,  er  den  for  Legemet  naturlig- 
ste ; især  styrker  den  i høj  Grad  Lungerne  og  sætter  dem 
i Stand  til  at  udholde  svære  og  vedholdende  Anstrengelser, 
ligesom  det  er  den  naturligste  og  hurtigste  Maade  at  bort- 
skaffe overflødigt  Fedt  paa,  hvad  ogsaa  de  praktiske  Eng- 
lændere forlængst  har  indset,  idet  de  har  ladet  Løbeøvel- 
serne  spille  en  væsentlig  Rolle  under  Træning  i hvilken- 
somhelst  anden  Sportsart.  Forøvrigt  skulde  man  ogsaa 
synes,  at  der  var  en  vis  Rimelighed  i at  lære,  hvorledes 
man  skal  bevæge  sig  med  Hurtighed  uden  noget  Hjælpe- 
middel, førend  man  begynder  at  benytte  Skøjter,  Bicykle, 
Aarer  o.  s.  v. 

(„Tidsskrift  for  Sport",  14. — 15.  Hefte.  1886.) 

Nu,  da  det  forhaabentlig  ikke  vil  vare  længe,  inden  der 
herhjemme  oprettes  en  Fodsport-Klub,  vil  jeg,  som  en  Fort- 
sættelse af  min  kortfattede  Artikel  i 12te  Hefte  bringe 
nogle  Meddelelser  om,  over  hvilke  Distancer  der  løbes  i 
Sportens  Moderlande,  England  og  Amerika,  samt  om,  hvor- 
ledes man  der  gaar  frem  med  selve  „Arbejdet"  under  Træ- 
ningen til  de  forskellige  Distancer,  idet  jeg  forudsætter,  at 
de  øvrige  Hovedmomenter  ved  Træneringen,  som  f.  Eks. 
Diæten,  er  tilstrækkelig  bekendte,  da  de  jo  er  omtrent  ens 
i alle  Sportsgrene. 

Som  Længdemaal  bruges  i de  ovenfor  nævnte  Lande 
som  bekendt  Yarden,  hvilket  Maal  jeg  for  Nøjagtigheds 
Skyld  vil  beholde  her  ved  de  forskellige  Længdeangivel- 
ser; en  Yard  er  lidt  mindre  end  en  Meter  (det  nøjagtige 
Forhold  er:  1 Yard  = 0,9144  Meter  = 2,9134  danske 
Fod).  Hvor  Betegnelsen  „Mil“  er  anvendt,  er  det  engelske. 

Man  taler  om  Løb  over  korte.  Middel-  og  lange  Af- 
stande. De  korte  begynder  med  100  Yards  og  gaar  til 
400  Yards;  Middelafstande  er  alle  Distancer  mellem  ^ og 
f Mil ; 1 Mil  og  enhver  Strækning  derover  regnes  for 
lange  Afstande.  De  vigtigste  korte  Distancer  er  100 
Yards  og  220  Yards  CU  ; over  den  første  af  disse 
kæmpes  der  om  „Mesterskabet  i Hurtigløb  over  korte  Af- 
stande". De  mest  brugelige  Middeldistancer  er  440  Yards 
(|-  Mil),  880  Yards  (i  Mil)  samt  1000  Yards;  de  to  første 
er  Mesterskabsløb.  Hvad  endelig  de  lange  Afstande  an- 
gaar,  da  løbes  der  om  Mesterskabet  over  1,  4 og  10  Mil; 
endelig  er  2 og  3 Mil  meget  yndede  Distancer  for  Ama- 
tører. 

Jeg  vil  her  først  gaa  lidt  nærmere  ind  paa  Løbet  over 
de  korte  Afstande,  Englændernes  „sprinting"  ; en  Person, 
der  løber  over  korte  Distancer,  kaldes  en  „sprinter"  i 
Modsætning  til  en  „long-distance-runner“ . I England  og 
Amerika  er  nemlig  de  fleste  Sportsmænd  og  Professionals 

Specialister  lige  til  de  yderste  Fingerspidser:  ikke  nok  med, 
at  en  enkelt  udelukkende  driver  f.  Eks.  Hurtigløb,  nej, 
han  udvælger  sig  en  Afstand,  lang  eller  kort,  over  hvilken 
han  saa  stadig  løber,  og  intet  i Verden  kan  da  bringe  ham 
til  at  indlade  sig  i Væddekamp  paa  nogen  anden  synderlig 
længere  eller  kortere  Afstand.  Herhjemme  og  i det  Hele 
taget  paa  Fastlandet  dyrker  næsten  Enhver  derimod  saa 
mange  forskellige  Sportsgrene  ved  Siden  af  hverandre, 
som  han  kan  overkomme.  Dette  bevirker  en  mere  alsidig 
og  symmetrisk  Uddannelse  af  Legemet;  men  Englændernes 
og  Amerikanernes  forbavsende  Records  vil  vi  aldrig  kunne 
naa  paa  den  Maade. 

Allerede  i 12te  Hefte  berørte  jeg,  hvor  afgørende  vig- 
tig Startningen  er  i disse  Løb.  Derfor  bestaar  næsten  hele 
„Arbejdet"  under  Træneringen  Uge  efter  Uge  blot  i be- 
standige Starter.  For  100  Yards  Distancen  løber  man 
saaledes  stedse  50  til  60  Yards  saa  hurtig,  som  det  paa 
nogen  Maade  lader  sig  gøre;  i hvert  eneste  „Spring"  skal 
man  sætte  saa  megen  Kraft,  som  man  formaar.  Kun  en 
Gang  imellem  bør  man  tage  hele  Distancen  for.  — Hvad 
det  hovedsagelig  kommer  an  paa  ved  korte  Løb,  er  Mu- 
skelkraft i Benene  og  ikke  saa  meget  kraftige  og  udhol- 
dende Lunger.  En  god  „sprinter"  tilbagelægger  f.  Eks. 
sine  100  Yards  i et  Aandedrag;  naar  han  slet  ikke  trækker 
Vejret  imens,  staar  han  jo  heller  ikke  i Fare  for  at  tabe 
det  under  Vejs.  De  Muskler,  der  bliver  mest  anstrengte 
ved  det  korte  Løb  og  derfor  ogsaa  bliver  mest  udviklede, 
er  de  paa  den  forreste  Del  af  Laaret,  de  nemlig,  der  ved 
hvert  Spring  bringer  Benet  fremad. 

Vi  gaar  nu  over  til  at  omtale  Middelafstandene.  Af 
disse  er  Fjerdingmilen  (440  Yards)  den  allervanskeligste, 
fordi  man  over  hele  Strækningen  maa  løbe  alt,  hvad  man 
kan.  Til  at  udføre  dette  fordres  der  ikke  alene  den  samme 
Hurtighed  som  ved  de  korte  Løb,  men  ogsaa  allerede  ikke 
saa  liden  Udholdenhed.  For  at  kunne  forene  disse  to 
Egenskaber,  maa  man  for  det  første  have  naturlige  An- 
læg og  dernæst  gennemgaa  en  meget  omhyggelig  Træne- 

ring.  Man  begynder  med  daglig  at  løbe  en  Strækning, 
der  er  noget  længere  end  den  Distance,  man  trænerer  for, 
i langsomt,  men  regelmæssigt  Tempo.  Efter  nogen  Tids 
Forløb  forøger  man  successivt  Hurtigheden,  især  mod  Slut- 
ningen af  Løbet,  men  samtidig  reducerer  man  Distancens 
Længde,  saa  den  tilsidst  ikke  er  større  end  den  Afstand, 
man  forbereder  sig  til.  Fra  nu  af  løber  man  kun  denne 
hver  tredie  eller  fjerde  Dag,  men  det  maa  da  ogsaa  ske 
med  allerstørste  Hurtighed.  Derimod  skal  man  hver  Dag 
løbe  omtrent  den  halve  Længde  i fuld  Fart  og  tillige  flittig 
øve  sig  i korte  Starter.  Thi  endnu  ved  Middelafstandene 
gælder  det  om  ikke  at  tabe  saa  meget  som  en  Femtedel  af 
et  Sekund  ved  Startningen.  Begynderen  maa  imidlertid 
vogte  sig  for  at  overanstrenge  sig  herved,  thi  hans  Muskler 
og  Sener  er  for  det  meste  ikke  de  store  Anstrengelser 
voksne.  Der  er  nemlig  næppe  noget  mere  trættende  end 
saadan  stadig  at  starte  om  igen.  Man  maa  være  meget 
energisk  og  ufortrøden,  men  tillige  forsigtig;  thi  man  kan 
meget  let  forvride  Anklen  og  forstrække  Senerne  ved  denne 
Øvelse.  Hovedsagen  for  Løbere  over  alle  Middeldistan- 
cer er  nøjagtig  at  kunne  bedømme  sine  Kræfter  og  saa 
indrette  Tempoet  derefter,  for  at  man  ikke  under  Løbet 
skal  blive  „færdig"  for  tidlig.  For  at  lære  saaledes  at 
regulere  sin  Hurtighed  bliver  man  ved  at  løbe  efter  Uhret, 
indtil  man  i et  regelmæssigt  Tempo  kan  løbe  en  vis  Af- 
stand aldeles  nøjagtig  i en  given  Tid.  Man  vil  saaledes 
se,  at  der  for  at  vinde  et  Løb  over  en  saadan  Distance 
kræves  ikke  alene  Arbejde  af  Benene  og  Lungerne,  men 
ogsaa  ikke  saa  lidt  af  Hovedet. 

Den  første  Betingelse  for  at  kunne  løbe  over  lange 
Distancer  er  at  have  et  godt  Aandedræt  samt  Udholden- 
hed. Den  for  de  kortere  Afstande  vigtigste  Egenskab, 
Hurtigheden,  vil  her  ikke  i Længden  kunne  udrette  noget. 
Et  Bevis  herfor  er,  at  de  bedste  „Sprinters"  sjælden  for- 
maar  at  vinde  et  Løb  over  en  Mil,  medens  paa  den  anden 
Side  den  bedste  „long-distance-runner“  er  ude  af  Stand 
til  at  yde  noget,  der  er  værd  at  tale  om,  paa  en  kort  Stræk- 

J.  P.  Mflller:  Vink. 

ning.  Vil  man  trænere  for  en  lang  Distance,  begynder  man 
med  at  løbe  en  Mil  i langsomt,  regelmæssigt  Tempo.  Man 
vil  da  være  7 å 8 Minutter  om  det.  Efterhaanden  for- 
mindsker man  nu  Tiden  ved  at  forøge  Hurtigheden,  indtil 
man  kan  gøre  det  paa  5 Minutter.  Er  man  først  i Stand 
til  det,  kan  man  lidt  efter  lidt  udstrække  Løbet,  indtil  man 
naar  den  Distance,  for  hvilken  man  trænerer;  men  sam- 
tidig formindsker  man  atter  Hurtigheden.  Under  Træne- 
ring  til  f.  Eks.  2 Mil  skal  man  altsaa  ganske  vist  løbe 
Distancen  igennem  hver  Dag  i godt  Tempo-,  men  man  be- 
høver kun  en  Gang  i hele  Træneringstiden  at  gøre  det  i 
fuld  Fart.  Jo  længere  den  Distance  er,  man  trænerer  til, 
desto  strengere  maa  man  følge  de  opstillede  Leveregler,  og 
en  desto  større  Sum  af  Arbejde  maa  man  udføre.  Men  for 
at  undgaa  Overtræning,  maa  man  hyppig  hvile  en  hel 
Dag.  Man  skal  ogsaa  gaa  meget,  da  den  sportsmæssige 
Hurtiggang  staalsætter  Benmusklerne  i højere  Grad  end 
Løb.  Det  nøjagtigste  Kendskab  til,  hvad  man  er  i Stand 
til  at  yde,  samt  den  omhyggeligste  Beregning  af  Tempoet 
er  om  mulig  endnu  vigtigere  her  end  ved  Middeldistan- 
cerne. 


En  Fodtour  fra  Paris  til  Aachen. 

(„Dansk  Sportstidende".  1890.) 

Aachen,  d.  30.  Oktbr.  1890. 

Kære  Ven! 

Som  Du  ser,  er  jeg  paa  Vejen  fra  Paris  til  København 
og  har  da  naaet  omtrent  Halvvejen.  Mit  Befordringsmid- 
del har  hidtil  været  Apostlenes  Heste.  Forskellige  sam- 
menstødende Omstændigheder  har  imidlertid  nu  bragt  mig 
til  den  Beslutning  at  lade  hine  hvile  foreløbig  og  i Stedet 
for  benytte  Damphesten,  der  jo  altid  er  noget  hurtigere 
i sine  Bevægelser.  Min  oprindelige  Tanke  var  at  sætte 
en  Landevejs-Rekord  i „Gaa  som  Du  vil*  - Løb  over  Di- 

stancen  Paris — Hamburg,  idet  jeg  vilde  gøre  helst  100  Ki- 
lometer i Døgnet.  Naar  jeg  nu  har  opgivet  det  paa  Halv- 
vejen, behøver  jeg  vist  ikke  at  fortælle  Dig,  at  jeg  kan 
komme  med  fuldgyldige  Undskyldninger,  og  ikke  med 
tomme  Udflugter,  som  mangelfuld  Træning  eller  Blaser 
paa  Fødderne.  Nu  skal  Du  høre  dem,  — saa  vil  jeg 
overlade  Dig  Dommen. 

Mit  Kort  var  ikke  tilstrækkelig  nøjagtigt,  saa  jeg  fire 
Gange  var  paa  gale  Veje,  hvilket  ikke  alene  betyder  et 
Tab  af  Tid  og  Kræfter,  men  det  er  end  mere  til  Skade  i 
moralsk  Henseende.  Saa  er  der  Vejret,  der,  det  indrøm- 
mer jeg,  vilde  have  bragt  ethvert  fornuftigere  Menneske 
til  at  betænke  sig  allerede  i Starten.  I en  hel  Maaned 
havde  det  været  det  dejligste,  klareste  Sommervejr,  uden 
at  Heden  var  i mindste  Maade  trykkende.  Men  den  24de 
maa  Forsynet  pludselig  have  indset,  at  Frankrig  trængte 
haardt  til  at  vandes,  thi  paa  den  Dag  aabnedes  Himlens 
Sluser,  og  i 4 Døgn  regnede  det  næsten  uafbrudt,  om  ikke 
lige  stærkt  hele  Tiden.  Og  jeg  havde  endda  været  saa 
fiffig  at  købe  en  meget  billig  Paraply,  for  paa  den  Maade 
at  narre  Vejret. 

Hvis  Du  kender  Landevejene  i Frankrig,  saa  ved  Du, 
hvilken  Karakter  de  antager  efter  en  saadan  Regnperiode 

— navnlig  da  i de  umaadelige  Skove  paa  Grænserne.  — 
Det  allerværste  var  dog,  at  jeg  den  4de  Dag  var  saa  uhel- 
dig at  tabe  min  Portemonnaie,  saa  jeg  maatte  slaa  mig 
igennem  med  nogen  Smaamønt,  som  tilfældig  havde  for- 
vildet sig  ned  i min  Billet-  og  venstre  Bukselomme.  Hvil- 
ken glimrende  Illustration  jeg  derved  blev  til  det  gamle 
Ord : Uden  Mad  og  Drikke,  duer  Helten  ikke,  er  ikke 
svært  at  forestille  sig.  — Saa  er  der  endelig  en  Omstæn- 
dighed endnu,  som  var  til  Hinder  for  min  hurtige  Fremad- 
skriden,  uden  at  jeg  dog  — det  pointerer  jeg,  forstaar  Du ! 

— vil  bruge  den  som  Undskyldning.  Mine  Støvler  var 
virkelig  for  tunge  og  sømbeslaaede  til  at  løbe  med,  skønt 
der  ellers  er  en  sjælden  god  Gang  i dem,  og  de  er  altid 
noget  lettere  end  baade  „Camp“-,  Alpe-  og  Dykkerstøvler. 

Lad  mig,  medens  jeg  er  ved  Beklædningen,  gøre  Rede  for 
min  øvrige  Udrustning.  Lange,  meget  tykke  Strømper; 
meget  lette,  vide  Knæbenklæder,  uden  noget  i Lommerne 
for  ikke  at  genere  Benene.  En  svær  Flonelsskjorte  med 
dobbelt  Bryst.  Tilknappet  Jakke,  hvori  var  pakket  i den 
indvendige  Brystlomme:  Tegnebog  med  Politipas;  i højre 
Sidelomme:  et  Reservelommetørklæde,  Tandbørste,  Saks 
og  Kam,  en  lille  Dosis  Sodapulver  og  Vaselin,  samt  et  lille 
Stykke  Sæbe ; i Billetlommen : en  Æske  Stormsvovlstikker 
og  et  lille  Lys.  I venstre  Sidelomme : Kort,  Notebog  og 
noget  Avispapir.  I den  udvendige  Brystlomme : Porte- 
monnaie,  Uhr  og  øverst  et  Lommetørklæde.  Et  stort  Silke- 
halstørklæde. En  let  Rejsehue,  som  jeg  i Reglen  bar  ind- 
stukken  mellem  1ste  o^  2den  Knap  i Frakken,  undtagen 
ved  højtideligere  Lejligheder,  f.  Eks.  naar  jeg  kom  igen- 
nem en  By;  saa  satte  jeg  den  nemlig  paa  Hovedet,  for 
ikke  at  forskrække  de  Indfødte  mere  end  højst  nødven- 
digt. Et  Par  Hjorteskindshandsker,  hvormed  jeg  allerede 
den  2den  Dag  lyksaliggjorde  en  Vognmandskusk,  da  de 
besværede  mig  for  meget.  Og,  last  but  not  least,  min 
Paraply,  den  første,  jeg  nogensinde  har  ejet.  Det  er  med 
taknemmelige  Følelser,  jeg  tænker  tilbage  paa  den;  den 
gjorde  mig  virkelig  udmærket  Tjeneste,  og  jeg  benyttede 
den  da  ogsaa  saa  grundig,  at  den  var  fuldstændig  uleve- 
dygtig.  før  jøg  kom  hertil.  — Notebogen  benyttede  jeg 
dels  til  selv  at  gøre  Optegnelser,  dels  lod  jeg  enhver,  jeg 
traf  — naar  han  da  kunde  læse  og  skrive  — med  sin  Un- 
derskrift bevidne  at  have  truffet  mig  til  Fods  paa  det  Sted 
til  den  Tid.  — Jeg  havde  trænet  en  8 Dages  Tid  i Paris’ 
Omegn.  Saaledes  havde  jeg  en  Dag  om  Formiddagen 
været  5 Kilometer  paa  den  anden  Side  af  St.  Denis  og  om 
Eftermiddagen  i Versailles,  begge  Steder  med  Notre-Dame 
som  Udgangspunkt.  Derfra  regnes  nemlig  alle  Afstande 
paa  Milepælene. 

Fredag  d.  24de  Oktbr.  Kl.  3,20  Min.  Eftm.  passerede 
jeg  la  porte  de  la  Villette,  og  saasnart  jeg  var  ude  af  For- 
stæderne, slog  jeg  over  i et  jævnt  Løb,  som  jeg  vedlige- 
holdt, indtil  Mørket  forhindrede  mig  i at  se,  hvor  jeg 

traadte.  Det  var  allerede  bælgmørkt  Kl.  5^,  og  saa  reg- 
nede det  jo  stadig.  — Kl.  7,50  Min.  naaede  jeg  Danimartin, 
der  ligger  paa  en  meget  høj  Bakke,  36  Km.  fra  Paris.  Jeg 
indtog  her  en  let  Aftensmad  i Kroen  og  forbavsede  dens 
Beboere,  fordi  jeg  ikke  vilde  forblive  der  i det  Herrens 
Vejr,  men  vilde  spadsere  videre  om  Natten.  — De  franske 
„National-Router“  er  fra  Napoleons  Tid  brolagte  med  store 
Sten,  lige  fra  Hovedstaden  til  Grænserne.  Paa  begge  Sider 
af  Stenbroen  er  der  Grønsvær  og  undertiden  en  Gangsti, 
som  altid  for  hvert  10de  Skridt  er  gennemskaaret  af  en 
dyb  Afløbsrende  for  Vandet.  Du  gode  Giid,  hvor  disse 
Afløbsrender  har  irriteret  mig ! Naturligvis  er  det  den  rene 
Fordærvelse  at  gaa  i længere  Tid  paa  saadan  gammel, 
ujævn  Brolægning;  men  jeg  var  nødt  til  det,  naar  det  var 
mørkt,  og  saa  i Skovene,  hvor  Grønsværet  var  en  næsten 
bundløs  Sump.  — Kl.  ca.  1 1 naaede  jeg  Nanteuil.  Aldrig 
vil  jeg  glemme  dette  forbandede  Hul,  hvor  jeg  traskede  om 
til  Kl.  1,  før  jeg  fandt  den  rette  Udgang.  Paa  mit  Kort 
gik  Vejen  videre  i lige  Retning  fra  et  Punkt  diametralt 
modsat  af,  hvor  den  kom  ind  i Byen.  Men  i Virkeligheden 
krummede  Hovedgaden  sig  som  et  5,  saa  man  et  Stykke 
skulde  gaa  lige  tilbage.  Det  opdagede  jeg  som  sagt  først 
efter  2 Timers  ihærdige  Undersøgelser  — efter  at  jeg 
havde  været  et  Stykke  ud  ad  tre  forskellige  andre  Veje, 
der  førte  fra  Byen.  Vejvisere  var  der  en  sørgelig  Mangel 
paa,  og  den,  jeg  tilsidst  fandt,  var  saa  høj,  at  jeg  maatte 
klatre  op  ad  den  og  bruge  en  Mængde  Svovlstikker,  før  jeg 
fik  tydet  Indskriften. 

Landsbyerne  her  er  meget  vidt  forskellige  fra  vore. 
De  har  høje,  sammenbyggede  Stenhuse  med  tykke  Mure 
og  Træluger  eller  Skodder  i Stedet  for  Vinduer,  og  de 
smalle,  mørke,  rædselsfuldt  brolagte  Gader  slynger  sig  som 
en  Labyrinth.  I en  Guerillakrig  vilde  det  være  udmærkede 
Smaafæstninger. 

Jeg  havde  slet  ikke  tænkt  paa  at  forsyne  mig  med  Lev- 
netsmidler  for  Natten,  og  allerede  nu  var  jeg  sulten  som  en 
Ulv  og  end  mere  tørstig.  Men  de  Byer,  jeg  kom  igennem, 
var  som  uddøde,  saa  der  var  ikke  andet  for  end  at  øve 

sin  Taalmodighed.  Saa  kom  jeg  til  en  Skov,  og  Time  efter 
Time  gik  jeg  fremad,  uden  at  den  syntes  at  skulle  faa 
Ende.  Paa  en  Gang  saa  jeg  et  klart  Lys  langt  borte.  Det 
stimulerede  mig  i høj  Grad,  thi  jeg  tænkte;  hvor  der  er 
Lys,  er  der  ogsaa  Mennesker,  og  saa  kan  man  vel  faa 
noget  at  drikke. 

Endelig  naaede  jeg  derhen.  Det  viste  sig  at  være  en 
stor  Lygte,  der  hang  ved  en  Jernbaneoverkørsel,  men  Bane- 
vogter var  der  intet  Spor  af.  Noget  skuffet  satte  jeg  mig 
under  Lygten  og  studerede  Kortet,  hvorefter  jeg  fortsatte 
min  Vandring,  — i stadig  højere  Grad  kun  opfyldt  af  én 
Tanke,  ét  Ønske,  nemlig  Vand!  Endelig  da  Klokken  var 
lidt  over  4,  drejede  Vejen  ud  af  Skoven,  og  der  viste  sig 
da,  i en  Afstand  af  c.  ^ dansk  Mil,  for  mit  forbavsede 
Blik  et  Fænomen,  som  jeg  ikke  fik  regnet  ud,  hvad  det 
kunde  være,  før  jeg  var  lige  derved.  Jeg  vidste,  at  der 
maatte  være  mindst  10  Km.  til  den  nærmeste  lille  By  — 
og  hvilken  lille  By  er  oplyst  saa  overdaadig  paa  den  Tid 
af  Døgnet!  Jeg  saa  nemlig  en  hel  Række  mindre  Lys  og 
højt  over  dem  2 store  elektriske  Blus,  hvis  Straalebundter 
paa  en  mærkelig  Maade  blev  afbrudte  af  noget,  der  lignede 
høje,  mørke  Taarne.  Ovenover  faldt  Lyset  meget  stærkt 
paa  nogle  hvide,  stillestaaende  Skyer,  medens  der  forøvrigt 
rugede  Stilhed  og  uigennemtrængeligt  Mørke  over  hele 
Egnen.  Jeg  forstærkede  mit  Tempo  for  at  faa  Gaaden  løst 
og  se,  hvad  Pokker  det  kunde  være  for  et  Fepalads ; thi 
saadant  noget  lignede  det.  Og  saa  var  det  dog  noget  saa 
prosaisk  som  vel  tænkeligt,  nemlig  en  Sukkerfabrik,  hvor 
der  jo  i „Campagnen"  arbejdes  baade  Dag  og  Nat.  Jeg 
vadede  i Moradset  gennem  forskellige  Gaardspladser  og 
naaede  et  Slags  Marketenderi,  hvor  jeg  satte  mig  paa  en 
Bænk  og  i en  Fart  destillerede  en  hel  Karaffel  Vand  med 
et  Par  Glas  Rhum,  for  ikke  at  forkøle  Maven.  Jeg  spurgte 
Manden,  om  han  havde  noget  spiseligt,  og  han  kom  saa 
med  et  stort  Hvedebrød  og  en  Stump  Spegepølse.  Aah! 
hvor  det  smagte.  Da  der  ikke  var  mere  tilbage,  og  jeg 
havde  faaet  min  Bog  paaskreven,  rejste  jeg  videre.  Vejret 

var  raakoldt,  og  jeg  var  vaad,  saa  det  var  ikke  nogen  abso- 
lut oplivende  Morgentur.  Tilmed  maatte  jeg  over  nogle 
uforskammet  stejle  Bakker. 

Kl.  6^  kom  jeg  til  Villers  Cotteréts,  en  lille  Købstad, 
hvor  Folk  var  ved  at  krybe  ud  af  Fjerene.  Forgæves  var 
jeg  inde  3 — 4 Steder  for  om  muligt  at  faa  noget  varmt  i 
Livet,  men  man  var  først  ved  at  feje  Gulv  i de  forskellige 
Kaféer. 

Endelig  blev  jeg  vist  hen  i en  Vognmandsforretning, 
hvor  jeg  for  gode  Ord  og  Betaling  fik  Café-au-lait,  et  Hvede- 
brød og  2 raa  Æg  — og  derpaa  afsted  igen.  Lidt  udenfor 
Byen  kom  jeg  igen  ind  i en  Skov,  der  viste  sig  at  være  14 
Km.,  altsaa  2 danske  Mil  paa  den  Led,  jeg  gik  den  igennem, 
— om  det  var  Længden  eller  Bredden,  ved  jeg  ikke.  Føret 
var  yderst  slet  og  Vejen  stadig  meget  bakket,  og  hvad  der 
var  det  værste,  pludselig  begyndte  den  venstre  Støvle  at 
gnave  Benet  oven  over  Anklen.  Jeg  kan  ikke  nægte,  at 
det  kom  mig  noget  uventet,  og  jeg  følte  mig  situeret  som 
en  Dampskibsfører,  naar  der  er  gaaet  Bræk  paa  Maskinen 
i rum  Sø.  Jeg  lagde  bi  ved  en  Kilometer-Sten  for  at  under- 
søge Skaden.  Der  var  allerede  Hul  paa  Forhudningen. 
Jeg  smurte  et  godt  Lag  Vaselin  paa,  lagde  Reservelomme- 
tørklædet over,  hvorefter  jeg  holdt  den  gaaende  med  halv 
Kraft,  skønt  Smerterne  var  i stadig  Tiltagende. 

Jeg  var  imidlertid  kommen  ud  af  Skoven  og  nærmede 
mig  efterhaanden  Fæstningen  Soissons;  men  mine  Bevæ- 
gelser blev  ogsaa  stadig  ynkeligere  og  langsommere.  Hvert 
Øjeblik  mødte  jeg  nu  en  Afdeling  Militair  eller  en  enkelt 
bereden  Officer,  og  jeg  gjorde  saa  naturligvis  fortvivlede 
Anstrengelser  for  at  stramme  mig  op. 

Jeg  saa  en  By,  der  laa  i en  dyb  Dal  nedenfor  Vejen, 
omgiven  af  stejle  Højder.  Da  jeg  var  vis  paa,  at  det  var 
Soissons,  kravlede  jeg  med  Besvær  derned,  men  fik  den 
Besked,  at  der  endnu  var  6 Kilometer  til  nævnte  Stad. 

Jeg  maatte  altsaa  op  igen,  da  jeg  for  enhver  Pris  vilde 
have  de  100  Km.,  før  jeg  holdt  Rast.  Men  først  Kl.  12i 
naaede  jeg  dertil.  Der  manglede  endnu  omtrent  3 Timer 

i Udløbet  af  det  første  Døgn,  og  jeg  havde  altsaa  i den  Tid 
tilbagelagt  14^  danske  Mil.  Efter  at  have  vederkvæget 
mig  med  rigelig  Mad  og  Drikke,  gik  jeg  i Seng.  Kl.  6 
blev  jeg  atter  vækket  og  indtog  igen  en  solid  Middag.  Efter 
at  have  skrevet  nogle  Breve  og  faaet  mig  en  Passiar  med 
en  sportsvenlig  Fotograf,  der  havde  set  de  danske  Gym- 
nastikere  paa  Udstillingen,  gik  jeg  til  Ro  og  sov  til  Kl.  7 
næste  Morgen.  Hver  Aften  badede  jeg  Fødderne  i Alko- 
hol, og  om  Morgenen  vadskede  jeg  hele  Kroppen  og  smurte 
Fødderne  godt  ind  i Vaselin. 

Søndag  Morgen  Kl.  8^  forlod  jeg  Soissons.  Min  re- 
spektstridige Støvle  havde  jeg  narret  ved  at  lægge  en  sam- 
menfoldet Avis  i Bunden,  under  Hælen  af  min  Fod,  saa  at 
den  blev  hævet  noget  i Vejret.  Herefter  var  den  stadig 
lige  saa  føjelig  som  dens  Kammerat.  Det  regnede  endnu 
livlig,  i Reglen  2 Timer  ad  Gangen  med  et  Pusterum  af 
5 Min.,  saa  jeg  lige  kunde  faa  Tid  til  at  pudse  Næsen  og 
ryste  Paraplyen. 

Kl.  1 naaede  jeg  Laon,  en  By  paa  10,000  Indbyggere 
beliggende  paa  Toppen  af  et  fuldstændigt  isoleret  Klippe- 
parti med  stejle  Vægge.  Havde  jeg  vidst,  at  jeg  straks 
maatte  ned  igen  paa  den  anden  Side,  havde  jeg  ikke  an- 
vendt Tid  og  Kræfter  paa  at  kravle  over  dette  Bjerg.  Men 
jeg  belønnedes  med  en  smuk  Udsigt.  Igennem  Byen  fik 
jeg  mig  en  Passiar  med  en  katholsk  Præst,  der  talte  baade 
Engelsk  og  Tysk,  og  i det  Hele  besad  grundige  Kundskaber. 
Saaledes  vidste  han,  at  Preusserne  havde  taget  Als  i 1864. 
Ellers  havde  Folk,  jeg  traf,  meget  vage  Begreber  om  Dan- 
mark. (Det  vakte  altid  Forbavselse,  naar  jeg  fortalte,  at 
man  ikke  talte  Tysk,  men  at  Dansk  var  et  selvstændigt 
Sprog).  — 

Jeg  købte  mig  i Laon  to  store  Pærer,  der  var  dejlige 
at  se  til  udvendig,  hvorfor  jeg  glædede  mig  meget  til  at 
spise  dem,  naar  jeg  kom  udenfor  Byen.  Desværre  var 
den  ene  halv-  og  den  anden  helraadden  indvendig. 

Kl.  3 om  Eftermiddagen  overfaldtes  jeg  af  en  hel  Orkan 
med  rædsomt  Regnskyl ; intet  Hus  eller  andet  Ly  var  at 

øjne.  Jeg  lukkede  Paraplyen  og  gav  mig  til  at  løbe  for 
ikke  at  blive  kold. 

Snart  dukkede  nogle  store  Kornhæs  frem  i Horisonten. 
For  at  komme  hen  til  et  af  dem  vadede  jeg  gennem  en 
dyndet  Pløjemark.  Selvfølgelig  var  Bygen  dreven  over  i 
samme  Øjeblik,  hvad  jeg  naturligvis  ikke  var  uvidende  om 
iforvejen;  men  jeg  vilde  blot  konstatere  dette  gamle  Fak- 
tum ved  et  nyt  heldigt  Forsøg.  Jeg  vadede  derfor  straks 
tilbage  til  Landevejen.  Den  skarpe  Vind  havde  næsten 
tørret  mig,  saa  kom  der  en  ny  Dravat.  Denne  Gang  var 
jeg  saa  heldig  straks  at  finde  en  Stenhule  i Volden  ved 
Vejkanten,  og  Bygen  var  hurtig  færdig.  — 

Ved  Mørkets  Frembrud  kom  jeg  til  en  lille  Landsby; 
sulten  og  tørstig  var  jeg,  men  forgæves  ledte  jeg  efter 
Kroen : der  var  nemlig  ingen. 

En  Dreng,  som  jeg  adspurgte,  fortalte  mig,  at  Bageren 
boede  en  5 Minuters  Vej  hen  ad  en  Sidegyde.  Da  denne 
var  ét  Morads,  betænkte  jeg  mig  lidt;  men  Udsigten  til  et 
varmt  Hvedebrød  var  altfor  tillokkende.  Jeg  gik  baade  5 
og  10  Min.  — saa  mødte  jeg  en  gammel  Mand,  som  gav 
mig  den  trøsterige  Besked,  at  saalænge  han  kunde  mindes, 
havde  der  aldrig  boet  nogen  Bager  der  i Egnen.  Jeg  kom 
lidt  op  at  skændes  med  ham;  men  vi  blev  dog  snart  saa 
gode  Venner,  at  han  tilbød  mig  at  vise  mig  en  Genvej  over  til 
Chauséen.  Saa  traskede  han  rask  foran,  hen  over  Mar- 
kerne, gennem  tykt  og  tyndt  — mest  af  det  sidste  — langs 
Kanten  af  en  stor  Dam  og  over  et  Vandløb  med  en  enkelt 
raadden  Planke  som'  Bro.  Dyndet  blev  hængende  paa  mine 
Uldstrømper,  og  Vandet  sprøjtede  mig  i Ansigtet ; men  jeg 
havde  intet  andet  at  gøre  end  at  følge  Trop.  Munden  løb 
i etvæk  paa  Gubben ; han  var  meget  selvbevidst  og  haanede 
mig,  fordi  jeg  ikke  rigtig  forstod  hans  Fransk  og  ikke  en- 
gang kendte  Vej  her.  Men  det  værste  var  dog,  at  jeg  kunde 
være  saa  dum  at  tro,  at  der  var  andre  Folkeslag  i Verden 
end  Franskmænd  og  Tyskere.  Da  vi  skiltes  paa  Lande- 
vejen, gav  han  mig  gode  Raad  og  Formaninger  med  paa 
Rejsen. 

Endelig  Kl.  8 naaede  jeg  Flækken  Marie.  Da  jeg  var 
saa  overmaade  sulten,  var  jeg  saa  forsynlig  at  lægge  Bund 
med  et  stort  Hvedebrød  fra  Bageren,  førend  jeg  begyndte 
paa  Dineren  i „Grand  Hotel" . Det  var  ogsaa  lige  netop, 
jeg  var  mæt,  da  jeg  havde  spist  Suppe,  1 Fisk,  ^ Fugl, 
3 Stkr.  Steg,  Ost,  2 store  Pærer  samt  Vindruer.  Værten 
var  en  gammel  Militair.  Han  viste  mig  et  stort  Værk  med 
Farvetryk  af  alle  Nationers  Soldateruniformer.  Der  var 
f.  Eks.  en  nøjagtig  Gengivelse  af  en  dansk  Pioner  i felt- 
mæssig Paaklædning.  Et  større  Billede  af  et  dansk  Land- 
skab prydedes  med  et  Par  beredne  lyseblaa  Gendarmer, 
beskæftigede  med  Undersøgelsen  af  et  Par  Haandværks- 
svendes  Dokumenter. 

Mandag  Morgen  Kl.  8i  forlod  jeg  Byen.  Her,  et  Sted 
mellem  Marie  og  Lugny,  var  det,  jeg  tabte  min  Porte- 
monnaie,  der  indeholdt  hele  min  i Sydamerika  sammenspa- 
rede Formue.  Jeg  har  rimeligvis  med  Tørklædet  revet  den 
op  af  Lommen.  Hvad  der  forøvrigt  tilfældigt  befandt  sig 
i mine  Lommer,  var  knap  4 Francs,  og  der  var  endnu  over 
200  Km.  til  Aachen,  hvor  jeg  vidste,  der  var  Penge  til  mig 
paa  Posthuset. 

Det  var  mig  indlysende,  at  jeg  maatte  sætte  Tæring 
efter  Næring,  hvis  jeg  vilde  naa  Maalet  levende,  saa  min 
Frokost  var  ikke  overdaadig : Hvedebrød  og  Kildevand  — 
og  jeg  maatte  næsten  betragte  det  som  en  Hjælp  fra  oven, 
da  jeg  noget  senere  kom  til  en  Række  Æbletræer  ved  Vej- 
kanten. Hele  Grøftebunden  var  fuld  af  modne  Æbler. 
Efter  at  have  spist  saa  mange,  jeg  kunde  rumme,  fyldte 
jeg  ca.  I Skæppe  „udsøgte"  Frugter  i min  Paraply,  hvor- 
paa  jeg  fortsatte  min  Vandring  uden  at  nære  Bekymringer 
for  Middagsmaden. 

Toldbetjenten  udenfor  Vervins  skelede  slemt  til  min  op- 
spilede Paraply,  der  ganske  vist  ogsaa  saa  noget  mistæn- 
kelig ud.  Men  formodentlig  har  jeg  som  et  Hele  udgjort 
en  tilsyneladende  uskyldig  Fremtoning,  eftersom  jeg  slap 
for  Tiltale.  En  Mils  Vej  længere  fremme  begyndte  det  paa 
engang  at  regne  stærkt.  Nu  var  gode  Raad  dyre;  thi  jeg 

vilde  nødig  blive  vaad,  men  lige  saa  nødig  opgive  mine 
Æbler.  Jeg  fandt  dog  snart  en  Udvej,  nemlig  at  spise  til 
Middag  med  det  Samme.  — Kl.  var  rigtignok  kun  11,  men 
Appetiten  manglede  ikke.  Altsaa  satte  jeg  mig  paa  en  Vej- 
sten med  Paraplyen  over  mig,  efter  at  have  heldt  Indholdet 
ud  i Græsset.  Et  Hvedebrød  havde  jeg  købt  i Vervins,  og 
nu  skrællede  jeg  Æblerne  tykt  for  at  faa  Plads  til  saa 
mange  som  muligt.  Jeg  maatte  dog  lade  3 — 4 Stykker 
ligge.  — Paa  Kortet  var  der  den  dejligste  lige  Landevej  fra 
Vervins  til  Hirson;  men  ikke  saa  i Virkeligheden.  Vejen 
blev  stadig  smallere,  og  forgrenede  og  bugtede  sig  rædsomt. 

Endelig  kom  jeg  til  en  Korsvej,  i hvis  Midte  der  stod 
en  gammel  Vejviser.  Denne  havde  i Tidens  Løb  drejet  sig 
45“  om  sin  egen  Axe,  saa  Vingerne  nu  viste  nøjagtig  midt 
imellem  de  4 Veje.  Da  jeg  ikke  havde  Tid  til  at  vente,  me- 
dens jeg  kunde  faa  konstateret  Drejningsretningen,  maatte 
jeg  lade  Tilfældet  raade,  og  betænkte  mig  naturligvis  ikke 
længe,  da  jeg  jo  bestemt  vidste,  at  den  Vej,  jeg  endelig 
valgte,  vilde  være  den  forkerte. 

Langt  om  længe  traf  jeg  en  Arbejdsmand,  der  oplyste 
mig  om,  at  der  ikke  var  noget  til  Hinder  for  at  komme  til 
Hirson  ad  den  Vej ; men  den  gik  først  igennem  et  Par  andre 
Byer,  saa  hvis  jeg  ikke  havde  meget  god  Tid,  vilde  han 
raade  mig  til  at  skraa  over  nogle  Marker  op  til  en  Skov, 
som  han  viste  mig.  Det  var  en  temmelig  drøj  Tur,  men 
den  fik  jo  Ende.  Jeg  kom  ind  til  Hirson  østfra,  i Stedet  for 
fra  Vest,  saa  jeg  maa  være  gaaet  meget  forkert.  — Kl.  var 
bleven  næsten  4;  jeg  spiste  her  2 Portioner  Mælkebrød. 
Paa  den  anden  Side  Hirson  begyndte  en  stor  Skov,  der 
strakte  sig  langt  over  Grændsen.  Det  var  netop  ved  at 
blive  mørkt,  og  det  haglede  af  al  Kraft,  da  jeg  standsede 
ved  en  Korsvej.  Medens  jeg  stod  her  tvivlraadig,  — Kor- 
tet var  som  sædvanlig  unøjagtigt  — kom  der  en  frelsende 
Engel  i Skikkelse  af  en  Grændsegendarm.  Han  tilbød  mig 
sit  Følgeskab,  hvad  jeg  naturligvis  modtog ; men  jeg  blev 
til  Gengæld  underkastet  et  grundigt  Krydsforhør.  Han  for- 
stod ikke,  at  jeg  turde  udsætte  mig  for  de  Farer,  der  vare 

forbundne  med  slige  Enevandringer  i Mørke;  men  han  ud- 
talte gentagne  Gange,  at  jeg  var  fuldstændig  sikker,  saa- 
længe  jeg  fulgtes  med  ham.  Jeg  svarede,  at  jeg  i Syd- 
amerika var  bleven  vænt  af  med  at  være  bange,  men  jeg 
var  ham  meget  taknemmelig  for  hans  behagelige  Selskab. 
Da  vi  passerede  den  belgiske  Grændse,  viste  han,  hvor  den 
skulde  være;  men  jeg  kunde  ikke  se  den  paa  Grund  af 
Mørket. 

Vejret  havde  imidlertid  helt  forandret  sig;  det  var  Maa- 
neskin  og  Frostvejr,  — Kl.  7^  naaede  jeg  Landsbyen  Sel- 
vignes  og  fandt  efter  nogen  Omflakken  Kroen.  52  Kilo- 
meter var  Alt,  hvad  jeg  havde  drevet  det  til  den  Dag.  Kro- 
folkene vare  et  Par  gamle,  gemytlige,  døve  Mennesker  med 
3 Døttre,  der  ikke  længere  vare  unge.  De  snakkede  i Mun- 
den paa  hverandre,  den  Ene  højere  end  den  Anden.  Saa- 
snart  jeg  havde  faaet  noget  Aftensmad,  forlangte  jeg  at 
komme  i Seng.  Jeg  havde  taget  mine  Støvler  af  og  laant 
et  Par  umaadelige  Trætøfler,  som  jeg  tabte  et  Par  Gange, 
inden  jeg  naaede  op  ad  Trappen  til  Gæsteværelset.  Dette 
var  en  stor  firkantet  men  lavloftet  Sal  med  5 kolossale 
Senge.  Jeg  var  nær  aldrig  kommen  op  i min.  Jeg  turde 
ikke  tage  Tilløb  og  voltigere  derop ; saa  havde  jeg  slaaet 
Hovedet  i Stykker  mod  Loftet.  Ved  Hjælp  af  en  Stol  og 
en  Servante  fik  jeg  endelig  bestegen  dette  ophøjede  Leje, 
hvor  jeg  øjeblikkelig  faldt  i Søvn. 

Jeg  vaagnede  ikke  før  Kl.  næste  Morgen.  Solen 
skinnede  ind  ad  Vinduerne,  og  der  var  Rim  paa  Træerne. 

Jeg  lod  mig  glide  ned  af  Sengen,  kom  i en  Fart  i Klæ- 
derne og  Tøflerne  og  begyndte  Nedstigningen  til  underste 
Etage.  Familien  havde  længe  ventet  paa  min  Tilsyne- 
komst. Jeg  blev  ført  op  i Stadsstuen  og  anbragt  ved  et  lille 
firkantet  Bord  midt  i Salen,  opvartet  af  de  3 Gratier.  Jeg 
drak  3 store  Kopper  Kaffe,  en  til  Ære  for  hver  af  mine 
Værtinder,  og  spiste  3 Rundtenommer  Smørrebrød,  hver 
med  et  Fladeindhold  af  70  Kvadrattommer;  hvorefter  jeg 
følte  mig  tilstrækkelig  styrket  til  at  bryde  op.  Man  kan 
ikke  kalde  Belgien  et  dyrt  Land  at  rejse  i — hele  Sviren  i 

Selvignes  kostede  mig  1 Fr.  80  Cent ! Med  Forsæt  havde 
jeg  udsovet  her,  da  jeg  vidste,  at  der  ikke  vilde  vanke 
Søvn  før  i Aachen,  hvor  jeg  i heldjgste  Tjlfælde  kunde 
være  om  36  Timer.  Kl.  10  var  jeg  atter  i Gang;  Vejr  og 
Føre  var  lige  udmærkede. 

Landsbyerne  i Belgien  have  et  venligt  og  pynteligt  Ud- 
seende. Flusene  ere  høje  og  skjfertækkede.  Kirken  for- 
synet med  et  slankt  Spir.  I Mørkningen  mødte  jeg  et  mær- 
keligt Køretøj,  nemlig  en  stor  Vogn  med  en  voxen  Mand  og 
Bagage,  trukken  af  3 Hunde  — og  det  gik  rask.  Kl.  7, 
10  Min.  passerede  jeg  PhjMppeville,  hvor  jeg  købte  ^ Pd. 
Chocolade,  som  jeg  havde  megen  Fornøjelse  af  hele  Natten. 
Flere  Timer  gik  jeg  gennem  Skov  i klart  Maaneskin  og  stille 
Frost.  Kl.  3 kom  jeg  til  Dinant,  der  ligger  ved  Bredden  af 
Meuse,  klinet  op  ad  en  lodret  Klippevæg,  der  er  dobbelt 
saa  høj  som  Byens  Kirketaarn.  Maanens  Straaler  kunde 
ikke  finde  Vej  til  Bunden  af  de  smalle  Gyder.  Jeg  gik 
forkert  i Byen,  men  kom  derved  til  en  Vognmandsstald, 
hvor  man  allerede  var  paa  Benene.  Her  fik  jeg  rigtig  Be- 
sked om  Vejen,  samt  en  kærkommen  Hjertestyrkning.  — 
Kl.  5o  kunde  jeg  næsten  ikke  mere.  Taage  og  gennem- 
trængende Kulde  isnede  min  Krop ; kun  under  Fodsaalerne 
brændte  det  med  en  Fornemmelse  af  tusind  Knappenaals- 
stik.  Jeg  støttede  mig  tungt  til  Paraplyen  og  slæbte  Benene 
efter  mig,  medens  Søvnen  var  lige  ved  at  overvælde  mig. 
Da  skete  der  ligefrem  et  Mirakel  med  mig:  uden  nogen 
ydre  Aarsag  blev  jeg  i mindre  end  5 Minuter  saa  let  og 
livlig,  at  jeg  løb  2 Kilometer  og  fortsatte  dernæst  Marchen 
med  en  Fart  af  en  Mil  i Timen.  Søvnighed,  Udmattelse  og 
Ømhed  vare  som  blæste  bort.  Min  Forbauselse  og  Glæde 
kendte  ingen  Grændser.  Det  er  sikkert,  at  da  jeg  om  Afte- 
nen naaede  Aachen,  var  jeg  ikke  nær  saa  schakmat,  som 
jeg  havde  været  denne  Morgen.  Jeg  har  før  iagttaget  en 
saadan  tilsyneladende  umotiveret  Fornyelse  af  Livskraften, 
men  aldrig  saa  paafaldende  tydelig.  — Ciney  passeredes  Kl. 
6,  Pailhe  Kl.  9.  — Efter  en  billig  Frokost  fortsatte  jeg.  Det 
gode  Føre  og  den  lette  Frostluft  hjalp  mig.  Kl.  12^  naaede 

jeg  Neuville  og  endelig  Kl.  3 Liége.  Marchen  gennem  de 
lange,  smudsige  Gader  i det  tætte  Kulstøv  var  ikke  behage- 
lig. Jeg  var  usædvanlig  heldig  med  straks  at  finde  den 
rette  Vej  til  Aachen.  Kl.  5|  passerede  jeg  Herve,  Kl.  7 
Henri  Chapelle  og  endelig  Kl.  10^  naaede  jeg  Udkanten 
af  Aachen.  Kl.  11,  Onsdag  Aften  den  29.  Oktober  ankom 
jeg  til  min  Fodturs  Endestation,  Hotel  „Elefanten**.  Hvad 
der  mest  havde  plaget  mig  de  sidste  Mil,  var  en  intensiv 
Sult.  Men  jeg  svælgede  nu  i Beuffer  med  Spejlæg.  Jeg 
gik  i Seng  og  sov  til  næste  Dags  Eftermiddag  Kl.  5;  16  Ti- 
mer uden  at  vaagne.  Men  jeg  havde  ogsaa  i 37  Timer  til- 
bagelagt 175  Km.  eller  c.  25  danske  Mil.  Hele  Turen  var 
382  Km.  eller  c.  54  Mil,  i 5i  Dag. 


Fodsporten  i „Vort  Forsvar‘^ 

(„Dansk  Sportstidende 9.  Juni  1893.) 

For  nogle  Aar  tilbage  bragte  „Familiejournalen**  s Tillæg 
en  Række  populære  Skildringer  af  og  Anvisninger  til  at 
drive  forskellige  Idrætter.  Forfatteren  var  en  Kaptajn  i 
Hæren ; jeg  erindrer  ikke  længer  Navnet.  Den  Vidtløftig- 
hed, hvormed  Emnet  behandledes,  var  saa  meget  mere  beun- 
dringsværdig, som  Vedkommende  tilsyneladende  ganske  var 
blottet  for  praktisk  Kendskab  til  eller  Forstaaelse  af,  hvad 
han  skrev  om.  Jeg  vil  blot  nævne  et  Par  Eksempler  paa 
de  Misforstaaelser,  hvoraf  der  vrimlede. 

Ved  Omtalen  af  de  engelske  Universitetskaproninger 
fortaltes  der,  at  Gennemsnitsvægten  af  de  trænede  Studen- 
ter var  ca.  180  Pd. ! U Et  andet  Sted,  hvor  Verdens  be- 
rømte Kapløbere  blev  omtalt,  stod  der,  at  den  allerbedste, 
der  havde  eksisteret,  var  en  Englænder  ved  Navn  Cham- 
pion!^). 

*)  180  Ib.  er  kun  c.  162  Pund  = 81  kg. 

2)  Hans  Titel  som  Mesterløber. 

Den  Rekord,  som  i sin  Tid  blev  sat  af  Familiejournalens 
„sportskyndige“  Officer,  er  imidlertid  for  nylig  af  en  Krigs- 
kammerat bleven  slaaet  temmelig  overlegent.  Det  er  gaaet 
for  sig  i „Vort  Forsvar" s Spalter  (Nr.  319  og  321)  under 
Overskrift:  „Udholdenhedsvandringer.  Tildels  efter  tysk 
Kilde  ved  E.  R." 

Da  jeg  hidtil  har  gaaet  i den  Formening,  at  vore  Offi- 
cerer, i Modsætning  til  de  franske,  engelske,  svenske  og  nu 
ogsaa  de  tyske,  holdt  sig  for  gode  til  at  tage  Fodsporten 
under  Armen,  i Lighed  med  og  sideordnet  Skydning,  saa  vil 
jeg  ikke  nægte,  at  jeg  straks  blev  glædelig  overrasket  ved 
at  se  en  saadan  Artikel  i „Vort  Forsvar" , og  det  til  Trods  for 
mit  Kendskab  til,  hvor  længe  der  herhjemme  er  imellem 
Skriveri  og  Handling.  Men  allerede  da  jeg  havde  læst  den 
første  Spalte,  løb  det  fuldstændig  rundt  for  mig  altsammen. 
Det  er  virkelig  ogsaa  rent  forbavsende  Resultater,  der 
kan  fremkomme,  naar  en  tysk  Stuelærds  Betragtninger  om 
Idræt  oversættes  blindt  hen  uden  Kritik.  Naar  jeg  nu 
kommer  nærmere  ind  paa  Indholdet  af  nævnte  Artikel,  vil 
jeg  forud  bemærke,  at  jeg  vanskelig  kan  sondre  imellem, 
hvad  der  egentlig  burde  gaa  paa  den  tyske  Professors,  og 
hvad  der  skal  gaa  paa  Hr.  E.  R.’s  Regning.  Der  berettes 
om  den  overordentlige  Ydelse  af  den  hessiske  Løjtnant 
Sommer,  der  tilbagelagde  53,8  Kilometer  (ca.  dansk 
Mil)  i 8 Timer  20  Min.,  og  denne  Bedrift  vendes  der  sta- 
dig tilbage  til  i Artiklen,  medens  der  ikke  staar  et  Ord  om, 
hvad  der  er  det  vigtigste  for  at  kunne  bedømme  Præsta- 
tionen, nemlig  om  han  skulde  holde  sig  til  Gang  alene, 
eller  maatte  løbe,  naar  han  vilde.  Gennem  hele  Artiklen 
blandes  Løb  og  Gang  mellem  hinanden  paa  den  mest  sinds- 
forvirrende  Maade,  og  hverken  Forfatteren  eller  Oversæt- 
teren har  havt  nogen  Anelse  om  den  i høj  Grad  karakteri- 
stiske Forskel,  som  der  findes  mellem  disse  to  Hovedarter  af 
al  Fodsport. 

For  mit  eget  Vedkommende  er  jeg  afgjort  af  den  Me- 
ning, at  Løjtnant  Sommer  kun  maatte  bevæge  sig  frem  i 
Gang.  I saa  Fald  er  det  en  jævn  god  Præstation,  som  imid- 
lertid adskillige  Idrætsmænd  herhjemme  kunne  gøre  lige  saa 

godt.  Har  han  derimod  haft  Lov  til  at  løbe  efter  Behag, 
saa  er  hele  Resultatet  selvfølgelig  meget  simpelt  og  slet  ikke 
Omtale  værd. 

I Slutningen  af  1ste  Spalte  forekommer  følgende  mær- 
kelige Passus;  „Løjtnant  Sommers  Ydelse  er  i Oldtiden  kun 
bleven  overgaaet  af  meget  faa  Løbere  t ! !)  [Det  er  tysk 
Selvforgudelse  adopteret  af  en  dansk  Mand,  som  kun  finder 
stort,  hvad  Udlændinge  have  gjort.]  I anden  Spalte  gives 
der  en  længere  Skildring  af  Paris — Belfort  Løbet,  der  som 
bekendt  var  et  „go  as  you  please“  race. 

Her  kaldes  det  for  en  „Masseafstandsvandring“ , en 
„Kapgang“  og  en  „Kapvandring“ . Der  siges,  at  det  var 
en  Ydelse,  som  der  ikke  findes  Mage  til  i Historiens  Aar- 
bøger  (Nr.  1 gjorde  ca.  66  danske  Mil  i 4 Dage).  Sammen- 
lign hermed,  at  Fitzgerald  i 1884  tilbagelagde  over  130 
danske  Mil  i 6 Dage! 

Længere  nede  kommer  saa  følgende  frygtindgydende 
Sætninger:  „Bortset  fra  de  professionelle  Løbere,  som  ikke 
komme  i Betragtning  her  — thi  det  drejer  sig  kun  om 
Gangydelser  ( i)  — gives  der  ogsaa  endnu  i vore  Dage  Bud- 
løbere ( !),  som  ikke  staa  tilbage  for  Oldtidens.  Det  er 
Løberne  ( !)  i Peru  og  Førerne  i Pyrenæerne,  som  i flere 
Dage  i Træk  have  tilbagelagt  8 — 10  Mil  daglig.  Englæn- 
derne, som  ere  gode  Fodgængere,  have  i de  senere  Aar 
sat  følgende  Rekorder."  Her  kommer  saa  en  ganske  mær- 
kelig Rekordliste.  Nemlig:  „Howes  1880:  22\fs  Mil  i 18 
Tim.  8.  Min.  15  Sek.,  W.  Sinclair  1881  : 22Vs  Mil  i 19 
Tim.  41  Min.  50  Sek.  Hertil  er  at  bemærke,  at  Howes 
var  Professional  og  det  var  21,4  danske  Mil  han  gik  i de  18 
Tim.  8 Min.  15  Sek.  Dernæst  anføres;  C.  Rowell  1882: 
22V3  Mil  i 13  Tim.  26  Min.  30  Sek.  Ved  Tallet  13  staar 
der  henvist  til  følgende  Anmærkning  forneden,  undertegnet 
af  Indsenderen  (Hr.  E.  R.):  „Skal  dog  vist  være  18  Tim.“ 
Hertil  er  at  bemærke,  at  den  professionelle  Løber  C.  Rowell 
1882  løb  21,4  danske  Mil  i 13  Tim.  26  Min.  30  Sek.!!! 

De  sidste  4 Spalter  indeholder  Hr.  E.  R.’s  egne  Erfa- 
ringer og  Betragtninger.  Her  findes  meget  udmærket  og 

fornuftigt.  Han  betegner  ganske  rigtigt  Fodlidelser  som 
den  værste  Pine  for  marscherende  Soldater.  Men  i Ste- 
det for  at  fortælle,  hvorledes  man  præparerer  Fødderne, 
saa  sligt  undgaas,  vil  han  have,  at  man  som  moralsk  Op- 
dragelsesmiddel gaar  med  „hudløse  og  vablebesatte  Fød- 
der." „Det  er  en  aldeles  utilladelig  og  uværdig  Blødagtig- 
hed" — fortsætter  han  — „at  lade  sig  kue  heraf.  Det  er 
et  Onde,  som  kan  overvindes  ved  Villiekraft  og  Selvbeher- 
skelse og  alene  { !)  derved.  Jeg  selv  har  gaaet  mangfoldige 
Mil  paa  blodige  og  vablefyldte  Fødder  uden  at  mindske 
Farten  eller  krumme  Ryggen  det  ringeste." 

Saaledes  omtrent  bære  ogsaa  de  indiske  Fakirer  sig  ad. 
Løber  det  ikke  koldt  ned  ad  Ryggen  ved  at  høre  følgende 
Husraad  fra  den  sidste  Spalte:  „Ere  Fødderne  bievne  ømme 
eller  hudløse,  vil  det  skaffe  en  forbavsende  Lindring  at 
helde  en  Snaps  Brændevin  i hver  Støvle.  Vabler  trækker 
man  en  tællet  Uldtraad  igennem  ; man  kan  da  i Reglen  gaa 
videre  uden  at  mærke  synderlig  mere  til  dem.“ 

Jeg  kan  ikke  modstaa  Fristelsen  til  i dette  Sammen- 
hæng at  komme  med  en  lille  Beretning  om  en  Tur,  jeg 
forleden  gjorde  til  Roskilde  under  Træningen  til  10  Mils 
Løbet  paa  Strandvejen.  Jeg  havde  købt  et  Par  af  de  meget 
roste,  patenterede  Fodbeskyttere  (admirable),  og  vilde  nu 
prøve,  hvad  de  duede  til.  Jeg  tog  dem  forskriftmæssig 
paa  indenfor  Strømperne ; men  var  dog  saa  forsigtig  tillige 
at  præparere  Fødderne.  Mit  Fodtøj  var  et  Par  gamle, 
haarde,  tyksaalede  Snørestøvler  med  Jernhæle.  Kl.  11,30 
Form.  forlod  jeg  Frederiksberg  Bakke  og  naaede  Roskilde 
Kl.  2,14  Eftm.  Da  jeg  her  tog  Støvlerne  af,  vare  Strøm- 
perne gledne  ned  under  Svangen,  og  Fodbeskytterne  laa 
ude  i Støvlesnuderne  som  et  Par  uformelige,  halvt  opløste 
Klumper.  Jeg  smed  saa  baade  dem  og  Strømperne  væk, 
vaskede  Fødderne,  smurte  dem  ind  i et  tykt  Lag  gul  Vase- 
lin og  tog  de  store  tunge  Støvler  paa  igen. 

Jeg  forlod  Roskilde  Kl.  3,16  Eftm.  Paa  Hjemvejen 
havde  jeg  stadig  den  Fornemmelse,  at  jeg  løb  i bløde  Mor- 
gensko. Kl.  6,25  Eftm.  var  jeg  atter  ved  Frederiksberg. 

.1.  P.  Muller:  Vink. 

Da  jeg  havde  vasket  Fødderne,  viste  de  sig  aldeles  uskadte 
og  bløde  i Huden. 

Ved  1 O-Mils  Løbet  forleden,  hvor  jeg  ogsaa  løb  uden 
Strømper,  havde  jeg  Skoene  fulde  af  Smaasten  allerede  paa 
Udvejen.  Jeg  syntes  imidlertid  ikke,  at  der  var  Tid  til  at 
helde  dem  ud,  og  Fødderne  fejlede  heller  ikke  noget  bag- 
efter, fordi  de  vare  godt  præparerede. 

Den  væsentligste  Grund,  hvorfor  Fodsporten  har  saa 
stor  Betydning  for  vordende  og  værende  Soldater,  er  den, 
at  man  lærer  at  behandle  Fødderne  rigtigt.  Ligesom  man  til 
en  vis  Grad  kan  kende  den  daarlige  Roer  paa  Vablerne  i 
Hænderne,  saaledes  kender  man  den  daarlige  Fodsports- 
mand paa  Føddernes  elendige  Tilstand. 


Det  første  danske  Landevej  s- 
Væddeløb. 

5 Mil  i c.  3 Timer. 

(„Sport“,  17.  Juni  1892.) 

Skønt  passioneret  Roer,  Cyklist,  Svømmer  m.  m.  har 
jeg  altid  sat  Hurtiggang  og  Løb  over  alle  andre  Idrætter  og 
har  til  forskellige  Tider  sammen  med  Ligesindede  søgt  at 
skaffe  denne  Sport  Tilhængere  og  Udbredelse,  men  først  nu 
lader  det  til  at  blive  Alvor.  Til  Dels  fordi  man  selv  maa 
bære  sin  Legemsvægt  oppe,  er  Hurtiggang  og  Løb  de  mest 
anstrængende,  men  derfor  ogsaa  de  mest  udviklende  Idræt- 
ter, navnlig  for  de  indre  Organer.  Sammen  med  Svøm- 
ning er  det  de  naturligste  Øvelser,  da  Legemets  Holdning  er 
utvungen  og  Bevægelserne  symmetriske.  Men  ved  Svøm- 
ning maa  man  være  i særlig  høj  Grad  forsigtig,  for  at  Øvel- 
sen ikke  skal  blive  sundhedsfarlig. 

At  nævne  Grunde,  hvorfor  alligevel  saa  faa  her  hjemme 
giver  sig  af  hermed,  er  ikke  vanskeligt.  Det  er  nemlig 
svært  at  lære  saavel  at  løbe  som  at  gaa  godt.  Det  lyder 
underligt,  men  det  tager  dog  lige  saa  mange  Aar,  som  det  at 

lære  at  cykle  godt  tager  Uger.  En  anden  Grund  er  den, 
at  hvis  man  taber  i en  saadan  Kamp,  staar  man  fuldstændig 
blottet  for  Undskyldninger  at  trøste  sig  selv  og  andre  med. 
Der  er  ingen  knækket  Aare,  sprængt  Spændholt  eller  daar- 
lig  Styring,  lige  saa  lidt  som  man  har  nogen  revnet  Hjul- 
ring eller  andet  Kludder!  i Baghaanden. 

Man  kan  naa  Toppunktet  af  legemligt  Velvære,  Kraft 
og  Sundhed  ved  at  drive  Fodsport  rationelt  og  fornuftigt; 
men  man  kan  paa  den  anden  Side  forstyrre  baade  Hjærte 
og  Lunger,  kort  sagt  ruinere  Helbredet.  Men  overholder 
man  efterfølgende  simple  Regler,  vil  man  ved  en  halv  Times 
daglig  Øvelse  efter  et  Par  Aars  Forløb  have  omskabt  sig 
selv  til  en  Athlet  med  glubende  Appetit,  staalsat  Helbred 
og  godt  Humør. 

Løb  aldrig  i uren  Luft  (Støv,  Røg).  — Løb  aldrig  hur- 
tigere eller  længere,  end  at  Du  stadig  kan  faa  Luft  nok 
gennem  Næsen,  uden  at  aabne  Munden.  — Løb  aldrig 
længere,  end  dine  Læggemuskler  kan  taale,  at  Du  løber  paa 
Fodbalderne  alene.  — Stands,  saa  snart  Du  kan  mærke,  at 
Du  har  et  Hjærte.  — Stands,  hvis  Du  faar  Sting  oven  over 
Bæltestedet.  — Vedligehold  en  jævn  Sved  og  hvil  ikke  saa 
længe,  saa  Du  bliver  afkølet.  — Vask  Dig  over  hele  Krop- 
pen umiddelbart  efter  Hjemkomsten. 

Bryd  Dig  ikke  om,  at  Du  mulig  bliver  haanet  af  Spids- 
borgere med  Fedt  ikke  alene  paa  Maven,  men  ogsaa  paa 
Hjærnen.  Disse  Folk  er  blot  misundelige,  fordi  de  ved  sig 
selv  føle,  at  de  ikke  gide  udrække  Haanden  efter  de  Goder, 
Sporten  byder  dem.  — Hvortil  nytter  det  at  skrabe  Rig- 
domme sammen,  naar  man  ikke  forstaar  at  nyde  dem  eller 
ligefrem  ikke  kan,  og  naar  man  ikke  en  Gang  har  Udsigt 
til,  at  ens  Børn  vil  kunne  det.  Ganske  vist  kan  Maden 
smage  godt,  naar  man  blot  er  sund  og  rask ; men  det  er  kun 
naar  man  „træner" , det  vil  sige  daglig  driver  anstrængende 
Legemsøvelser,  at  en  Tallerken  Grød  bliver  til  en  Delika- 
tesse og  et  Glas  koldt  Vand  til  Nektar.  — En  vis  Art  Sports- 
nihilister bør  man  henvise  til  Prof.  Scharlings  „kristelige 
Sædelære"  Side  483,  hvor  der  siges,  „at  det  er  en  Pligt  at 

bevare,  opretholde  og  uddanne  Legemet  til  størst  mulig 
Sundhed  og  Kraft" . Og  længere  henne,  at  man  bør  have 
„tilbørlig  Omsorg  for  Legemets  Skønhed,  som  i de  yngre 
Aar  opnaas  ved  gymnastisk  Uddannelse." 

Det  var  iøvrig  om  mine  Oplevelser  ved  „Sport"  s Match 
over  5 danske  Mil,  jeg  vilde  fortælle  lidt. 

Efter  en  solid  Frokost  Kl.  1 kørte  jeg  ud  til  Hr.  Garver- 
mester Løw.engren,  der  bor  vis-å-vis  Halvmilepælen.  Jeg 
blev  vejet  og  klædte  mig  om.  Mine  Sko  var  lette  og  med 
riflede  Gummisaaler.  Fødderne  smurte  jeg  ind  i et  tykt  Lag 
Vaselin,  men  tog  ikke  Strømper  paa.  Ved  et  langt  Løb 
arbejder  disse  sig  nemlig  efterhaanden  ned  og  klumpe  sig 
sammen  under  Svangen.  Dr.  Clod-Hansen  lagde  med  kyn- 
dig Haand  Bind  om  Benene  lige  over  Anklen,  da  jeg  dér 
havde  taget  nogen  Skade  paa  Senerne,  hvorfor  jeg  ikke 
havde  løbet  de  5 foregaaende  Dage.  Det  eneste,  jeg  var 
bange  for,  var,  at  Benene  ikke  skulde  holde;  men  Bindene 
viste  sig  at  være  en  udmærket  Afstivning.  Jeg  vidste  forud, 
hvor  der  var  bedst  Jordbund  at  løbe  paa,  nemlig  paa  ven- 
stre Side  af  Vejen  indtil  Taastrup,  og  derfra  paa  højre  Side. 

Umiddelbart  før  Starten  voksede  Antallet  paa  de  Per- 
soner, hvis  Tiltro  jeg  ikke  turde  svigte,  med  en  Arbejds- 
mand, der  trængte  sig  frem  og  raabte,  idet  han  pegede 
paa  mig : Den  Mand  dér  holder  jeg  paa ! Da  jeg  kom  tilbage 
efter  endt  Løb  rakte  han  mig  en  optrukken  Bajer,  som  jeg 
lovede  at  drikke  | Time  senere,  naar  jeg  havde  faaet  mig 
gjort  i Stand.  Ventetiden  har  imidlertid  været  Manden  for 
lang,  eller  Fristelsen  for  stor;  da  jeg  atter  kom  ud,  blev  der 
sagt,  at  han  selv  havde  drukket  den. 

Kl.  3 T.  6 Min.  22‘/s  Sek.  lød  Premierløjtnant  Fritches 
Kommando:  Klar!  Løb!  og  af  Sted  foV  alle  vi  7 Del- 

tagere. 

Arbejdet  imod  den  stærke  Modvind  paa  Udturen  blev 
lettet  en  Del  af  mine  flinke  Pacemakere,  Immanuel  Weihe 
og  Gustav  Løwengren,  der  skiftevis  red  lige  foran  mig. 
Men  Vand  og  Snavs  sprøjtede  op  ad  mig,  naar  de  brede 
Ringe  skar  gennem  en  Vandpyt. 

Den  første  halve  Mil  var  Jørgensen  ’)  nogle  Alen  foran 
mig;  men  da  han  løb  midt  paa  den  haarde  Vej  og  gjorde 
sig  alt  for  megen  Umage  for  at  løbe  smukt,  indsaa  jeg,  at 
han  ikke  vilde  holde  ud  saaledes  ret  længe.  Lidt  efter,  at 
jeg  havde  passeret  ham,  kom  Blichfeldt  op  og  gik  forbi  med 
en  Spurt.  Jeg  glædede  mig  allerede  til  en  fornøjelig  Kamp 
og  lod  min  Fører  ride  til.  Desværre  varede  det  ikke  længe, 
inden  Modstanderen  sakkede  agterud  igen  — og  herefter 
saa  jeg  ikke  noget  til  Konkurrenterne  før  paa  Hjemvejen. 

Blandt  de  mange  Cyklister,  der  red  bagved,  var  den  fra 
Tivoli  bekendte  professionelle  Løber  Telikow,  der  den  1ste 
Milsvej  højrøstet  gav  sin  store  Viden  og  Erfaring  til  bedste 
for  sine  Sidemænd.  Efterhaanden  blev  han  mere  taus  og 
forsvandt  tilsidst. 

Ved  hver  Kro  og  Landsby  stod  Folk  opstillede  med  fri- 
stende Styrkedrikke ; men  Tiden  var  for  kostbar.  Det  var 
for  største  Delen  Ansigter,  der  var  mig  bekendte  fra  mine 
Træningsture.  Lige  ved  2-Milepælen  gik  en  Landauer  med 
Pressens  Repræsentanter  med  en  sidste  Anstrængelse  forbi 
mig,  og  vendte  saa  for  at  naa  tilbage  til  Opløbet  i rette  Tid. 

Paa  den  anden  Side  Høje  Taastrup  er  der  et  Par  slemme 
Bakker,  som  jeg  maatte  tage  alene,  da  Cyklerne  dér  ikke 
kunde  rides  paa  den  bløde  Sti,  hvor  jeg  løb.  Nu  var  alle 
Køretøjerne  bievne  tilbage  med  Undtagelse  af  en  højhjulet 
Gig  med  en  Traverhest  for,  der  ogsaa  trolig  fulgte  hele 
Vejen  tilbage. 

Først  ved  3-Milepælen  tæt  ved  Hedehusene  standsede 
jeg  i ^ Minut,  som  jeg  benyttede  til  at  drikke  lidt  Vand, 
skifte  Lommetørklæde  samt  spænde  Bæltet  et  Par  Tom- 
mer ind.  — ' Da  jeg  paa  Tilbagevejen  var  kommen  et  Stykke 
forbi  Baldersbrønde,  mødte  jeg  den  ene  efter  den  anden  af 
Deltagerne.  Det  ærgrede  mig,  at  Engel,  som  jeg  havde 
hjulpen  under  Træningen,  var  bagest;  men  han  blev  jo 
tilsidst  Nr.  2 og  fik  sin  Sølvmedalje. 

Nu  var  Vinden  med,  og  her  ude  er  der  dejlig  blød  Vej 
paa  den  ene  Side,  saa  jeg  kunde  sætte  større  Fart  paa.  Den 

h M.  E.  Jørgensen  blev  senere  Danmarks  Mesterløber. 

1ste  Mil  paa  Tilbagevejen  gjorde  jeg  derfor  i 31  Min.  — Det 
var  nu  en  ren  Fornøjelsestur  for  mig,  der  var  vant  til  at  løbe 
her  ude  alene  i Mulm  og  Mørke  om  Aftenen,  efterstræbt 
af  Hunde  og  snublende  over  Skærver.  — Senere  blev  Vejen 
imidlertid  atter  haard,  og  skønt  jeg  opsøgte  de  mest  snav- 
sede Steder,  var  det  ikke  fri  for  at  gøre  lidt  ondt  i Ank- 
lerne. 

I Taastrup  og  Glostrup  blev  de  brave  Bønder  meget 
glade  ved  at  se  mig  saa  snart  igen.  1 sidstnævnte  By 
gjorde  jeg  det  2det  Ophold,  ved  l|  Milepælen.  Jeg  af- 
slog alle  Tilbud  om  Spisevarer,  men  drak  igen  lidt  Vand. 
Og  da  det  ikke  hastede  saa  stærkt  — Nr.  2 var  3 Fjerding- 
vej bagefter  — satte  jeg  mig  ned,  skar  Skobaandene  over  og 
heldte  nogle  Smaasten  ud,  der  havde  generet  mig.  Det  tog 
et  Par  Minutter  med  atter  at  faa  bundet  dem.  Saa  af  Sted 
igen. 

Lidt  før  Damhussøen  kom  der  en  kold  Regnbyge  i Ryg- 
gen; efter  den  fulgte  en  overordentlig  pragtfuld  Regnbue, 
som  stod  lige  over  Vejen.  Den  sidste  Fjerdingvej  var  sær- 
deles livlig;  efterhaanden  optog  vi  nemlig  igen  alle  de  ri- 
dende, kørende  og  løbende  Folk,  som  var  bievne  tilbage  paa 
Udvejen  — og  saa  en  hel  Del  til,  som  kom  os  i Møde.  — 
Kl.  6 T.  6 Min.  51  Sek.  naaede  jeg  atter  Maalet. 

Jeg  gik  straks  ind  hos  Garvermesterens,  vaskede  mig 
ren  for  det  meget  Snavs  og  klædte  mig  om.  Blev  saa  vejet 
og  fundet  2 Pd.  60  Kv.  lettere.  „Ikke  mere,“  tænkte  jeg  — 
jeg  har  før  tabt  over  5 Pd.  paa  slige  Ture.  Derefter  styr- 
kede jeg  mig  ved  et  let  Maaltid.  Da  jeg  var  færdig,  var  de 
øvrige  Deltagere  komne  tilbage. 

Saa  spadserede  vi  alle,  Dommer,  Starter,  Tidtagere, 
Kontrollører,  Pressen  og  en  broget  Skare  Sportsmænd  ind 
til  Slotskroen  ved  \ Milepælen.  Her  blev  Præmierne  ud- 
delte under  et  Utal  af  Skaaler.  Jeg  overraskedes  med  at 
faa  Pokalen  som  Ejendom  straks  — saa  skulde  jeg  senere 
faa  en  større  som  Vandrepræmie.  Derefter  tog  Fotograf 
Neuhaus  os  af  i Haven,  og  da  det  var  gjort,  gik  jeg  atter  ud 
til  Garvermesterens,  for  sammen  med  min  Familje  at  ind- 
tage et  solidt  Aftensmaaltid.  Da  dette  var  sunket,  gik  vi  til 


199 


Byen,  hvor  vi  i Wivels  Pavillon  i Tivoli  ved  diverse  Punche- 
boller fortsatte  vore  Betragtninger  fra  Slotskroen.  Da  jeg 
Kl.  l i kom  hjem,  vil  jeg  ikke  nægte,  at  jeg  var  søvnig.  — 
Kl.  7 Mandag  Morgen  var  jeg  atter  oppe  og  gik  paa  Kon- 
toret. 

Hvad  der  under  Turen  hæmmede  mig  mest,  var  som 
sagt  den  haarde  Vej ; at  løbe  saa  langt  paa  Fodbalderne  er  en 
kolossal  Anstrængelse  for  Underbenets  Sener.  Lunger  og 
Hjærte  var  ikke  i mindste  Maade  afficerede,  men  kunde 
have  holdt  til  en  meget  større  Gennemsnitsfart. 

Det  eneste  jeg  har  afholdt  mig  fra  under  Træningen  er 
Spiritus.  Foruden  almindelig  borgerlig  Middagsmad  har 
jeg  levet  paa  Kakao  og  Æg,  og  saa  hver  Dag  til  Frokost 
spist  2 Pd.  70  Kvint  Havregrød  og  dertil  30  Kvint  Drikke. 
— Jeg  vejede  i Søndags  22  Pd.  mindre  end  i utrænet  Til- 
stand, hvori  min  Vægt  er  161  Pd.  netto  (c.  173  Pd.  paa- 
klædt). Saa  let  har  jeg  ikke  været  siden  den  skandinaviske 
Kaproning  i Holbæk  i 1886. 

Efter  Amerikanernes  Mening  er  det  kun  meget  lette 
Mænd  med  spinkel  Overkrop,  der  kan  præstere  noget  paa 
lange  Distancer.  Deres  bedste  Mænd  paa  dette  Omraade 
veje  mellem  90  og  120  danske  Pund  i Condition.  — Jeg 
bliver  træt  i Armmusklerne  af  at  løbe,  da  jeg  for  at  lette 
Benenes  Arbejde,  svinger  stærkt  med  Armene. 

Forøvrigt  er  5 Mit  alt  for  langt  et  Løb  at  byde  Amatører. 
I England  løbe  Amatører  yderst  sjældent  mere  end  10 
miles,  medens  dette  Løb  var  23^/,i  miles. 


Hvorfor  bør  man  løbe? 

(„Søndagsbladet",  20.  Febr.  og  6.  Marts  1898.) 

Ved  at  iagttage  dygtige  Løbere  arbejde,  kan  man  lære 
Fremgangsmaaden  og  Stilen,  og  Iagttagelserne  kan  ved  at 
meddeles  eller  nedskrives  atter  komme  andre  til  Gode. 
Naar  det  derimod  drejer  sig  om  at  forklare  Grundene, 

hvorfor  man  bør  øve  Løb,  er  man  nærmest  henvist  til  sig 
selv,  hvorfor  jeg  paa  Forhaand  vil  bede  om  Undskyldning 
for,  at  dette  Afsnit  hovedsagelig  omhandler  de  Grunde,  jeg 
selv  har  haft  til  at  løbe,  og  hvad  jeg  har  opnaaet  derved. 

Der  er  et  gammelt  Ord,  der  siger,  at  „Sygdom  er  Hver- 
mands  Herre."  Dette  misbrugte  Ord  er  sikkert  ikke  ud- 
sprunget af  nogen  kristelig  Tanke,  og  dog  anvendes  det  af 
en  Masse  Mennesker  til  at  undskylde  og  dække  over  deres 
Efterladenhed  og  Ligegladhed.  Jeg  tror  ikke,  at  Vor  Herre 
anvender  Sygdom  som  Straf  for  andre  Forsyndelser  end 
netop  den,  at  man  ikke  holder  det  i Guds  Billede  skabte 
Legeme  i Ære  eller  ringeagter  den  Sol,  den  friske  Luft  og 
den  Evne  til  Bevægelse,  som  han  har  givet  os. 

Dersom  man  ikke  har  Tid  til  at  øve  sit  Legeme,  saa  maa 
man  før  eller  senere  have  Tid  til  at  være  syg.  Ligesom 
Jærnet  ruster,  dersom  det  ikke  bruges,  saaledes  hensygner 
Legemet  af  Mangel  paa  kraftig  Bevægelse.  Et  Menneske, 
der  har  saa  travlt  med  saa  mange  „vigtige"  Ting,  at  han 
ikke  kan  sørge  for  sin  Sundhed,  kan  lignes  ved  en  Haand- 
værker,  der  af  bare  Travlhed  ikke  har  Stunder  til  at  holde 
Værktøjet  i Orden. 

Til  at  styrke  og  bevare  Helbredet  gives  der  nu  næppe 
bedre  Legemsbevægelse  end  netop  Løb.  Der  kan  gan- 
ske vist  nævnes  anden  Bevægelse,  f.  Eks.  Gymnastik,  der 
mere  alsidigt  udvikler  de  ydre  Muskelgrupper,  men  det  vig- 
tigste for  Sundheden  er  at  udvikle  Lungerne  og  Hjertet 
samt  bringe  Fordøjelsen  og  Hudafsondringen  i kraftig  Virk- 
somhed. 

Selv  ved  en  saa  udmærket  Sport  som  Roning  anvender 
man  Løb,  hvor  Holdningen  er  fri  og  naturlig,  for  at  vænne 
sig  til  det  lange,  fulde,  regelmæssige  Aandedræt,  der  brin- 
ger frisk  Luft  til  de  yderste  Lungespidser  og  derved  ilter 
Blodet  paa  det  kraftigste.  Dersom  Folk  tænkte  over,  hvor 
megen  sund  Næring  for  Blodet,  der  kan  hentes  af  den  friske 
Luft,  saa  vilde  de  benytte  den  ofte  korte  Tid,  hvori  der 
gives  dem  Lejlighed,  til  at  suge  saa  meget  som  mulig  til 
dem  af  denne  kostelige  Vare.  Mange  har  den  fejle  Tro,  at 
det  er  Tegn  paa  Svækkelse  eller  „Forpustethed" , naar  man 

under  eller  efter  et  Lob  trækker  Vejret,  saa  det  kan  høres 
langt  bort.  Tværtimod!  Jo  mere  man  kan  puste  som  et 
Damptærskeværk,  desto  bedre  er  Lungerne. 

Ogsaa  Hjertet  udvikles  ved  Løb  paa  en  bedre  Maade, 
end  ved  Barreøvelser,  Livtag,  Jærnvægtsøvelser  o.  s.  v.,  hvor 
man  undertiden  kan  føle,  at  det  klemmes,  fordi  man  her  ofte 
er  tilbøjelig  til  at  „holde  Vejret" . At  Hjertet  efter  et  Løb  ban- 
ker nok  saa  højt,  skal  ikke  indjage  Frygt,  naar  Tempoet  blot 
er  regelmæssigt. 

Det  nemmeste  Middel  til  at  komme  i Sved,  er  at  løbe 
et  Stykke.  Man  bør  have  en  Svedetur  hver  Dag,  og  med- 
fører ens  Arbejde  det  ikke,  bør  man  altsaa  tage  en  Løbe- 
tur med  efterfølgende  koldt  Bad  og  kraftig  Frottering. 
Herved  hærdes  Huden  og  man  bliver  næsten  uimodtagelig 
for  Forkølelse  og  smitsomme  Sygdomme.  Med  Sveden  for- 
lader ogsaa  alle  usunde  Stoffer  og  mulige  Sygdomskim 
Legemet  paa  naturlig  Maade,  ligesom  man  bliver  af  med 
overflødigt  og  usundt  Fedt.  Mange  tror,  at  det  er  en  svag 
Mand,  der  hurtigt  kommer  i Sved.  Nej,  det  er  netop  Tegn 
paa  en  sund  og  virksom  Hud  og  Bevis  paa  en  god  Hudpleje. 

Har  man  ingen  Appetit,  daarlig  Mave,  Forstoppelse  etc., 
da  er  det  forbavsende,  saa  hurtigt  en  daglig  Løbetur  kan 
bringe  Fordøjelsesorganerne  i den  bedste  Tilstand. 

Løb  kan  man  dyrke  hele  Aaret  rundt,  enten  det  er  Frost 
eller  Hede,  Sne  eller  Solskin.  Man  kan  løbe  hvor  som 
helst,  selv  paa  Gaden.  Dersom  man  derimod  her  vilde  gaa 
engelsk  Hurtiggang,  vilde  man  vistnok  endnu  blive  anset 
for  gal.  De  eneste  nødvendige  Apparater,  nemlig  Benene, 
har  man  altid  hos  sig.  Jo  tykkere  Tøj  og  jo  sværere  Støvler, 
man  har  paa,  desto  mere  kommer  man  til  at  svede. 

Til  dem,  der  vil  undskylde  sig  med,  at  de  ikke  har  Tid 
eller  Lejlighed  til  at  løbe,  navnlig  paa  denne  Aarstid,  hvor 
Dagene  er  korte  og  Vejene  fedtede,  vil  jeg  fortælle,  hvorle- 
des jeg.  der  tilsyneladende  har  meget  daarlig  Tid,  bærer  mig 
ad.  Jeg  er  beskæftiget  med  aandeligt  Arbejde  hele  Dagen 
midt  inde  i Hovedstaden  og  bor  i den  yderste  Udkant.  Naar 
Kontoret  om  Aftenen  lukkes,  tager  jeg  Flip  og  Slips  i Lom- 
men for  ikke  at  trykke  Halsen,  der  udvides  under  Løbet, 

smøger  Frakkekraven  op  og  tager  Huen  i Haanden,  hvor- 
paa  jeg  løber  langs  Søerne  og  gennem  Villakvarteret  til 
mit  Hjem.  Sveddryppende  klæder  jeg  mig  af,  hopper  i et 
lille  Kar  og  hælder  nogle  Kander  koldt  Vand  over  Kroppen, 
hvorefter  jeg  tørrer  og  frotterer  mig  dygtigt  og  tager  andet 
Tøj  paa.  Selvfølgelig  maa  man  have  2 Sæt  Undertøj  at 
skifte  med  ad  Gangen.  Naar  jeg  saa  har  spist  Aftensmad, 
kan  jeg  med  rolig  Samvittighed  — eftersom  jeg  har  taget 
min  Motion  — sætte  mig  til  at  skrive  f.  Eks.  til  „Søndags- 
bladet" U.  Som  Skoledreng  havde  jeg  hyppig  Hovedpine, 
Mavepine,  Forkølelsesfeber  o.  s.  v.  og  led  endog  af  Blegsot. 
Siden  jeg  for  Alvor  begyndte  at  dyrke  Løb,  har  jeg  aldrig 
fejlet  noget.  I den  værste  Influenza-Periode  for  4 — 5 Aar 
siden  mærkede  jeg  en  Eftermiddag  Sygdommen  nærme  sig, 
men  ved  en  ekstra  kraftig  Svedetur  blev  den  jaget  paa  Flugt. 


Fortsættelse. 

(Manuskriptet  hertil  blev  i sin  Tid  ikke  benyttet). 

Det  er  imidlertid  ikke  alene  Sundheden,  der  gavnes  ved 
regelmæssige  Løbeøvelser.  At  kunne  løbe  hurtigt  og  ud- 
holdende er  nemlig  Egenskaber,  der  ofte  kan  blive  til  Nytte 
og  Fornøjelse  baade  for  Ens  Medmennesker  og  for  En  selv. 
Utallige  Gange  har  jeg  som  Dreng  og  ungt  Menneske  be- 
sørget Bud  og  Ærinder,  hvor  det  gjaldt  om  den  yderste 
Hurtighed.  Ude  paa  Landet  tager  det  Tid  at  faa  Vognen 
trukken  ud  og  Hestene  forspændt,  og  et  Køretøj  maa  følge 
de  krumme  Sogneveje,  mens  en  Fodløber  skyder  Genvej 
over  Markerne.  Som  Rekrut  var  det  for  mig  kun  en  For- 
nøjelse, naar  Troppen  eller  Delingen  fik  Stroppetur  paa 
Fælleden,  og  da  Premierløjtnanten  snart  opdagede,  at  jeg 
kunde  og  gærne  vilde  bruge  Benene,  blev  jeg  altid  sendt 
ind  til  Trianglen  efter  Droske,  naar  en  Soldat,  der  havde 


1)  Løbeturen  (c.  3 Fjerdingvej),  Badet  og  Omklædningen  tager  ialt  3 Kvar- 
ter. Ved  at  køre  med  Sporvognen  har  jeg  brugt  50  Minutter  blot  for  at 
komme  hjem  og  saa  endda  været  20  Øre  fattigere. 

Krampe  eller  var  besvimet,  skulde  køres  paa  Sygehuset, 
hvad  der  i den  varme  Tid  var  en  dagligdags  Begivenhed  — 

Det  er  ogsaa  behageligt  at  kunne  færdes  overalt,  selv 
ved  Nattetid  i en  Storbys  Udkanter,  med  den  Bevidsthed,  at 
kommer  man  i Konflikt  med  en  enkelt  Forbryder,  kan  han 
ikke  undslippe,  og  skulde  der  komme  en  hel  Bande,  kan 
man  selv  løbe  derfra,  naar  man  vil.  Det  er  for  Resten  en 
af  de  største  Mangler  ved  vore  Politibetjente,  at  de  er  for 
tunge  og  ubevægelige.  Jeg  fulgtes  en  Aften  gennem  Køb- 
magergade  med  en  amerikansk  Student,  og  da  vi  kom  til 
den  smalle  Passage  ved  Rundetaarn,  var  den  næsten  spærret 
af  den  dér  posterede  Betjents  uhyre  Mave.  Amerikaneren 
stod  stille  og  betragtede  med  Undren  dette  for  ham  saa  for- 
bavsende Fænomen.  Og  som  en  Slags  Undskyldning  for- 
talte han  mig  da,  at  i hans  Hjemland  maatte  Betjentene 
aflægge  Prøver  i Hurtig-  og  Udholdenhedsløb  og  stadig 
holde  sig  i Træning. 

Jeg  har  aldrig  kunnet  værdsætte  den  „ædle“  Sport  at 
jage  og  dræbe  ufarlige  Dyr  og  fredelige  Fugle,  hvorimod 
det  altid  har  moret  mig  at  studere  deres  Liv  i det  fri.  Jeg 
kender  derfor  de  fleste  danske  Fugle  blot  ved  at  se  deres 
Flugt  eller  høre  deres  Røst.  Sammen  med  raske  Kamme- 
rater selv  at  lege  „Ræv  og  Hunde"  eller  som  Hjorte  at  løbe 
„Terrænløb"  gennem  tykt  og  tyndt  i Skov  og  Krat,  det  synes 
jeg  er  en  storartet  og  dog  billig  Fornøjelse.  I 1891  var  vi 
en  lille  Forening  („Sokkelundstøverne" ),  der  hver  Søndag 
i de  koldere  Aarstider  gennemstrejfede  Nordsjælland  uden 
at  lade  os  standse  af  Grøfter  eller  Hegn.  Siden  da  har 
denne  Sport  havt  en  glædelig  Fremgang. 

En  ikke  mindre  Nydelse  er  der  forbunden  med  Vædde- 
løb, især  hvis  man  kan  overvinde  sine  Modstandere.  De, 
der  ikke  har  prøvet  det,  fatter  næppe  den  Følelse  af  Livs- 
mod og  Sejersglæde,  der  kan  gennemstrømme  Ens  Sjæl, 
naar  man  efter  langvarig  Kamp  endnu  i Opløbet  har  Kræf- 
ter og  Hurtighed  nok  til  at  spurte  fra  Konkurrenterne.  Al- 
lerede i Begyndelsen  af  Firserne  plejede  jeg  om  Lørdagen 
sammen  med  yngre  Brødre  at  løbe  om  Kap  med  Bønder- 

vognene  de  2 Mil  fra  Nykøbing  Skole  hjem  til  Faders 
Præstegaard  ikke  langt  fra  Indløbet  til  Guldborgsund.  I 
selve  Præstegaardshaven  havde  vi  vor  Idrætsplads  med  Fod- 
løbsbane og  en  regulær  Hækkeløbsbane  (vistnok  den  første 
her  i Landet).  En  særlig  morsom  Tur  havde  vi  en  Gang 
i Sommerferien,  da  vi  kappedes  med  Dagvognen  fra  Ha- 
derslev og  nordpaa.  Den  var  ellers  berygtet  for  sin  Lang- 
somhed, saa  Passagererne  var  svært  glade  over,  at  vi  pacede 
den.  De  var  aldrig  forhen  kommen  saa  hurtig  til  Christi- 
ansfeld. — 

Lad  Folk  kalde  Hestevæddeløb  „ædle"  saa  meget  de 
vil.  At  tvinge  en  anden  Skabning  ud  i den  yderste  Udmat- 
telse ved  saadanne  Midler  som  Piskeslag  og  Sporehug  er  i 
mine  Øjne  raat  Dyreplageri.  Men  at  tvinge  sig  selv  til  at  ) 

fortsætte  indtil  Maalet  trods  Træthed  eller  andre  ubehage- 
lige Fornemmelser,  det  kan  ikke  være  nogen  umoralsk 
Handling. 

Til  Slut  maa  jeg  ikke  glemme  at  gøre  opmærksom  paa 
den  gode  Indvirkning,  som  Løb  fremfor  de  fleste  andre 
Idrætter  har  paa  Legemets  harmoniske  Udvikling.  Det  er 
en  stor  Misforstaaelse,  at  det  er  Benene  alene,  der  udvikles, 
eller  at  de  bliver  særlig  tykke  og  svære  derved.  Spinkle, 
svage  Ben  bliver  selvfølgelig  mere  muskuløse,  men  tykke 
og  fede  Ben  bliver  slankere,  navnlig  for  Læggens  Vedkom- 
mende. Og  det  er  ikke  de  tykkeste  Ben.  der  er  de  stær- 
keste og  mest  udholdende.  En  arabisk  Hingst  er  i disse 
Henseender  en  Flodhest  langt  overlegen. 

Det  er  dog  Løbeøvelsernes  Indflydelse  paa  selve  Krop- 
pens Bygning,  der  er  den  mest  værdifulde.  Forudsat  at 
man  vænner  sig  til  dybe,  regelmæssige  Aandedræt  er  denne 
Idræt  det  naturligste  og  nemmeste,  altsaa  det  bedste  Middel 
til  at  udvide  Brystkassen  og  forøge  Skulderbredden.  Ikke 
for  ingen  Ting  satte  de  gamle  Hellenere  denne  Idræt  aller- 
højest som  Middel  til  at  frembringe  dygtige  og  skønne  Yng- 
linge. Endnu  den  Dag  i Dag  anses  den  antike  Mands-Type 
med  de  brede  Skuldre,  smalle  Hofter  og  fint  formede  Lem- 
mer for  den  ideale.  Typen  er  overordentlig  kraftig  og 
muskuløs,  men  samtidig  elegant,  hurtig  og  udholdende. 

Lidt  om  Gangsport. 

(„Dansk  ldrætsblad“,  18.  Novbr.  1898.) 

Denne  Sport  med  dens  forskellige  Afskygninger  som 
Hurtiggang,  Distancemarsch  og  Turistudflugter  kan  jo  nu 
glæde  sig  ved  stor  Yndest  blandt  vore  Sportsmænd.  Der 
er  sikkert  ikke  noget  andet  Land,  der  blandt  dets  Sports- 
mænd tæller  saa  mange  Procent  gode  Fodgængere  som 
netop  Danmark.  Og  da  Forstaaelsen  af  Gangen  er  saa  ud- 
viklet, at  „daarlig  Stil"  ikke  taales  her  hjemme,  er  Gang- 
sportens Popularitet  et  glædeligt  Faktum. 

Det  vil  derfor  sikkert  interessere  mange  at  høre  et 
Par  Strøbemærkninger  fra  nogle  Artikler,  som  den  be- 
kendte engelske  Fodgænger  E.  Knott  har  skrevet  i Tidsskrif- 
tet „Physical  Culture" . Det  var  som  bekendt  Knott,  der  vandt 
den  Kapgang  mellem  London  og  Brighton  d.  10.  April  1897, 
hvori  A.  Th.  Jensen^)  deltog,  og  hvorved  der  blev  sat  et 
Par  Verdensrekorder. 

K.  skriver:  „Jeg  holder  fuldstændig  med  dem,  der  me- 
ner, at  Udholdenheden  er  en  Fodgængers  største  Dyd.  „En 
god  Fodgænger"  er  en  gængs  Betegnelse  for  en  Mand,  der 
kan  præstere  en  god  Dagsmarsch.  Da  de  gode  Folk  i 
Essex  saa  Kæmpen  fra  Cornwall,  W.  Endean,  gaa  fra  II- 
ford  til  Chelmsford  og  tilbage  igen  i kortere  Tid,  end  de 
selv  kunde  gøre  den  ene  Tur,  saa  forstod  hvert  Barn  paa 
Vejen  denne  Bedrift  og  raabte  Hurra  for  ham.  Men  for- 
tæl en  usportskyndig  Mand,  at  man  kan  gaa  en  mile  paa 
6 M.  30  S.,  det  vil  aldeles  ikke  røre  ham.  Og  dersom  Du 
viser  ham  en  Hurtiggænger,  der  er  i Færd  dermed,  saa  vil 
han  straks  udraabe:  „han  løber  jo!“  Og  saa  er  det  lige 
meget,  hvor  korrekt  Manden  gaar.  Det  uøvede  Øje  vil 
altid  dømme  saaledes.  Grunden  er  simpelthen  den  Hastig- 
hed, hvormed  Benene  bevæges.  Folk  er  saa  vante  til  at 
se  Benene  bevæges  langsomt  i Gang  og  raskt  i Løb,  hvorfor 
det  utrænede  Øje  anser  enhver  meget  hurtig  Fremadskri- 
den  for  Løb. 


')  Bel^endt  dansk  Fodgænger. 

jeg  husker,  at  vi  som  Børn  havde  et  Legetøj,  som  hed 
„det  levende  Hjul" . Naar  man  gennem  nogle  Spalter  be- 
tragtede en  Række  Figurer,  der  drejedes  rundt,  saa  det 
ud,  som  om  det  var  en  enkelt  Figur,  der  bevægede  sig. 
En  af  vore  Figurer  var  en  marscherende  Soldat.  Naar  vi 
drejede  Hjulet  langsomt,  marscherede  han  roligt,  men  un- 
dertiden drejede  vi  det  hurtigt  for  at  faa  ham  til  at  løbe, 
som  vi  kaldte  det,  og  som  det  saa  ud  for  os,  skønt  han 
naturligvis  i Virkeligheden  marscherede  endnu,  da  det  jo 
var  ganske  den  samme  Bevægelse.  Der  eksisterer  altsaa 
virkelig  saadan  noget  som  meget  hurtig  Gang,  ihvorvel 
mange  Folk  ikke  er  i Stand  til  at  fatte  det. 

Ganske  vist  maa  det  indrømmes,  at  det  er  en  slem 
Hage  ved  „Sprint" -Gangen,  at  det  er  saa  vanskeligt  at 
dømme,  om  en  Mand  er  „fair"  eller  ej,  saa  de  Sagkyndige 
ofte  selv  er  uenige.  Det  er  da  ogsaa  mest  paa  Grund  af 
Hurtiggangens  opdragende  og  uddannende  Egenskaber,  at 
jeg  anbefaler  den  og  ønsker,  at  den  var  mere  almindelig 
udbredt.  I disse  korte  Kampe  er  det  saa  nødvendigt  at 
have  sin  Opmærksomhed  henvendt  paa  Stilen.  Hælen  maa 
sættes  fast  i Jorden  og  Knæet  strækkes  for  hvert  Skridt 
for  at  tilfredsstille  Dommerens  Øje.  Man  lærer  at  strække 
ud  fra  Hoften  og  at  bevæge  Arme  og  Skuldre  paa  den 
Maade,  der  giver  den  yderste  Hurtighed.  Begynderen, 
der  allerede  kan  gaa  rigtig  godt  paa  Landevejen,  kunde 
sikkert  føje  en  mile  i Timen  til  sin  „pace" , dersom  han  en 
Sæson  igennem  trænede  i „sprint" -Gang  under  sagkyndigt 
Tilsyn" . 

Enhver  maa  give  Mr.  Knott  Ret  i denne  sidste  Bemærk- 
ning. Man  hører  rigtignok  tit  Folk  sige,  at  den  engelske 
Hurtiggang  er  et  Kunstprodukt,  som  ikke  er  nogen  Nytte 
til.  Man  kan  jo  dog  ikke  gaa  som  en  Gal  og  svinge  med 
Armene  paa  Gaden,  selv  om  man  har  travlt,  og  man  kom- 
mer jo  hurtigere  af  Sted,  og  det  med  megen  mindre  An- 
strengelse, ved  at  løbe ! Det  er  sandt  nok,  men  derfor 
har  Knott  alligevel  Ret,  naar  han  antyder,  at  man  har  stort 
Udbytte  af  at  træne  sig  i rigtig  Hurtiggang.  Thi  man  er  i 

saa  Fald  i Stand  til  at  spadsere  ret  hurtigt  og  med  jordvin- 
dende Skridt  uden  mindste  Anstrengelse.  Aldeles  ube- 
vidst, og  usynligt  for  andre  Mennesker  har  man  en  lille 
Drejning  i Hofterne  og  et  Sæt  med  Skuldrene  eller  Ar- 
mene, der  bevirker,  at  man,  skønt  man  kun  „spadserer" , 
dog  i al  Magelighed  skyder  en  Fart,  som  vilde  være  gene- 
rende for  enhver  Fodgænger,  der  aldrig  har  faaet  visse 
Lænde-  og  Skuldejmuskler  udviklede  ved  Trænering  i 
„sprint-walking" . 

Der  er  et  Par  andre  Ting,  som  Knott  ganske  vist  ikke 
anfører,  men  som  jeg  har  Lyst  til  at  pege  paa  her,  hvor 
Talen  er  om  engelsk  Hurtiggangs  Eksistensberettigelse  som 
Sport.  Denne  Øvelse  er  et  ganske  udmærket  og  praktisk 
Træneringsmiddel.  Ligesom  det  er  anerkendt,  at  Løb  er 
godt,  naar  man  ønsker  at  præparere  alle  de  indvendige 
Organer  til  at  udholde  de  Anstrengelser,  de  udsættes  for  i 
en  hvilkensomhelst  anden  Idræt,  saaledes  er  Hurtiggang 
et  endnu  kraftigere  virkende  Middel  til  at  komme  i Kon- 
dition, og  det  selv  for  en  speciel  Løber  (medens  Løb  som 
bekendt  ikke  hjælper  ved  Trænering  til  Hurtiggang).  Et 
praktisk  Træneringsmiddel  er  denne  Øvelse  for  den  Athlet, 
der  kun  har  lidt  Tid  til  sin  Raadighed.  Paa  en  eller  to 
Minuter  kan  han  faa  gennemarbejdet  det  meste  af  Muskel- 
systemet, Lungerne  og  Hjertet  og  derved  holde  sig  i god 
Kondition.  Øvelsen  er  jo  i Virkeligheden  saa  anstrengende, 
at  et  ganske  utrænet  Menneske  føler  sig  som  radbrækket 
blot  ved  at  gaa  100  Alen  i korrekt  Stil. 

Endelig  er  engelsk  d.  v.  s.  rationel  Hurtiggang  ganske 
fortrinlig,  ene  og  alene  betragtet  som  gymnastisk  Øvelse. 

* Man  læser  saa  ofte,  at  en  begejstret  Tilhænger  af  en  eller 
anden  Sport  skriver,  at  hans  er  den  allerbedste,  den  udvikler 
alle  Muskler  og  meget  andet.  Selv  Cykling  og  Skydning 
ser  man  lovprist  paa  denne  Maade.  Nu  maa  det  ganske 
vist  indrømmes,  at  man,  naar  man  ellers  har  sine  Muskler 
under  sin  Viljes  Herredømme,  kan  staa  paa  et  Sted  uden 
nogetsomhelst  Redskab  og  dog  øve  alle  sine  Muskler  ved 
at  spænde  eller  stramme  dem,  hvor  uinteressant  det  end 

vil  være  i Længden.  Men  det  vilde  dog  være  Nonsens  at 
sige  i al  Almindelighed,  at  man  udvikler  sine  Muskler  ved 
at  staa  stille,  og  derfor  kan  man  heller  ikke  hævde,  at  en 
eller  anden  Sport  udvikler  andre  Muskler  end  netop  dem, 
der  virkelig  i væsentlig  Grad  kommer  i sund  Aktivitet.  Og 
det  sker  kun,  naar  de  i jævn  og  bestemt  Afveksling  spændes 
stærkt  og  slappes.  Men  det  sker  netop  i meget  høj  Grad 
for  en  Mængde  Musklers  Vedkommende  ved  Hurtiggangen. 
At  Lemmernes  Muskler  røres  stærkt,  er  jo  øjensynligt  nok ; 
men  ogsaa  Rygmusklerne  og  saa  sjældent  øvede  Partier 
som  Bug-  og  Lændemuskierne  bliver  kraftigt  øvede.  End- 
videre tvinger  den  korrekte  Stil  Kroppen  til  at  bevare  en 
udmærket  strakt  og  lige  Holdning. 

Næsten  ubegribeligt  er  det  derfor,  at  den  rationelle 
Hurtiggang  ikke  anvendes  som  Uddannelsesmiddel  ved  vore 
gymnastiske  Instituter.  Naa!  naar  Lederne  ikke  selv  ken- 
der eller  i Praksis  har  prøvet  en  Øvelse,  kan  de  sagtens 
heller  ikke  blive  begejstrede  for  den. 

Det  kan  ogsaa  være  af  Interesse  at  høre  de  Bemærk- 
ninger, hvormed  Mr.  Knott  ledsager  Sturgess’ ')  Bortgang 
fra  Kapgangs-Banen : „I  4 Aar  har  han  holdt  Mesterskabet 
for  England  og  i dette  Tidsrum  forbedret  alle  Tider  op  til 
14  miles  og  sat  Rekorder,  som  det  synes  umuligt  at  slaa.“ 
(Her  maa  jeg  dog  bemærke,  at  New-Zealænderen  F.  H. 
Creamer  maa  betragtes  som  en  endnu  hurtigere  Fodgæn- 
ger). „Mange  paastaar,  at  han  (Sturgess)  har  været  den 
bedste  „heel  and  toe“ -Gænger,  og  at  enhver  Sportsmand 
maa  beklage,  at  han  har  trukket  sig  tilbage.  Det  er  maa- 
ske  et  ganske  klogt  Skridt.  4 Aar  er  en  lang  Tid  at  holde 
et  engelsk  Mesterskab,  og  Tilbagetræden  nu  sparer  Smer- 
ten ved  det  Nederlag,  som  ellers  før  eller  senere  vilde 
indtræffe  efter  Naturens  Love. 

Den  Form,  Mr.  Sturgess  viste  i Aar,  var  ikke  saa  ud- 
mærket som  tidligere.  Ikke  alene  var  Tiderne  daarligere, 
men  hans  Stil  blev  i Almindelighed  stærkt  kritiseret.  Det 

h Den  berømteste  engelske  Fodgænger  i den  nyere  Tid. 


J.  P.  Muller:  Vink. 

maa  skyldes  sløj  Trænering.  Han  begyndte  langt  senere 
at  arbejde  i Aar  end  tidligere  Aar,  og  det  anser  jeg  for, 
oftere  at  være  Grunden  til  en  Veterans  Nederlag  end  den 
Grund  — Langsomhed  foraarsaget  ved  Alderens  Vægt  — 
som  Vedkommende  ellers  altid  har  paa  rede  Haand. “ 

Saa  vidt  Mr.  Knott.  For  Resten  var  Sturgess  allerede 
i Dekadence  i Fjor,  i hvert  Fald  hvad  Stilen  angaar.  Havde 
han  ikke  været  den  udenlandske  Berømthed,  vilde  han 
utvivlsomt  være  bleven  diskvalificeret  paa  Traverbanen  ved 
K.  F.  F.s  *)  internationale  Stævne.  Han  knækkede  forover 
med  Overkroppen  og  bøjede  Knæene  for  meget. 

Naar  det  derfor  baade  i Omtale  og  paa  Prent  blev  sagt 
om  den  eller  den  af  vore  Fodgængere,  at  han  havde  lagt 
sig  efter  Sturgess’  Stil,  eller  lært  ham  Kunsten  af,  saa 
maa  man  for  vore  egne  Fodgængeres  Skyld  være  glad  for, 
at  saadant  blot  var  Mundsvejr. 


Om  Terrænløb. 

(„Dansk  Idrætsblad",  16.  Marts  1900.) 

Efter  alle  Solemærker  at  dømme  vil  det  Terrænløb  i 
Dyrehaven,  der  nu  paa  Søndag  startes  for  5te  Gang,  vise 
Fremgang  i enhver  Henseende,  saaledes  som  man  hidtil 
for  hvert  Aar  har  kunnet  konstatere:  talrigere  Deltagelse, 
bedre  Træning,  bedre  Tider  og  et  større  og  stadig  mere 
forstaaende  Publikum. 

Holdt  det  end  forholdsvis  haardt  at  faa  Fart  i denne 
Gren  af  Fodsporten,  saa  maa  det  dog  nu  siges,  at  den 
dyrkes  her  ved  København  — om  end  ikke  efter  Fortje- 
neste, saa  dog  i et  respektabelt  Omfang. 

Det  er  imidlertid  hos  os  ene  og  alene  Fodsport-  og 
Athletikklubberne,  der  har  faaet  Øjnene  op  for  denne  Vin- 
teridræts mange  Goder  og  Fornøjelser ; medens  f.  Eks.  i 


')  Københavns  Fodsport  Forening. 

England  en  Masse  Roere  og  andre  Sportsniænd  vedligeholde 
deres  Spænstighed  ved  at  deltage  i cross-country-running. 
Saalænge  de  danske  Roere  holder  fast  ved  deres  lange 
Vinterdvale,  vil  de  selvfølgelig  ikke  med  Held  kunne  tage 
Kampen  op  med  Udlandets  bedste,  selv  om  de  ellers  bliver 
up  to  date  paa  de  andre  Omraader  (Materiel  og  Teknik), 
hvor  de  ogsaa  endnu  staar  tilbage. 

For  at  Retfærdigheden  skal  ske  Fyldest,  maa  det  dog 
indrømmes,  at  det  var  Roklubsmedlemmer,  der  herhjemme 
som  de  første  lagde  sig  efter  Terrænløb  som  maalbevidst 
Sport.  I 1893  og  94  var  vi  i „Københavns  Roklub"  et 
cross-country-Hold  paa  6 Mand  plus  enkelte  Løsgængere, 
der  hver  Søndag  Vinteren  igennem  trænerede  i Sønder- 
marken eller  mellem  den  gamle  Jernbanevold  og  Hvidovre 
eller  i Dyrehaven,  op  og  ned  ad  Ulvebakkerne. 

Da  en  Opremsning  af  de  forløbne  Aars  Resultater  rime- 
ligvis vil  kede  i hvert  Fald  dem,  der  i Forvejen  kan  dem 
paa  Fingrene,  vil  jeg  give  Ordet  til  den  berømte,  paa  Ter- 
rænløbenes Omraade  særlig  erfarne  Englænder  J.  E.  Dixon, 
der  er  i Stand  til  at  give  nogle  praktiske  Vink  om  denne 
Idræts  Udøvelse. 


* * * 

Bestemt  at  sige,  hvornaar  og  hvor  „Papirstrimmel-Jagt“ 
første  Gang  øvedes  som  Sport  af  Englændere,  er  ganske 
umuligt.  Uden  Tvivl  blev  den  først  indført  ved  en  af  de 
gamle  offentlige  Skoler,  og  dens  Oprindelse  ligger  sikkert 
meget  længere  tilbage  end  det  berømte  „crick-run“  ved 
Rugby,  hvormed  alle  Læsere  af  „Tom  Browns  Skoledage"  ‘) 
er  fortrolige.  Mellem  hine  Dages  Papirstrimmel-Jagter  og 
Nutidens  cross-country-Løb  er  der  alligevel  en  bestemt 
Forskel,  uagtet  de  begge  er  lige  gode  Idrætter,  sundheds- 
bringende,  let  tilgængelige,  fornøjelige  og  forfriskende  baade 
for  Legeme  og  Sjæl. 


Denne  udmærkede  Bog  findes  i en  meget  billig  Udgave  paa  Dansk. 

Vil  man  have  et  bestemt  Udgangspunkt,  kan  man  næppe 
gøre  bedre  end  at  regne  fra  Aaret  1867,  da  nogle  Med- 
lemmer af  Thames  Roklub  gjorde  de  første  Anstrengelser 
for  at  faa  cross-country-Løb  i Stand.  Med  Mr.  Walter  Rye 
paa  deres  Hold  foranstaltede  de  et  Prøve-Forhindringsløb 
ved  Roehampton  med  saadant  Held,  at  et  aabent  Løb  af 
samme  Slags  snart  fulgte  efter.  Forhindringsløb  Nr.  2 
var  en  endnu  større  Succes  end  Nr.  1,  og  det  følgende  Aar 
fuldførtes  Dannelsen  af  „Thames  Hare  & Hounds“.  Ved 
Oprettelsen  af  flere  lignende  Klubber  blev  det  hurtig  be- 
vist, at  denne  Idræts  Forkæmpere  havde  gjort  en  „Op- 
dagelse" , der  maatte  anses  for  at  blive  til  overordenlig  For- 
del for  det  athletiske  Samfund.  Moderklubben  eksisterer 
endnu  og  har  stadig  til  Præsident  den  begejstrede  Grund- 
lægger af  moderne  cross-country  running. 

Det  var  imidlertid  ikke  i den  Hensigt  at  fortælle  denne 
Idræts  Historie,  at  jeg  satte  Pennen  til  Papiret.  Snarere 
vilde  jeg  benytte  Lejligheden  til  at  give  nogle  Vink,  der 
mulig  kunde  hjælpe  Begynderen  paa  hans  Vej  og  faa  ham 
til  at  undgaa  nogle  af  de  Vildfarelser,  han  er  udsat  for. 
Jeg  skriver  med  en  vis  Kærlighed  til  mit  Emne  og  ønsker 
ivrigt,  at  andre  maa  drage  Nytte  af  mine  Erfaringer.  Der- 
som jeg  f.  Eks.  nu  skulde  deltage  i mit  første  „cross-coun- 
try run" , vilde  jeg  ikke,  saaledes  som  jeg  gjorde  for  over 
^ Aarhundrede  siden,  nøjes  med  at  bære  en  ganske  tynd 
Trøje  og  nogle  stramtsiddende  Knæbukser  paa  en  bitterlig 
kold  Dag.  Ej  heller  vilde  jeg,  hvad  jeg  godt  erindrer,  at 
jeg  den  Gang  gjorde,  klemme  mine  Fødder  ned  i nye  Sko 
med  lange  Pigge.  Efter  et  Løb  under  saadanne  Forhold 
er  det  ikke  saa  underligt,  om  man  finder,  at  den  Sport  er 
et  Misgreb.  Selvfølgelig  kan  man  ogsaa  gaa  til  den  mod- 
satte Yderlighed  og  tage  Tøj  paa,  der  er  altfor  tungt  til 
dette  Formaal. 

Der  er  stor  Forskel  paa  Terrænløb  og  Løb  paa  Cinders- 
Banen.  Naar  en  Mand  her  bliver  træt  eller  overhedet, 
kan  han  med  det  samme  gaa  til  Omklædningsværelset,  tage 
sit  Bad  med  Afgnidning  og  betragte  Dagens  Øvelse  som 
endt.  Ikke  saaledes  ved  et  Løb  tværs  gennem  Landet. 

Dersom  Løbet  er  langt  og  Manden  ikke  i ordentlig  Kon- 
dition, kan  det  hænde,  at  han  finder  sig  ude  af  Stand  til 
at  fuldføre  det  sidste  Stykke  paa  anden  Maade  end  i lang- 
som Gang,  og  er  han  da  uhensigtsmæssig  paaklædt,  vil 
han  være  et  let  Bytte  for  Forkølelse  eller  værre  Syg- 
domme. 

Der  er  stor  Meningsforskel  angaaende  hvorvidt  Sko 
med  korte  Pigge  eller  med  riflede  Gummisaaler  er  det 
bedste  til  Terrænløb.  Spørgsmaalet  bør  afgøres  efter  hvert 
enkelt  Løbs  særlige  Terrænforhold.  Dersom  en  stor  Del 
af  det  er  Landevej,  bør  Gummisaaler  foretrækkes.  Dersom 
den  sidste  mile  eller  saa  af  Løbet  er  paa  blød  Grund,  vil 
Sko  med  middellange  Pigge  være  de  mest  tjenlige.  De 
ubehagelige  Virkninger  af  den  haarde  Vej  vil  ophøre  snart 
efter  at  Græsjorden  er  naaet;  og  den  Maade,  hvorpaa  en 
Mand  med  Pigsko  i et  Opløb  med  Græsbane  kan  tage  Lu- 
ven fra  en  gummibeskoet  Deltager,  er  ligefrem  overra- 
skende. Bestaar  Opløbet  derimod  paa  en  Strækning  af 
mindst  en  Fjerdingvej  (dansk)  af  makadamiseret  Vej  eller 
lignende,  vil  Fordelen  lige  saa  sikkert  være  paa  den  Del- 
tagers Side,  der  løber  med  riflede  Gummisaaler.  Efter  min 
Mening  er  alligevel  de  gammeldags  Terrænløbs-Sko  med 
skarpe  Læderstrimler  paa  tværs  under  Saalen  de  bedste 
da  de  er  rigtig  gode  baade  paa  haard  Vej  og  paa  Græsbund. 

Hvad  Taktiken  under  et  saadant  Løb  angaar,  saa  øde- 
lægger mange  ethvert  Spor  af  Chance  ved  at  sætte  i med 
en  Række  Spurter  uden  Maal  og  Med.  En  Spurt  er  i det 
hele  taget  yderst  sjælden  til  nogen  Nytte,  undtagen  lige  i 
Opløbet.  Den  Fart,  som  ikke  kan  holdes  over  største 
Delen  af  Strækningen,  er  i Virkeligheden  sjælden  til  nogen 
Gavn. 

Der  kan  selvfølgelig  indtræffe  Tilfælde,  hvor  en  Mand 
bliver  forsinket  ved  en  eller  anden  af  Forhindringerne  i 
Marken  og  af  den  Grund  taber  noget  Terræn.  Men  at  ville 
forsøge  at  indhente  det  tabte  ved  en  pludselig  Spurt  er  et 
stort  Misgreb.  Det  er  langt  bedre  for  en  Løber  at  anlægge 
en  lidt  forøget,  men  dog  rolig  Fart  og  holde  den  gaaende  i 
et  regelmæssigt  Tempo,  saaledes  at  han  lidt  efter  lidt  kan 

blive  i Stand  til  at  formindske  Afstanden  mellem  sig  og  den 
Konkurrent,  som  han  tidligere  var  paa  Højde  med,  men 
som  var  heldigere  i Springet.  At  man  ellers  saa  vidt  mulig 
maa  undgaa  den  „Demoralisation" , som  altid  følger,  naar 
en  Konkurrent  gaar  fra  én,  er  en  Selvfølge. 

Angaaende  de  forskellige  Maader  at  „tage"  Forhindrin- 
ger paa,  saa  bør  Voltigering  foretrækkes,  naar  den  paa 
nogen  Maade  lader  sig  udføre,  da  det  er  den  mindst  træt- 
tende. Grøfter  og  Bække  maa  naturligvis  klares  ved 
Spring.  Hemmeligheden  ligger  her  i at  være  i Stand 
til  at  sætte  lige  godt  af  med  højre  og  venstre  Fod,  da  „Om- 
trædning"  eller  Forandring  af  Skridtlængden  altid  trætter. 

Til  Slut  en  Bemærkning  angaaende  Benbevægelsen 
eller  selve  Løbeskridtet.  Baneløberen  med  det  „høje" 
Skridt  har  i Reglen  meget  at  vænne  sig  af  med,  førend 
han  kan  gøre  sig  Haab  om  at  blive  en  virkelig  god  Terræn- 
løber. Det  gaar  ganske  over  hans  Forstand,  hvorledes  det 
gaar  til,  at  han,  efter  at  have  „ført"  overlegent  den  første 
mile  eller  saa,  gradvis  bliver  indhentet  og  ude  af  Stand  til 
at  følge  Manden  med  det  lave,  „stjaalne"  Skridt,  eller  Man- 
den, der  tilsyneladende  løber  tungt  paa  Hælene,  eller  den 
lille  „Menneske-Terrier"  med  Trip-Trap  Fodtrinene.  Alle 
vore  ledende  Terrænløbere  har  været  Mænd  med  lav  Ben- 
bevægelse. Jo  højere  Knæene  rejses  i Vejret,  desto  større 
er  Anstrengelsen,  og  dersom  Løberen  falder  ned  paa  Taa- 
spidserne,  saaledes  som  ved  Bane-Hurtigløb,  kan  han  ikke 
holde  ud  i Længden.  Dersom  man  nøje  iagttager  en  god 
Terrænløbers  Skridt,  vil  man  se,  at  hans  Fod  er  næsten 
flad,  naar  den  rører  Grunden  (hvad  der  jo  ikke  kan  skade 
ved  blød  Jordbund).  Det  er  den  Maade,  hvorpaa  Foden 
rejses,  som  giver  det  Udseende  af,  at  han  løber  paa  Tæ- 
erne. Den  Mand,  som  nøjes  med  den  Maade  at  løbe  paa 
under  den  længste  Del  af  et  Terrænløb,  vil  altid  opdage, 
at  han  har  et  nyttigere  Fond  af  opsparet  Hurtighed,  naar 
han  i Slutspurten  rejser  sig  paa  Tæerne,  end  Manden  med 
det  høje  Skridt,  for  hvem  den  „fladfodede"  Metodes  Nytte 
er  ukendt. 

Svømning  og  Søbade. 

Fra  Kapsvømningerne  ved  Orlogsværftet. 

(„København",  22.  Juli  1897.) 

Førstkommende  Søndag  gentager  „Dansk  Idræts-For- 
bund" den  offentlige  Svømmekonkurrence,  der  sidste  Aar 
blev  en  saa  smuk  Succes. 

Det  er  i høj  Grad  anerkendelsesværdigt,  at  Forbundet 
paa  den  Maade  søger  at  fremhjælpe  denne  smukke  Idræt, 
der  staar  paa  et  saa  lavt  Trin  hos  os,  trods  de  sjældent 
gunstige  Betingelser,  her  findes  for  dens  Udøvelse.  Ganske 
vist  vil  man  træffe  et  stort  Antal  Mennesker,  der  kan  tage 
et  Par  Tag  og  derved  holde  sig  oven  Vande.  Deres  Hen- 
sigt er  imidlertid  blot  at  faa  et  Bad  og  blive  afkølet,  medens 
de  tænker  altfor  lidt  paa,  hvor  alsidig  udviklende  en  Le- 
gemsøvelse Svømning  kan  være,  naar  der  anvendes  det 
tilbørlige  Maal  af  Omsigt  og  Kræfter. 

Saa  er  vore  sydlige  Naboer  rigtignok  kommen  ander- 
ledes godt  med.  De  er  omtrent  lige  saa  dygtige  i denne 
Idræt  som  Englænderne  og  Amerikanerne.  1 Hamborg, 
Berlin,  Prag,  Wien  og  i det  Hele  alle  de  større  mellem- 
evropæiske  Flodbyer  afholdes  aarlig  flere  store  Kapsvøm- 
ninger, ofte  bestaaende  af  20 — 30  forskellige  Løb. 

Og  dog  er  Vandet  paa  mange  af  disse  Steder  saa  gru- 
fuldt, som  det  heldigvis  ikke  kendes  herhjemme.  Det  er 
ofte  dækket  af  et  Fedt-  og  Smudslag,  der  spiller  i alle 
Regnbuens  Farver  ligesom  en  Sæbeboble,  og  man  maa 
altid  tage  et  Styrtebad  fra  Vandværket,  naar  man  har  væ- 
ret ude. 


(„Dansk  Idræts-Biad",  den  1.  Septbr.  og  20.  Oktbr.  1899.) 
Enhver,  der  nærer  Kærlighed  til  og  Begejstring  for 
Svømning  og  ellers  har  Kendskab  til  den,  maa  være  i høj 
Grad  skuffet  over,  at  Søndagens  Resultater  ikke  viste  mind- 
ste Fremgang,  snarere  lidt  Tilbagegang.  Det  gaar  nok 

os  Danske  ligesom  Bagerbørnene,  der  har  saa  let  Adgang 
til  Franskbrød.  Intet  Land  i Europa  har  i Forhold  til  sin 
Størrelse  saa  gode  Betingelser  for  megen  og  god  Vandidræt, 
og  dog  staar  vi  heri  langt  tilbage,  ikke  alene  for  det  brittiske 
Rige,  men  ogsaa  for  Sverige,  Tyskland,  Østrig,  Ungarn, 
Frankrig,  Holland  og  Belgien!  Hvad  er  da  Grunden  til 
denne  beklagelige  Tilstand?  Ja,  naar  vore  Svømmeres  Ud- 
dannelse er  saa  mangelfuld,  maa  Lærerne  bære  Skylden  og 
Ansvaret,  thi  Lærelyst  er  der  sandelig  nok  af  hos  vore 
unge  Mennesker. 

Saa  at  sige  alle  vore  Svømmelærere  er  udgaaede  fra 
Hærens  Gymnastikskole,  men  denne  Anstalts  Principer 
synes  at  være  ganske  middelalderlige,  eller  i hvert  Fald  fra 
Tiden  før  Krudtets  Opfindelse.  Hvad  man  dér  særlig  læg- 
ger Vind  paa,  er  Øvelser,  som  hverken  Nutidens  Soldater 
eller  civile  Borgere  har  ret  megen  Nytte  af  at  kunne.  Der 
er  Øvelser,  hvorpaa  der  lægges  særlig  Vægt,  uagtet  de  i 
vor  Tidsalder  ikke  er  saa  nyttige  som  visse  andre  Øvel- 
ser, der  kun  øves  lidet  eller  slet  ikke.  F.  Eks.  Vaaben- 
øvelser  med  Huggert  og  Floret  indtager  en  fremskudt 
Plads,  uagtet  de  saa  godt  som  ingen  Betydning  har  for 
Hærens  overvejende  Masse,  det  menige  Infanteri  og  Ar- 
tilleri, hvis  Vaaben  er  Krudt-Vaaben.  Ej  heller  civile  Bor- 
gere har  ret  megen  Nytte  af,  at  vore  Gymnastiklærere  sæt- 
tes i Stand  til  at  dygtiggøre  dem  i disse  Færdigheder.  Det 
er  jo  nu  her  i Landet  forbudt  at  duellere,  og  Civile  har  i 
det  Hele  taget  slet  ikke  mere  Lov  til  at  bære  Sidevaaben, 
saa  de  kan  altsaa  heller  ikke  faa  Brug  for  dem  til  For- 
svar mod  Overfald.  Og  betragtes  Hugning  og  Fægtning 
alene  som  Gymnastik,  saa  er  disse  Øvelser  mere  kostbare 
og  ikke  saa  legemsstyrkende  som  andre,  lettere  tilgænge- 
lige Idrætter.  Kun  de  sabelbevæbnede  Officerer  burde 
være  fuldt  uddannede  i Hugning.  Men  udover  det  Mindre- 
tal, der  har  gennemgaaet  den  før  nævnte  Skole,  er  der  vist- 
nok ikke  mange,  der  forstaar  til  Bunds  at  føre  en  Klinge. 
Gymnastiklærernes  Uddannelse  burde  være  saaledes,  at 
de  i Stedet  for  Vaabenøvelser  kunde  lære  civile  Folk  f.  Eks. 

Boksning  og  Brydning,  og  at  de  kunde  give  en  mere  ratio- 
nel Undervisning  i Gang  og  Løb,  f.  Eks.  lære  Infanteri- 
sterne, hvorledes  de  uden  at  tage  Skade  baade  her  og  der 
kunde  tilbagelægge  lange,  raske  Distancemarscher,  og 
hvorledes  de  med  største  Hurtighed  kunde  løbe  i Skytte- 
kæde fra  den  ene  Dækning  til  den  anden  uden  at  komme 
i en  Tilstand,  som  gør  Skydningen  ganske  usikker. 

Svømmelærerne  fra  denne  Anstalt  kender  Brystsvøm- 
ning, en  Art  langsom  Rygsvømning,  nogle  simple  Udspring, 
en  enTcelt  Bjærgningsmetode  (roligt  Medium)  og  dermed 
Basta.  De  er  fuldstændig  blanke  for  Kendskab  til  de 
hurtige  Svømmemetoder,  de  storslaaede  svenske  Hop  og 
den  geniale  Videnskab,  som  man  maaske  paa  Dansk  kan 
kalde  „Livredning" . Og  ikke  nok  med,  at  man  ikke  ken- 
der det.  Nej,  man  vil  ligesom  Kineserne  ikke  anerkende 
Eksistensen,  end  mindre  Fortrinligheden  af  det,  man  ikke 
kender.  Heri  stikker  Haabløsheden,  thi,  som  Sokrates 
sagde,  den  første  Betingelse  for  at  blive  vis,  er  Erkendel- 
sen af  sin  mangelfulde  Viden.  Jeg  husker  f.  Eks.,  hvor- 
ledes vor  dygtigste  Gymnastiklærer  Hr.  M.  med  et  med- 
lidende Smil  trak  paa  Skuldrene,  da  han  Sommeren  97  saa 
mig  paa  „Militære  Badeanstalt" , hvor  jeg  lod  mig  holde  i 
Sele,  mens  jeg  øvede  mig  i „Saksesparket" . Det  var  hans 
fulde  Overbevisning,  at  hverken  jeg  eller  nogen  anden 
kunde  komme  hurtigere  frem  ved  Sidesvømning  end  ved 
Brystsvømning!  Et  lidt  højere  Udviklingstrin  paa  dette 
Omraade  repræsenterer  Lederen  af  vort  bedste  civile 
Svømmeinstitut,  Hr.  P.  P.,  der  iøvrigt  i høj  Grad  maa 
roses  for  sine  kvindelige  Elevers  Præstationer.  Han  søgte 
i Søndags  at  dulme  sin  daarlige  Samvittighed  med  den  Ud- 
talelse, at  det  var  noget,  man  ligesom  Kricket  ikke  kunde 
lære,  med  mindre  man  begyndte  som  6-aarig.  Hertil  be- 
mærkes, at  W.  Henry,  Vinder  af  c.  400  Kapsvømninger  og 
Stifter  af  „Livrednings" -Selskabet ')  (med  over  100,000 
Medlemmer),  „gik  ind"  for  Svømning,  da  han  var  20  Aar. 


0 „The  Royal  Life  Saving  Society". 

Og  den  Gang  Nuttall,  Tyers,  Greasly,  Jarvis  og  andre 
Berømtheder  var  6 Aar  gamle,  havde  man  endnu  slet  ikke 
opfunden  det  nu  anvendte,  hurtige  side-stroke,  den  saa- 
kaldte  „alternate  movement“,  hvor  man  trækker  med  den 
underste  Arm  samtidig  med  Bensparket.  Og  det  er  først  i 
de  to  sidste  Aar,  at  man  i Nordengland,  hvor  Sporten  staar 
højst,  har  begyndt  at  lære  Drengene  Sidetaget  straks,  altsaa 
slet  ikke  Brysttaget. 

Sportsnihilister  ynder  at  komme  med  det  Argument,  at 
det  i den  eller  den  Sport  kan  være  knusende  ligegyldigt, 
om  man  kan  tilbagelægge  en  vis  Afstand  nogle  Sekunder 
hurtigere  eller  langsommere.  Dette  gælder  dog  i alt  Fald 
ikke  for  Svømningens  Vedkommende.  Selv  en  saa  kort 
Afstand  som  100  Meter  er  vore  hurtigste  Mænd  over  ^ 
Minut  længere  Tid  om  at  svømme  end  Udlandets  hurtig- 
ste. Se  en  Gang  paa  Uhrviseren,  hvor  langt  i Minut 
egentlig  er,  og  indrøm  da,  at  et  Menneske  i Livsfare  kan 
— som  man  siger  — være  druknet  mange  Gange  i den 
Tid.  Er  man  fuldt  paaklædt,  bliver  Forskellen  endnu  større, 
idet  Fremadbevægelsen  ved  Sidesvømning  ikke  hæmmes 
saa  meget  af  Tøjet  som  ved  Brystsvømning. 

Der  kan  bestemt  skelnes  mellem  to  Hovedformer  for 
hurtig  Svømning,  og  disse  er  — uagtet  der  er  forskellige 
Variationer  og  Overgangsformer  — af  alle  Autoriteter  paa 
dette  Omraade  stedse  bleven  betragtet  som  de  „ortodokse" 
Bevægelser.  Den  første  Form  er  den  saakaldte  „Haand- 
over-Haand“ -Svømning,  ogsaa  benævnet  Neger-  eller  In- 
dianersvømning, spansk  eller  ungarsk  Svømning  eller 
„Trudgen-Taget“ . Legemets  Grundstilling  er  her  paa  Bry- 
stet; men  for  hvert  Tag  drejes  det  om  sin  Længdeakse, 
skiftevis  halvt  om  paa  højre  og  halvt  om  paa  venstre  Side, 
idet  den  modsatte  Arm  samtidig  føres  frem  gennem  Luf- 
ten og  derpaa  trækkes  gennem  Vandet  i et  lodret  Plan,  ned 
forbi  Hoften.  Benene  udfører  enten  Hundesvømnings- 
Bevægelser  eller  bedre  et  almindeligt  „Frøspark"  samtidig 
med  hvert  enkelt  Armtag.  Naar  det  drejer  sig  om  en  kort 
Afstand,  er  det  den  hurtigste  af  alle  Metoder;  men  den  er 

meget  anstrengende,  saa  kun  udmærket  trænede  Svøm- 
mere kan  holde  en  uafbrudt  og  god  Fart  over  et  Par  Tu- 
sinde Meter.  Metoden  anvendes  næsten  altid  af  Vand- 
Polo-Spillere,  og  ved  Livredning  er  den  meget  formaals- 
tjenlig,  da  man  f.  Eks.  ikke  generes  af  Ærmerne  ved  Ar- 
menes Fremføring.  Som  Benævnelserne  paa  den  antyder, 
anvendes  denne  Metode  af  de  vilde  Folkestammer,  og  har 
sikkert  været  kendt  lige  fra  Menneskeslægtens  Barndom. 
I Kong  Nimrods  Palads  har  man  udgravet  flere  Bas-Re- 
lieffer, som  viser  assyriske  Soldater  svømmende  i denne 
Stil,  og  i Pompeji  har  man  fundet  Mosaik-Malerier  med 
lignende  Motiver.  Metoden  blev  i 1873  bragt  til  Hæder 
og  Værdighed  i England  af  J.  Trudgen,  der  havde  lært  den 
i Sydamerikas  Floder  og  derefter  udformet  den  til  en  ra- 
tionel Sportsøvelse. 

Den  anden  Hovedform  er  den  engelske  S ide  svømning. 
Den  hedder  med  Rette  „engelsk"  ; thi  det  er  Englændere, 
der  har  fundet  paa  den  og  efterhaanden  forbedret  Meto- 
den. I den  sidste  Menneskealder  er  den  bleven  adopteret 
først  af  Tyskland  og  Amerika,  senere  af  Sverige 
og  Frankrig.  Det  første  Spor  til  Sidesvømning  findes  i 
Sir  E.  Digbys  Bog  (paa  Latin  1587,  oversat  1595)  og  hos 
W.  Percy  (1658).  Metoden  forklares  omstændelig  i Kapt. 
P.  H.  Clias’  Værk  (1809),  og  allerede  denne  Forfatter 
roser  den  som  hurtigere  end  Brystsvømning.  Herefter  kan 
man  følge  Metodens  gradvise  Udvikling  og  Forbedring  gen- 
nem dette  Aarhundrede  i de  Svømmebøger,  der  skreves 
af  J.  Frost  (1816),  Mason  & Payne  (1841),  Ch.  Steed- 
man  (1867),  Kapt.  Webb  (1877),  W.  Wilson  (1883  og 
1890),  Harry  Gurr  (1885),  Martin  Cobbet  (1890),  Kapt. 
Dalton  (1891)  og  Arch.  Sinclair  (1894).  Alle  disse  For- 
fattere er  enige  om,  at  Sidetaget  er  den  hurtigste  og  ele- 
ganteste Svømmemetode.  Vandet  gør  kun  ringe  Modstand 
mod  Legemet,  der  glider  jævnt  af  Sted  som  en  Planke  paa 
Højkant.  Der  kan  paa  denne  Maade  svømmes  imod  en 
Strøm,  som  en  Brystsvømmer  ikke  formaar  at  modstaa. 

Legemet  ligger  ved  „the  side-stroke“  fuldstændig  paa 


220 


Siden,  saa  kun  højst  Halvdelen  af  Ansigtet  samt  den  ene 
Skulder  rager  op  af  Vandet.  1 Begyndelsen  brugte  man 
et  skævt  „Frøspark" , førte  begge  Arme  frem  under  Van- 
det og  trak  hovedsagelig  med  den  øverste  Arm  (the  pro- 
peller). Bevægelsen  skete  da  i 3 Tempo.  Saa  fandt  man 
paa  at  føre  den  øverste  Arm  frem  gennem  Luften  (over- 
arm-stroke)  og  at  udføre  Bevægelsen  i 2 Tempo,  idet  den 
øverste  Arm  trak  samtidig  med  Udførelsen  af  Bensparket. 
Dernæst  udtænkte  man  „Saksesparket" , hvor  det  øverste 
Ben  føres  fremad  og  tramper,  medens  det  underste  Ben 
føres  bagud  og  sparker,  idet  Skinneben  og  Vrist  virker 
imod  Vandet.  Det  er  navnlig  den  for  de  2 Bens  Vedkom- 
mende uensartede  Ankelbevægelse,  som  gør  dette  Tag  van- 
skeligt at  lære.  Det  blev  opfunden  af  E.  T.  Jones  i Slut- 
ningen af  Firserne  og  i Begyndelsen  af  Halvfemserne  fuld- 
kommengjort af  Nuttal,  Collier,  Tyers  og  Crawshaw.  Man 
havde  imidlertid  ogsaa  lært  at  drage  mere  Nytte  af  den 
underste  Arm  (tidligere  kun  „sustainer" ) og  gik  nu 
over  til  at  trække  den  fuldstændig  strakt  gennem  et  lodret 
Plan  ned  mod  Hoften  samtidig  med  Udførelsen  af  Benspar- 
ket, hvorved  opnaaedes,  at  man  bedre  kunde  regulere 
Aandedrættet  og  lettere  holde  sig  paa  ret  Køl. 

Denne  Sidesvømning  er  sværere  at  lære,  men  langtfra 
saa  anstrengende  at  udføre  som  Haand-over-Haand-Svøm- 
ningen.  Saasnart  det  drejer  sig  om  Afstande  over  et  Par 
Hundrede  Meter,  er  det  den  hurtigste  Metode,  hvad  der 
fremgaar  af  den  Omstændighed,  at  alle  Verdensrekorder 
fra  200  Yards  til  5 miles  er  svømmede  i denne  Stil. 


(„København",  6.  Juli  1902.) 

I Dag  Kl.  12  begynder  Idrætsforbundets  syvende  Kap- 
svømning paa  det  sædvanlige  Sted,  Orlogsværftets  Ophaler- 
bedding. 

Næsten  hvert  af  de  Aar,  der  fra  1896  er  forløbet  siden  den 
første  Kapsvømning,  har  udvist  Fremgang  for  denne  smukke 
Idræt,  saavel  med  Hensyn  til  de  tekniske  Resultater  som 

Idrætsmændenes  og  Publikums  Deltagelse.  Og  dog  er  der 
langt  tilbage,  inden  den  danske  Svømmeidræt  vil  indtage 
det  Standpunkt,  som  den  i Følge  Landets  Natur  og  Be- 
folkningens Fremmelighed  paa  saa  mange  Omraader  egent- 
lig burde. 

Det  lyder  utroligt,  men  er  dog  sandt,  at  vi  i Svømningen 
staar  tilbage  for  saadanne  Lande  som  Spanien,  Italien,  Øst- 
rig, Ungarn,  Avstralien  og  Ny-Zealand,  for  ikke  at  tale  om 
de  store  Kulturstater. 

Saa  vidt  jeg  ved,  eksisterer  der  ikke  en  eneste  For- 
ening her  i vort  foreningsfrodige  Land  med  det  Formaal 
særlig  at  fremme  Svømmesporten  og  den  dermed  forbundne 
„Livredning" , medens  Byer  som  f.  Eks.  Berlin  eller  Ham- 
borg, der  maa  nøjes  med  smudsigt  Ferskvand,  tæller  Svøm- 
meklubber  i Snesevis.  Ja,  de  findes  endog  i Bryssel,  hvor 
Svømmerne  kun  har  en  lang  Kanal  af  Bredde  som  Ny- 
havn med  brunt  Vand  at  drive  Sporten  i.  Danmark  er 
ogsaa  snart  det  eneste  Land,  hvor  der  ikke  er  en  Filial  af 
det  store,  fra  England  udgaaede  „Livredningsselskab" , der 
tæller  Medlemmer  i Hundredtusindvis,  og  hvis  Protektor  er 
Prinsen  af  Wales. 

Udvalgte  Hold  fra  dette  engelske  Selskab  har  allerede 
for  flere  Aar  tilbage  været  i Stockholm  og  bidraget  mæg- 
tigt til  Svømningens  Fremme  i Sverige.  I Aar  skal  Eng- 
lænderne til  Tyskland,  medens  de  i Fjor  var  i Italien,  hvor 
der  ved  den  Lejlighed  var  store  Svømmefester  i alle  de  be- 
tydeligste Byer,  og  Italienerne  klarede  sig  meget  godt,  selv 
over  saa  lange  Distancer  som  5000  Meter  (ca.  3 Fjerding- 
vej). 

Her  er  en  Opgave  for  Dansk  Idræts-Forbund,  som  det 
nok  under  sin  dygtige  og  energiske  Ledelse  vil  kunne  løse, 
naar  det  faar  det  saa  længe  fortjente  Statstilskud:  nemlig 
at  faa  Englænderne  til  at  gøre  en  Propaganda-Rejse  hertil 
og  skabe  en  dansk  Filial  af  det  berømte  „Life  Saving 
Society" . 


222 


Lidt  om  Vinter-Svømning. 

(„Dansk  Idrætsblad",  l.Jan.  1900.) 

Det  har  af  tidligere  Artikler  og  Notitser  her  i Bladet 
fremgaaet,  at  vor  Svømmesport  i kvalitativ  Henseende  ikke 
i Aar  er  gaaet  en  Smule  fremad,  og  det  uagtet  Standpunktet 
i Forvejen  næsten  var  under  det  tilladelige.  Ganske  vist 
fremkom  der  en  Gang  i Sommer  Beretninger  „paa  Tryk" 
om,  at  100  Meter  Rekorden  var  bragt  ned  til  1 M.  40  S. 
Det  viste  sig  imidlertid  senere,  at  Historien  var  en  „tam 
Svømmefugl,  der  siger  Rap",  idet  den  maalte  Bane  kun 
var  95  Meter  lang.  Naa,  selv  om  vi  kunde  svømme  100 
Meter  paa  den  nævnte  Tid,  var  dette  i Sandhed  ikke  noget 
at  være  stolt  af. 

Om  vore  Kapsvømmeres  Stil  er  ikke  meget  at  berette. 
Det  er  snart  trivielt  at  fortælle,  at  de  kun  svømmer  paa 
Brystet;  og  endda  er  Stilen  kun  tarvelig,  jappet  og  uden 
„Stræk"  ; ganske  vist  med  enkelte  hæderlige  Undtagelser 
(Lykkeberg  og  Paul  Petersen). 

Ogsaa  i kvantitativ  Henseende  er  Svømningen  i Dan- 
mark ikke  hvad  den  burde  og  kunde  være.  For  det  første 
er  „Sæsonen"  altfor  kort,  for  det  andet  er  der  altfor  faa 
Svømmere. 

Sæsonens  Kortvarighed  er  tildels  begrundet  i gammel 
Slendrian,  der  har  et  smukt  Sidestykke  i vor  Rosport.  I 
andre  Lande  ros  der  hele  Aaret  rundt,  naar  ikke  Isen  læg- 
ger uovervindelige  Hindringer  i Vejen,  og  netop  om  Vin- 
teren oplæres  Juniorerne  i den  tekniske  Færdighed,  medens 
man  hos  os  i Reglen  underviser  i Roning  og  træner  til  Kap- 
roning paa  en  og  samme  Tid,  hvad  der  da  ogsaa  altid  viser 
sig  at  have  været  til  Fordærv  enten  for  Stilen  eller  for 
Konditionen.  Og  hos  os  svømmes  der,  lad  os  sige  fra  Juni 
til  September,  idet  man  ikke  kan  tage  de  halvthundrede 
Mennesker  i Betragtning,  der  ogsaa  Vinteren  igennem  gaar 
ned  og  tager  sig  en  Dukkert.  Der  maa  nemlig  stadig  skel- 
nes mellem  Badning  og  Svømning. 

I et  Land  som  England,  der  har  omtrent  samme  Klima 
som  Danmark,  strækker  den  almindelige  Svømmesæson 
sig  derimod  lige  fra  April  til  November,  og  der  er  yder- 
mere en  Mængde  Svømmeklubber,  der  driver  deres  Sport 
i aabent  Vand  hele  Vinteren,  naar  der  blot  er  isfrit.  1 
Glasgow  er  der  hver  Nytaarsdag  Kapsvømning  paa  Clyde- 
Floden,  og  i Hyde  Park  i London  er  der  lige  siden  1864 
hvert  Aars  Julemorgen  bleven  afholdt  et  stort  Handikap 
i Serpentine-Dammen.  Titelbilledet  i Sinclairs  & Henrys 
Værk  om  „Svømning"  viser  en  Scene  herfra.  En  Svømmer 
er  allerede  et  Stykke  paa  Vej  og  maser  paa  med  „racing 
stroke" , en  anden  har  lige  „plunged"  og  paa  Broen  staar 
6 Mand,  kun  iført  Svømmebukser,  og  venter  paa  Starte- 
rens Kommando.  Tilskuerne  paa  Bredden  har  Kavajerne 
oppe  om  Ørerne  og  Sneen  ligger  paa  Træernes  Grene. 
Undertiden  har  dette  Handikap  maattet  udsættes  en  Uge, 
fordi  Dammen  var  tillagt. 

Ogsaa  i Porsmouth,  Brighton  og  Plymouth  er  der  Vin- 
ter-Kapsvømninger,  og  det  endda  i det  aabne  Hav.  Et  Bil- 
lede fra  Plymouth  i ovennævnte  Bog  er  reproduceret  efter 
et  Fotografi,  der  ogsaa  er  taget  Julemorgen  og  viser  66 
Svømmere  parate  til  at  springe  ud  fra  Klippeafsatserne. 

Naar  blot  man  kan  klæde  sig  paa  i et  varmt  Værelse 
og  tage  Motion  ovenpaa,  er  der  ikke  Spor  af  Fare  ved  at 
svømme  i Vand,  der  er  under  Frysepunktet.  Jeg  svømmede 
selv  forleden  50  Alen  gennem  Grødis  og  Smaaflager  uden 
anden  Men  end  nogle  Rifter  i Skindet. 

De  allerfleste  af  de  Tusinder  af  Englændere,  der  svøm- 
mer hele  Aaret,  øver  imidlertid  deres  Idræt  i overbyggede 
Svømmebassiner  med  opvarmet  Vand.  Den  komplette 
Mangel  paa  slige  Anstalter  hos  os,  er  den  anden  Hoved- 
aarsag  til  Svømmesæsonens  Kortvarighed  og  er  tillige  til- 
dels Skyld  i,  at  vi  har  saa  forholdsvis  faa  Svømmere  og 
ikke  en  eneste  sportslig  Svømmeklub. 

I Udlandet  er  hver  af  de  omtalte  Etablissementer  Midt- 
punktet for  et  Antal  Foreninger,  der  hver  har  sin  Øvelses- 
tid, og  hvis  Medlemmer  med  Lyst  og  Iver  driver  Sporten 

i deres  Fritid,  om  Aftenen,  ogsaa  i den  kolde  og  mørke 
Aarstid.  I Stedet  for  at  hænge  paa  Kafeer  og  Varieteer 
tumler  unge  Mennesker  sig  hver  Vinteraften  i Vandet;  og 
det  ved  Gas  eller  Elektricitet  oplyste  Lokale  afgiver  da  et 
tillokkende  Billede  af  et  sundt  og  fornøjeligt  Sportsliv. 

Siden  1828  er  der  opført  slige  Anstalter  i alle  Storbrit- 
taniens  Byer.  Alene  i London  er  der  over  50  Svømme- 
bassiner, hvoraf  flere  100  Fod  lange  og  40  Fod  brede.  Og 
i samme  Forhold  florerer  alt,  hvad  der  kan  indbefattes  i 
Svømmesporten.  Der  sorterer  i Hundredvis  af  Klubber 
under  det  engelske  (dannet  24.  Juni  1869),  det  irske,  skot- 
ske, australske  og  newzealandske  Svømmeforbund. 

Ogsaa  Østrig-Ungarn  og  det  som  Idrætsland  undertiden 
med  Urette  foragtede  Tyskland  staar  paa  dette  Omraade 
langt  over  os.  I sidstnævnte  Land  styres  Svømmesporten 
nu  af  7 Svømmeforbund.  Der  er  Vintersvømmebade  og 
Foreninger  i alle  de  større  Byer,  og  nogle  Foreninger  ere  20 
Aar  gamle.  Alene  i Berlin  er  der  en  Snes  Svømmeklub- 
ber,  i Hamborg  15.  Selv  en  mindre  By  saa  nær  ved  os 
som  Kiel  har  sin  Svømmeklub,  medens  der,  saa  vidt  jeg 
ved,  ikke  eksisterer  en  eneste  sportslig  Svømmeforening  i 
hele  Danmark  ! Dette  Forhold  bør  blive  anderledes.  Svøm- 
ning er  saa  god  en  Legemsbevægelse  som  nogen  anden 
Idræt,  og  dertil  kommer  yderligere  et  Par  Fordele.  Svøm- 
mesporten fremmer  i Følge  sin  Natur  i høj  Grad  Renlig- 
heden og  Hudplejen  (de  danske  Sportsmænds  ømme  Punkt), 
og  den  sætter  sine  Udøvere  i Stand  til  i paakommende  Til- 
fælde at  redde  deres  Medmennesker  fra  at  omkomme  ved 
Drukning. 

Derfor,  I Sportsmænd  i Danmarks  mange  Søkøbstæder, 
opret  Svømmeforeninger ! 

Spørgsmaal,  der  fremkomme  i den  Anledning,  skulle 
blive  besvarede  her  i Bladet.  ( 

Engelsk  Hurtigsvømning. 

Det  dobbelte  Bentag. 

(„Dansk  Idræts-Blad“,  17.  August  1900.) 

Jeg  skal  i det  følgende  forsøge  at  give  en  kortfattet  og 
anskuelig  Beskrivelse  af  denne  Metode,  saaledes  som  den 
nu  anvendes  af  alle  hurtige  Svømmere  i England  med  Kolo- 
nier og  tildels  i Amerika. 

Jeg  vil  dog  forudskikke  den  Bemærkning,  at  man  lærer 
meget  mere  ved  atter  og  atter  at  studere  Tegningerne  indtil 
man  finder  alle  Finesserne,  end  ved  at  læse  nok  saa  mange 
Forklaringer.  • 

For  ikke  at  besvære  Hjærtets  Funktioner  og  for  at 
komme  til  at  ligge  lidt  højere  i Vandet  (forudsat  at  man  er 
normalt  skabt,  d.  v.  s.  lidt  sværere  i Legemets  højre  Halv- 
del) er  det  bedst  at  svømme  med  den  venstre  Side  af  Krop- 
pen opad  mod  Vandets  Overflade.  Man  kan  da  kalde  det 
venstre  Ben  „Trampebenet"  og  Foden  „Overfoden" , det 
højre  Ben  „Sparkebenet"  og  Foden  „Underfoden" . Den 
højre  Haand  kaldes  „Underhaanden"  og  den  venstre  „Over- 
haanden" . 

Lad  os  begynde  med  Benbevægelserne,  der  er  de 
vanskeligste  at  lære.  Kan  man  først  udføre  disse  helt 
mekanisk,  er  det  en  forholdsvis  let  Sag  at  faa  de  rigtige 
Armbevægelser.  Bentaget  falder  i 2 Afsnit,  Saksebevæ- 
gelsen og  Sammenklapningen,  idet  der  selvfølgelig  til  hver 
af  disse  fremaddrivende  Bevægelser  svarer  en  listende  Be- 
vægelse, hvormed  man  under  mindst  mulig  Modstand  mod 
Vandet  anbringer  Lemmerne  i den  Stilling,  der  er  gunstigst 
for  Iværksættelsen  af  selve  det  effektive  Tag  (det  samme 
gælder  Armbevægelserne,  og  for  Nemheds  Skyld  vil  jeg 
kalde  enhver  saadan  „stjaalen"  Bevægelse  for  „Skivning" , 
selv  om  dette  fra  Roningen  laante  Udtryk  ikke  passer  lige 
godt  alle  Steder). 

Det  dobbelte  Bentag  begynder  og  ender  med,  at  Benene 
og  Fødderne  holdes  samlede  og  fuldstændig  strakte,  ogsaa 

J.  P.  Maller:  Vink. 

i Vristen.  Der  „skives“  nu  paa  den  Maade,  at  Trampebenet 
føres  noget  fremad,  idet  Knæet  bøjes  og  Laaret  løftes  i Vej- 
ret (alt  selvfølgelig  set  fra  Svømmerens  „Standpunkt"), 
medens  Overfodens  Vrist  stadig  holdes  strakt  (se  Fig.  1). 
Samtidig  føres  Underfoden  bagud,  idet  Sparkebenet  foldes 
helt  sammen,  indtil  Hælen  nærmer  sig  Baglaaret.  Under 
denne  Skivning  af  Sparkebenet  maa  Foden  bevæges  løst  i 


Vristen  ligesom  omkring  et  Hængsel  for  at  virke  saa  lidt 
som  mulig  mod  Vandet,  der  kløves  af  Akilles-Senen.  Der 
begyndes  altsaa  med  strakt  Vrist,  men  efterhaanden  som 
Benet  trækkes  op,  bøjes  Vristen  (dog  endelig  ikke  kramp- 
agtigt), for  atter  at  strækkes  fuldstændig  i det  Øjeblik,  da 
det  virksomme  Tag  begynder.  Dette  udføres  som  et  Stød 
eller  Tramp  med  den  venstre  Fod  samtidig  med  et  Spark 
med  den  højre  Fod.  Trampebenets  Bevægelse  ligner  Bryst- 
svømnings-Benbevægelsen  med  den  Forskel,  at  Benet  føres 
fremad  i Stedet  for  til  Siden.  Benet  virker  imod  Vandet 

ined  Fodens  Underflade  og  Læggens  Bagflade,  idet  Foden, 
naar  Trampet  begynder,  føres  rask  frem  og  derpaa  nedad 
(bagud)*)  med  bøjet  Vrist. 

Sparkebenet  virker  derimod  paa  Vandet  med  Skinne- 
benet, Vristen  og  Fodens  Overflade,  idet  man  griber  fat 
bagud  i saa  meget  Vand  som  muligt.  Knæet  paa  dette  Ben 
holdes  under  Skivningen  godt  fremad,  men  under  Sparket 
føres  det  noget  bagud. 

Trampebenet  maa  ikke  føres  for  langt  frem  og  gør  altsaa 


en  meget  mindre  Bevægelse  end  Sparkebenet,  hvilket  ty- 
delig ses  paa  Fig.  1.  Synder  man  mod  denne  Regel,  gaar 
man  bagover,  d..  v.  s.  svømmer  i en  Bue  til  den  Side,  man 
vender  Nakken  imod.  I det  hele  taget  kræver  det  stor 
Øvelse  og  Paapasselighed  at  holde  snorlige  Retning  under 
denne  komplette  Sidesvømning. 

Mod  Slutningen  af  Saksebevægelsen  nærmer  Benene 
sig  hinanden,  idet  de  omtrent  strækkes.  Underfoden  føres 
imidlertid  godt  op  mod  Vandets  Overflade  med  Fodspidsen 

^)  Retningerne,  der  ere  anførte  i Parantes,  ere  sete  fra  en  Tilskuers  Stand- 
punkt. 

drejet  til  venstre  (opad).  Naar  denne  Del  af  det  dobbelte 
Bentag  er  endt,  har  Fødderne  næsten  krydset  hinanden, 
idet  Underfodens  Taaspids  befinder  sig  til  venstre  for  (oven- 
over) Overfodens  Vrist;  men  der  er  dog  endnu  et  lille 
Stykke  Vand  mellem  dem. 

Nu  kommer  andet  Afsnit,  Sammenklapningen,  der  er  en 
fra  Nordengland  stammende  forholdsvis  ny  Opfindelse,  der 
hurtig  adopteredes  af  det  øvrige  England,  men  endnu  ikke 
af  Amerikanerne  (det  anbefales  at  anvende  Saksebevægel- 
sen alene,  indtil  man  er  fuldstændig  fortrolig  med  denne). 


Fig.  3. 


Overfoden  føres  rask  et  Stykke  til  venstre  (opad)  og 
Underfoden  lige  saa  meget  til  højre  (nedad),  hvorefter  de 
nu  fuldstændig  strakte  Ben  og  Fødder  klappes  fast  sam- 
men mod  hinanden.  Det  maa  udføres  meget  hurtigt,  da 
hele  Bentaget  maa  være  færdig  samtidig  med  det  tilsva- 
rende Armtag. 


Armbevægelserne. 

Idet  Underhaandens  virksomme  Tag  begynder,  er  den 
højre  Arm  strakt  lige  opad  (fremad)  med  Haandfiaden  vendt 
udad  (ned  mod  Bunden),  som  det  ses  paa  Fig.  2.  Idet 
Armen  stadig  holdes  fuldstændig  strakt,  trækkes  den  nu 

kraftigt  nedad  (tilbage  gennem  Vandet)  efter  en  lodret  Plan, 
indtil  Haanden  nærmer  sig  den  højre  Hofte.  Her  begyn- 
der Skivningen  derved,  at  Haanden  hurtig  vendes.  Armen 
bøjes  næsten  sammen  i Albuleddet  og  Underarmen  skydes 
rask,  men  blødt,  opad  (frem  gennem  Vandet).  1 Begyn- 
delsen af  Skivningen  er  Haandfladen  vendt  indad  (opad), 
men  efterhaanden  som  Armen  strækkes,  skrues  Haanden 


rundt,  .saaledes  at  Haandfladen  atter  vender  udad  (nedad), 
idet  et  nyt  Tag  skal  begynde. 

Overhaandens  Tag  begynder,  i det  Øjeblik  Underhaan- 
dens  Tag  er  endt.  Men  medens  Underhaanden  skivedes 
nede  i Vandet,  er  Overhaanden  under  Skivningen  bleven 
ført  opad  (fremad)  gennem  Luften  med  Haandfladen  vendt 
fremad  (bort  fra  Svømmerens  Ansigt)').  Haanden  ned- 

1)  Amerikanerne  vender  Haandfladen  imod  Ansigtet  og  skærer  Vandfladen 
med  Lillefingeren. 

dyppes  i Vandet  uden  Pladsken,  idet  den  holdes  paa  Kant, 
saaledes  at  Tommelfin'geren  først  skærer  Vandets  Over- 
flade. Saasnart  Haanden  er  nedsænket,  vendes  den  og  fø- 
res — stadig  skærende  Vandet  med  Tommelfingeren  — 
gennem  et  vandret  Plan  et  lille  Stykke  ind  mod  Ansigtet, 
hvorefter  den  føres  med  Haandfladen  og  Underarmens  For- 
side virkende  mod  Vandet  nedad  (tilbage)  tæt  forbi  Krop- 
pen. De  to  smaa  Bevægelser,  der  gaar  forud  for  selve  det 
virksomme  Tag,  maa  selvfølgelig  ske  hurtig  som  Lynet. 
Taget  gøres  ikke  for  langt,  idet  Armen  ikke  strækkes  helt, 
hverken  i Begyndelsen  eller  Slutningen.  Idet  Haanden 
passerer  Skulderen,  er  Armen  mest  bøjet  og  her  maa  den 
største  Kraft  anvendes,  da  Virkningen  her  er  bedst  (se 
Fig.  3).  Naar  Taget  er  endt,  føres  Haanden  rask  op  af 
Vandet  og  roligt  opad  (fremad  over  Vandfladen). 

Arm-  og  Bentagenes  Kombinering 

De  4 Lemmers  Bevægelser  skal  passe  saaledes  ind  i 
hverandre,  at  Legemets  Fremadskriden  bliver  jævn  og  ikke 
stødvis  som  ved  Brystsvømning.  Nogle  Svømmere  bruger 
Overhaanden  samtidig  med  det  effektive  Bentag  (hvorved 
Overhaandens  Tag  selvfølgelig  bliver  en  Del  længere  end 
ovenfor  beskrevet) ; men  de  allerfleste  trækker  med  Under- 
haanden  samtidig  med  Bentaget  og  bruger  altsaa  Overhaan- 
den under  Skivningen  til  Saksebevægelsen.  Paa  den 
Maade  er  det  lettere  at  holde  Legemet  paa  Højkant  (nøj- 
agtig paa  Siden),  og  der  bliver  mere  Tid  til  at  trække  Vejret, 
da  Hovedet  under  Overhaandens  Tag  ligger  under  Vand- 
fladen. 

Fig.  4,  der  ligesom  Fig.  1 og  3 viser  Svømmeren  set 
fra  oven  i Fugleperspektiv,  anskueliggør  denne  Maade  at 
kombinere  Tagene  paa.  Naar  Overhaanden  under  Taget 
gennem  Vandet  er  omtrent  ud  for  Skulderen,  skal  Be- 
nene begynde  at  .skilles  fra  hinanden.  De  skal  være  i 
Stilling  parate  til  at  udføre  det  effektive  Saksetag,  naar 
Haanden  forlader  Vandet,  hvilket  den  skal  gøre,  mens  den 
endnu  er  ca.  6”  fjernet  fra  Trampebenets  Knæ,  og  hele 

Bentaget  skal  være  endt  og  Benene  strakte,  idet  Overhaan- 
den  atter  skærer  Vandets  Overflade.  Naar  Underhaanden 
er  godt  og  vel  halv  færdig  med  sit  Tag,  altsaa  peger  lige 
ned  mod  Bunden,  udføres  anden  Del  af  Bentaget  (Sam- 
menklapningen). 


* * * 

Der  horer  en  Del  Taalmodighed  til  at  lære  denne  Svøm- 
memetode,  naar  man  ikke  har  nogen  kyndig  Lærer  eller 
Lejlighed  til  at  se  andre  Svømmere  udføre  den.  Jeg  har 
brugt  4 Aar  derom,  navnlig  fordi  de  første  Bøger,  jeg  rettede 
mig  efter,  var  forældede  og  gav  mangelfulde  eller  ligefrem 
fejlagtige  Oplysninger.  Den  nyeste  gode  Svømmebog  er 
Kaptajn  Davis  Daltons  „How  to  swim“,  New-York  and  Lon- 
don, The  Knickerbocker  Press,  1899.  Den  er  dog  heller 
ikke  fri  for  Fejl  og  Selvmodsigelser. 

Jeg  var  en  meget  langsom  Brystsvømmer,  men  er  ad- 
skillig hurtigere  paa  Siden,  saa  der  er  ingen  Tvivl  om,  at 
vore  Brystsvømmere  vil  kunne  nærme  sig  de  engelske  Ti- 
der, saasnart  de  kan  anvende  den  moderne  Sidesvømning. 
Og  med  nogenlunde  let  Adgang  til  at  lære,  vil  det  kunne 
naas  paa  2 Sæsoner.  Det  er  glædeligt  at  se,  at  vor  bedste 
Brystsvømmer,  Hr.  P.  Lykkeberg,  allerede  efter  1 Aars 
Øvelse  er  fortrolig  med  den  engelske  Metode  (med  Undta- 
gelse af  „Sammenklapningen“ ).  Det  skal  være  mig  en  For- 
nøjelse at  bistaa  enhver,  der  vil  lære  den,  med  Raad  og 
praktisk  Demonstration. 

* * * 

Af  de  mange  senere  fremkomne  Svømmebøger  kan  jeg 
kun  anbefale  J.  A.  Jarvis:  Swimming,  London  1902;  J.  H. 
Sterrett:  How  to  swim,  New  York  1903;  Swimming  by  Ex- 
perts.  Gale  & Polden’s  Manuals,  London  1906;  Engen 
Schmidt:  Udspring,  Kbhvn.  1907,  og  Holger  Nielsen: 
Svømning,  Kbhvn.  1907. 

Vor  Svømmesports  Standpunkt. 

Danske  og  svenske  Svømmere. 

Det  moderne  Dobbeltspark.  Kravle-Metoden. 

(„Idrætten",  16.  August  1905.) 

At  Dagblads-Læsere  i Kapsvømnings-Referater  maa 
.sluge  de  værste  Kameler,  er  der  næppe  noget  at  sige  til ; 
men  et  Sportsblads  Læsere  kan  gøre  Krav  paa  fagligt  nogen- 
lunde rigtige  Meddelelser. 

Dette  være  sagt  i al  Almindelighed. 

Den  svenske  Svømmer  Hr.  Wennerstrøm,  der  sejrede  i 
vore  to  Hovedløb  forleden,  brugte  ikke,  som  anført  i sidste 
Nummer,  „amerikansk  Sidesvømning“  , men  det  gamle  engel- 
ske „over-arm  stroke“.  „Over-arm  stroke"  er  selvfølgelig 
en  Art  „side  stroke“ , men  det  benævnes  aldrig  saaledes.  — 
Ved  „side  stroke"  forstaas  den  lettere  Form,  som  Begyn- 
dere øver,  forinden  de  gaar  over  til  „over-arm  stroke“ , hvor 
den  ene  Haand  føres  i en  Bue  frem  gennem  Luften. 

løvrigt  viste  Svømningen  forleden,  at  hver  Stil  har  sin 
bestemte  omtrentlige  Fart.  Tillige  viste  den,  at  de  danske 
Svømmere  er  ca.  30  Aar  tilbage  for  de  engelske  og  austral- 
ske, medens  Svenskeren  Wennerstrøm  er  ca.  15  Aar  til- 
bage. — D’Hrr.  Saxtorph,  Lexau  og  Norelius  benytter  nær- 
mest den  Stil,  som  H.  Davenport  anvendte  i Halvfjerserne. 
Tiden  for  milen  var  da  i Reglen  1 a 2 Minutter  over  30 ; 
det  hurtigste,  der  nogensinde  i stille  Vand  blev  svømmet  i 
denne  Stil  var  29  Min.  25^  Sek.  (1877). 

Naar  jeg  skrev  „nærmest" , er  det  fordi  Saxtorph,  Lexau 
og  Norelius  bruger  samme  Brystsvømnings-Benspark  og 
Overhaandsbevægelse  som  Davenport,  medens  de  giver 
deres  Stil  et  „Trudgen" — lignende  Udseende  ved  at  „kante 
om“  og  fører  ogsaa  Underhaanden  frem  gennem  Luften. 
Denne  „Kanten  om“  fra  den  ene  Side  til  Brystet  og  tilbage 
igen  til  samme  Side  for  hvert  Tag  er  nok  et  lille  Plus  i 
Fart,  men  det  er  et  endnu  større  Plus  i Arbejde.  Og  Idealet 
for  al  Hurtigsvømning  paa  temmelig  lange  Distancer  er 

størst  mulig  Fart  med  mindst  muligt  Arbejde,  d.  v,  s.  med 
mindst  mulig  Modstand  i Vandet. 

Hr.  Wennerstrøms  Stil  og  Tid  svarer  derimod  temme- 
lig nøje  til  den  Stil  og  Tid,  hvormed  Greasly  endte  og  Tyers 
begyndte  deres  respektive  Karrierer  i Begyndelsen  af  Halv- 
femserne. Det  hurtigste,  der  er  svømmet  i denne  Stil,  er 

27  Min.  2 P/s  Sek.  (Tyers  1893) ; i Reglen  var  Tiden  mellem 

28  og  30  Min.  — som  man  ser,  ganske  svarende  til  Hr. 
Wennerstrøms  Tid. 

Da  senere  Tyers  og  Nuttall  opfandt  det  dobbelte  Saxe- 
spark,  gik  deres  Tid  ned  til  godt  26  Min.  Jarvis  forbedrede 
det  yderligere  og  kom  ned  paa  25  Min.,  og  nu  har  Billington 
og  Australierne  gjort  milen  paa  24r  Min.  og  derunder. 

Det  kan  være  meget  godt,  at  vi  forleden  stod  og  be- 
undrede Wennerstrøms  Tag.  Men  han  var  blot  den  een- 
øjede  blandt  de  blinde.  Vil  vi  rigtig  lære  at  svømme,  maa 
vi  lukke  Øjne  og  Øren  op  og  hænge  i med  at  tilegne  os  de 
nyeste  Methoder;  med  Wennerstrøms  Stil  kan  vi  nemlig 
aldrig  vente  at  komme  under  de  28  Min.  (Tyers  var  et  Geni, 
en  Undtagelse).  Hovedmanglen  ved  hans  Stil  er,  at  han 
kun  anvender  enkelt  Saxespark  og  tilmed  bøjer  det  øverste 
Ben  stærkt  i Knæet.  Derved  frembyder  Laarets  Overflade 
stor  Modstand  i Vandet  (i  Brystsvømningstaget  er  der  to 
Laarflader  til  at  yde  Modstand !)  Hans  Armbevægelser  er 
heller  ikke  rene  og  korrekte,  hvad  der  dog  tildels  kommer 
af,  at  han  bruger  Overhaanden  samtidig  med  Bensparket. 
Derved  faar  man  ikke  det  fulde  Udbytte  af  Underhaandens 
Tag,  idet  Armen  trættes  og  bøjes  for  tidligt,  da  den  mangler 
den  Understøttelse,  som  Bentaget  giver.  Endvidere  giver 
det  Tilbøjelighed  til  at  kante  lidt  om  paa  Brystet,  idet  Over- 
haanden føres  frem.  Og  dette  bevirker  igen,  at  Overhaan- 
den kommer  urent,  d.  v.  s.  pladskende  og  med  Fladen  i Van- 
det, i Stedet  for  at  skære  Vandfladen  roligt  paa  Kant  (med 
Tommelen  først).  Hr.  W.  førte  ogsaa  Underhaanden  for- 
kert frem,  med  Haandfladen  hele  Tiden  nedad,  hvorved  han 
stadig  lavede  et  lille  Springvand  foran  sig. 

Kvintessentsen  ved  alle  de  bedste  engelske  Svømme- 

res  Stil  er  det  dobbelte  Saxespark,  som  jeg  nedenfor  skal 
beskrive.  Det  er  omtrent  ens  hos  dem  alle;  derimod  kan 
det  kombineres  paa  mange  forskellige  Maader  med  Armenes 
Bevægelser.  Nuttall  anvender  f.  Eks.  sit  meget  lange  Un- 
derhaandstag  samtidig  med  hele  Dobbeltsparket,  medens 
Krop  og  Ben  er  strakt  som  en  Pil,  idet  han  udfører  sit  korte 
Overarms-Tag.  Jarvis  derimod  bruger  Overhaanden  sam- 
tidig med  første  Halvdel  af  Sparket  og  Underhaanden  sam- 
tidig med  anden  Halvdel.  Jeg  har  grundig  prøvet  disse  to 
Methoder  og  vil  da  foretrække  Nuttalls,  der  absolut  giver  en 
længere  og  dybere  Indaanding.  (Man  indaander  altid  rask 
gennem  Munden,  idet  Underhaanden  arbejder,  og  aander 
ud  gennem  Næsen  den -øvrige  Tid,  hvori  Ansigtet  er  un- 
der Vand).  Der  er  andre  Svømmere,  der  bruger  Over- 
haanden samtidig  med  hele  Dobbeltsparket  og  saa  Under- 
haanden for  sig  alene;  men  denne  Form  har  de  Ulemper, 
som  omtaltes  ved  Wennerstrøms  Stil.  Endelig  er  der 
mange,  som  laver  en  Slags  Trudgen-Tag  ud  af  dette  over- 
arm stroke  med  Dobbeltspark,  f.  Eks. : Sparket  og  Under- 
haandstaget  udføres  samtidigt  og  liggende  regelmæssigt  paa 
Siden  (f.  Eks.  højre) ; men  idet  Overhaanden  skal  til  at 
trække,  kantes  om  paa  Brystet.  Underhaanden  føres  der- 
efter ogsaa  frem  gennem  Luften,  og  naar  denne  Haand  skal 
til  at  trække,  kantes  tilbage  paa  højre  Side  igen.  Vil  man 
imidlertid  absolut  svømme  Trudgen-Tag,  der  vel  nok  er  det 
hurtigste,  i al  Fald  paa  korte  Distancer  — men  ogsaa  det 
mest  anstrængende  — saa  bør  man  bruge  den  australske 
Stil : rolig  Bryststilling  uden  Drejning  fra  den  ene  til  den 
anden  Side.  De  helt  strakte  Arme  arbejde  skiftevis,  men 
ellers  ganske  eens.  Benene  holdes  ligeledes  strakte  hele 
Tiden  (baade  i Knæ  og  Vrist).  Men  hver  Gang  en  Arm 
trækker,  udføres  samtidig  et  kort  Saksespark  — rettere  et 
snævert  Dobbelt-Svup  — med  de  strakte  Ben. 

Det  nu  brugelige  Dobbeltspark  er  noget  forskelligt  fra 
det,  jeg  for  5 Aar  siden  beskrev  i „Dansk  Idrætsblad“ . 
Det  udføres  saaledes : Øverste  Ben  føres  en  lille  Smule 
fremad  med  strakt  Knæ  og  strakt  Vrist.  Nederste  Ben 

bøjes  saa  stærkt  som  muligt.  Fra  denne  Stilling  begyndes 
Sparket:  Øverste  Ben  slaas  kraftigt  bagud  (stadig  strakt), 
nederste  Ben  „aabner“  sin  Vrist,  Foden  „griber"  Vandet  og 
sparkes  kraftigt  fremad.  Men  i Stedet  for  at  samle  de 
strakte  Ben,  fører  man  dem  et  godt  Stykke  forbi  hinanden, 
saaledes,  at  det  nu  strakte  underste  Ben  kommer  godt 
fremad,  medens  det  stadig  strakte  øverste  Ben  kommer  et 
godt  Stykke  bagud,  og  fra  denne  Stilling  føres  Benene  en- 
delig kraftigt  sammen,  idet  det  øverste  gaar  i en  lille  Bue 
opad,  det  nederste  lidt  nedad,  forinden  de  samles.  Naar  hele 
Dobbeltslaget  udføres  kraftigt  og  uden  mindste  Pause  mellem 
de  enkelte  Bevægelser,  frembringes  der  et  skruelignende 
Svup,  der  sender  Legemet  med  Fart  gennem  Vandet.  Man 
skal  dog  aldrig  skille  Benene  for  meget.  Jo  mere  Øvelse  man 
faar,  desto  kraftigere  kan  man  slaa  med  de  strakte  Ben,  men 
da  gælder  det  om  at  gøre  Benbevægelserne  saa  „knappe"  og 
snævre  som  muligt  for  ikke  at  hindre  den  jævne  Fremad- 
gliden. 

Det  allernyeste  paa  Hurtigsvømningens  Omraade  er 
Kravle-Metoden  (crawl).  Armbevægelserne  er  omtrent  som 
ved  Trudgen-Taget,  blot  med  Armene  svagt  bøjede  i Al- 
buen. Kroppen  skal  ligge  støt  paa  Forfladen  uden  Rulnin- 
ger til  Siderne.  Det  ejendommelige  ved  Metoden  er  Bene- 
nes Bevægelser.  Laarene  holdes  ganske  rolige  i Kroppens 
Forlængelse  og  skilles  slet  ikke  fra  hinanden.  Benene 
sparker  ikke  samtidig,  men  skiftevis,  og  det  ene  Bens  Spark 
er  nøjagtig  som  det  andet  Bens.  Det  udføres  paa  den 
Maade,  at  Knæet  bøjes  stærkt,  hvorved  Foden  løftes  op  af 
Vandet,  og  umiddelbart  derefter  slaas  den  med  strakt  Vrist 
nedad  og  bagud,  idet  Fodens  Overflade,  Vristen  og  Skinne- 
benet virker  kraftigt  mod  Vandet.  Australierne  bruger  ven- 
stre Fod  samtidig  med  højre  Haand  og  omvendt,  hvorimod 
Amerikanerne  lader  Fødderne  arbejde  ganske  uafhængigt 
af  Armene.  Fødderne  gaar  paa  denne  sidste  Maade  op  og 
ned  uden  Pauser.  Armenes  og  Føddernes  Bevægelser  ud- 
føres med  større  eller  mindre  Hurtighed  eftersom  det  er 
kortere  eller  længere  Distancer,  der  skal  svømmes.  — 

Hermed  fik  jeg  vist  sagt,  hvad  jeg  havde  paa  Hjærte 
angaaende  Svømningen.  Men  i en  anden  „Vand“ -Artikel 
(af  Ellen  D.)  i „Idrætten"  for  9.  August  stod  der,  at  „man 
skal  vaske  sig  med  Sæbe  over  hele  Kroppen  hver  gud- 
skabte Dag".  Dette  er  imidlertid  pinegalt,  selv  om  Sæben 

— hvad  der  er  sjældent  — er  ganske  uskadelig.  Dette 
Thema  blev  debatteret  udførligt  i Dagspressen  sidste  Ef- 
teraar.  Baade  Læger  og  Hygiejnikere  var  enige  om,  at  for 
hyppige  Sæbebade  — foruden  at  medføre  andre  Ulemper 

— berøvede  Huden  dens  naturlige,  nødvendige  Fedtstof. 


6 Kunstsvømningsøvelser. 

f 

(„Idrætsbladet",  20.  Juni  1902.)  | 

Ved  „Dansk  Idræts-Forbund"  s Kapsvømning  den  6.  J 

Juli  er  som  Pligtøvelser  i Kunstsvømning  valgt  6 Øvelser,  1 

hvis  Udførelse  jeg  efter  Forbundets  Anmodning  kortfattet  | 

skal  beskrive.  r 

1 . F 1 y d e n i „S  V a 1 e r e d e“  - S t i 1 i n g.  | 

Enhver  Ring-  eller  Trapezgymnastiker  kender  denne  z 

Stilling,  blot  omfattes  her  i Vandet  Anklerne  med  Hæn-  f 

derne.  Nakken  lægges  godt  tilbage  og  Ryggen  svajes.  « 

2.  Flyden  paa  Ryggen  i Vandets  Over-  1 

flade.  , ^ 

■^e , 

Udførelsen  af  denne  Øvelse  fremgaar  af  Benævnelsen ; 
dog  maa  der  ingen  som  helst  Bevægelse  udføres,  men 
Legemet  skal  holdes  fuldstændig  roligt  hvilende.  For  at  y 

faa  Fødderne  godt  til  Vejrs,  med  Tæerne  oppe  over  Vandet, 
er  det  nødvendigt  at  strække  Armene  saa  meget  som  muligt  * 

bag  ud  (opad).  Ethvert  Menneske,  langt  eller  kort,  tykt 
eller  tyndt,  kan  flyde  i denne  Stilling,  saasnart  han  har  lært  .1 

at  strække  Armene  ordentlig.  Naar  Benene  har  Tendens  til 
at  synke,  er  det  blot  en  Modvægt,  der  mangler  i den  anden 

Ende.  Den  fremkommer  dels  ved  Armstrækningen,  dels 
ved  at  løfte  Ansigtet  eller  endnu  bedre  Enderne  af  Fingrene 
ud  af  Vandet.  Ryggen  maa  ikke  svajes,  og  Brystet  ikke 
skydes  op  (frem). 

3.  Baglæns  Brystsvømning  (Krebse- 
svømning). 

Armene  kan  bevæges  paa  flere  forskellige  Maader, 
med  korte,  skiftevise  Tag,  med  lange,  samtidige  Tag  eller 
med  „Vrikning".  Førstnævnte  Maade  illustrerer  mest  en 
Krebsebevægelse.  Benene  bevæges  kun  kanske  lidt  skifte- 
vis op  og  ned,  uden  Piasken  ovenover  Vandfladen. 

4.  Propelleren  (Skruedamperen). 

Liggende  i Rygflydestilling  i Vandets  Overflade,  med 

samlede  Ben  og  bagud  strakte  Arme,  begynder  man  at  be- 
væge Hænderne  i smaa  Halvcirkler,  ligesom  i „Vrikning". 
Derved  drives  Legemet  af  Sted  i jævn  Fart  med  Fødderne 
forrest. 

5.  Tromlen  (Rulning  i Vandets  Over- 
flade). 

Udgangsstillingen  er  Rygflyden  som  i foregaaende 
Øvelse.  For  ikke  at  faa  Armene  for  meget  adskilte  og  for 
at  pointere,  at  Bevægelsen  ikke  skyldes  Haandbevægelser, 
griber  den  ene  Haand  om  den  andens  Fingre,  eller  Hæn- 
derne foldes.  Nu  drejer  man  sig  ganske  roligt  om  sin 
Længdeakse,  indtil  man  ligger  i Maveflydestillingen  og  fort- 
sætter uden  Standsning  Drejningen  samme  Vej,  indtil  man 
atter  ligger  i Rygflydestilling  o.  s.  v.  Hverken  Ben  eller 
Arme  maa  bevæges  eller  plaske  det  mindste,  og  Legemet 
skal  selvfølgelig  forblive  i Vandets  Overflade.  Rulningerne 
udføres  enten  langsomt,  med  et  Aandedrag  hver  Gang  An- 
sigtet bliver  frit,  eller  hurtigt  efter  hverandre,  saa  længe 
man  kan  holde  Vejret.  Det  sidste  er  det  letteste,  da  Lege- 
met næsten  af  sig  selv  ruller  rundt,  naar  det  først  er  kom- 
met i Gang.  Man  skal  sætte  sig  i Gang  fra  først  af  alene 
ved  at  dreje  Hovedet  lidt  til  Siden. 

6.  Pendul-Sving. 

Denne  Øvelse  bestaar  i,  at  Legemet  med  strakte,  sam- 

lede  og  rolige  Ben  svinger  fra  Rygflydestilling  ned  gennem 
et  lodret  Plan  til  Maveflydestilling  og  derefter  tilbage  til 
Rygflyden  og  saa  fremdeles.  Tempoet  maa  være  langsomt, 
jævnt  og  rytmisk,  uden  Ryk  og  pludselige  Bevægelser. 
Arme  og  Hænder  løftes  ikke  ud  af  Vandet,  men  idet  Lege- 
met passerer  den  lodrette  Stilling  i Vandet,  føres  Hænderne 
med  bøjede  Arme  tæt  forbi  Halsen,  eller  ogsaa  kan  man 
føre  Hænderne  med  strakte  Arme  ud  til  Siderne,  idet  de 
med  jævn  Bevægelse  atter  samles  i begge  Svingets  Yder- 
punkter. 


Vore  Folkebade. 

Et  Apropos. 

(„København",  18.  Decbr.  1899.) 

I Aften  skal  der  jo  i Borgerrepræsentationen  debatteres 
et  Udvalgs-Forslag  gaaende  ud  paa  Oprettelsen  af  et  Antal 
smaa  Brusebade-Anstalter  her  i Byen.  I den  Anledning 
spørges : „Hvor  længe  mon  det  endnu  skal  vare,  førend  vi 
faar  Svømmebade-Anstalter,  hvis  Vand  i den  kolde  Aarstid 
opvarmes,  saa  det  bliver  muligt  for  Folk  at  tage  Svømme- 
bade  hele  Aaret  rundt  ?“ 

Jeg  vil  se  helt  bort  fra  den  fortrinlige  Gymnastik,  som 
Svømmebevægelserne  i sig  selv  repræsenterer,  og  betragte 
Badet  alene  som  en  Renligheds-  og  Forfriskningsproces. 
Men  det  at  kunne  flyde  frit  omkring  og  boltre  sig  som  en 
Fisk,  øver  helt  umiddelbart  en  stor  Tiltrækning  og  tilfører 
Badet  et  psykisk  Moment,  hvis  Betydning  ikke  kan  vur- 
deres højt  nok,  og  hvormed  der  bør  regnes,  naar  man  vil  be- 
stræbe sig  for  at  faa  løftet  det  Niveau,  den  store  Befolk- 
nings Renlighed  indtager. 

Vore  Bruse-  og  Karbade  er  kun  lidet  populære.  De  er 

i Sandhed  heller  ikke  skikkede  til  at  skabe  Morskab  eller 
æstetiske  Nydelser,  og  det  kan  derfor  undskyldes,  at  saa 
mange  forsømmer  deres  Renlighedspligt.  Tusinder  af  Kø- 
benhavnere tager  ikke  nogetsomhelst  Slags  Bad  gennem 
Vinter,  Foraar  og  Efteraar,  ja  næppe  en  Gang  i kolde 
Somre. 

Betragt  de  Mennesker,  der  strømmer  til  en  Badeanstalt 
i Sundet  den  første  rigtig  varme  Sommerdag.  Ved  et  med- 
bragt Stykke  Sæbes  Hjælp  lykkes  det  efter  10  å 15  Mi- 
nuters  ihærdigt  Arbejde  at  faa  fjernet  de  Skorper  af  aar- 
gammelt  Skidt,  der  er  groet  fast  her  og  der  paa  Kroppen. 

Naar  dette  Pligtarbejde  endelig  er  færdigt,  saa  kommer 
til  Belønning  Morskaben,  den  rent  ud  kongelige  Fornøjelse, 
som  disse  Badegæster  øjensynlig  føler  ved  at  pjaske,  vade, 
svømme  og  lave  Udspring  og  alle  mulige  Kunster,  enhver 
efter  sine  Evner. 

Bade  og  Svømning  er  et  Felt,  hvor  vi  Danske  er  meget 
langt  bag  efter  andre  civiliserede  Nationer.  Jeg  vil  ikke  tale 
om  den  gamle  Kejserstad  Rom  med  sine  800  offentlige 
Svømmebassiner,  af  hvilke  de  flotteste  (Caracallas)  rum- 
mede ca.  150  Millioner  Gallons  Vand  og  gav  Plads  til  1600 
Badende  paa  én  Gang  — og  trods  den  næsten  utrolige  Luk- 
sus, hvormed  alt  var  udstyret,  kostede  Entréen  kun  en  lille 
Kobbermønt  (quadrans). 

Det  er  navnlig  Forholdene  i England,  jeg  vil  erindre  om 
her.  Allerede  Aar  1828  oprettedes  det  første  overdækkede 
Svømmebad  (i  Liverpool),  og  den  26.  Aug.  1846  blev  der 
kgl.  stadfæstet  en  Parlamentslov,  der  paabød  Kommunerne 
at  anlægge  Svømmebade,  der  kunde  bruges  hele  Aaret 
rundt.  Nu  er  der  overbyggede  Bassiner  i alle  Storbrit- 
taniens  Købstæder,  i London  ikke  mindre  end  50,  hvoraf 
flere  over  100  Fod  lange  og  40  Fod  brede.  Regnskaberne 
viser,  at  disse  Anstalter  bærer  sig  og  ofte  giver  noget  Over- 
skud trods  den  billige  Entré. 

Ogsaa  i Tyskland  og  Østrig-Ungarn  er  der  Vinter- 
Svømme-Anstalter  i alle  de  større  Byer,  dels  private  For- 
retninger (i  Reglen  Aktieselskaber),  der  betaler  sig  ud- 

mærket,  dels  kommunale.  Og  dog  er  det  i Tyskland  meget 
billigere  at  abonnere  paa  Svømmebade  end  her.  For  Svøm- 
meforeningsmedlemmer  er  Prisen  for  Aarskort  endog  sine 
Steder  kun  3 å 5 Mark. 

Det  er  dog  navnlig  i England,  at  de  lægevidenskabelige 
Avtoriteter  har  paavist,  at  disse  Svømmebadeanstalter  er 
bleven  til  et  uvurderligt  Gode  for  de  arbejdende  Klasser, 
hvilket  Befolkningslag  der  ogsaa  udtrykkelig  var  sigtet  paa 
ved  den  ovenfor  omtalte  Parlaments-Akts  Oprettelse. 


En  mislykket  Anstalt. 

(„København",  22.  Decbr.  1899.) 

Vor  Nabokommune,  Frederiksbergs  Bestyrelse  havde 
til  i Aftes  Kl.  6 — 7 inviteret  Pressen  til  at  overvære  Ind- 
vielsen af  det  ny  Bade-Etablissement,  Nr.  40  i Falkoner- 
alleen, beliggende  foran  den  lille  Kirke  og  ved  Siden  af 
Frederiksberg  Jernstøberi. 

Højtideligheden  fandt  Sted  i en  Sal  i Facadefløjen,  der 
er  udlejet  til  et  Afholdsselskab.  Uden  at  respektere  Hel- 
ligdommen blev  Badeanstaltens  Skaal  drukken  i skum- 
mende Champagne,  efter  at  Dr.  Jacobi  først  havde  budt 
Velkommen  og  derpaa  givet  Ordet  til  Veksellerer  Bing, 
der  har  undfanget  og  gennemført  Ideen,  omend  han  har 
maattet  slaa  klækkelig  af  paa  sine  oprindelige  Fordringer. 
Det  oplystes  nemlig,  at  han  i England  havde  studeret  de 
Svømmebadeanstalter,  som  jeg  forleden  omtalte  i en  Ar- 
tikel om  de  københavnske  Folkebade,  og  det  havde  været 
hans  kære  Tanke,  at  Frederiksberg  skulde  være  gaaet  i 
Spidsen  ogsaa  i denne  Gren  af  vor  hjemlige  Civilisation 
ved  at  oprette  en  saadan  Anstalt. 

Saa  kom  imidlertid  Snusfornuften  og  Kortsy  netheden 
ham  desværre  i Vejen,  navnlig  i Skikkelse  af  Murmester 
Kruse  (Gudbevares,  det  er  ikke  Dr.  Jacobis  Ord),  og  de 
højtflyvende  Planer  stækkedes. 

Dette  er  efter  min  Mening  meget  beklageligt,  og  det  vil 

sikkert  en  Gang  fortrydes.  Den  nuværende  Anstalt  er  et 
Palads  i Forhold  til  de  københavnske  Etablissementer;  men 
med  lave  Badepriser  bliver  det  vanskeligere  at  forrente 
den  150,000  Kr.  store  Anlægssum,  end  det  vilde  være 
bleven  at  forrente  den  halve  Million,  som  en  endnu  større 
Anstalt  med  Svømmebassin  og  forskellige  Klasser  af  dyre 
og  billige  Bade  sagtens  vilde  have  kostet. 


Den  store  Svømmehalle  i „Målarbadet",  den  største  af  Stockholms  fire 
Svømmehaller.  Bassinet  er  23  x 1 1 Meter. 

Sagen  er  jo  den,  at  man  nu  kun  kan  paaregne  Søg- 
ning af  de  mindst  bemidlede  Befolkningslag,  der  højt  reg- 
net vil  tage  den  Slags  Bad  en  Gang  om  Ugen.  Folk,  der 
blot  har  nogenlunde  Plads,  kan  uden  særligt  Badeværelse 
i Hjemmet  meget  let  indrette  sig  med  et  fladt  Badekar  og  en 
lille  Bruse  i Soveværelset,  og  undgaar  derved  den  Tids- 
spilde, som  Vejen  frem  og  tilbage  fra  de  offentlige  Bade 
foraarsager.  Og  Beboerne  af  de  større  og  dyrere  Lejlig- 
heder med  særlige  Badeværelser  vil  selvfølgelig  aldrig 

J.  P.  Muller:  Vink. 

tænke  paa  at  gaa  ud  af  Huset  for  at  tage  Kar-  eller  Styrte- 
bad, især  naar  de  samtidig  ikke  kan  faa  Dampbad. 

Ganske  anderledes  vilde  Sagen  forholde  sig  med  et 
Etablissement,  der  foruden  de  nævnte  Slags  Bade  ogsaa 
indeholdt  et  eller  flere  Svømmebassiner.  Her  vilde  alle 
de  Tusinder,  der  i Hundedagene  strømmer  til  Søbadene, 
indfinde  sig,  baade  de  allerfattigste  og  de  rigeste.  Og  da 
der  altid  er  10  Gange  bedre  Raad  til  det,  der  er  fornøjeligt, 
end  til  det?  der  kun  er  gavnligt,  saa  vilde  Badegæsterne  ef- 
terhaanden  blive  Stamgæster.  Selv  Skoledrenge  og  ellers 
saa  optagne  Medborgere  som  Læredrenge  skulde  nok  vide 
at  knibe  en  halv  Time  til  at  komme  ud  at  svømme,  særlig 
i en  By  som  Frederiksberg,  hvor  man  endog  om  Sommeren 
har  saa  lang  og  besværlig  Vej  til  Søbad. 


En  Piece  af  Korpslæge  Kier. 

(„København**,  2.  Januar  1900.) 

Da  Spørgsmaalet  om  Folkebadeanstalter  for  Tiden  er 
brændende  for  vore  største  Kommuner,  maa  det  siges, 
at  det  er  et  i høj  Grad  aktuelt  Emne,  der  behandles  i Korps- 
læge, Dr.  Johan  Kiers  nys  udkomne  lille  Skrift:  „Lidt  om 
Badevæsen  i Fortid  og  Nutid** . 

I en  livlig  Form  gives  der  en  Mængde  interessante  Op- 
lysninger om  adskillige  Landes  Badeforhold  i de  forskellige 
Tidsaldre.  Der  er  anvendt  et  stort  og  omhyggeligt  Arbejde 
paa  at  samle  de  mange  statistiske  Data  fra  Ind-  og  Udland, 
og  det  er  absolut  et  Skrift,  der  bør  læses  af  alle  Stats-  og 
kommunale  Avtoriteter  og  af  Enhver,  paa  hvem  der  hviler 
et  Gran  af  Ansvar  for  vort  Samfunds  hygiejniske  Tilstand. 

Doktoren  viser  ganske  nøgternt,  hvor  sørgeligt  lavt  vi 
staar  i Sammenligning  med  de  andre  Stater  i Evropa,  baade 
de  store  og  smaa,  men  da  navnlig  i Forhold  til  England. 
Og  her  er  endda  begaaet  den  lille  Fejltagelse,  at  1842  næv- 
nes som  det  Aar,  da  den  første  offentlige  Badeanstalt  aab- 
nedes  (i  Liverpool).  Det  skete  allerede  1828,  da  den 

nævnte  Bys  Kommunalraad  oprettede  Badene  ved  St. 
George ’s  Pier,  som  endnu  er  meget  benyttede,  da  Bassinet 
er  forsynet  med  Saltvand. 

Naar  Danmark  paa  Badningens  og  Svømningens  Om- 
raade  er  saa  uhyre  langt  tilbage,  kan  vi  heller  ikke  give 
Doktoren  Ret  i (paa  Side  22)  at  udtale,  at  Danmark  i kul- 
turel Henseende  staar  paa  nogenlunde  samme  Standpunkt 
som  de  andre  Lande.  Legems-Kulturen  udgør  virkelig  en 
væsentlig  Del  af  Begrebet  „Kultur"  i Almindelighed,  og 
Legems-Kulturen  karakteriseres  ved  maalbevidste  Legems- 
øvelser i Forbindelse  med  systematisk  Hudpleje,  der  netop 
kun  er  mulig  ved  Hjælp  af  Bade. 

Paa  Side  10  udtaler  Dr.  K.,  at  han  for  at  begrænse 
Spørgsmaalet  helt  vil  udelade  Omtalen  af  Helbredelsesbade 
(alt  hvad  der  kommer  ind  under  Begrebet  Hydrotherapi 
o.  lign.).  Der  er  imidlertid  en  helt  anden  Ting,  som  Dr. 
K.  ogsaa  har  ladet  fuldstændig  ude  af  Betragtning  gennem 
hele  Skriftet,  hvad  der  er  saa  meget  mere  uheldigt,  som 
denne  Omstændighed  bevirker,  at  der  til  Slut  konkluderes 
fejlagtigt,  hvor  Talen  bliver  om,  hvilken  Form  af  Bade- 
anstalter der  særlig  bør  anbefales  hos  os. 

Det  er  det  sportslige  Moment  ved  Badning  og  Svøm- 
ning, som  der  slet  ikke  er  taget  noget  Hensyn  til.  Det 
var  ikke  hovedsagelig  af  Renligheds-  eller  Religionshensyn, 
at  Folk  som  Assyrerne  og  senere  Hellenerne  og  Romerne 
„neddykkede"  i Floder  og  Søer,  men  først  og  fremmest  for 
at  blive  vant  til  at  bevæge  sig  i det  vaade  Element.  Paa 
Ninives  Basrelieffer  og  Pompejis  Vægmalerier  ser  man 
Krigere  svømme  tværs  over  Floder,  og  paa  græske  Vaser 
er  afbildet  Udspring  og  anden  Vandsport.  Ved  at  læse 
Odysseen  og  Æneiden  faar  man  et  godt  Begreb  om,  hvor- 
ledes og  hvorfor  de  Gamle  gik  i Vandet.  I Rom  hed  det 
om  et  daarligt  opdraget  Individ : „neque  literas  neque  natare 
didicit"'),  og  f.  Eks.  Cæsar,  der  var  vant  til  i Spidsen  for 
Legionerne  at  svømme  tværs  over  Galliens  Floder,  vilde 
aldrig  have  kunnet  berige  os  med  sine  „Kommentarer" , 

1)  „Han  har  hverken  lært  at  skrive  og  læse  eller  at  svømme." 

dersom  han  ikke  havde  været  i Stand  til  at  svømme  en  halv 
Mils  Vej  ud  til  sin  Flaade  med  Manuskriptet  i den  ene 
opstrakte  Haand,  da  han  blev  forfulgt  ved  Aleksandria  af 
Ptolemæus. 

At  Badeanstalter  med  Svømmehalle  i vor  Tid  har  vun- 
det en  saadan  Udbredelse  og  betaler  sig  saa  godt  i Eng- 
land, Tyskland,  Østrig,  Holland  og  Belgien,  skyldes  netop 
den  Omstændighed,  at  der  i alle  Befolkningslag  næres  saa 
stor  Interesse  for  Svømmesporten  i dens  forskellige  Af- 
skygninger (Kapsvømning,  Udspring,  Dykning,  Kunstsvøm- 
ning, Vand-Boldspil,  Livredningsøvelser  m.  m.).  I de 
allersidste  Aar  er  der  ogsaa  herhjemme  kommen  Liv  i 
Svømningen,  saa  Svømmehaller  vilde  sikkert  ogsaa  hos  os 
kunne  blive  rentable  Foretagender,  da  det  her  som  alle 
andre  Steder  maa  være  Fornøjelsen  og  ikke  Pligten,  der 
skal  lokke  Folk  hyppigt  i Vandet*). 


Søbade  om  Vinteren. 

(„København“,  1.  Marts  1903.) 

Der  er  et  Par  Spørgsmaal,  hvis  Besvarelse  interesserer 
mig  meget,  nemlig  disse : „I  hvor  høj  Grad  kan  et  Menneske 
hærde  sig?“  og  „Hvad  opnaar  man  derved?" 

Jeg  er  kommen  til  det  Resultat,  at  der  saa  at  sige  ingen 
Grænse  er  for  Legemets  Hærdning  imod  Kulde  og  Vejr- 
ligets Indflydelse,  medens  paa  den  anden  Side  den  aller- 
mest hærdede  næppe  vil  undgaa  nu  og  da  at  blive  smittet 
ved  Samkvem  med  Folk,  der  har  Snue,  Halssyge  eller  an- 
dre, farligere  Bacille-Sygdomme. 

^)  Endnu  i det  Herrens  Aar  1907  findes  der  ikke  i København  (med  c.  *1* 
Million  Indbyggere),  saalidt  som  i Danmark  overhovedet,  nogen  Svømme- 
halle. (Et  lille  Bassin  i en  snæver,  privat  Kælder  paa  Østerbro  kan  ikke 
henføres  under  denne  Kategori.) 

Men  dog  opnaas  der  ved  den  vidtdrevne  Hærdning  saa 
mange  Fordele,  at  den  ikke  noksom  kan  anbefales  enhver, 
der  ikke  paa  Forhaand  er  syg  eller  meget  svagelig.  Den 
giver  et  intensivere  kropsligt  Liv,  langt  stærkere  Stofskifte, 
stort  legemligt  Velbefindende  og  Modstandskraft  overfor 
Sygdomme,  med  andre  Ord : et  godt  Helbred.  Og  bliver 
man  endelig  smittet  af  Snue,  Influenza  o.  lign.,  kan  man 
let  og  hurtig  overstaa  Angrebet  uden  blot  midlertidig  Uar- 
bejdsdygtighed. 

De  bedste  Midler  til  Hærdning  er  Sø-,  Luft-  og  Sol- 
bade hele  Aaret  rundt,  saa  let  Klædedragt  som  mulig  (ikke 
uldent  Undertøj  og  ingen  Overfrakke,  undtagen  paa  Køre- 
eller  Sejlture)  og  saa  lav  Stuetemperatur  (10  a 12  Gr.  R.) 
som  mulig. 

Lad  mig  fortælle,  hvad  jeg  ofte  gør,  uden  at  føle  Ube- 
hag eller  blive  forkølet.  Jeg  gaar  i Vandet  i Frostvejr  fra 
aaben  Strand,  bevæger  mig  efter  at  være  aftørret  en  Times- 
tid, ofte  i stærk  Blæst,  og  klæder  mig  derefter  paa,  alt  i 
fri  Luft  (kun  i Sne-  og  Regnvejr  i et  aabent  Skur).  Jeg 
har  ogsaa  fuldt  paaklædt  sprunget  ud  i Isvand,  spadseret 
og  siddet  et  Kvarterstid  i det  frie,  og  er  først  gaaet  ind  og 
har  klædt  mig  om,  da  jeg  frøs  meget  stærkt.  Dette  gjorde 
mig  intet;  men  jeg  har  faaet  Snue  af  at  komme  ind  i et 
Lokale,  der  var  stærkt  opvarmet  og  fuldt  af  forkølede  Men- 
nesker. 

En  Beskrivelse,  som  den  forleden  af  „Vikingernes" 
Færd  kunde  gøre  stor  Gavn  derved,  at  mange  Mennesker 
Landet  over  fik  Lyst  til  ogsaa  at  bade  om  Vinteren.  Men 
de  vilde  af  nævnte  Artikel  rimeligvis  forledes  til  at  anse 
et  opvarmet  Omklædningsværelse  for  en  absolut  Nødven- 
dighed, og  saa  atter  lade  Tanken  falde  paa  Grund  af  de 
praktiske  Vanskeligheder,  der  her  straks  stillede  sig  i 
Vejen. 

Men  jeg  kan  forsikre  Dem,  man  er  mindre  udsat  for 
Forkølelse  ved  at  omklæde  sig  paa  en  solbeskinnet  Bænk 
end  ved  gentagne  Gange  at  indelukke  sig  i saadan  smaa 
overhedede  Rum  som  paa  de  københavnske  Vinterbadean- 

stalter,  hvor  Luften  er  mættet  med  Bakterier  og  forpestet 
af  svedent  Støv,  Kulos  og  Uddunstninger  fra  Mennesker, 
Hunde,  Fedtstøvler,  vaade  Paraplyer,  svedige  Uldtrøjer  og 
Strømper,  der  er  hængt  til  Tørring  paa  Kakkelovnen. 

Naar  „Vikingerne"  staar  op  hver  Vintermorgen  Kl.  5 
for  at  faa  den  kolde  Dukkert  inden  Daggry,  saa  er  det 
selvfølgelig  beundringsværdigt,  men  mon  det  er  i samme 
Grad  sundt  og  efterfølgelsesværdigt?  Ja,  hvis  „Vikin- 
gerne" ogsaa  gaar  i Seng  saa  tidlig,  at  de  sover  Kl.  9 om 
Aftenen.  Ellers  tabes  der  vist  i den  ene  Ende,  hvad  der 
vindes  i den  anden,  og  der  opstaar  sikkert  Søvnighed  ved 
Arbejdet  i Dagens  Løb.  Den,  der  ikke  sover  8 Timer  i 
Døgnet,  tærer  paa  sin  Livskraft. 

„Ja,  men  vi  sover  til  Middag,"  vil  der  maaske  svares. 
Men  i saa  Fald  vilde  det  være  fornuftigere  at  tage  ud  og 
bade  i „Middagslurtiden"  ; det  er  Dagslyset,  Solen  og  Vin- 
den, som  Huden  og  Blodet  har  saa  godt  af  at  blive  udsat 
for  i det  længst  mulige  Tidsrum. 

Det  beror  vistnok  paa  Indbildning,  at  den  Hærdning, 
der  faas  ved  at  dykke  ned  i Isvand  fra  et  ophedet  Værelse 
og  straks  smutte  op  igen  i det  mørke  Varmekammer,  er 
bedre  end  den,  der  opnaas  ved  et  almindeligt,  koldt  Bruse- 
bad, som  man  kan  tage  hjemme  i sin  Stue. 

I „Dansk  Sundhedstidende"  har  der  nylig  staaet  en 
meget  læseværdig  Artikel  om  Vinter-Søbade  (af  Dr.  Frode 
Sadolin,  Forfatteren  af  den  udmærkede,  populære  Bog 
„Vort  Helbred" ).  Kun  tror  jeg  slet  ikke,  at  man  behøver 
at  være  bange  for  Resultatet  af  den  omtalte  franske  Under- 
søgelse, at  kolde  Søbade  skulde  give  Udskilning  af  Ægge- 
hvide i Urinen.  Jeg  er  meget  forfalden  til  iskolde  Bade, 
men  skønt  en  saadan  Udskilning  har  været  konstateret  tid- 
ligere, naar  jeg  har  foretaget  meget  lange  Løbeture,  har 
den  ikke  vist  sig  efter  kolde  Bade. 

Om  Roning. 

(„Tidsskrift  for  Sport",  14. — 15.  Hefte.  1886.) 

Som  allerede  tidligere  anført  i Tidsskriftet  er  Mr.  Symes 
fra  London  for  Tiden  Træner  i Københavns  Roklub.  Da  det 
som  en  Følge  deraf  tildels  kun  er  denne  Forenings  Medlem- 
mer, der  kunne  nyde  godt  af  hans  Undervisning,  føler  jeg 
mig  opfordret  til  i nogle  faa  Linier  at  sammenfatte,  hvad 
han  under  Øvelserne  hyppigst  kommer  tilbage  til  og  oftest 
ser  sig  nødsaget  til  at  rette. 

For  faa  Aar  tilbage  roede  vi  saa  godt  som  udelukkende 
med  „biceps".  Derefter  gik  vi  til  den  modsatte  Yderlighed 
kun  at  ro  med  Ryggen.  Jo  længere  man  kunde  svinge  frem 
og  tilbage,  desto  bedre;  det  var  Maalestokken  for  god  Ro- 
ning — og  er  det  vist  endnu  i en  vis  anden.  Roforening  her 
i Byen. 

Mr.  Symes  holder  paa,  at  man  hverken  skal  strække  sig 
saa  langt  frem  eller  bagud  som  muligt ; i Tilbagesvinget  maa 
Legemet  kun  overskride  den  lodrette  Stilling  ganske  lidt.  Naar 
man  gaar  altfor  langt  bagover  med  Ryggen,  vil,  da  det  jo  gøres 
af  4 til  6 Roere  paa  en  Gang,  Baadens  Forende  trykkes 
nedad  ved  hvert  Tag;  for  ikke  at  tale  om,  at  der  gaar  me- 
gen Kraft  til  Spilde,  naar  de  forholdsvis  svage  Bugmuskler 
skulle  løfte  Overkroppen  i Vejret  igen.  Der  er  heller  ingen 
Grund  til  at  forlænge  den  første  Del  af  Taget,  da  det  be- 
visligt hovedsagelig  er  den  midterste  Del,  der  bringer  Baa- 
den  frem. 

Man  skal  begynde  Taget  med  Hænderne,  Benene  og 
Ryggen  og  fuldføre  det  med  Armene.  Dette  Sidste  sker 
ved,  at  man  lader  Ryggen  blive  staaende  lidt  over  den  lod- 
rette Stilling,  medens  man  trækker  Albuerne  saa  langt  til- 
bage forbi  Kroppen,  som  de  kunne  komme.  Herved  maa 
man  tillige  passe  paa,  at  Armene  føres  saa  tæt  som  muligt 
forbi  Legemet,  og  det  navnlig  for  den  inderste  Arms  Vedkom- 
mende. — Under  den  første  Del  af  Taget  lader  man  over- 

vejende  Yderhaanden  virke  paa  Aaren,  under  den  sidste 
Del  samt  under  Skivningen  derimod  Inderhaanden.  Da 
man  skal  lægge  mest  Vægt  paa  Begyndelsen  af  Taget,  er 
det  altsaa  den  førstnævnte  Haand,  der  kommer  til  at  for- 
rette det  haardeste  Arbejde. 

Ved  Giidesædet  er  en  stor  Del  af  Arbejdet  lagt  over 
paa  Benene,  og  det  i desto  højere  Grad,  jo  længere  Skin- 
nerne ere.  Det  er  netop  deri,  at  den  største  Vanskelighed 
ved  den  rette  Brug  af  „the  sliding  seat“  ligger;  man  kan 
nemlig  godt  glide  frem  og  tilbage  uden  i Virkeligheden  i 
mindste  Maade  at  drage  nogen  Nytte  af  Benkræfterne. 
Kunsten  ligger  netop  i at  gøre  dette  i den  rigtige  Grad  og 
paa  det  rette  Tidspunkt.  Hvad  man  særlig  maa  tage  sig  i 
Agt  for,  er  at  glide  for  tidlig : man  skal  først  kunne  mærke 
Vandets  Modstand  mod  Aaren,  førend  man  sætter  i med 
Benene.  Følgelig  er  det  meget  vigtigt  straks  at  fange  Van- 
det med  Aaren,  uden  først  at  føre  den  et  Stykke  gennem 
Luften.  Vil  man  ikke  benytte  Skinnerne  i hele  deres  Ud- 
strækning, saa  maa  man  ikke  gøre  det  saaledes,  at  man 
kun  benytter  den  bageste  Del  af  dem ; man  maa  derimod 
passe  paa  at  komme  helt  frem  med  Sædet,  og  om  man 
saa  ikke  glider  helt  tilbage,  gør  ikke  saa  meget. 

Idet  man  gaar  frem  for  at  gøre  et  nyt  „stroke“ , maa 
Hænderne  bøjes  opad  i Haandleddene,  for  at  Aarebladet 
under  Skivningen  kan  holdes  klar  af  Vandet.  Man  maa 
paa  ingen  Maade  lade  Bladet  slæbe  hen  ad  Vandets  Over- 
flade, navnlig  ikke  i „outriggers“  og  „scullers" , hvor  Fristel- 
sen dertil  er  størst.  Derved  standses  nemlig  Baadens  Fart, 
og  har  man  vænnet  sig  til  at  hjælpe  paa  Balancen  paa  denne 
kunstige  Maade,  vil  man  ikke  kunne  klare  sig  i den  mindste 
Søgang.  Den  nødvendige  Balance  skal  derimod  søges  op- 
naaet  ved,  at  man  stadig  erindrer  sig  følgende  Varsels- 
ord : „eyes  in  the  boat“  og  „keep  time“ . I Fireaarersbaa- 
den  skal  Nr.  3 og  Nr.  2 se  paa  Nr.  4’s  Ryg,  Nr.  1 paa  Nr. 
3’s.  Fremstrækket  skal  være  jævnt,  roligt  og  samtidigt. 
Aarebladet  maa  ikke  tages  op  af  Vandet  saa  tidligt,  at 
Taget  ender  i Luften;  derved  kastes  ogsaa  Vandet  hen  paa 

Formandens  Aare.  Al  Skvalp  og  Sprøjt  maa  undgaas.  Der- 
for skal  man,  naar  Taget  er  endt  nede  i Vandet,  trække 
Bladet  roligt  tilbage,  skraat  (ikke  lodret)  opad  gennem  Van- 
det. Den  eneste  Bevægelse,  der  maa  vise  sig  i dette,  er 
to  Hvirvler,  der  ligesom  skrue  sig  nedad.  Man  maa  ikke 
skive  Bladet  helt  vandret,  men  kun  lidt  mere  end  halvt,  for 
at  Vandet  kan  løbe  af  det,  og  for  at  det  i Søgang  kan  und- 
gaas, at  Vandet  igen  fanger  Aaren,  hvoraf  Følgen  let  kan 
blive  en  „Ugle."  Endelig  maa  man  ogsaa  passe  paa  at  holde 
Aarebladet  skivet  lige  til  det  Øjeblik,  da  man  sænker  det 
ned  i Vandet. 


Læg  Dem  efter  Roning! 

(„København",  13.  Maj  1897.) 

Nu  begynder  den  Tid,  da  de  lyse  Aftener  tillader  Ar- 
bejdere og  Kontorfolk  at  forfriske  sig,  efter  Dagens  Slid  i 
indelukket  Luft,  ved  et  Par  Timers  udendørs  Sport. 

Jeg  ved,  at  mange  ikke  rigtig  er  klar  over,  hvad  de 
skal  tage  fat  paa.  Naar  man  hverken  har  Overflod  af  Tid, 
Penge  eller  sportslig  Erfaring,  kan  Valget  ogsaa  være 
svært  nok. 

Jeg  vil  give  Vedkommende  et  Raad : Meld  Dem  ind  i en 
Roklub ! 

At  saa  faa  herhjemme  i Forhold  til  andetsteds  har  lagt 
sig  efter  denne  Sport,  er  begrundet  i flere  Omstændigheder. 

Der  er  f.  Eks.  Cyklemanien,  som  dog  nu  i sportslig 
Henseende  er  over  sit  Kulminationspunkt,  idet  Publikum  har 
begyndt  at  indse,  at  Cyklen  har  adskillig  mere  Værd  som 
praktisk  Befordringsmiddel  end  som  Uddannelsesmiddel  for 
Legemet. 

Saa  er  der  den  gale  Tro,  som  mange  er  hildet  i,  at  det 
er  saa  rædsomt  dyrt  at  være  i en  Roklub;  Kontingentet  er 

saa  højt,  Uniformen  saa  pebret,  man  skal  følge  Trop  og 
deltage  i kostbare  Udflugter  med  Skovfrokoster  etc. 

Jeg  taler  med  14-aarig  Erfaring,  naar  jeg  siger,  at  det 
er  lutter  Indbildning.  Kontingentet  er  ganske  vist  højere 
end  f.  Eks.  i Cykleklubber,  men  ikke  i Forhold  til,  hvad 
man  faar  for  Pengene.  Jeg  gad  se  den  Cykleklub,  som 
for  5 Kr.  i Kvartalet  holder  Medlemmerne  med  Maskiner, 
hvad  enten  de  ønsker  Bicykletter,  Tandems  eller  Triplet- 
ter, og  desuden  holder  dem  i Orden  med  Pudsning  og 
Reparationer. 

I en  Roklub  kan  man  paa  hvilkensomhelst  Tid  af  Dagen 
gaa  ned  og  tage  en  Enkeltmandsbaad  eller  aftale  med  sine 
Kammerater  om  at  gaa  ud  i en  2-,  4-,  6-  eller  8-Aarers 
Baad. 

Hvad  Dragten  angaar,  kan  et  Par  hvide  Lærredsknæ- 
benklæder og  en  Uldtrøje  faas  for  3 Kr.  15  Øre,  og  ønsker 
man  særlig  at  flotte  sig,  kommer  dertil  en  Hue  til  1 Kr.  5 
Øre.  Til  at  gaa  i Land  med  i Skoven  har  enhver  i For- 
vejen et  mørkt  Jakkesæt,  som  trækkes  udenpaa  Rodragten. 

De  overdaadige  Frokoster  er  den  pure  Fantasi.  Hver 
Mand  har  sit  skaarne  Smørrebrød  med  hjemmefra  og  hos 
Opsynsmanden  faas  de  fornødne  Bajere,  som  stuves  ned  i 
Baaden.  Har  man  Lyst  til  at  ekstravagere  udover  dette, 
nyder  man  en  Kop  Kaffe  med  Smørkage  ude  i Traktør- 
stedet, naar  man  om  Søndagen  er  paa  Langtur. 

Andre  tror  endvidere,  at  man  skal  have  særlige  Kræf- 
ter for  at  komme  i en  Roklub,  og  at  det  er  saa  svært  og 
pinefuldt  at  lære  at  ro. 

Altsammen  Nonsens!  Det  er  netop  Folk  med  svage 
Arme,  Ryg,  Ben,  Lunger  og  Hjærte,  som  trænger  til  at 
ro  for  at  styrke  hele  Kroppen.  Og  med  de  nymodens  for- 
trinligt indrettede  Baade,  hvor  man  sidder  som  paa  en  bekvem 
Stol,  og  hvor  Aarer  og  Spændbrædt  er  saa  udmærket  til- 
passet, lærer  man  langt  hurtigere  at  ro  smukt  end  i en 
almindelig  Jolle,  akkurat  som  man  nu  lærer  at  ride  paa 
Safety  i ligesaa  mange  Timer,  som  man  tidligere  var  Dage 
om  at  lære  at  tumle  en  Væltepeter. 

Enhver,  der  driver  en  Sport,  siger  og  skriver  altid,  at 
hans  er  den  sundeste.  Jeg  har  drevet  al  Slags  Sport,  og 
mit  Ord  maa  derfor  have  mere  Vægt,  naar  jeg  hævder,  at 
Roning  kan  være  den  behageligste,  sundeste,  morsomste 
og  mest  alsidig  udviklende  Sport. 

Man  er  et  nyt  Menneske,  naar  man  om  Morgenen  eller 
Aftenen  har  taget  sit  Styrtebad  efter  en  kort,  rask  Rotur 
paa  det  friske  Vand.  Og  den,  der  ikke  har  oplevet  det, 
aner  ikke,  hvad  det  er  for  en  guddommelig  Fornemmelse  at 
ro  langs  Kysten  i den  friske  Søluft,  medens  man  inde  paa 
Land  langs  hele  Strandvejen  ser  Vogne  og  Cyklister  ase 
afsted  i tætte  graa  Støvskyer. 


Rosporten  og  Tysklands  Kejser. 

(„København",  15.  Febr.  1899.) 

Kejser  Wilhelm  lader  som  bekendt  intet  Middel  ufor- 
søgt til  at  skaffe  den  sunde  og  alsidig  udviklende  Rosport 
den  størst  mulige  Fremgang  og  Udbredelse  i sit  store  Rige. 
Hver  større  By  har  sin  Kejser-Vandrepræmie,  og  Kejse- 
ren overværer  med  Interesse  de  større  Kaproninger. 

Forleden  var  det  hans  Fødselsdag,  hvilken  han  fejrede 
bl.  a.  ved  at  skænke  35,000  Mark  til  Anskaffelsen  af  særlige 
Baadehuse  og  Romateriel  til  samtlige  Skole-Roklubber  i 
Berlin.  Tillige  fastsattes  en  Række  Forskrifter,  som  skal 
følges  ved  de  Unges  Roøvelser.  Disse  skal  ledes  af  en 
erfaren  Læge  og  Lærer,  der  selv  er  rosportslig  uddannet. 
Kaproningerne,  hvori  kun  de  øverste  Klassers  Disciple  del- 
tager, maa  alene  overværes  af  Lærerne  ved  Skolerne  og 
Disciplenes  Paarørende.  Distancen  maa  ikke  overstige 
1200  Meter.  Der  udsættes  en  særlig  Pris  for  den  Skole, 
der  kan  møde  med  det  største  Antal  af  godt  uddannede 
Roere. 

Herhjemme?  — 

Om  Kap-Roernes  Træning. 

(„Rosport“,  20.  Oktbr.  1906.) 

Den  Træning,  vore  Roere  driver,  og  som  i Reglen  vel 
først  tager  sin  Begyndelse  1 å 2 Maaneder  før  Kapronin- 
gen, er  værre  end  slet  ingen  Træning*). 

Er  man  til  daglig  stærk  Ryger,  saa  varer  det  netop  mindst 
3 Maaneder,  inden  de  skadelige  Virkninger  paa  Organis- 
men begynder  at  fortage  sig.  Tillige  er  Afsavnet  haardest 
i de  første  Maaneder,  ja  det  alene  kan  ligefrem  bevirke 
Nervøsitet.  Endnu  værre  er  det,  dersom  man  ellers 
til  daglig  drikker  et  Par  Bajere,  en  Snaps  Akvavit  og  en 
Cognac  — og  maaske  en  Whisky  eller  Toddy  om  Aftenen, 
hvad  altsammen  jo  regnes  for  meget  „maade holdent . Skal 
Organismen  nu  pludselig  undvære  denne  Opstrammer,  saa 
kommer  alle  dens  Funktioner  i Uorden  (smign.  Delirium 
i mere  graverende  Tilfælde),  og  alkoholiserede  Organer 
bliver  ikke  sundere  og  stærkere  ved  forceret  legemligt  Ar- 
bejde. Den  Skade,  der  én  Gang  er  sket,  kan  ikke  repa- 
reres (saaledes  som  tildels  efter  Nikotinen). 

Heraf  følger: 

1)  at  Folk,  der  ryger  for  meget  (Kvantiteten  er  forskellig 
for  individerne)  eller  drikker  omtrent  saa  meget  Alko- 
hol, som  antydet  ovenfor,  de  bør  aldeles  ikke  træne  til 
eller  deltage  i Kaproninger,  de  vil  derved  lægge  sig  i 
en  tidlig  Grav. 

2)  at  Folk,  der  ryger  og  drikker  virkelig  maadeholdent, 
med  lidt  „Fornuft" , altsaa  højst  1 å 2 Cigarer  om  Dagen 
og  højst  saa  meget  Spiritus,  som  ^ Bajer  repræsenterer, 
de  skal  blive  ved  med  at  ryge  og  drikke  dette  Minimum 
ogsaa  under  Træningen,  dersom  det  er  dem  en  Nydelse, 
hvis  Afsavn  de  vil  lide  psykisk  under.  Idealet  er  selv- 
følgelig, at  Ungdommen  vokser  op  uden  at  blive  hen- 

1)  Her  er  i denne  Forbindelse  ikke  Tale  om  det  sportslige  Arbejde,  men  om 
Roernes  Levevis. 

given  til  saadanne  Stimulantser.  Den  Nydelse,  man 
ikke  kender,  er  det  intet  Savn  at  undvære.  Paa  den 
Maade  bliver  Af  holdet  naturligt.  De  kunstige  Total* 
afholdsfolk  afgiver  derimod  ofte  et  tragikomisk  Skue. 
De  bliver  „Sundhedsidioter" , hvis  Tanker  uophørlig 
kredser  om  de  forbudne  Frugter  og  hvis  Konversation 
absolut  kun  kan  dreje  sig  om  herhen  hørende  Ting. 


Lidt  om  Athletik-Sport. 

(„Isefjords-Posten",  26.  Novbr.  1899.) 

Det  synes,  som  om  vi  med  Hensyn  til  Omsorg  og  Ag- 
telse for  Menneskelegemets  Uddannelse  lever  i en  Renæs- 
sancetids Begyndelsesperiode.  Og  det  lader  til,  at  vi  alle- 
rede er  godt  paa  Vej  til  at  blive  af  med  en  af  de  usunde 
„Gevækster" , som  enhver  god  og  af  Livskraft  svulmende 
Sag  er  belemret  med.  Jeg  tænker  her  paa  Cyklevædde- 
løbs-Sporten. 

Som  en  af  de  første  og  altsaa  fremmeligste  af  Dan- 
marks mindre  Købstæder  har  jo  Frederikssund  ‘)  nu  faaet 
Lyst  til  at  delagtiggøres  i virkelig  god  fysisk  Kultur,  idet 
en  saakaldet  Athletik-Forening  er  under  Dannelse.  Des- 
værre har  vi  endnu  ikke  paa  Dansk  et  slaaende  Udtryk  for 
dette  græsk-engelske  Ord. 

Athletik  i snævrere  Forstand  omfatter  Løb,  Hurtiggang, 
Spring-  og  Kasteøvelser,  i udvidet  Forstarid  endvidere 
Svømning,  Brydning,  Boksning,  Vægtløftning  m.  m.  Det 
er  altsaa  de  naturligste  og  mest  primitive  af  alle  Legems- 
øvelser, og  Athletik-Sporten  er  derfor  i Virkeligheden  lige- 
saa  gammel  som  selve  Menneskeslægten. 

1)  Sammen  med  nogle  Kammerater  gav  jeg  en  Opvisning  i denne  lille  By 

til  Fordel  for  den  nyoprettede  lokale  Forening. 

Baade  for  at  kunne  indhente  og  undslippe  vilde  Dyr  og 
Fjender,  maatte  de  forhistoriske  Mennesker  være  „trænede" 
i Løb  og  Springning,  ligesom  Fødderne  dengang  var  det 
absolut  eneste  Befordringsmiddel  til  Lands.  Det  varede 
jo  nogle  Tusind  Aar,  før  man  fik  tæmmet  Husdyr  til  Ride- 
og  Kørebrug. 

En  næsten  lige  saa  gammel,  og  paa  Grund  af  Omstæn- 
dighederne populær  Sport,  var  Kasteøvelserne.  Jægernes 
og  Krigernes,  d.  v.  s.  Hvermands  oprindelige  Vaaben,  var 
store  Sten  eller  spidse,  slanke  Træstammer  (Spyd).  De 
Sten,  der  brugtes  til  Øvelse,  fik  efterhaanden  en  mere 
haandterlig  Form.  Vore  nu  anvendte  Kasteredskaber,  den 
runde  Metalkugle  og  den  flade  Diskos,  svarer  netop  til  de 
to  eneste  Maader,  hvorpaa  det  i det  hele  taget  er  muligt 
at  kaste  en  større  Sten  et  respektabelt  Stykke.  Ogsaa  vort 
Spyd  ligner  ganske  Urmenneskenes  Jagt-  og  Krigsvaaben. 

Det  personlige  Mod  forøgedes  først  efterhaanden  som 
Menneskene  indtog  højere  Udviklingstrin.  (Ogsaa  de  nu- 
levende vilde  Folkestammer  foretrækker  Fjærn-Vaaben, 
saasom  Pile,  Spyd,  Kasteknive,  Tomahawker  og  Bumeran- 
ger).  Man  opfandt  Vaaben  til  Nærkamp,  og  da  først  Køllen, 
der  endnu  i vore  Dage  er  et  yndet  Sports-Redskab. 

For  at  kunne  klare  sig  i Nærkamp,  ogsaa  uden  Vaaben, 
var  det  nødvendigt  at  være  godt  oplært  i de  Øvelser,  vi  nu 
kalder  Brydning  og  Boksning ; og  for  bedre  at  kunne  løfte 
de  fældede  Dyr  eller  saarede  Kammerater  og  for  at  faa 
Kræfter  til  at  transportere  Materialierne  til  deres  Stenbyg- 
ninger og  Gravkamre,  øvede  vore  Forfædre  sig  i at  løfte 
store  Klippeblokke.  Nu  øver  vi  os  paa  lignende  Maade 
med  Kuglestænger  og  andre  Jernvægte. 

For  at  være  i Stand  til  at  overskride  dybe  og  rivende 
Vandløb,  maatte  Urmenneskene  være  dygtige  til  at  svømme, 
og  det  iført  deres  Skindklæder  og  med  deres  Vaaben  og 
faa  Ejendele  i den  ene  Haand. 

Som  man  vil  se,  er  det  ikke  nye  kunstige  Ting,  vi 
Pionerer  vil  prakke  vor  Samtid  paa.  Nej,  blot  opfriske 
Erindringen  om  gammelkendte  Færdigheder,  som  er  over- 

ordentlig  sundhedsbringende  og  morsomme,  selv  om  de 
ikke  er  absolut  nødvendige  for  et  Nutidsmenneskes  Eksi- 
stens. 

Nu  løber,  springer,  kaster,  brydes  og  svømmer  vi  dels 
for  den  store  Fornøjelses  Skyld,  og  dels,  og  ikke  mindst,  for 
at  vinde  Sundhed,  Styrke  og  Skønhed,  Hurtighed,  Haard- 
førhed  og  Udholdenhed,  Glæde  og  Tilfredshed  med  Udsigt 
til  et  langt  og  lykkeligt  Liv. 

Det  vilde  selvfølgelig  føre  for  vidt  at  komme  ind  paa  en 
nærmere  Omtale  af  de  nævnte  Idrætter.  Jeg  kan  dog  ikke 
modstaa  Fristelsen  til  at  fremføre  et  Par  spredte  Bemærk- 
ninger om  Løb,  den  allervigtigste  Legemsøvelse,  hvorom  de 
fleste  Nutidsmennesker  imidlertid  har  mærkelige  Ideer. 

Det  er  saaledes  en  almindelig  Tro,  at  det,  hvorpaa  det 
kommer  an,  er  at  løbe  et  rigtig  langt  Stykke,  hvorfor  der 
altid  spørges:  „Hvor  langt  kan  Du  løbe?“  og  ikke:  „Hvor 
hurtigt?"  Faa  tænker  over,  at  der  i Virkeligheden  fordres 
langt  mere  Udholdenhed  og  Styrke  for  at  løbe  f.  Eks.  1200 
Alen  i 2 Minuter  end  2 danske  Mil  i en  Time. 

Og  naar  en  Løber  staar  og  trækker  Vejret  dybt,  saa  tror 
Folk,  at  han  er  „forpustet" , medens  Sandheden  er,  at  han 
ejer  den  lykkelige  Evne  at  kunne  fylde  Lungerne  ved  lange, 
brusende,  regelmæssige  Aandedrag  gennem  Næsen. 

Mange  indbilder  sig,  at  det  kun  er  Benene,  der  udvik- 
les ved  Løb.  I Virkeligheden  kommer  Benene  imidlertid 
slet  ikke  til  at  se  tykke  ud,  men  Musklerne  faar  en  lang- 
strakt, klassisk  Form  og  bliver  i høj  Grad  spænstige.  Musk- 
lerne paa  Arme,  Skuldre,  Ryg  og  Bug  bliver  ogsaa  meget 
øvede  ved  Hurtigløb,  og  man  kan  ofte  have  stærkt  „Voks- 
værk" de  paagældende  Steder  efter  vedholdende  Øvelser. 

Men  det  er  fremfor  alt  de  indvendige  Organer,  der  styr- 
kes og  udvikles  ved  Løb  i fri  Luft.  Lungerne  vokser  og 
udvider  Brystkassen,  hvorved  Kropstammen  bliver  bred  og 
stor,  saa  at  Lemmerne  og  Hofterne  synes  at  være  forholds- 
vis slanke.  Blodet  bliver  sundt  af  den  megen  Ilt,  Hjærtet 
bliver  kraftigere.  Maven  og  Nyrerne  tvinges  til  at  fungere 
fortræffeligt. 

Vore  hjemlige  „stærke  Mænd“  tror,  at  det  passer  sig 
ikke  for  dem  at  løbe.  Derfor  er  deres  Lemmer  træge, 
kluntede  og  overdreven  muskuløse,  Brystet  forholdsvis 
snævert  uden  Ekspansions-Evne,  Underkroppen  fed  og  An- 
sigtet usundt. 

Saa  havde  de  gamle  græske  Athleter  bedre  Forstand. 
For  Eks.  Theagenes  sejrede  adskillige  Gange  i Nævekamp, 
Brydning  og  Hurtigløb.  Og  om  Achilles,  den  største  og 
stærkeste  af  Illadens  Hellenere,  berettes  det  jo,  at  han 
løb  3 Gange  udenom  Trojas  Mure  og  indhentede  Hektor. 
I en  lang  Aarrække  var  Hurtigløb  den  eneste  Øvelse,  der 
fandt  Sted  ved  de  olympiske  Lege,  og  selv  efter  at  Bryd- 
ning, Spring-  og  Kasteøvelser  var  kommen  paa  Programmet, 
regnedes  Kapløbene  til  Fods  for  de  fornemste  Numre. 

Selv  om  man  ikke  havde  Historiens  Vidnesbyrd,  saa 
kunde  man  dog  paa  de  efterladte  antike  Statuers  Former 
se,  hvad  det  var  for  Idrætter,  der  særlig  øvedes.  En  Figur 
som  Lysippos’  „Skraber",  der  har  Arm-  og  Benmuskler 
med  Omfang  som  vore  stærkeste  „stærke  Mænd“s,  ser  dog 
overordentlig  slank  og  elegant  ud,  fordi  Brystkassen  og  de 
store  Rygmuskler  er  udviklet  efter  en  tilsvarende  Maale- 
stok.  Fedtet  er  „bortsmeltet"  fra  Kropmusklerne,  saa  Tor- 
soen fremtræder  i en  Skønhed,  som  ikke  kendes  hos  Nu- 
tidsmennesker. Hvor  tydelig  fortæller  ikke  de  skraa  Bug- 
muskler med  deres  klassiske  Afslutning  ovenover  Hofterne, 
at  disse  græske  Athleter  lige  fra  Barnsben  øvede  sig  i at 
kaste  med  Diskos.  Og  ligesaa  tydeligt  ser  man  af  deres 
Lægges  Form,  at  der  ikke  gik  nogen  Dag,  uden  at  de  tog 
sig  et  rask  Fodløb. 

Athleter  og  Athlet-Sport. 

Fejlagtige  Opfattelser. 

(„Kobenhavn“,  23.  Jan.  1898). 

Der  er  meget,  der  tyder  paa,  at  Athlet-Sporten  vil  blive 
Arvtager  efter  Cyklesporten.  Den  Interesse,  som  baade 
den  Ungdom,  der  higer  efter  Legemsøvelser  og  det  Publi- 
kum, der  gerne  vil  se  de  Unge  forædles  og  styrkes  i fysisk 
Henseende,  hidtil  har  næret  for  Væddeløbs-Cyklingen,  sø- 
ger nu  andre,  sundere  Objekter. 

De  sidste  Skandale-Begivenheder  indenfor  Cykleverde- 
nen  gør  det  klart  selv  for  de  mest  Nærsynede,  at  det  er 
Bedrageri,  naar  Cyklesporten  udgiver  sig  for  noble  Amatør- 
Sport,  og  har  man  først  naaet  dette  Standpunkt,  vil  man 
være  mere  modtagelig  for  den  Erkendelse,  at  Cyklingen 
heller  ikke  er  den  styrkende  og  legemsudviklende  Bevæ- 
gelse, som  den  har  været  udgivet  for. 

Naar  herefter  Cyklingen  maa  forlade  sin  uberettigede 
Plads  som  Led  i Folkets  fysiske  Opdragelse,  vil  det  blive 
lettere  baade  for  Unge  og  Gamle  at  faa  Øjnene  op  for,  at 
næsten  enhver  anden  Legemsidræt  giver  større  Udbytte, 
om  ikke  just  i pekuniær  Henseende,  og  er  man  først  naaet 
til  Klarhed  over,  hvorfor  man  egentlig  skal  drive  Sport, 
saa  vil  man  hurtig  fylkes  om  Boldspillet,  Roningen,  Gymna- 
stiken,  Svømningen  og  last  but  not  least,  den  opblomstrende 
Athletsport. 

Det  maa  da  antages  at  være  et  Ord  i rette  Tid,  naar  jeg 
i det  følgende,  saa  godt  jeg  kan,  vil  søge  at  klare  Begre- 
berne om,  hvad  der  egentlig  bør  forstaas  ved  „Athleter" 
og  ,. Athlet-Sport" . 

Den  moderne  Opfattelse  af  disse  gamle,  græske  Be- 
nævnelser, er  i Tidens  Løb  gaaet  i 2 forskellige  Hovedret- 
ninger, uden  at  man  dog  kan  sige,  at  nogen  af  disse  Op- 
fattelser træffer  Hovedet  paa  Sømmet  ved  at  falde  ganske 
sammen  med  den  oprindelig  antagne  Betydning. 

J.  P.  MGIIcr;  Vink. 

1 England  og  Amerika  forstaar  man  ved  en  „Athlet“ 
en  Mand,  der  driver  Løb  eller  Gang,  Spring-  eller  Kaste- 
øvelser. Er  han  øvet  i alle  disse  Ting,  kaldes  han  en  „all 
around  athlet" , medens  han  kaldes  Athlet,  selv  om  han 
kun  er  Specialist  f.  Eks.  i Hurtigløb.  Folk,  der  tumler 
med  tunge  Kuglestænger  o.  lign.  benævnes  i disse  Lande 
i Almindelighed  ikke  for  Athleter  og  Bryderne  kaldes  heller 
ikke  saaledes,  ligesaa  lidt  som  deres  Foreninger  hedder 
„Athletklubber" , men  der  findes  specielle  „Vægtløftnings- 
klubber" og  Bryderklubber. 

I Tyskland,  Østrig  og  Rusland  har  der  udviklet  sig  en 
hel  anden  Opfattelse,  idet  Sprogbrugen  her  netop  tildeler 
Vægtløftere  og  Brydere  Athlet-Navnet,  og  ved  en  „athletisk 
bygget  Skikkelse"  forstaar  man  her  et  stort,  svært  Menne- 
ske med  tunge  Lemmer,  en  Mand  der,  som  man  siger, 
næsten  ikke  kan  gaa  for  bare  Kræfter. 

Jeg  skal  senere,  ved  Omtalen  af  vore  saakaldte  „Ath- 
letklubber" , komme  tilbage  til  dette  Thema,  og  nøjes  her 
med  at  fastslaa,  at  vi  herhjemme  har  adopteret  den  german- 
ske Opfattelse.  Først  i den  allersidste  Tid,  efter  Fodspor- 
tens og  Kasteøvelsernes  Opkomst,  viser  der  sig  en  Tendens 
til  at  gaa  i det  engelsk-amerikanske  Kølvand  ved  at  sammen- 
fatte de  sidstnævnte  Sportsgrene  under  Navnet  „Athletik- 
Sport" . 

Det  ser  næsten  ud  til,  at  den  Opfattelse  skal  vinde 
Indpas,  at  „Athletsportens"  Dyrkere  er  det  „svære  Kaval- 
leri“  eller  en  Slags  Hopliter,  medens  „Athletiksporten"  som 
en  Art  Diminutiv-Betegnelse  omfatter  de  mere  „letbenede" 
Kraftøvelser ! 

Men  her  maa  vi  sige  Stop  i Tide  og  anmode  enhver  af 
de  mange,  der,  naar  de  tænker  sig  om,  godt  ved,  at  „Ath- 
letsport"  og  det  engelske  Ord  „Athletiksport"  er  ganske  et 
og  det  samme,  om  at  gøre  sit  til,  at  Sprogbrugen  her  hjemme 
kan  ændres,  saaledes  at  den  oprindelige  Opfattelse  af  Be- 
tegnelsen „Athlet"  maa  blive  den  gængse  — selv  om  de 
„stærke"  Mænd  stritter  imod  af  alle  Kræfter  for  at  beholde 
Eneretten  til  denne  velklingende  Benævnelse. 


259 


Thi  man  kan  vel  gaa  ud  fra,  at  den  oprindelige  og  æld- 
ste Opfattelse  maa  være  den  rigtigste,  og  at  de  senere 
Udtydninger  er  „Forvanskninger".  Jeg  skal  derfor  i en 
følgende  Artikel  komme  nærmere  ind  paa  den  antike  græ- 
ske Opfattelse  og  Anvendelse  af  Ordet. 


De  gamle  olympiske  Lege. 

(„København",  30.  Jan.  1898.) 

Jeg  paaviste  i min  første  Artikel,  at  Englændere  og 
Amerikanere  paa  den  ene  Side,  Tyskere,  Østrigere,  Russere 
og  Danske  paa  den  anden  Side  var  Arvtagere  efter  de 
gamle  græske  Athleter,  men  at  de  havde  sønderdelt  Arven. 

Det  maa  dog  indrømmes,  at  det  sidste  Aar  var  Vidne 
til,  at  de  „stærke  Mænd"  paa  forskellige  Steder  i Tysk- 
land begyndte  at  komme  paa  andre  Tanker,  idet  de  ved 
deres  store  „Athletfester"  arrangerede  en  Række  Væddeløb, 
i Reglen  med  en  Mængde  forskellige  Vægtklasser.  Der 
var  endog  Folk  paa  over  200  Pund,  som  løb  omkap  sam- 
men. ■ — 

Den  engelsk-amerikanske  Athlet  staar  iøvrigt  den  an- 
tike græske  nærmere,  idet  Løb,  navnlig  over  kortere  Af- 
stande, er  og  var  for  begge  den  vigtigste  athletiske  Øvelse. 
Men  her  har  Englænderne  begaaet  den  store  Fejl,  at  de 
blev  Specialister  i den  ene  eller  den  anden  Øvelse,  eller 
endog  blot  paa  en  enkelt  Afstand. 

Englænderne  og  med  dem  Amerikanerne  lagde  derfor 
Hovedvægten  paa  at  opelske  de  særlige  Muskelgrupper  eller 
udvikle  de  enkelte  Organer,  som  der  lagdes  mest  Beslag 
paa  ved  den  specielle  Øvelse,  medens  det  hurtigt  gik  op 
for  de  gamle  Grækere,  at  det  var  Legemets  Holdning,  har- 
moniske Skønhed  og  alsidige  Styrke  og  Udvikling,  som  det 
først  og  fremmest  kom  an  paa. 

Den  græske  Athlet  var  derfor,  paa  de  olympiske  Leges 
Blomstringstid,  paa  én  Gang  Løber,  Bryder,  „stærk  Mand" 
og  Gymnastiker.  Selv  om  dette  Faktum  kun  tildels  bevid- 

nes  af  de  sparsomt  efterladte  historiske  Skrifter  og  Sange, 
saa  kan  det  dog  tydelig  læses  ud  af  de  Billedhuggerværker, 
som  Oldtiden  har  levnet  os.  Aarsag  og  Virkning  er  her 
nøje  forbundne.  Den  Muskel  her  og  den  Udvikling  eller 
Form  dér  kan  ikke  fremkomme  uden  ved  netop  at  bruge 
den  eller  hin  Øvelse. 

Det  forholder  sig  ikke  saaledes,  som  jeg  en  Gang  hørte 
en  Billedhugger-Professor  udtale,  at  det  enten  var  en  gan- 
ske anden  Menneske-Race,  der  levede  den  Gang,  eller  og- 
saa  maatte  man  antage,  at  „Antikerne  løj“.  Nej,  gaa  blot 
hen  og  udfør  fra  Barnsben  af  de  samme  Øvelser  som  de 
gamle  græske  Athleter  og  gør  det  uden  Klæder,  i fri  Luft 
og  Solskin,  saa  vil  de  moderne  Sportsmænds  Legemer  blive 
nøjagtige  Kopier  af  de  antike  Statuer.  Forskellige  af  disse 
har  til  alle  Tider  været  anset  for  Idealer,  og  det  anses  de  for 
den  Dag  i Dag.  Men  det  er  paa  ingen  Maade  uopnaaelige 
Idealer. 

De  første  olympiske  Lege,  hvor  Sejrherrens  Navn  blev 
optegnet,  foregik  Aar  776  f.  Kr.,  og  herefter  kender  man 
293  Fester.  De  afholdtes  hvert  4de  Aar  i Olympia  og 
blomstrede  altsaa  i henved  1200  Aar,  indtil  de  ophæve- 
des af  den  kristne  Kejser  Theodosius  den  Store. 

Først  var  det  nærmest  lokale  Fester,  men  snart  kom 
der  Deltagere  fra  hele  Peloponnes.  Og  efterhaanden  sam- 
ledes her  den  frie  helleniske  Ungdom  ikke  alene  fra  hele 
Moderlandet,  men  ogsaa  fra  Kolonierne  i de  3 Verdensdele. 
Da  senere  Macedonierne  og  Romerne  optraadte,  blev  Le- 
gene internationale  Idrætsfester  for  hele  den  civiliserede 
Verden.  Den  sidste  os  bekendte  „Olympionike  (Sejrherre) 
var  en  armenisk  Prins. 

Kamppladsen,  den  saakaldte  „Stadion" , hvor  alle  Le- 
gemsøvelser foregik,  var  211  Meter  lang  og  32  M.  bred. 
Udenom  var  der  Siddepladser  til  mindst  40,000  Tilskuere. 

Under  de  13  første  „Olympiader"  var  et  kort  Hurtigløb 
den  eneste  Væddekamp,  saa  tilføjedes  et  middellangt  Løb, 
og  4 Aar  senere  et  langt  Løb.  Først  Aar  708  f.  Kr.  blev 
Programmet  forøget  med  Brydning  og  Femkamp  og  endnu 

senere  tilkom  Boksning  og  andre  Væddekampe.  Aar  632 
f.  Kr.  indførtes  Løb  og  Brydning  for  Drenge. 

1 Begyndelsen  varede  Legene  kun  en  Dag,  men  senere 
strakte  de  sig  over  5 Dage.  Den  første  tilbragtes  med  Of- 
ringer, Lodtrækning  og  Edsaflæggelse.  Dommerne  svær- 
gede paa  at  ville  dømme  retfærdigt.  Deltagerne  paa  at  over- 
holde Reglerne.  Den  2den  Dag  var  helliget  Drengenes 
Kampe  i Lob,  Brydning  og  senere  Boksning.  Den  Di- 
stance, de  løb,  var  altid  kun  A Banelængde  (96  Meter). 

Endelig  Tredjedagen  prøvede  de  voksne  Athleter  deres 
Kræfter.  Først  foregik  et  langt  Løb  paa  12  Omgange  (godt 
4^  Kilometer),  dernæst  et  Hurtigløb  (192  Meter)  og  til- 
sidst  et  middellangt  Løb  over  en  Baneomgang  (384  Meter). 

De  efterladte  Billeder  viser  os,  at  disse  Athleter,  skønt 
det  var  kæmpestore,  muskuløse  Skikkelser,  dog  løb  paa 
Fodballerne  med  lange  elastiske  Skridt,  i lige  saa  elegant  en 
Stil  som  de  bedste  engelske  Løbere  nutildags.  Da  de  ikke 
havde  Pigsko  paa,  men  Fødderne  var  nøgne,  ligesom  hele 
det  øvrige  Legeme,  startede  de,  for  at  have  fast  Fodfæste, 
ikke  paa  Banens  Sand,  men  fra  en  Række  firkantede  Sten- 
plader, der  var  afgrænsede  med  Træpæle  med  en  indbyrdes 
Afstand  af  128  Centimeter.  I Mangel  af  Pistolskud  star- 
tedes ved  Trompetstød. 

Det  korte  Løb  var  den  vigtigste  af  alle  Kampene.  Efter 
Sejrherren  heri  opkaldtes  den  paagældende  „Olympiade" . 
Medens  i de  længere  Løb  alle  Deltagerne  startede  samti- 
dig, var  det  korte  Løb,  som  i vore  Dage,  inddelt  i Heats,  4 
Mand  i hvert.  Da  intet  Væddeløbsuhr  kunde  udpege  den 
hurtigste  Nr.  2,  deltog  alene  hver  Nr.  1 i de  følgende  Heats 
og  i Slutheatet.  Ikke  sjælden  maatte  der  paa  den  Maade 
løbes  adskillige  Omgange,  før  den  endelige  „Olympionike" 
udfandtes.  Da  der  ingen  Telegrafstation  fandtes,  hændte 
det  undertiden,  at  den  Lykkelige  sporenstregs  gav  sig  til  at 
løbe  hele  Vejen  hjem  til  sin  Fædrenestad  for  saa  hurtig  som 
mulig  at  bringe  sine  Landsmænd  Budskab  om  den  Sejr,  de 
i lange  Tider  vilde  være  stolte  over. 

Aar  520  f.  Kr.  forøgedes  Programmet  med  et  Løb  for 

Sværtbevæbnede,  altsaa  et  Forbillede  paa  de  Løb  for  Sol- 
dater i feltmæssig  Udrustning,  der  i Nutiden  ofte  arrange- 
res f.  Eks.  i Sverige  og  England.  — Efter  Fodløbene  kom 
Brydningen.  Denne  foregik  ikke  efter  de  moderne  saa- 
kaldte  „græsk-romerske"  Regler,  men  var  en  Slags  fri  Bryd- 
ning, hvor  Benspænding  etc.  var  tilladt,  og  for  at  sejre 
maatte  man  3 Gange  kaste  Modstanderen  til  Jorden.  Ved 
Lodtrækning  afgjordes,  hvem  der  skulde  kæmpe  sammen, 
og  de  foreløbige  Sejrherrer  maatte  saa  bagefter  brydes  ind- 
byrdes, ligeledes  efter  Loddets  Afgørelse,  indtil  der  kun 
blev  2 tilbage  til  Slutkampen. 

Derpaa  prøvede  Nævekæmperne  Kræfter.  Denne 
Øvelse  var,  i al  Fald  i de  senere  Tider,  i høj  Grad  raa,  i 
Modsætning  til  den  moderne  Amatørboksning.  I Stedet  for 
udpolstrede  Handsker  bar  Deltagerne  haarde  Læderremme, 
forsynede  med  Knopper  eller  endog  Metalstykker.  Ogsaa 
den  saakaldte  Pankration,  en  Kombination  af  Brydning  og 
Nævekamp,  var  en  farlig  Sport.  Kamp  i liggende  Stilling 
var  tilladt  her,  og  først  den,  der  opgav  af  Udmattelse  eller 
Smærte,  blev  erklæret  for  overvundet.  — Paa  den  4de  Dag 
var  der  om  Formiddagen  Kapkørsel  med  Firspand  i Hippo- 
dromen, og  om  Eftermiddagen  foregik  endelig  i Stadion 
den  mest  karakteristiske  af  alle  de  athletiske  Konkurrencer, 
nemlig  Femkampen  (Pentathlon),  der  bestod  af  Længde- 
spring (maaske  Trespring),  Spydkastning,  Hurtigløb,  Diskos- 
kastning og  Brydning.  Om  Rækkefølgen  af  Øvelserne  var 
den  her  anførte,  ved  man  ikke  bestemt,  ej  heller  efter  hvilke 
Regler  den  endelige  Sejrherre  blev  udfunden.  Kun  saa 
meget  er  sikkert,  at  der  udfordredes  en  alsidig  Udvikling  for 
at  gøre  sig  gældende,  baade  Styrke,  Hurtighed  og  Behæn- 
dighed, i det  Hele  en  harmonisk  Forening  af  alle  legemlige 
Færdigheder,  Et  meget  talende  Bevis  paa  vor  Tids  ringe 
Forstaaelse  af  den  antike  Legemskultur  afgiver  den  Om- 
stændighed, at  denne  Femkamp  aldeles  ikke  fandtes  paa 
Programmet,  da  de  olympiske  Lege  nys  kaldtes  til  Live  igen 
(Athen  1896).  En  endnu  værre  Forsyndelse  mod  hele 
Aanden  i de  gamle  Lege  er  det  dog,  at  alle  Øvelser  nu  fore- 

gaar  i fuld  Paaklædning,  medens  de  helleniske  Athieter  op- 
traadte  nøgne.  Dels  skabte  denne  udstrakte  Anvendelse 
af  Sol-  og  Luftbad  en  i vore  Dage  ukendt  Sundhedstilstand 
og  Skønhed,  dels  bragte  den  nemme  Lejlighed  til  Studiet 
af  det  nøgne  Legeme  i alle  naturlige  Stillinger  og  Bevæ- 
gelser Billedhuggerkunsten  til  en  blomstrende  Fuldkom- 
menhed, som  ingen  senere  Tidsalder  endnu  har  naaet.  ■ — 
Den  5te  Dag  afsluttedes  de  olympiske  Lege  med  Fest- 
Optog,  Festmaaltider  og  den  højtidelige  Bekrandsning  af 
Sejrherrerne  i de  forskellige  Væddekampe.  — 


Vore  saakaldte  Athletklubber. 

Triste  Erfaringer. 

Den  foregaaende  Beskrivelse  af  de  græske  Athleters 
Væddekampe  viser,  at  de  Sportsforeninger,  der  efter  tysk 
Sportsbrug  nu  en  Gang  herhjemme  kaldes  „Athletklubber" , 
egentlig  svarer  mindre  til  dette  Navn,  end  visse  andre  Klub- 
ber. Et  typisk  Eksempel  paa  en  saadan  Athletklub  i bedste 
Forstand  er  „Arbejdernes  Idrætsklub" , hvor  man  ser  de 
samme  Medlemmer  snart  løbe,  gaa,  springe  og  kaste,  snart 
brydes  og  bokse,  ja,  endog  svømme. 

Flertallet  af  „Athletklubberne"  driver  kun  Jærnvægts- 
øvelser  og  Brydning  inden  4 Vægge  baade  Sommer  og  Vin- 
ter. Brydningen  spiller  ganske  vist  en  større  Rolle  end  for 
nogle  Aar  tilbage,  men  det  er  dog  endnu  Øvelserne  med  de 
tunge  Vægte,  der  gennemgaaende  er  Hovedsagen. 

En  Athlet  betyder  en  Mand  med  et  stærkt  Legeme. 
Musklerne  udgør  den  mest  iøjnefaldende  Part,  og  derved 
kan  det  forklares,  at  saa  mange  overser  de  ædlere  og  vig- 
tigere Organer,  der  selvfølgelig  bør  styrkes  og  øves  inden 
man  begynder  at  uddanne  specielle  Muskler,  eller  man  bør 
i al  Fald  under  Muskeløvelserne  lade  Hensynet  til  disse 
ædle  Organers  Trivsel  være  det  raadende.  Hvad  kan  det 
nytte,  at  enkelte  Muskelgrupper  er  i Stand  til  en  stor,  øje- 

blikkelig  Kraftudfoldelse,  dersom  Lungerne  og  Hjærtet  er 
svage,  Blodet  usundt  og  Fordøjelsen  daarlig? 

Jeg  har  set  en  Mand  med  Lungesyge  stemme  en  Masse 
Jærn  i Vejret,  hvorefter  han  gispede  som  en  forjaget  Høne, 
andre  Jærnvægtsathleter  gaar  rundt  med  daarlig  Mave  eller 
lider  af  alle  mulige  Sygdomme.  Den  blege  Ansigtsfarve 
eller  Fedme  er  Tegn  paa  deres  Usundhed.  Men  hvorledes 
kan  man  vente  andet,  efter  den  Maade,  hvorpaa  der  ar- 
bejdes i disse  Klubber?  Naar  det  endda  var  Folk,  der  den 
øvrige  Tid  af  Dagen  opholdt  sig  i fri  Luft;  men  de  fleste 
Medlemmer  er  enten  Haandværkere  fra  mørke,  støvfyldte 
Lokaler  eller  Kontorister  og  Studerende. 

Naar  disse  Mennesker  vil  anvende  en  Del  af  deres 
knappe  Fritid  til  Sport,  burde  det  da  ske  paa  en  saadan 
Maade,  at  de  fik  rigtig  frisk  Luft  i Lungerne,  Blodet  renset 
og  derved  Sundheden  styrket.  For  at  udskille  de  giftige 
Stoffer  af  Legemet,  burde  de  sørge  for  at  komme  til  at 
svede  stærkt,  og  saa  efter  endt  Øvelse  hælde  Vand  over 
Kroppen  og  tørre  den  ved  stærke  Afgnidninger,  for  at 
hærde  Huden  og  gøre  sig  uimodtageligere  for  smitsomme 
Sygdomme. 

Saaledes  gaar  det  imidlertid  ikke  til.  Endog  Sommer- 
søndage kan  man  se  dem  slide  i Jærnvægtene  i smaa, 
mugne  Lokaler,  opfyldte  af  Sveddunster  og  Tobaksrøg,  idet 
Solens  Straaler,  der  direkte  bringer  Sundhed  med  sig,  er 
ganske  udelukkede  D.  Bagefter  vaskes  Hænderne  og  til 
Nød  Ansigtet.  Paa  den  øvrige  Krop  maa  Sveden  fordampe 

1)  At  Forholdene  den  Dag  i Dag  ikke  er  stort  bedre  ses  af  et  Referat,  som 
den  bekendte  Sportsjournalist  E.  Aabye  for  nylig  bragte  i „Politiken". 
Det  hedder  her  bl.  a. : „Athletklubben  Dan  har  Lokale  ude  paa  Vinkel- 
vej. Der  er  hverken  højt  til  Loftet  eller  vidt  til  Væggen.  I et  langstrakt 
lavt  Træskur  med  Jordgulv  staar  de  stærke  Mænd  og  spytter  i Hænderne, 
inden  de  tager  fat  paa  de  tunge  Vægte,  og  de  generes  ikke  i mindste 
Maade  af  de  tætte  Røgskyer,  der  stiger  i Vejret  fra  Snadderne  eller  de  3 
til  17,  hvormed  de  sagkyndige  Tilskuere  tilfredsstiller  deres  Tobaksbe- 
gær. J.  P.  Mullers  Fordring  om  aabne  Vinduer  og  frisk  Luft  kendes 
ikke  her“. 

eller  atter  opsuges  af  Porerne.  Hudplejen,  der  er  saa  vig- 
tig for  Helbredet,  forsømmes  altsaa  ganske. 

1 gamle  Dage,  da  Ulve,  Vildsvin  og  Røvere  var  Menne- 
skenes værste  Fjender,  da  var  det  god  Politik  at  gøre  Ar- 
mens Muskler  saa  stærke  som  mulig  og  udvikle  Færdig- 
heden i at  bruge  Klinge  og  Spyd  til  den  største  Fuldkom- 
menhed. 

Nu  om  Stunder  gaar  det  ikke  an  at  spidde  en  Uven  paa 
Kaarden,  og  de  allerfarligste  Dødsfjender,  Bacillerne,  der 


„Fri  Brydning**  i fri  Luft. 

lurer  i hver  en  Krog,  de  kan  ikke  rammes  af  et  skarphvæs- 
set  Spyd  eller  kvæles  med  et  Stranguler-Greb.  Vil  man 
derfor  nu  til  Dags  være  legemlig  stærk,  saa  maa  det  være  i 
Kraft  af  sunde  Livsvaner  og  godt  fungerende  Livsorganer. 

Da  jeg  ved  den  mindeværdige  Holmgang  mellem 
Paul  Pons  og  Bech-Olsen  var  til  Stede  i Omklædnings- 
rummet baade  før  og  efter  Kampen,  havde  jeg  god  Lejlig- 
hed til  at  beundre  den  franske  Bryders  vel  udviklede  Mu- 
skulatur. Men  jeg  undrede  mig  over  hans  daarligt  plejede 
Hud  og  maatte  ogsaa  lægge  Mærke  til,  at  han  efter  den 
slemme  Svedetur  satte  sig  op  i sin  Vogn  og  kørte  bort  uden 

at  bade  eller  gnide  sig  ordentlig  først.  Det  er  saadan  noget, 
der  har  slaaet  mange  „Athleter“  ihjel. 

Jeg  kommer  ogsaa  til  at  tænke  paa  de  Aftener,  da  den 
berømte  russiske  Bryder  Lurich  var  Gæst  i Athletklubben 
„Hermod“s  Lokale,  hvor  jeg  saa  ham  staa  og  slide  over 
alle  Grænser  med  de  tunge  Jærnvægte.  Han  aandede  med 
vidtaaben  Mund  og  slugte  den  mugne  Kælders  bacille- 
mættede  Støv.  Og  naar  han  var  færdig,  tog  han  vanemæs- 
sigt sit  Gangtøj  oven  paa  det  gennemsvedte  Trikot  og  stil- 
lede sig  hen  og  snakkede.  Jeg  fremdrager  Lurich  som  en 
Type  paa  .de  usunde  Athleter  med  enkelte  hypertroferede 
(overernærede)  Muskler  under  en  mangelfuld  Hud.  Der- 
ved undgaar  jeg  at  blamere  nogen  af  vore  egne  skikkelige 
Eksemplarer  af  denne  Race. 

Hr.  Lurich  var  en  Dag  kommen  ind  paa  mit  Kontor 
i Helmerhus,  og  jeg  tog  ham  saa  i god  Tro  en  Tur  med  ned 
til  Ryssensten  Badeanstalt.  Det  var  midt  om  Sommeren, 
men  tror  De,  det  var  muligt  at  faa  ham  til  at  gaa  i Vandet. 
Nej ! Han  kunde  ikke  svømme,  sagde  han.  Saa  foreslog 
jeg  ham  et  Brusebad  og  fik  ham  ogsaa  til  at  tage  Skjorten 
af.  Men  da  jeg  vel  var  kommen  ned  i Vandet,  saa  jeg 
ham  staa  og  vise  Bademesteren,  hvordan  hans  triceps  Mu- 
skel kunde  „hoppe“  ; og  saa  klædte  han  sig  paa  igen,  ganske 
rolig.  Jeg  maa  tilstaa,  at  den  Agtelse,  jeg  gennem  Athlet- 
bladenes  højtravende  Artikler  havde  faaet  for  ham,  for- 
vandledes til  Medynk  for  denne  „Vandskrækker" , der  var 
kommen  til  Landet  for  at  vælte  Bech-Olsen. 

Den  Maade,  hvorpaa  der  mange  Steder  (ogsaa  hos  os) 
fabrikeres  „stærke"  Mænd,  er  ganske  bagvendt  og  fører  i 
Længden  til  kummerlige  Resultater.  Det  kan  aldrig  blive 
klogt  at  bygge  et  Stenhus  midt  ude  paa  Fjordens  Is,  i den 
Tro,  at  det  kan  blive  staaende  Sommeren  over. 

Og,  hvor  mærkeligt  det  end  lyder,  saa  er  Forholdene 
næsten  daarligst  i de  Klubber,  der  søger  deres  Medlemskon- 
tingent i de  mere  „dannede"  Kredse. 

Jeg  har  selv  en  Gang  været  Medlem  af  en  saadan  Klub 
og  set,  hvor  mange  der  stod  og  „stemmede"  med  Cigaren 

i Munden.  Rogen  blandede  sig  ikke  alene  med  Sveddun- 
sterne, men  ogsaa  Gassen  og  Manegens  Hestegødning  lug- 
tede paa  Kraft.  Og  dog  gik  det  ikke  an  at  lukke  et  ganske 
lille  Vindu  op,  thi  saa  kunde  en  Smule  frisk  Luft  komme 
ind  og  „trække“  paa  disse  „Athleter" . 

Selve  Øvelserne  med  Jærnlodderne  udføres  ogsaa  efter 
forkerte  Principer.  Bestræbelserne  gaar  hovedsagelig  ud 
paa  at  „stemme"  eller  „støde"  den  størst  mulige  Vægt  i 
Vejret  til  Armene  er  strakte.  Herved  udvikles  ganske  en- 
sidigt Armens  Strækkemuskel  (triceps),  mens  man  saa  godt 
som  ikke  bryder  sig  om  at  udvikle  Bøjemusklen  (biceps), 


Athietsport  i de  rette  Omgivelser. 

som  der  dog  i det  praktiske  Liv  er  meget  mere  Brug  for. 
Reglerne  for  Konkurrencer  i „Stem"  og  „Stød"  er  endog 
affattede  saaledes,  at  saa  faa  som  mulig  af  Kroppens 
Muskler  maa  komme  i Virksomhed ! Et  „rent  Stem"  skal 
udføres  af  triceps  alene! 

I Almindelighed  ser  man  disse  Mennesker  forslæbe  sig 
paa  en  uhyre  Vægt,  i Stedet  for  at  udføre  samme  Øvelse 
mange  Gange  med  en  lille  Vægt,  hvilket  ikke  alene  selve 
Musklerne,  men  ogsaa  Lunger  og  Hjærte  vilde  have 
bedre  af. 

Svingning  og  andre  Øvelser  med  smaa  Haandvægte  er 
kun  lidt  i Kurs,  skønt  man  herved  kan  udvide  Brystet  og 
gøre  Skuldrene  bredere,  medens  Armmusklerne  bliver  mere 

lynsnare  i Bevægelsen  og  mere  udholdende.  De  uhyre 
Muskler  paa  en  Arm,  der  er  udviklet  ved  at  mase  med  store 
Vægte,  er  ofte  træge  og  bliver  hurtig  trætte,  medens  en 
Boksers  slanke  Arm,  netop  ved  dens  Hurtighed,  kan  give 
meget  stærkere  Slag  og  blive  ved  dermed  i timevis. 

De  saakaldte  „Athletklubber"  afholder  nogle  Gange  om 
Aaret  Konkurrencer,  hvor  der  uddeles  Medailler  til  de  Med- 
lemmer, der  opnaar  et  vist  Antal  Points  i en  Række  Øvel- 
ser. Der  findes  altsaa  Skemaer,  hvorefter  dette  udregnes, 
de  saakaldte  Points-Tavler.  Den  ovenfor  omtalte  Klub 
havde  ogsaa  en  saadan  Tavle,  der  ikke  var  saa  daarlig 
endda,  naar  den  benyttedes  paa  en  fornuftig  Maade.  Jeg 
tog  mig  da  paa  at  vise,  hvor  stort  et  Pointsantal,  der  kunde 
opnaas,  naar  man  udførte  de  forskellige  Øvelser  med  mindre 
Vægte,  men  et  stort  Antal  Gange.  Hertil  udfordredes  ikke 
saa  meget  stærke  som  udholdende  Muskler,  samt  gode 
Lunger.  Men  hvad  tror  man,  der  saa  blev  gjort?  Tabellen 
blev  forandret,  for  at  ikke  Andre  skulde  gaa  hen  og  gøre 
ligesaa!  Det  var  jo  ikke  Klubbens  Formaal  som  „Athlet- 
klub“  at  opelske  Lungestyrke  eller  Udholdenhed,  eller  at 
give  Præmie  for  disse  „Athletsporten"  uvedkommende 
Ting! 


Tvekamp-Gymnastikens  Værd  som 
sædeligt  Opdragelsesmiddel. 

(„København**,  30.  Decbr.  1895.) 

Allerede  i Skolen  saa  jeg  stadig  Eksempler  paa  ube- 
gribelig Dumhed  hos  de  Mennesker,  som  opdrog  og  styrede. 

Vor  Rektors  Stolthed  og  hans  Stues  bedste  Pryd  var 
en  halv  legemsstor  Gruppe  med  et  Par  græsk-romerske 
Brydere.  Men  nede  i Gaarden  maatte  Drengene  næppe 

tage  Livtag  og  Skolegymnastiken  ansaa  han  for  foragtelig 
Raahed. 

Jeg  kender  en  By,  der  i sit  Anlæg  har  opstillet  den 
samme  Gruppe,  medens  den  hindrer  sin  Ungdom  i at  opnaa 
den  Fuldkommenhed,  der  her  er  fremstillet. 

Eller  tager  jeg  fejl  af  Byens  Hensigt?  Er  dette  Stykke 
Skulptur  maaske  bleven  anbragt  til  Skræk  og  Advarsel? 

At  der  dog  — i det  mindste  udenfor  Danmark  — gives 
Professorer  med  sund  Fornuft,  har  jeg  nylig  erfaret  ved  at 
læse  nogle  Afhandlinger  af  en  bekendt  tysk  Pædagog. 

En  almindelig  Drenge-Undervisning  i Brydning,  Boks- 
ning og  Fægtning  vilde  efter  hans  Mening  være  i Stand  til 
at  tøjle  de  raa  Lidenskabers  Udbrud  i Folket. 

Prøvestenen  for  en  Mands  moralske  Værd  er  hans  Ad- 
færd under  Konflikter.  Moralen  kræver,  at  han  ikke  gaar 
af  Vejen  for  personlige  Ubehageligheder,  naar  det  gælder 
om  at  forsvare  Ret  mod  Uret,  Svaghed  overfor  Vold.  End- 
videre kræver  den  en  ganske  bestemt  Kampmaade.  Maa- 
let  skal  aldrig  være  at  tilintetgøre  Modstanderen,  men  kun 
at  tilbagevise  og  tugte  ham. 

Og  det  skal  ske  paa  en  saadan  Maade  at  han  selv 
føler,  at  det  ikke  drejer  sig  om  andet,  og  at  der  gives 
ham  de  nødvendige  Chancer  til  at  forsvare  sig.  Kun  paa 
denne  Maade  undgaas  det,  at  der  fra  begge  Sider  i blind 
Vildskab  anvendes  Fremgangsmaader,  der  enten  bliver 
skæbnesvangre,  eller  ganske  skyder  forbi  Maalet. 

Og  hertil  er  den  aabne,  ærlige  Tvekamp  det  eneste  Op- 
dragelsesmiddel. Efter  Professorens  Mening  foregaar  vilde 
Slagsmaal  og  Overfald  paa  Enkeltmand  altfor  hyppigt  i hans 
Hjemland,  og  han  henviser  til  England,  hvor  der  selv  i de 
laveste  Lag  af  Befolkningen  bliver  regelret  bokset.  De 
Folk,  der  vil  hævde,  at  der  blot  blev  vakt  Lyst  til  Strid  og 
Kævl,  dersom  Ungdommen  blev  undervist  i Brydning  og 
Boksning,  og  at  Raaheden  vilde  tiltage,  kan  ligeledes  henvi- 
ses til  England. 

Intet  andet  Sted  bliver  der  lagt  saa  megen  Vægt  paa  be- 
hersket og  regelret  Optræden,  og  intet  Folk  er  saa  let  at 


Antik  Brydergruppe.  Originalen  i Florens,  Afstøbning  i Ørstedsparken  i Kbhvn. 

regere,  som  det  engelske,  af  den  simple  Grund,  at  enhver 
Mand  fra  Ungdommen  af  ved  Tvekamp-Øvelser  har  lært  at 
beherske  sig  selv,  og  fordi  Antallet  ingen  Rolle  spiller,  men 
alene  den  individuelle  Dygtighed. 

De  fleste  Raaheder  bliver  begaaede  af  flere  overfor 
enkelte  og  vilde  sikkert  sjælden  finde  Sted,  dersom  enhver 
vidste,  at  han  under  alle  Omstændigheder  kom  til  at  slaas 
alene  Mand  mod  Mand.  Og  var  enhver  Mand  øvet  i at 
bruge  sine  naturlige  Vaaben,  vilde  overmodige  Folk  og  raa 
Bøller  altid  betænke  sig  to  Gange,  medens  den  Mangel  paa 
Evne  til  at  værge  sig  og  den  Fejghed,  der  kendetegner  vore 
Mandfolk,  nu  stadig  er  en  Fristelse  som  ovennævnte  Med- 
borgere ikke  kan  staa  for. 


Lad  os  komme  paa  Isen! 

(„København",  22.  Jan.  1897.) 

At  muntre  sig  paa  Isen  er  alle  raske  Børns  og  mange 
voksne  Menneskers  bedste  Morskab.  Selv  om  der  mangler 
Skøjter,  kan  Forventningen  om  blot  at  komme  ned  paa  Isen 
og  „glide"  paa  den,  bringe  et  Barnehjærte  til  at  banke. 

Isen  i sig  selv  indbyder  til  Bevægelse,  og  med  den  friske 
Motion  følger  Glæden  og  det  gode  Humør. 

Hvorfor  maa  nu  Københavns  store  Befolkning  ikke  faa 
Del  i disse  Goder,  da  det  dog  kan  ske  paa  en  billig  og  na- 
turlig Maade  ved  at  give  Lov  til  at  løbe  paa  Søerne  ?D 

I denne  mørke  og  kolde  Tid  er  dette  jo  den  eneste  Fri- 
luftsfornøjelse  for  Smaafolk.  Der  er  ikke  Tid  til  f.  Eks.  at 
tage  i Skoven,  og  forøvrigt  heller  ikke  nogen  stor  Behage- 
lighed herved. 

For  at  komme  i godt  Humør  tvinges  Folk  nu  til  at  ty  til 
Brændevinen  eller  daarlige  Forlystelser. 

*)  Den  Række  Søer,  der  strækker  sig  gennem  de  nyere  Partier  af  Køben- 
havn (Set.  Jørgens-,  Peblinge-  og  Sortedams-Søen). 

Det  er  i første  Linie  Folks  egen  Skyld,  fordi  de  finder 
sig  i den  himmelraabende  Uretfærdighed  i det  Paabud  der 
siger : Paa  denne  Sø,  hvor  en  Forening  af  velhavende  Med- 
borgere løber,  er  Isen  sikker  og  har  været  det  i flere  Uger; 
men  paa  Søen  ved  Siden  af,  er  „Isen  usikker"  ! 

Samtidig  gives  der  denne  usandfærdige  Paastand  den 
fornødne  Vægt  ved  at  postere  et  mandstærkt  Politi  langs 
Bredderne. 

Dernæst  ligger  Skylden  hos  Borgerrepræsentationen, 
der  mangler  Ævne  og  Avtoritet  til  at  holde  den  snæver- 
synede og  halsstarrige  Embedsmand,  Politiets  nuværende 
Direktørs,  Herskesyge  indenfor  rimelige  Grænser. 

Man  valgte  sidste  Gang  til  denne  Forsamling  et  Par 
„Sportsmænd" , der,  som  det  viser  sig,  nok  har  Interesse 
for  Hestevæddeløb,  Kapsejlads  og  lignende  Sport,  der  er 
en  Fornøjelse  for  et  begrænset  Antal  Velhavere;  men  de 
Arter  af  Sport,  der  har  den  største  moralske  Berettigelse, 
og  som  vilde  være  i Stand  til  at  øge  en  hel  Befolknings 
Sundhed,  dem  føler  disse  Herrer  sig  ikke  foranledigede  til 
at  støtte. 

Jeg  forlanger  ikke  her,  at  Kommunen  skal  bekoste  gra- 
tis Folkeskøjtebaner,  men  blot,  at  Folk  faar  Lov  til  at  løbe 
paa  den  Is,  som  Forsynet  ved  Frostens  Hjælp,  uden  at  det 
koster  Kommunen  en  rød  Øre,  har  givet  den  fornødne  Bære- 
kraft. 

Jeg  har  hørt  en  Politibetjent  sige,  at  Isen,  trods  de  røde 
Plakater,  ganske  vist  var  stærk  nok,  men  Magistraten  vilde 
ikke  bekoste  den  Indhegning,  der  var  nødvendig  omkring 
de  Vaager,  hvor  der  ises ! 

Som  om  der  ikke  er  større  Udgifter  ved  at  holde  en 
Ekstravagt  af  Betjente,  end  ved  at  sætte  en  Smule  Ræk- 
værk op! 

Politidirektøren  er  altsaa  bange  for,  at  Folk  skal  falde 
i Vandet,  derfor  skikker  han  sine  Betjente  ud ; akkurat  med 
lige  saa  stor  Grund,  som  han  lader  sit  Kavalleri  omstrejfe 
Fællederne  for  at  en  enkelt  Bølle  ikke  skal  forulempe  de 
Flokke  af  kraftige  unge  Mænd,  der  spiller  Bold ! 

Selv  om  virkelig  i dette  Tilfælde  en  lille  fattig  Dreng 
maatte  lade  Livet,  saa  opvejes  dette  Tab  mangfoldige  Gange 
derved,  at  1000  andre  smaa  fattige  Drenge  bliver  stærkere 
og  sundere  og  ikke  kommer  til  at  ligge  deres  Forældre  eller 
Kommunen  saa  meget  til  Byrde,  som  de  ellers  vilde  gøre. 

Og  denne  Autoriteternes  rørende  Omhu  for  den  ene  lille 
fattige  Dreng  tager  sig  næsten  komisk  ud,  naar  man  ved, 
at  de  samme  Autoriteter  med  Sindsro  vilde  lade  10,000 
fattige  Folk  langsomt  dø  af  Mangel  paa  Føde,  Lys  og  Luft. 

♦ * * 

Byens  Kommunalbestyrelse  indrettede  senere  flere  Gra- 
tis-Skøjtebaner  (derimellem  et  Par  kunstige),  hvorfor  jeg 
den  15.  Jan.  1900  kunde  begynde  en  Artikel  i „Køben- 
havn“  om  „Skøjtesport"  med  følgende  Linier: 

En  saa  dejlig  Vinteridræts-Dag  som  i Gaar,  med  Sol- 
skin, Vindstille  og  klingende  Frost  opleves  kun  sjælden  i 
vort  sure  Klima.  Alle  Skøjtebaner  nær  og  fjern  kunde  da 
ogsaa  glæde  sig  ved  fuldt  Hus,  baade  af  Deltagere  og  Til- 
skuere. Overalt  vajede  Flagene  og  Musiken  tonede. 

Takket  være  Kommunens  storartede  Foranstaltninger 
har  Skøjtesporten  her  i Hovedstaden  vundet  en  saa  almin- 
delig Popularitet,  som  man  vistnok  forgæves  vil  søge  et 
Sidestykke  til  i noget  andet  Land,  uagtet  vore  faatallige 
rigtig  gode  Løbere  jo  langtfra  kan  maale  sig  med  de  bedste 
udenlandske.  Det  vigtigste  og  glædeligste  er  selvfølgelig, 
at  en  saa  stor  Mængde  Mennesker  som  muligt  kan  blive 
delagtig  i denne  sunde  og  fornøjelige  Motions  Velsignelser. 
Men  derfor  er  det  langt  fra  uden  Betydning,  at  der  gøres 
noget  for,  at  den  rent  sportslige  Færdighed  i Kunstløb  og 
Hurtigløb  kan  udvikles  til  den  højst  mulige  Grad,  selv  om 
det  kun  bliver  for  et  Mindretals  Vedkommende.  Paa  den 
Maade  skabes  gode  Forbilleder,  som  efterlignes.  Dygtig- 
hedens Niveau  hæves,  og  den  store  Masse  af  Skøjteløbere 
faar  større  Udbytte  og  Fornøjelse  af  deres  Sport. 


J.  P.  Muller;  Vink. 

De  Ling’ske  Gymnastiklærere 
ctr.  „Mit  System^. 

(„Karlskrona  Veckoblad“,  24.  Juli  1906.) 

I denna  tidnings  nummer  for  den  21  maj  var  inford  en 
af  gymnastikinspektoren  Norlander  forfattad  svarsartikel 
till  „Idrottsmån ' , som  inneholl  ett  personligt  angrepp  på 
undertecknad.  Då  jag  nu  hår  nedan  bemoter  denna  artikel 
och  dårmed  afviker  från  den  princip,  enligt  hvilken  jag  hit- 
tills  låmnat  angrepp  af  detta  slag  opåaktade,  så  sker  detta 
uteslutande  på  upprepad  uppmaning  af  vånner  och  anhan- 
gare  i Sverige,  som  forehållit  mig,  att  den  goda  saken  i 
långden  kunde  taga  skada  genom  min  tystnad,  enår  en  osan- 
ning  kan  upprepas  så  ofta,  att  folk  till  sist  tror  på  den. 

„Mitt  system"  har  nu  vunnit  bifall  och  anslutning  ofver 
hela  jordklotet.  Blott  från  ett  håll  har  det  blifvit  enståm- 
migt  fordomdt,  nåmligen  af  de  professionella  lingska  gym- 
nastiklårarne.  Och  hvarfor?  Jo,  for  det  forstå  af  ekono- 
miska  skål.  Når  månniskor  kunna  ofva  gymnastik  i sina 
hem,  utan  kostnad  eller  synnerlig  tidspilian  och  besvår,  så 
gå  de  naturligtvis  icke  till  gymnastiklårare  eller  institut  fOr 
att  ofva  sig  eller  få  sjukgymnastik  och  massage  for  dryg 
betalning.  Hår  vill  jag  i forbigående  bemårka,  att  jag  na- 
turligtvis icke  ett  ogonblick  tånkte  på  att  genera  de  lingska 
gymnastiklårarne,  når  jag  utgaf  „Mitt  system".  Det  var 
i det  hela  taget  fbrst  sedan  åtskilliga  tusenden  af  den  danska 
upplagan  blifvit  sålda  i Sverige,  som  jag  gaf  efter  for  tal- 
rika  uppmaningar  af  goda  svenska  medborgare  och  låt  bfver- 
såtta  boken.  Jag  hade  en  forkånsla  af,  att  jag  dårmed  skulle 
sticka  hånden  i ett  getingbo.  Men  den  millioner  månni- 
skor omfattande  svenska  allmånhetens  behof  borde  gifvetvis 
tillmoteskommas,  åfven  om  man  dårigenom  kom  i vågen 
for  de  till  ett  par  hundratal  uppgående  lingska  gymnastik- 
lårarne. 

For  det  andra  år  dessa  herrars  vrede  emot  mig  fram- 

kallad  af  deras  eget  onda  samvete.  Man  kan  i verklig- 
heten  rikta  starka  anklagelser  emot  Lings  efterfOljare  på 
grund  af  det  sått,  hvarpå  de  vanskott  det  hårliga  arf,  de 
mottogo  från  måstarens  hånd.  Och  att  dessa  anklagelser 
åro  beråttigade,  det  kånna  de  sjålfva  och  de  lågga  det  bppet 
i dagen  genom  de  omotiveradt  hetsiga  angrepp,  som  de  rikta 
emot  hvarje  gymnastiksystem,  som  icke  år  noga  bfverens- 
ståmmande  med  deras  egen  kokbok. 

Peter  Henrik  Ling  var  i sanning  en  genialisk  man  med 
en  mårklig,  allsidig  och  framstående  begåfning.  Jag  hyser 
den  djupaste  vordnad  och  storsta  beundran  for  det  lingska 
storverket.  Men  P.  H.  Ling  skulle  vånda  sig  i sin  graf,  om 
han  kunde  se  huru  hans  arftagare  — i nutiden  represente- 
rade  af  hrr  Tbrngren  och  Norlander  — likt  bibelns  lata  och 
odugliga  tjånare,  i stållet  for  att  forkofra  och  gbra  frukt- 
bringande  det  dem  anfbrtrodda  pundet,  gråfva  ned  det,  åt- 
minstone  for  allmånheten. 

Allt  i vårlden  år  underkastadt  utvecklingens  lag.  Hade 
det  blifvit  Ling  forunnadt  att  fortsåtta  sitt  dådrika  lif  ånnu 
i hundra  år,  månne  han  då  skulle  ha  lagt  hånderna  i skotet 
och  sagt;  „Nu  har  jag  skapat  ett  fullkomligt  idealt  system, 
nu  återstår  for  mig  intet  mera  att  gbra!“  — Nej,  hans  vidt 
skådande  blick,  eminenta  klokhet,  storslagna  energi  och 
outtrbttliga  ifver  att  gbra  månskligheten  lyckligare  skulle 
ha  fort  honom  alltjåmnt  nårmare  idealet.  Men  hans  efter- 
foljare  ha  bragt  det  dithån,  att  nåstan  alla  månniskor  utan- 
fbr  gymnastiklårarnes  trångre  krets  kalla  Lings  ursprung- 
ligen  så  stolta  gymnastik  Udkig.  Huru  många  deltagare 
mbta  egentligen  vid  gymnastikfester  i Sverige?  — I den 
turnfest,  som  i dessa  dagar  hålles  i Schweiz,  deltaga  1 1 
tusend  inlåndska  gymnaster! 

Lings  efterfbljare  kånna  med  sig,  att  de  sjålfva  borde 
ha  funnit  på  exempelvis  frotteringarna  och  de  hastiga 
kroppsbbjningarna  och  vridningarna.  Ett  sakligt  påvisande 
af  alla  de  forsyndelser,  till  hvilka  de  gjort  sig  skyldiga, 
skulle  kråfva  f6r  stort  utrymme  i en  tidning,  hvarfbr  jag 
åtnbjer  mig  med  några  antydningar.  Dessa  herrar  ha 

begått  samma  fel  som  de  fiesta  andra  larjungar  af  stora 
mån  nåmligen  att  stirra  sig  blinda  på  en  detalj,  som  i och 
for  sig  år  utmårkt,  men  som  genom  att  framhåfvas  fbr  starkt 
foranleder  att  andra  och  viktigare  ting  fbrsummas.  Att 
åga  en  god  hållning  år  naturligtvis  fbrtråffligt,  men  att 
beteckna  detta  såsom  den  viktigaste  betingelsen  får  sundhet 
(såsom  man  kan  låsa  i deras  bocker)  år  en  paradox.  Jag 
har  sett  en  hel  hop  lingska  afdelningsledare  anordna  and- 
håmtningsbfningar  med  framskjutet  brbst  men  oppen  mun  i 
en  dammig  och  tillstångd  lokal  midt  om  sommaren ; jag  har 
i flera  år  hvarje  afton,  sommar  och  vinter,  passerat  forbi 
en  lingsk  gymnastiklokal  utan  att  någonsin  se  fonstren 
oppnade;  ja,  jag  har  i Frankrike  och  Belgien  sett  sådana 
salar,  dår  det  hvarken  fanns  fbnster  eller  ventiler  att  oppna. 
På  hogskolorna  har  jag  sett  lingska  gymnaster,  hvilkas  håll- 
ning var  ofverdrifvet  stram,  men  dår  allas  hud  var  osund 
och  alldeles  forsummad.  Jag  skulle  kunna  anfora  mera  af 
samma  slag. 

* * * 

De  mårkliga  bevis,  som  hr  Norlander  i sin  artikel  anfbr 
for  att  „Mitt  system"  skulla  vara  humbug  och  charlataner!, 
åro  foljande:  Enligt  de  danska  och  tyska  upplagorna  stude- 
rade jag  Victor  Siiberer,  men  i den  svenska  står  Victor 
Balck.  Nu  år  forhållandet  det,  att  afdelingen  om  fotsport 
år  alldeles  lika  hos  dissa  två  forfattare,  hvilka  på  dette  om- 
råde arbetat  tillsammans.  Namnet  år  sålunda  likgiltigt, 
men  då  Siiberer  år  okånd  i Sverige  var  det  mera  låmpligt 
att  nåmna  Balck  i svenska  upplagan,  detta  så  mycket  hellre 
som  jag  studerat  bågges  verk  (hvad  hela  detta  fbrhållande 
har  med  „Mitt  systems"  vårde  att  skaffa,  år  emellertid 
svårt  att  inse).  Hr  Norlanders  andra  bevis  år  de  nedsåt- 
tande  kritikerna  i 7 (sju)  tidskrifter.  Till  gengåld  innehar 
jag  ofver  200  (två  hundrade)  olika  medicinska,  hygieniska, 
gymastiska  och  andra  fack-tidskrifter  från  alla  delar  af 
vårlden  med  gynnsamma  bedemanden  af  „Mitt  system" . I 
hr  Norlanders  7 tidskrifter  har  han  sjålf,  hr  Tbrngren  och 

en  lingsk  gymnastiklårarinna  skrifvit  de  4 artiklarne  (att 
hr  Norlander  anvender  sina  egna  artiklar  som  bevis  år 
måhånda  icke  humbug,  men  det  smakar  dock  litet  dåraf). 
En  femte  tidskrift  år  „Dansk  Sundhedstidende'’ . Denna 
tidning  har  emellertid  under  de  senaste  åren  nåstan  hvar 
månad  haft  berbmmande  uttalanden  om  „Mitt  system" , och 
blott  en  gång  har  dår  meddelats  en  ogynnsam  artikel  af 
en  ungdomlig  dansk  låkare,  hvars  omdome  emellertid  i 
samma  nummer  bemottes  och  vederlades  af  ridningens  red- 
aktor. Vidare  nåmnes  „Det  nye  Aarhundrede" . Detta  hade 
en  enquete  på  8 artiklar  om  „Mitt  system" , af  hvilka  endast 
de  2 voro  ogynnsamma  (de  voro  forfattade  af  ett  par  unga 
låkare,  som  icke  sjålfva  hade  bfvat  systemet). 

Som  ett  bevis  anforas  åfven  uttalanden  af  grekiske  „pro- 
fessorn" Chrysaffis  (år  icke  mera  professor  ån  hvarje  lårare 
i Frankrike  och  Sydeuropa,  som  alltid  kallas  professeurs). 
Denna  „auktoritet"  år  en  blek  och  sjuklig  ung  mann,  som 
uppenbart  icke  har  minsta  praktiska  kånnedom  om  hygien 
eller  verklig  gymnastik.  Hr  Norlander  skrifver  slutligen, 
att  „Mitt  systems"  kolossala  spridning  liksom  all  humbugs- 
patent-medicin  bbr  tillskrifvas  reklam.  En  sanning  år  lik- 
vål,  att  (med  undantag  af  4 kronor  till  ett  litet  danskt  sport- 
blad) icke  i något  land  utgifvits  penningar  till  annonser,  re- 
klamer eller  andra  omnåmnanden  i tidningar  eller  tidskrif- 
ter. Det  år  helt  såkert  ett  alldeles  enastående  fall,  att  t.  ex. 
stora  franska  tidningar,  fråmst  i den  redaktionella  afdelnin- 
gen,  haft  berommande  uppsatser  på  2 å 3 spalter  om  „Mitt 
system" , utan  någon  som  helst  ersåttning  dårfbr. 

Hbgst  anmårkningsvårdt  år,  når  det  jåmfbres  med  ofvan- 
nåmnda  artiklar  af  lingska  gymnastiklårare,  ett  uttalande  i 
„Sydsvenska  Dagbladet"  for  den  14  maj  af  en  kollega,  hr 
Schwerin : ..Alle  Leute  miillern  hier"  (i  Dresden)  sade  vår 
generalkonsul.  Doktor  Wagner-Hohenlotbese  omnåmnde 
åfven  detta  och  omtalade,  att  han  alltid  påvisade  for  vånner- 
na  af  systemet,  att  det  egentligen  blott  var  svensk  hemgym- 
nastik,  man  bfvade.  En  sachsisk  officer  hade  nyligen  våckt 
uppseende  genom  framforande  af  en  utmårkt  god  afdel- 

ning,  och  sade  han  sig  hafva  vunnit  detta  goda  resultat 
genom  att  hafva  „gemullert" , d.  v.  s.  ofvat  svensk  fristående 
gymnastik** . 

Alltså,  i det  ena  ogonblicket  år  „Mitt  system**  en  hum- 
bug, i det  andra  år  det  svensk  gymnastik,  beroende  på  hvil- 
ket som  båst  passar  fbr  herrarne. 

Med  tack  for  att  plats  låmnats  fbr  denna  artikel  år  jag, 
hr  redaktbr. 

Eder  fbrbundne 

J.  P.  Miiller. 

* * * 

Klampenborg,  12.  Marts  1907. 

Da  det  maaske  kan  interessere  Læserne  at  se,  hvor- 
ledes denne  Sag,  der  jo  begyndte  med  Hr.  Norlanders  Over- 
fald paa  mig,  videre  udviklede  sig,  skal  jeg  meddele  dette 
saa  kortfattet  som  muligt. 

Først  den  5te  Oktober  1906  fik  Hr.  N.  sit  Svar,  paa 
min  foranstaaende  Artikel  af  24.  Juli,  færdigt  og  offentlig- 
gjort i „Karlskrona  Veckoblad*'.  Han  tager  sig  det  her  let 
med  at  modbevise  mine  saglige  Paastande.  Min  Hoved- 
anke, at  den  store  Mester  P.  H.  Ling’s  Efterfølgere  har 
vanrøgtet  den  modtagne  Arv,  forsøger  han  aldeles  ikke  at 
afkræfte,  hvad  der  jo  ogsaa  vilde  være  vanskeligt.  Han 
skriver : „Att  bembta  hr  M.s  — mildt  sagdt  — tarfliga  in- 
sinuationer och  personliga  angrepp  kan  dåremot  icke  falla 
mig  in**.  Dette  lyder  kosteligt  fra  den  Mand,  der  først  brugte 
saadanne  Skældsord  som  Charlatan  og  Humbugsmager  over- 
for mig.  Derimod  gentager  han  Lingianernes  gamle  Frase 
om,  at  de  er  de  eneste,  der  er  kompetente  til  at  kritisere 
Gymnastik. 

løvrigt  staar  jeg  her  langt  fra  alene  med  min  Paastand. 
Jeg  kan  f.  Eks  anføre  en  Udtalelse  af  Franskmanden  Des- 
bonnet  <der  er  mindst  lige  saa  god  Professor  som  Chrysaf- 
fis)  paa  Side  9 i hans  Skrift  „Écoles  de  Culture  Physique**  : 

„Lings  Efterfølgere  har  holdt  sig  altfor  strængt  til  Bogsta- 
ven i Mesterens  Ord ; efter  det  store  Fremskridt,  som  denne 
geniale  Mand  havde  skabt  i de  fysiske  Opdragelses-Metho- 
der,  synes  hine  at  have  tænkt,  at  man  ikke  kunde  gøre  mere, 
og  de  har  ikke  gjort  synderligt  Forsøg  paa  af  hans  Theorier 
at  uddrage  alle  de  deri  indeholdte  Fremskridts-Muligheder." 

Idet  Hr.  Norlander  derpaa  advarer  Svenskerne  mod  „Mit 
System"  benytter  han  Lejligheden  til  at  reklamere  for  Pro- 
fessor A.Wide's  Bog  „Kroppsbfningar  gifva  helsa  och  kraft", 
der  i og  for  sig  er  fortræffelig,  men  forældet  ligesom  alle 
Lingianernes  Produkter  (den  bekendte  Avtoritet  Victor  Hei- 
kel,  Chef  for  Gymnastiklærerakademiet  i Helsingfors,  karak- 
teriserer denne  Bog  som  „idel  Gentagelse  af  gamle  Sager" ). 
Bogen  er  nylig  under  Titlen  „Bad  och  Kroppsbfningar"  ud- 
kommen i en  ny  Udgave,  der  ikke  sælges  til  Fordel  for 
Ling’s  Statue,  saaledes  som  første  Udgave.  Ret  betegnende 
for  dette  nyeste  Skrift  fra  Lingianernes  Lejr  er  det,  at 
der  kun  skænkes  „Luft-  og  Solbade"  en  Omtale  paa  27  Li- 
nier, medens  de  andre  Badeformer  faar  30  Sider.  Forf. 
tvivler  endog  om  Luft-  og  Solbadenes  Nytte:  „undersoknin- 
ger  harofver  aro  annu  ej  gjorda."  Maa  ikke  Arnold  Rikli, 
der  i 50  Aar  undersøgte  og  udnyttede  disse  Bade,  vende  sig 
i sin  Grav  over  saadan  tyk  Uvidenhed  eller  stejl  Stædighed ! 

Hr.  Norlander  blander  derpaa  Dr.  Heegaard’s  (Hillerød) 
Navn  ind  i Striden  og  fortæller,  at  i Danmark  tager  man 
ikke  „hvarken  allt  fOr  ungt  eller  obetydligt  folk"  til  Di- 
striktslæge (denne  uskyldig  komiske  Udtalelse  burde  egent- 
lig sikre  Hr.  Norlander  Minister  Albertis  Bevaagenhed  for 
Tid  og  Evighed).  Som  Ros  for  Hr.  Chrysaffis  anfører  han, 
at  denne  „en  gång  varit  champion  i barrgymnastik" , hvad 
der  i Sandhed  lyder  underligt  i en  Lingianer’s  Mund,  der 
ellers  altid  taler  nedsættende  om  de  danske,  norske  og 
tyske  „Akrobat-Apparater" . Han  citerer  Prof.  Oppenheims 
Advarsel  mod  at  overdrive  Udøvelsen  af  „Mit  System" , men 
udelader  paa  en  aldeles  unfair  Maade  alle  de  for  Systemet 
gunstige  Udtalelser  i den  tyske  Professors  Artikel.  Til  Slut 

skriver  Hr.  N.  om  sig  selv,  at  han  har  gjort  det  til  sit  Livs 
Formaal  uegennyttigt  at  opfostre  sit  Folk,  ja  hele  Menne- 
skeheden, til  Helse,  Styrke,  Arbejdsglæde,  Arbejdsdygtig- 
hed og  Forsvarskraft,  medens  jeg  (J.  P.  Mtiller)  forfusker 
og  eksploiterer  dette  ærlige  Arbejde  for  at  slaa  Mønt  deraf. 
En  saadan  Mangel  paa  Selvkritik  skulde  man  næsten  for- 
sværge var  mulig,  om  man  ikke  havde  Sort  paa  Hvidt  der- 
for. Hr.  Norlander  har  jo  altid  været  Levebrødsgymna- 
stiker og  haft  sit  gode  Udkomme  ved  at  undervise.  Jeg 
derimod  har  stedse  tidligere  kun  haft  Udgifter  ved  Gymna- 
stiken  og  Sporten.  Da  jeg  saa  til  Slut  stod  i Begreb  med 
at  udgive  „Mit  System" , blev  min  Forlægger  og  jeg  enige 
om  at  dele  det  Underskud,  som  vi  ventede,  at  denne  Bog 
skulde  give  lige  saa  sikkert  som  alle  tidligere  Bøger  her- 
hjemme af  den  Slags.  At  Bogen  alligevel  betalte  sig  godt, 
var  en  fuldkommen  Overraskelse,  som  jeg  betragter  som 
en  Foræring.  Havde  jeg  villet  „eksploitere"  Systemet,  som 
Hr.  N.  insinuerer,  ved  at  slaa  Mønt  af  Undervisning  og  Op- 
visninger, saa  kunde  jeg  sikkert  i dette  Øjeblik  have  været 
halvvejs  Millionær.  Jeg  kan  godt  begribe,  at  Norlander,  som 
„professional" , staar  aldeles  uforstaaende  overfor  denne 
Fremgangsmaade  af  mig  som  Amatør. 

For  mine  svenske  Tilhængeres  Skyld  gjorde  jeg  atter 
Hr.  Norlander  den  ufortjente  Ære  at  sende  et  Svar,  hvori 
jeg  ganske  sagligt  gjorde  opmærksom  paa  nogle  af  de  Fejl- 
tagelser, hvori  han  havde  gjort  sig  skyldig.  „Karlskrona 
Veckoblad"  optog  dog  ikke  dette  Svar,  men  ønskede,  at  Hr. 
N.  skulde  have  baade  det  første  og  det  sidste  Ord,  hvilket 
maaske  er  praktisk,  men  ikke  upartisk  handlet  af  Bladets 
Redaktion.  Jeg  kunde  ikke  en  Gang  faa  mit  Manuskript  til- 
bage, uagtet  jeg  to  Gange  (med  Svarporto)  anmodede 
derom. 

Hr.  Norlander  fortsætter  imidlertid  sin  Udryddelseskrig 
mod  „Mit  System" , uagtet  han  i sin  ovenfor  omtalte  2den 
Artikel  havde  skrevet : „For  framtiden  ofverlamnar  jag  dar- 
fore  J.  P.  M.s  personliga  skriftstalleri  att  utgbra  ett 

privatn5je  for  honom  sjalf  och  hans  svenska  beskyd- 
dare  *)  och  6fversattare“ . Jeg  fik  nemlig  for  et  Par  Dage 
siden  sendt  en  ny  Piece  paa  17  tættrykte  Sider:  „Håg- 
komster,  tankar  och  refiexioner  Ofver  gymnastikens  bety- 
delse  och  utdfvande  med  anledning  af  J.  P.  Mullers  „Mit 
System".  Af  C.  H.  Norlander."  Særtryk  af  det  svenske 
„Tidskrift  i Gymnastik*'  1907.  Hæfte  1 — 2. 

Han  begynder  her")  med  at  rose  det  svenske  Hold  ved 
de  sidste  olympiske  Lege,  og  at  nedsætte  det  norske  og  de 
to  danske:  Damerne  lignede  „store  Leddedukker" . Deres 
Forkærlighed  for  Ringe,  Reck  og  Barre  havde  haft  følgende 
aabenbare  Virkninger:  „småvaxta  figurer,  klumpig  bål, 
bundna  skuldror."  Det  danske  Mandshold  viste  „Akroba- 
tik" og  „Parterregymnastik"  og  anvendte  Redskaber  hen- 
hørende til  den  tyske  Skole.  Virkningerne  heraf  var  hos 
Danskerne  endnu  mere  iøjnefaldende  end  hos  Normændene : 
„Framfor  allt  var  deras  kroppslångd  annu  mindre,  antagligen 
beroende  på  att  ånnu  for  ett  tiotal  år  sedan  dessa  tyska 
redskap  voro  forharskande  i de  skolor,  som  de  under  sin 
uppvaxt  besokt  och  hvaruti  de  sålunda  bfvats." 

Det  var  i Sandhed  en  overraskende  „vetenskaplig"  Op- 
lysning, at  man  bliver  mindre  af  at  gøre  Øvelser  i Reck, 
Barre  og  Ringe.  Det  er  en  ganske  meningsløs  Paastand. 

Det  er  i Grunden  et  stift  Stykke  saaledes  at  fremhæve 
det  svenske  Hold,  naar  man  ved,  at  det  danske  og  det  norske 
Hold  fik  første  Præmie,  medens  det  svenske,  skønt  anmeldt, 
ikke  vilde  konkurrere,  dels  vel  sagtens  fordi  det  i Berlin 
havde  set  de  andres  Dygtighed,  dels  fordi  de  risikerede  at 
blive  diskvalificerede.  Holdet  bestod  hovedsagelig  af  vor- 
dende og  uddannede  Gymnastik-Lærere,  mest  militære,  og 
havde  derfor  aldeles  ikke  Ret  til  at  konkurrere  med  Ama- 
tører. 


9 Guderne  maa  vide,  hvem  han  sigter  til  her ! 

^ Han  citerer  en  Belgier,  der  har  lært  Gymnastik  i Stockholm,  men  han 
gør  udtrykkelig  dennes  Opfattelse  til  sin  egen. 


282 


Derpaa  gaar  Hr.  N.  over  til  at  gentage  de  tidligere 
Ukvemsord  mod  mig  (en  reformator  af  hr  M.s  kaliber*' , 
„denne  exploator  af  svensk  kritikldshet** ) og  „Mit  System" 
(utlandsk  Humbug,  gymnastisk  Humbug,  Charlataneri  etc.). 
Avisfejden  optrykkes,  men  min  sidste  Svarartikel  mangler 
altsaa  her,  da  „Karlskrona  Veckoblad"  jo  ikke  optog  den. 

Syv  Sider  henne  i Afhandlingen  finder  man  endelig  Op- 
løsningen paa  Gaaden,  idet  man  læser  følgende:  „.  . . har 
ett  jamforelsevis  stort  antal  landsman,  hvaribland  afven  så- 
dana, som  genom  foregående  gymnastisk  uppfostran  borde 
vetat  båttre,  hemfallit  åt  dyrkandet  af  hr  M.s  system." 

Ja,  her  er  det  selvfølgelig,  at  Hunden  ligger  begravet, 
og  egentlig  burde  jeg  føle  mig  smigret  over  den  store  Op- 
mærskomhed,  som  disse  Ling’ske  Gymnastiklærere  skænker 
„Mit  System". 

Hr.  Norlander  ender  sin  Opsats  med  atter  at  forsikre, 
at  herefter  vil  der  fra  hans  Side  ikke  komme  flere  Udta- 
lelser om  „Mit  System" . Ja,  Tiden  vil  jo  vise,  om  han  denne 
Gang  holder  bedre  Ord  end  forrige  Gang ! 

I en  Efterskrift  i Piecen  protesterer  Hr.  Prof.  Tårngren 
imod,  at  jeg  har  karakteriseret  ham  og  Hr.  Norlander  som 
daarlige  Arvtagere  efter  Ling.  Dette  er  jo  noget,  hvorover 
Historien  en  Gang  vil  fælde  sin  Dom. 

Hr.  T.  undrer  sig  over,  at  jeg,  der  har  sendt  ham 
andet  Oplag  af  den  svenske  Udgave  med  Tak  for  flere  gode 
Dessins,  angriber  ham.  Dette  er  dog  meget  naturligt. 
Fordi  jeg  paa  et  Par  Punkter  har  draget  Nytte  af  Hr.  T.s 
Kritik  af  „Mit  System" , derfor  behøver  jeg  dog  ikke  at  give 
ham  Ret  der,  hvor  jeg  mener,  at  han  har  Uret  og  navnlig 
skal  jeg  vel  ikke  være  forpligtet  til  at  tie  stille  og  være 
ham  taknemlig,  fordi  han  baade  i Aviser  og  Tidsskrifter  og 
paa  Møder  har  anvendt  Ukvemsord  imod  mig  personlig, 
uden  at  der  forud  fra  min  Side  forelaa  den  mindste  Anled- 
ning for  ham  til  saadan  ungentlemanlike  Adfærd. 

Hr.  T.  skriver  dernæst,  at  jeg  foregiver  at  have  opfundet 
Frotteringerne.  Dette  er  en  Misforstaaelse ! Det  er  selv- 

følgelig  Frotteringsøvelserne,  der,  ogsaa  efter  alle  andre  Lan- 
des Sagkyndiges  Dom,  er  originale. 

Dernæst  beskylder  Hr.  T.  mig  for  at  have  taget  mine 
„Kastbøjninger“  og  „Kastvridninger“  fra  Sverige.  Ogsaa 
dette  er  urigtigt.  For  det  første  har  det  Ling’ske  System  alde- 
les ikke  „Kastbøjninger  bagud  og  fremad"  (som  i min  Øvelse 
Nr.  18),  for  det  andet  er  de  lingske  „Kastsidebøjninger"  og 
„Kastvridninger"  værdiløse  i Sammenligning  med  mine,  saa- 
ledes  som  de  forekommer  ved  Øvelse  Nr.  16  og  17.  Det 
karakteristiske  ved  mine  Kast  er,  at  de  udføres  uafbrudt 
uden  mindste  Pauser,  og  gentages  et  betydeligt  Antal  Gange, 
medens  de  lingske  Kast  gentages  ganske  faa  Gange  og  ere 
adskilte  ved  de  Pauser,  der  opstaar  ved  Kommando-Ordene 
Et:  To!  — Mine  Øvelsers  Natur  og  Virkninger  bliver  der- 
ved ganske  forskellig  fra  de  tilsvarende  Ling’skes  (sammen- 
lign min  Øvelse  Nr.  2 med  og  uden  Pauser  i Benbevægel- 
sen). Enhver  kan  selv  prøve  og  overbevise  sig  om  Rigtig- 
heden heraf. 

Fremdeles  skriver  Professoren : „Han  tillåter  ej  Lings 
efterfoljare  att  fororda  en  god  hållning." 

Dette  er  jo  ogsaa  galt.  Jeg  skriver  udtrykkelig,  at  en 
god  Holdning  er  udmærket,  men  at  man  bør  vogte  sig 
for  Ensidighed,  saa  man  glemmer  Ting,  der  er  endnu  vig- 
tigere, som  frisk  Indaandingsluft,  Hudpleje  og  Indvoldsgym- 
nastik. 

Hr.  T tror,  at  jeg  har  stirret  mig  blind  paa  min  egen 
Billedstøtte,  fordi  jeg  er  saa  dristig  at  udtale,  at  jeg  har  set 
Ling’ske  Delingsførere  udføre  Aandedrætsøvelser  med  aaben 
Mund  i lukkede,  lumre  Lokaler.  Hvad  mon  han  saa  mener 
om  de  engelske  Damer  Miss  Scharlib  og  Miss  Ravenhill,  der 
nylig  studerede  Forholdene  i Stockholm  og  ved  deres  Hjem- 
komst oplyste,  at  Ventilationen  i de  svenske  Lokaler  var 
ganske  negligeret.  Dersom  den  svenske  Ungdom  virkelig 
lærte  at  tage  dybe  Aandedræt  i frisk  Luft,  saa  vilde  33  pCt. 
ikke  dø  (fornemmelig  af  Tuberkulose)  forinden  det  21de 
Aar,  saaledes  som  Hr.  Eugen  Schmidt  forleden  oplyste  i et 
Foredrag. 

Prof.  Tørngren  slutter  med  at  fortælle:  „Jag  skulle 
knappt  brytt  mig  om  at  yttra  mig  i denna  sak,  men  . . 

Nej  tilvisse!  Si  tacuisses,  philosophus  mansisses! 


En  personlig  Redegørelse. 

(„Politiken“,  9.  Oktbr.  1905.) 

Hr.  Redaktør ! 

Maa  jeg  som  Tilsvar  paa  forskellige  Bladudtalelser,  der 
samler  sig  i Beskyldningen  imod  mig  for  i Forening  at  ud- 
øve „Hygiejne  og  Forretning" , faa  Tilladelse  til  i Politikens 
Spalter  at  afgive  følgende  Erklæring: 

Jeg  behandler  ikke  Patienter  hverken  mod  eller  uden 
Betaling.  En  staaende  Formular  i mine  Svarskrivelser  til 
Syge  er:  Jeg  er  hverken  Læge,  Mirakeldoktor  eller  klog 
Kone,  tager  derfor  ikke  imod  Honorar  under  nogensomhelst 
Form." 

De  Syge,  som  jeg  af  en  eller  anden  Grund  ikke  har 
henvist  til  deres  Huslæge,  har  jeg  henvist  til  Specialister 
eller  Helbredelsesanstalter,  som  jeg  efter  min  Overbevis- 
ning kunde  anbefale.  Naar  raske  Mennesker  har  stillet 
mig  hygiejniske  Spørgsmaal,  har  jeg  stedse  besvaret  dem 
uden  Vederlag  og  desuden,  ligesom  overfor  Syge,  selv  af- 
holdt Udgifterne  til  Porto  etc.  Jeg  har  i over  25  Aar  an- 
vendt næsten  al  min  Fritid,  en  Del  af  min  Faders  Midler 
og  næsten  alt,  hvad  jeg  selv  havde  disponibelt,  til  teoretisk 
og  praktisk  Studium  af  Hygiejne  og  Idræt,  og  det  ganske 
uden  Understøttelse  — undertiden  endog  under  Forhin- 
dringer — fra  offentlig  eller  privat  Side.  Til  Sammenlig- 
ning tjener,  at  det  medicinske  Studium  kun  tager  ca.  8 Aar 

og  delvis  bekostes  af  det  Offentlige.  Jeg  er  ganske  vist 
officielt  kun  „Lægmand" , men  jeg  har  dog  erhvervet  mig 
Kendskab  f.  Eks.  til  Resultaterne  af  mange  engelske  og 
amerikanske  lægevidenskabelige  Undersøgelser  over  bl.  a. 
visse  Legemsbevægelsers  Indvirken  paa  visse  indre  Orga- 
ner — Erfaringer,  hvorom  en  Del  af  vore  Læger  øjensyn- 
ligt er  ganske  uvidende. 

Jeg  har  i over  et  Aar  givet  gratis  Undervisning  (ofte 
ogsaa  Opholdet)  til  hvemsomhelst,  der  henvendte  sig  til 
min  Hustru  eller  mig  for  at  lære  „Systemet" . Der  har 
været  Folk  af  alle  mulige  Livsstillinger,  lige  fra  Tjeneste- 
piger og  Smedesvende  til  Baroner  og  Rigmandsfruer.  Jeg 
har  ligeledes  i saa  stor  Udstrækning,  som  min  Tid  tillod  mig 
det,  fremvist  „Mit  System"  for  større  og  mindre  Forsam- 
linger. Da  det  var  mig  om  at  gøre,  at  saa  mange  som 
muligt  fik  Kendskab  til  dette  Middel  til  at  forebygge  Syg- 
domme, har  jeg  stadig  forlangt,  at  Entréen  skulde  sættes 
saa  lavt  som  muligt.  Ikke  desto  mindre  har  et  Antal 
Idrætsforeninger  og  velgørende  Institutioner  herved  haft  en 
Indtægt  af  tilsammen  ca.‘)  Kr.  5200  netto.  Ved  ingen 
Lejlighed  har  jeg  modtaget  noget  Honorar,  men  desuden 
ved  femten*)  af  en  og  tyve®)  Opvisninger  selv  afholdt  mine 
Rejseudgifter. 

Det  er  selvfølgelig  ikke  med  Glæde  eller  ganske  fri- 
villigt, at  jeg  fremkommer  med  ovenstaaende  Oplysninger. 
Men  de  Provokationer '*),  jeg  Gang  paa  Gang  i snart  et  Aar 
har  været  Genstand  for  gennem  den  stadige  Skriven  om 
Forretningsreklame  etc.,  har  endelig  tvunget  mig  dertil  for 
Velanstændighedens  Skyld.  Den  Reklame,  der  vilde  have 
ligget  i at  besvare  alle  „Indlæg"  imod  „Systemet" , har  jeg 
renonceret  paa,  idet  jeg  har  ladet  de  Artikler  ubesvarede, 

h Nu  over  Kr.  20,000. 

og  Begge  disse  Tal  er  siden  steget  til  mere  end  det  firedobbelte. 

*)  Et  mærkeligt  Angreb  i „Adresse-Avisen“  af  Læge  Arnold  Møller  bragte 

Bægeret  til  at  flyde  over. 

der  saa  aabenbart  var  dikterede  af  Uvidenhed  eller  grimme 
Motiver,  at  et  intelligent  Publikum  maatte  antages  selv 
at  kunne  indse  det. 


Deres  ærbødige 

}.  P.  Muller. 


Note  til  Side  166. 

I det  sidste  Par  Aar  har  Rigsdagen  bevilget  Dansk  Idræts  Forbund  en 
midlertidig  Understøttelse  paa  3000  Kr.  aarlig.  — Til  Sammenligning  her- 
med tjener,  at  det  tilsvarende  faste  norske  Statstilskud  nu  er  steget  til  21,000 
Kroner. 


Paa  vort  Forlag  er  udkommet  og  faas  i alle  Boglader: 


AARBOG  FOR  LEGEMSIDRÆT  1898 

MED  45  BILLEDER 

Samlet  af  J.  P.  Muller  og  Eugen  S.  Schmidt. 

Nedsat  Pris  Kr.  0.40 


AARBOG  FOR  IDRÆT  1905 

Samlet  af  J.  P.  Muller  og  Eugen  S.  Schmidt. 
Pris  hæftet  Kr.  0.75  og  indb.  Kr.  1.25 


AARBOG  FOR  IDRÆT  1906 

MED  6 BILLEDER 
Samlet  af  Eugen  S.  Schmidt. 

Pris  hæftet  Kr.  1.00  og  indbunden  Kr.  1.50 


V.  FABER:  TIL  FORSVAR  (JIU-JITSU) 

MED  41  BILLEDER 
Pris  hæftet  Kr.  1.60  og  indbunden  Kr.  2.25 

J.  P.  MOLLER:  MIT  SYSTEM 

6te  forbedrede  og  forøgede  Oplag  — med  42  Billeder 
Pris  hæftet  Kr.  1.75  og  indb.  2.75 

ØVELSESTAVLE  TIL  MIT  SYSTEM 

Pris  opklæbet  paa  Pap  Kr.  0.45 


HOLGER  NIELSEN: 

VEJLEDNING  I HAANDBOLD 

Pris  Kr.  0.35 


TILLGE’S  BOGHANDEL  • KØBENHAVN 


